
			״הכל תלוי במזל ואפילו ספר תורה שבהיכל״ (ספר הזוהר, נשׂא, קלד), ואנו נוסיף, על אחת כמה וכמה הספר הגולמי שהותיר אחריו אפרים יעקב ושהודות לתום פוגל הפך ליצירה היסטורית ראויה. קו ברור מחבר בין פועלו האישי של המחבר ובין פועלה הציבורי של עמותת ״אעלה בתמר״. אפרים, החוקר הבלתי נלאה, יגע רבות וליקט בחריצות עדויות מפי רבים מיוצאי תימן, ואלה נארגו בטוב טעם בספר שלפנינו. באופן דומה פעלה גם העמותה ששקדה במשך כשני עשורים על ״מבצע הצלה״, ובו חבריה ראיינו והקליטו כאלף מזקני עדת תימן וכך בנתה מסד נתונים חשוב לחקר יהדות תימן. המונוגרפיה של החוקר המחונן שהסתלק לבית עולמו בטרם עת על כפר אַלְגַּדֵּס מצטרפת לשורה ארוכה של ספרי מחקר, שהעמותה פירסמה עד כה או לחלופין השתתפה בהוצאתם כמו במקרה דנן. כך הצליחה העמותה להעמיד על מדף הספרים הלאומי מחקרים חשובים העוסקים בשימור מורשת יהדות תימן במגוון תחומי מחקר, ובכלל אלה: היסטוריה, פיוט ולשון, זמר ומחול, רקמה וצורפות, ואוטוביוגרפיות שרבות מהן משמיעות לראשונה את הקול הנשי התימני שנעדר שנים רבות מההיסטוריוגרפיה הקיימת. העמותה לא אמרה די בפועלה זה, והיא משקיעה רבות להטמעת המורשת בקרב בני העדה ובעיקר לחיזוק הקשר הבין־דורי — בבחינת מעשה אבות סימן לבנים. בפעילותה זו מצאה ״אעלה בתמר״ שותף נאמן לדרכה והוא מרכז מורשת יהדות תימן וקהילות ישראל בהנהלתו של מר חנניה קורש. באכסנייה מיוחדת זו מתקיימים תדיר אירועים רבים הפותחים לכלל עמך ישראל צוהר אל מורשתה העשירה של יהדות תימן ובה בעת גם אל מורשת תפוצות המזרח האחרות. 

			 

			עמותת אעלה בתמר

			עורך ספרי העמותה, דני בר־מעוז

		

	
		
			 

			ד"ר אפרים יעקב 
- קווים לדמותו -

			ד"ר אפרים (אפי) יעקב נע"ג נולד בנהריה בז' באדר תשי"ג (22 בפברואר 1953) ובה גם נתבקש לבית עולמו בי"א בניסן תשע"ה (31 במרס 2015). את לימודיו בבית הספר היסודי ובבית הספר התיכון עשה אפרים בעיר הולדתו; ובמקביל ללימודיו בבתי הספר של מערכת החינוך הישראלית למד ב'חדר' וכן בבית אביו מנחם דאוד יעקב נגאר נע"ג,1 שהטביע על אפרים חותם בל יימחה. שיכון הפועלים בנהריה, שבו גרו הוריו של אפרים יחד עם רבים מעולי תימן שעלו ארצה בשנות החמישים של המאה העשרים, היה בית היוצר שבו התעצבה אישיותו. בדברים שכתב במבוא לספר 'אלגדס: מחוז, כפר, משפחה ואיש בתימן', שהותיר בכתובים והרואה עתה אור, כתב אפרים: 'כל ימי גדלתי בין זקנות וזקני תימן, ושכונת התימנים בנהריה הייתה לי פיסת תימן בארעא דישראל. מעולי תימן אלה ספגתי כל צליל וכל גוון תרבותי שניתן היה לקלוט'. כל מעייניו של אפרים נתונים היו להכרת מורשתה התרבותית של יהדות תימן, לשימורה ולהנחלתה. היוודעות לתרבותן של כל קהילות ישראל בתימן עמדה לנגד עיניו, אך חיבה יתרה שמורה הייתה בלבו להתעמקות במורשתם של יהודי דרום הארץ על מחוזותיה השונים, שהיקר ביניהם בעיניו היה חוגריה, מקום הולדתם של אבותיו ואבות אבותיו. בשעת רצון ובדיחות דעת אהב אפרים להכתיר עצמו בתואר 'אחרון יהודי חוגריה', הגדרה עצמית שחזר והשמיע שוב ושוב עד שנחקקה בלבותיהם של רבים מחבריו.2

			ההשכלה המסורתית שרכש אפרים בילדותו ובנעוריו בנהריה כללה לימודי כתיבת סת"ם והלכות שחיטה. בהיותו בן שלוש עשרה הוסמך לשוחט, ולימים למד גם הלכות מילה וזכה למול בעצמו את שני בניו, דוד ויהונתן, יבל"א. התעמקותו בלימוד מורשתה של יהדות תימן על שלל היבטיה, הן במישור האקדמי הן באפיקים התורניים המסורתיים, החלה רק לאחר בואו לירושלים באמצע שנות השבעים, לשם לימודים באוניברסיטה העברית. הוא הגיע לירושלים מיד אחרי שירותו הצבאי, שאת מרביתו עשה ברמת הגולן, ושבעיצומו התרגשה ובאה על הארץ מלחמת יום הכיפורים. באותה מלחמה שירת אפרים במחיצתם של שלושה מאלופי צה"ל, אורי שגיא, אביגדור בן־גל (יאנוש) ורפאל איתן (רפול), שאפרים היה הקַשָּׁר האישי שלו. 

			באותן שנים שאחרי מלחמת יום הכיפורים החל אפרים להתמסר כל כולו לאהבתו הגדולה — חקר יהדות תימן. העיסוק בה נעשה בד בבד עם לימודיו האקדמיים. נפשו נקשרה בשני מורי הוראה חשובים, מבחירי חכמיה של יהדות תימן בארץ, שייצגו שתי תפיסות עולם הפוכות ממש. האחד היה מרי חיים סינואני, שאפרים הגדירו גדול המקובלים שעלו מתימן למדינת ישראל בעליית 'על כנפי נשרים', בשנת 1950; מלומד זה היה נציג מובהק של המסורת העיקשית, שטיפחה את לימוד הקבלה. ומנגד היה מרי יוסף קאפח, מגדולי חכמי תימן במאה העשרים ונציג נודע ובולט של המסורת הדרדעית, מיסודו של סבו מרי יחיא קאפח, שדחתה את הקבלה על הסף וטיפחה את לימודי ההלכה והפילוסופיה היהודית של ימי הביניים ובעיקר את משנתו של הרמב"ם. 

			דומה ששני קטבים אלה דרו אצל אפרים בכפיפה אחת. הוא היה רציונליסט, תלמיד הרמב"ם הספוג כל כולו בלימוד הפילוסופיה היהודית של ימי הביניים, שאליה החל להתוודע בלימודיו בחוג למחשבת ישראל באוניברסיטה העברית; אך הייתה בו גם משיכה עצומה לקבלה, שהעיסוק בה אפיין חלקים נכבדים מיהודי תימן ובאופן ניכר את מי שמוצאם מן המחוזות הדרומיים של הארץ. אפרים התוודע לקבלה תחילה בלימוד מסורתי אצל חכמים מבית מדרשו של מרי חיים סינואני, אך לימים גם באמצעות מוריו בחוג למחשבת ישראל, ובראשם פרופ' משה אידל, שבהדרכתו כתב את עבודת הדוקטור שלו, על תולדות הקבלה בתימן. נוסח מעובד ומנופה של מחקרו זה של אפרים, 'אלוה מתימן יבוא: פרקים בתולדות הקבלה בתימן' (תשע"ו, 2016), ראה אור ב'מכון בן־צבי' במלאות שנה לפטירתו. על פי צוואתו של המחבר נערך הספר והובא לדפוס בידי כותב שורות אלה, חבר וידיד נפש של המחבר. 

			זמן לא רב אחרי בואו לאוניברסיטה העברית בירושלים נעשה אפרים אבן שואבת לכל מכיריו, ואין פלא שחברים רבים נמשכו לאישיותו הססגונית ולמאור פניו. מעגל החברים סביבו הלך וגדל במרוצת השנים. רבות משיחותיו של אפרים עם חבריו נסבו על כמה ממוריו הנערצים. הוא היה קשור עמם בעבותות הערכה ואהבה, שתה בצמא את דבריהם ואהב לחלוק עם חבריו את שחווה במחיצתם. ראש וראשון להם הוא פרופ' ישעיהו ליבוביץ, שאפרים היה תלמיד־חבר שלו. אפרים בילה במחיצתו הרבה מעתותיו, ובצדק חש אמון והערכה גם מצד ליבוביץ כלפיו. הדבר בא לידי ביטוי בין היתר בכך שליבוביץ הפקיד בידיו את הוצאתם לאור של שניים מספריו ('אמונה, היסטוריה וערכים' [תשמ"ב, 1982] ו'בין מדע לפילוסופיה' [תשמ"ז, 1987]). לימים הופקדו בידי אפרים חלקים מן העיזבון הספרותי של ליבוביץ. ליבוביץ אהב את אפרים אהבה גדולה, ואין ספק שלא פחות משחיפש אפרים את קרבת המורה חיפש המורה את הקִרבה של תלמידו האהוב והמסור.

			אפרים כיתת את רגליו אל כל קצות הארץ לבתיהם של חכמי תימן בערים, בכפרים ובמושבים. תמיד היה מצויד במכשיר הקלטה כדי להציל מפיהם כל פרט מידע שבאמצעותו יוכל לבנות את מאגר המידע הבלתי נדלה שלו על יהדות תימן. מלאכת איסוף זו נעשתה במסגרת עבודתו בפונותיקה הלאומית שבספרייה הלאומית בירושלים (הקרויה עתה 'ארכיון הצליל הלאומי'), אך עניינו של אפרים בתרבותם של יהודי תימן על ענפיה השונים חרג הרבה ממה שדרשה הפונותיקה. הוא התמסר כל כולו למלאכת התיעוד של מסורות מוזיקליות, של חזנות ונוסחי תפילה, של מסורות לשון ושל מנהג ופולקלור של יהודי תימן, מתוך ניסיון להבין עד תום את העולם הדתי והרוחני שבו צמח ובשאיפה להעשיר עולם זה במחקריו שלו. 

			אפרים היה היסטוריון שדה של יהדות תימן שהתמחה בהיסטוריה שבעל־פה (Oral History). הוא לא ראה בעצמו היסטוריון המשחזר את תולדותיהם של יהודי תימן רק מתוך כתביהם ויוצר מהם סינתזה משלו. מעייניו היו נתונים בעיקר ליצירת קורפוס של המקורות ההיסטוריים שעל פיהם צריכה להיכתב ההיסטוריה של יהודי תימן. כך כתב אפרים בהקדמה לחיבורו על יהודי אלגדס: 

			בעבודתי זו אין אני בא לנתח או לפתח תיאוריות אלא להציג נתונים היסטוריים. החומר המובא כאן אין לו כל מקור אחר והוא בחינת פעולת הצלה של אמת. מקורותיי כולם הם מפי רב ולא מפי כתב. המידענים כבר מזמן אינם בינותינו ותעודה זו הינה יחידאית עד שהיום היא כבר אינה יכולה להיכתב... עבודתי זו אינה נשענת על אף מקור כתוב. הסיבה לכך היא פשוטה; אין לנו כל מקור אחר על אודות הנושא הנדון כאן מלבד המידענים. גישתי בעבודתי היא יצירתו של מקור שלא היה בנמצא.3 

			יתר על כן, אפרים היה חדור תודעת שליחות, שנבעה מהיותו בן להורים מן הדור האחרון לחיים יהודיים בתימן והדור הראשון לחיים חדשים בארץ. הוא סבר שעיקר המאמץ בחקר ההיסטוריה של יהודי תימן צריך להיות מושקע בהצלת חומרים, ולא רק חומרים בדפוס ובכתבי־יד אלא יותר מזה — עדויות שבעל־פה. אין תחום בחייהם של יהודי תימן שאפרים לא היה סקרן להכירו ולתעדו. עבודתו בפונותיקה הלאומית הוקדשה בראש ובראשונה לתיעוד מסורות הפיוט שהילכו בתימן. בשימורן מילא תפקיד כפול — הן של מאסף, מקליט, מתאר, רושם ומקטלג הן של מסרן, שסיפק בעצמו מידע על המסורות האלה כמעט מכלי ראשון. הוא אף שימר בקולו הערב עשרות פיוטים, ורבים מהם מוגשים להאזנה באתר 'הזמנה לפיוט' (www.piyut.org.il). כל זאת עשה בעבודתו בפונותיקה הלאומית. 

			במשך קרוב לארבעה עשורים שבהם היינו קשורים בקשרי חברות הראה לי אפרים עשרות קבצים של חומרים שאסף בעמל רב: מילונים למונחים בתחומים שונים (מידות ומשקלות, כלי עבודה, מקצועות שבהם עסקו יהודי תימן), קובצי מנהגים, נוסח חוגרי של הגדה של פסח4 ועוד כהנה וכהנה. ואולם בימי חייו, שנגדעו בעיצומם, הספיק לפרסם רק שני חיבורים, שהם אפס קצהו של השפע העצום שאסף וליקט ביגיעה רבה: האחד הוא מהדורה מוערת של 'מעיל קטֹן: פירוש לספר מעיל שמואל לרבי שמואל דוד אוטולינגי' מאת מרי יחיא צאלח, שראתה אור בשנת תשנ"ב (1992), והאחר — 'תימנה: מבוא לארץ אלחוּגַרִיַּה' למרי יוסף רצ'א, שפורסם שלוש שנים אחר כך, בשנת תשנ"ה (1995). 'תימנה' הוא מקור היסטורי שיילד אפרים מפי אחד המסרנים שלו, מרי יוסף רצ'א, וכך יצר את מה ששאף לו כל ימיו — מקור היסטורי העומד לרשות החוקרים. חיבור אחר במתכונתו של הספר 'תימנה' הוא ספרו הנזכר 'אלגדס: מחוז, כפר, משפחה ואיש בתימן'. שני החיבורים הללו, 'תימנה' ו'אלגדס', הם דוגמאות מובהקות להיסטוריה שבעל־פה, שזכות גדולה עמדה לאפרים בהעלאתה על הכתב. כך הוא ראה את הזיקה בין שני חיבורים אלה: 

			במובן מסוים ספרי זה ['אלגדס'] המשכו של ספרי 'תימנה — מבוא לארץ אלחוּגַרִיַּה' והמשכה של מגמת איסוף מקורות שבעל פה בהתאם למה שלמדנו שנים הרבה אצל הפרופ' שלמה מורג ובמסגרת עבודתי בפונותיקה שבאוניברסיטה העברית בירושלים. די לה לסקירה קצרה זו על מנת ללמד שלא הרבה נחקר ונכתב על אודות היישוב היהודי שמחוץ לצנעא ומצב המחקר עדיין רחוק מלספק תמונה על דרום תימן היהודית.5 

			בשיחות רבות שקיים אפרים עם אחרוני זקני תימן נזכרו לא אחת שמותיהם של אנשי מפתח בקבלה. אלה היו אישים מרכזיים שלא השאירו אחריהם כתובים, אך לדברי אפרים השפעתם לא הייתה פחותה מההשפעה של מי שכתבו ספרים, מפני שבאישיותם היו דוגמה ומופת לקהלם. אפרים הצר על היכחדותה של מורשתם בתחום זה. בהיותו נחוש לכנס את שרידי מורשתם של חכמי תימן בתחום הקבלה הוא הקדיש לכך את מיטב שנותיו. במסעותיו אל זקני תימן ברחבי הארץ ליקט כתבי־יד והקליט ותיעד מסורות שבעל־פה. לדבריו מלאכתו זו נעשתה כדי לסייע לחוקרים 'לסלול דרך ומסילה להבנת חלק מתהליכי חדירת הקבלה לתימן והשתרשותה בה'.6 

			בעמל של שנים עלה בידי אפרים ללקט את אבני הבניין הנחוצות להעמדת תיאור מקיף של מקומה של הקבלה בתימן, נושא חיבורו האחרון 'אלוה מתימן יבוא', שכבר הזכרתיו לעיל, ואשר לדאבון הלב לא זכה לראותו יוצא לאור בחייו. נדבכיו של הבניין שבנה אפרים, ששת פרקי ספרו זה, משרטטים את קווי המתאר של הנושא ואף חודרים אל מעמקיו. פרק המבוא בספר מתאר את תהליך דחיקתה של המסורת הפילוסופית מפני הקבלה ועליית קרנה של הקבלה החל במאה השש עשרה. בעקבותיו בא פרק העוסק בהתמודדותם של חכמי תימן עם חדירת הקבלה ובפולמוס שניטש בין המצדדים בה למתנגדים לה. הפרק השלישי עוסק בספר 'הזוהר', יצירת היסוד של הקבלה, בדרכי לימודו של הספר בתימן ובמקום שתפס בשכבות שונות בציבור היהודי התימני. הפרק הרביעי דן ביחסי הגומלין שבין מנהג, קבלה והלכה, ומתואר בו בפירוט החותם שהטביעה הקבלה על ההלכה והמנהג. הפרק החמישי מוקדש לשירה שהתחברה בהשראת הקבלה. הפרק השישי, החותם את הספר, עניינו המחלוקת הגדולה שפילגה את יהודי צנעא בראשית המאה העשרים לשני מחנות, הדרדעים והעיקשים. אפרים הראה שהמחלוקת על הקבלה אפיינה את הקהילות היהודיות במרכז תימן, או ביתר דיוק בצנעא ובנותיה. אולם מחוזותיה הדרומיים של הארץ, דוגמת שרעב ואלחוגריה, היו ספוגים כל כולם בתורת הקבלה, ולא היה בהם מי שפצה פה וצפצף נגדה. אפרים הטעים שהחלל בחקר הקבלה בתימן בכלל ובדרום הארץ בפרט נובע גם מן החלל הגדול בחקר אזוריה הדרומיים של הארץ. מסיבות אלו ואחרות לא זכתה הקבלה לתפוס את מקומה בעבודותיהם של חוקרי תרבות תימן, וחקר הקבלה בתימן עודנו מצוי בראשיתו. 

			יאים הם הדברים שבהם סיכם אידל, ממוריו המובהקים של אפרים, את תרומתו של אפרים לחקר הקבלה בתימן: 'כמו אבותיו התימנים, גם הוא פעל באינטנסיביות ובטוטליות, שמשמען פעילות בראש ובראשונה בעולם הקונקרטי. כך השתלבו בחייו שתי המגמות המרכזיות, והמתחרות זו בזו, בתרבותם של יהודי תימן. החיבור שלפנינו הוא תרומה משמעותית ביותר הן לחקר הקבלה כתופעה תרבותית הן לחקר תרבות היהודים בתימן'.7 

			ההערכה והאהבה שרחשו רבים לאפרים ניכרה היטב בשני מעמדות של התכנסות לזכרו שהגיע אליהם קהל רב של בני משפחה, עמיתים וחברים. ההתכנסות הראשונה נערכה באוניברסיטת בר־אילן לציון השלושים לפטירתו, והשנייה התקיימה באוניברסיטה העברית בירושלים — ביזמה משותפת של 'ארכיון הצליל הלאומי' ו'מכון בן־צבי' — במלאות שנה לפטירתו ולרגל הופעת ספרו על הקבלה בתימן. בשני המעמדות דיברו מוריו, תלמידיו, חבריו ובני משפחתו של אפרים והעלו קווים לדמותו רבת החן והחיוניות. 

			תלמידו וידידו של אפרים, תום פוגל, נטל עליו לעסוק בעיבודו ובהכנתו לדפוס של הספר על אלגדס, הרואה כאן אור, וחברו של אפרים, ידידי פרופ' אבי אלקיים, נענה ליזמה לפרסמו בהוצאת הספרים "אדרא" שהוא עומד בראשה. יבואו שניהם על התודה והברכה על תרומתם החשובה.

			החלל שהותיר אחריו מורגש בהזדמנויות ובהקשרים רבים, והוא נעשה מוחשי ביתר שאת כשאני מגיע לגבעת רם, המקום שהיה ביתו השני של אפרים רוב שנות חייו. דמותו מרחפת וחופפת על המקום.

			 

			חבל על דאבדין ולא משתכחין!

			 

			מאיר מ' בר־אשר 

			האוניברסיטה העברית בירושלים

			 

			 

			 

			 

			
				
					נְחָלוֹ עִדֶן גָּן, קיצור שגור על לשונם של יהודי תימן, שאפרים נמנה עמם. 

				
				
					ראו: מאיר בן אברהם עפארי, 'החוגרי האחרון: אפרים בן מנחם דאוד ובדור', מקורות [ביטאון בית המדרש הפתוח ללימוד משנת הרמב"ם] 6 (תשע"ו), עמ' 13–15. הגיליון הוקדש ברובו לדברים לזכרו של אפרים שכתבו כמה מחבריו הקרובים: מאיר עפארי, ירון סרי, אורי מלמד, זיכרון חסון, זרח זכריה ושלמה אֲביוּ, שהקדיש שיר לזכרו. גם אבי אלקיים, ידידו הקרוב של אפרים, הקדיש מאמר לזכרו ראו אבי אלקיים, 'אסדר שבחא בליליא דפסחא: פיוט לליל ההגדה של פסח לנביא השבתאי רבי אברהם נתן בנימין אשכנזי', דעת: כתב עת לפילוסופיה יהודית וקבלה 84 (2017), עמ' 255-183.

					כּורסאת בבהילו — בני אפרים, היא 'אגדתא דפסחא' על פי מנהג החוגריה דרום תימן, כינס, ניקד וההדיר מהדורה קמא אפרים יעקב בן מנחם דאוד יעקב נגאר וסעידה בת משה אלכהן, נהריה, ירושלים, וושינגטון די סי תשע"ז.

			הקדמת המחבר

			כבר זכה הכפר אלגדס וזכו תושביו כי פרופ' ש"ד גויטיין יעסוק בהם. חוקר זה נתעלה בחקר יהדות תימן והתווה בו נתיבות עולם. במאמרו 'דיוקנו של כפר אורגים תימני'8 מתאר גויטיין את מושב היהודים בכפר אלגדס, ובין המשפחות שבכפר מונה גוייטיין גם את בית כ'לף כ"בית אב שעוצמתו היתה רבה".9 בדברי כאן מציע אני לפני הקורא את קורותיו של בית כ'לף, ואם אדייק בדברי, את הקורות את אחד מבניה של משפחת כ'לף — יחיא10 יודא11 סאלם כ'לף.

			האיש

			אל יחיא,12 יליד שנת 1910, נתודעתי שעה שיצאתי לחפש אחר משפחת סבי, אבי אבא, דאוד יעקוב13 נגאר המ"ל,14 שהוא ככל הנראה יליד הכפר אלגדס כפרו של יחיא. בנסיבות הקשות של הגלות נדד סבי והגיע לארץ החוגריה כפי שבדיוק אירע לשניים מאחיו של יחיא כ'לף עצמו.15 חזותו קומתו והילוכו המרשימים של יחיא האיש והדר תארו, היה בהם ללמדני שלפני בן מלכי קדם ניצב אני וכדאי הוא הדבר ללמוד את האיש ואת שיחו. יחיא עצמו ער לכך שאין כפרו אלגדס כפר נוסף בין אינספור כפריה של תימן אלא זהו כפר בעל היסטוריה יחודית שעיקר תושביו היו יהודים. בקצה הישוב התגוררו מספר מועט של משפחות ערביות שגם לפי מעמדן נראה שהן נסתפחו לכפר היהודים בימים מאוחרים יותר.16

			גיבורו של ספרנו זה הוא יחיא יודא כ'לף בן אלגדס, בכור אשתו הששית — מתוך שבע — של אביו יודא. יחיא מתאר את סביבותיו של הכפר בו נולד, את הכפר בו גדל את משפחתו ואת תהליך התבססותו הכלכלית, ורובי הדברים המובאים כאן הם משלו. להשלמת פרקים נזקקתי לכרטיסייתי ממנה הבאתי הרבה הרבאות17 של חומר.

			במובן מסוים ספרי זה הוא המשכו של ספרי 'תימנה — מבוא לארץ החוגריה' והמשכה של מגמת איסוף מקורות שבעל פה בהתאם למה שלמדנו שנים הרבה אצל הפרופ' שלמה מורג, כמו במסגרת עבודתי בפונותיקה שבאוניברסיטה העברית בירושלים. די לה לסקירה קצרה על מנת ללמוד שלא הרבה נחקר ונכתב על אודות הישוב היהודי שמחוץ לצנעא ומצב המחקר עדיין רחוק מלספק תמונה על דרום תימן היהודית. 

			עבודתי זו אינה נשענת על אף מקור כתוב. הסיבה לכך היא פשוטה, אין לנו כל מקור אחר על אודות הנושא הנדון כאן מלבד המידענים. גישתי בעבודתי היא יצירתו של מקור שלא היה בנמצא. הרבה מהדברים המובאים כאן הם זכרונו הבנתו וראייתו של המידען תושב המקום במקרה דנן יחיא יודא כ'לף, את כפרו את סביבתו את קהלו ואת תרבותו. נתתי ליחיא כ'לף לקרוא את מאמרו של גויטיין על אלגדס וחלק מהדברים נראו לו תמוהים.

			במסגרת נדודיו והליכותיו האינסופיות בדרכים, בעיקר במסלולים מן אלגדס לתעז לד'י־סופ'אל לאלמג'רבה ולמקומות נוספים למד יחיא הרבה על אודות האזור והתרבות של סביבות אלגדס הקרובות והרחוקות. עצם הזקקותו לדרכים הביאה אותו לעסוק באספקת קאת, בגביית מס הגזיה והעברתו לשלטונות אם בתעז אם בד'י־סופאל. עיסוקו העיקרי של יחיא, סחר בבגדים ובאריגים הקנה לו גישה וכניסה למקומות שלטון מרכזיים ואסטרטגיים כמו מטמונות הנשק של השלטונות החבויים בהרים שם למד יחיא תכסיסי מלכות. למקומות אלה איש לא הורשה להיכנס.

			עם השנים הרחיב יחיא את חוג מכריו היהודים והערבים עד שהכיר למשל את כל יהודי תעז. הוא הכיר את שיך' אלמורבעא שאף ביקר בביתו, ובאחת הפעמים נלווה הוא לאמיר אלגייש בביקורו ב'מעלאמת אלשבזי' שבאלמג'רבה.18 כבן עשר שמע יחיא כ'לף על אודות מרי יעיש אלמונגם. הוא התידד עם עמרן יודא אלכהן מן אלגוירא, עם מרי עואץ' חיים מחרף־אלהיגה ועם סעיד סולימן אלכהן מבני־עבאס, עם יהודים מסינואן הסמוכה לאלגבזיה שבצפון החוגריה. בידוע שגויים ויהודים מכל קצות תימן ואף מחוצה לה הגיעו לאלמג'רבה. את מרי חיים סינואני איש סינואן הכיר יחיא רק באלמג'רבה לשם נהג מרי חיים להגיע. 

			יחיא נישא לחממה בת מֻסַלַּם יַעְקוּבּ אַלתֵּרַם, נכנס19 לארץ בהיותו בן ארבעים, נסתלק20 ברמתיים ונקבר בטליתו היפיפיה שנארגה באלגדס, טלית של יום הכפורים.

			העבודה

			עבודתי זו נחלקת לשני חלקים. החלק הראשון מהווה רקע היסטורי תרבותי כלכלי לחלקה השני של עבודתי. העבודה הולכת ויורדת מן הכלל אל הפרט. בתחילה עוסק אני בסביבה הגיאוגרפית והמוסלמית של סביבות אלגדס, בכפר אלגדס עצמו ובמעמדו באזור, בבתי כנסיות של אלגדס, בגבל צבר ובעיר תעז, בעצם השימוש בדרך, בכלכלה וביחסים שבין יהודים לגוים. בחלק השני למן הפרק התשיעי ואילך עוסקת עבודתי במשפחת יודא כ'לף, בשבע נשותיו של יודא כלף, בצוואת יודא ובפטירתו, בגבור סיפורנו יחיא יודא סאלם כ'לף, ברכושה של אם יחיא, ברכישת השדות, בתביעות האחים ובגאולה. ככלל, בעבודתי מוסיף אני פרטים הרבה על מה שכבר תיאר גויטיין במאמרו.

			הכפר אלגדס אינו שייך לשרעב ולא לחוגריה ועיקר פרנסת הכפר מהעיירות דִ'י־סֻפַאל וגִּבְּלַה. לכפר היתה עוצמה כלכלית רבה ובו היה מיקבץ של יהודים עשירים על פי כל קנה מידה. הרבה עסקו באריגה לצד מסחר ואדמות חקלאיות. גם אגירת תבואה, ולא רק אריגה וחקלאות, שולבו במערך הכלכלי של אלגדס. עושרם של חלק מיהודי אלגדס הביאם לשימוש רב בערכאותיהם של גוים — אין בדברינו כאן ולו דיון אחד שנתקיים בפני בית דין יהודי — ובעבודתי מביא אני ענייני משפט כפי ששמעתים. חשיבות רבה יש בלימוד הבנתם של יהודי תימן את חוקי הארץ על מערכת המשפט שלה, ואת מידת התערותם ושימושם בה.

			עבודתי זו כולה היסטוריה שבעל פה (Oral history), עמל מאומץ שהקורא יחוש בו. כל ימי גדלתי בין זקנות וזקני תימן, ושכונת התימנים בנהריה היתה לי פיסת תימן בארעא דישראל. מעולי תימן אלה ספגתי כל צליל וכל גוון תרבותי שניתן היה לקלוט. בעבודתי משוקעות מסורות שאוזני קלטו משך עשרות שנים מפי אינספור מידענים למן ימי המעברה, השכונה, ועד אחרוני המידענים, ובעיקר המידעניות, החיים איתנו היום, עניינים המשמשים מסד נתונים חשוב בנושא דרום תימן.

			בידוע שבעבודת שדה מוטלת על החוקר מחויבות להכיר היטב את המידען. יש והוא גוזמן ויש והוא בעל נטיה דתית חריפה המקלקלת את השורה. יש להבין את רוחב אופקיו של המידען, את נטיותיו החברתיות, הבנתו הכלכלית, החקלאית והמשפטית ולהיות ער לחלוטין לטיב ולרמת הסבריו. החוקר חייב להיות דרוך לחלוטין כל העת על מנת לזהות את מגבלותיו של ההסבר כמו זה של המסביר בכל הקשור לעניינים כמו מרחק, רוחב אורך וגובה של תיאורי בית, חומה, עיר, דרך וכדומה.

			דורנו היה אמור להיות דור התיעוד ההיסטורי שבעל פה, דור המכין מונגרפיות לדורות הבאים. מן הבחינה האנתרופולגית חיים אנו, דור התפר, בסופה של תקופה היסטורית יחודית של העם היהודי, תקופת חיסול גולה, לפחות בכל הקשור ליהדות שבארצות המזרח, תקופה בה ניתן להציל עוד משהו משרידי עולי תימן קודם שעולם זה יעלם לנצח. הגם שעדיין ניתן להציל משהו, מרביתם של זקני תימן שוכני עפר המה ועמם מתה חכמה. תקופה היסטורית זו, שעיקרה היסטוריה שבעל פה, לא נוצלה לצערי כדבעי ותחושתי שרובה של ההיסטוריה היהודית תימנית של העת החדשה, ואף למעלה מכך, שוכנת עפר.

			עבודה זו מוגשת לקורא עם חששות לא מעטים. הרבה עניינים ניתנים כיום לאימות בעזרתו המצוינת של האינטרנט לצד הספרות הענפה הזורמת אלינו כל העת מתימן. מידע הזורם אלינו מתימן משנה ומבהיר הרבה את ידיעותינו אודות תימן ועיקר העיקרים את תפיסתנו את הארץ ואני ער לחלוטין לעניין זה. אך דא עקא שבתוך שפעת החומר המגוון המוצע לנו כמעט ואין התיחסות לעניינים יהודיים. הנתונים הגיאוגרפיים בספרנו זה הם רקע מתבקש לתיאור החיים, הסביבה והתרבות היהודית באלגדס. ער אני לבעיתיות שבהצגת ישובים ומרחקים על פי תיאורי זקנים שאינם מורגלים בקריאת מפה וכמעט כל ההערכות והאומדנים המצוים בעבודה הם של מידענים.

			עיקרו של ספר זה אינו ניתוח או תובנה, אלא יצירת פרק היסטורי, יצירת תעודה שלא היתה עד כה בעולם. זו תעודה עליה יתבססו, כך מקוה אני, ענייני מחקר אחרים על אודות תימן. מצויים בספר פרטים שרק מחקר שבעל פה ועבודת שדה מייגעת יכולים היו לחשוף, דוגמת השוואות לשוניות בין לשון החוגריה ללשון אלגדס על מנת לאמוד קרבה, לצד מבטא, הגיה, נוסחאות תפילה, מנהגים, נוהגי בית כנסת, קבורה, מלאכה, חקלאות, מסחר ועוד.

			בעבודתי זו אין אני בא לנתח או לפתח תיאוריות אלא להציג נתונים היסטוריים. החומר המובא כאן אין לו כל מקור אחר והוא בחינת פעולת הצלה של אמת. מקורותי כולם הם מפי רב ולא מפי כתב. המידענים כבר מזמן אינם בינותינו ותעודה זו הינה יחידאית עד שהיום היא כבר אינה יכולה להיכתב.

			בענייני יהדות היה יחיא בן יודא כ'לף ביקורתי וקפדן מאוד, ממש ממחמירי בית שמאי. היה הכרח לברר מה מתוך דבריו משקף עובדות היסטוריות מוצקות ומה נאמר רק מתוך להט דתי, שאינו מעוגן בקרקע המציאות ההיסטורית. פה ושם נתגלו לי סתירות בדבריו ואף על פי כן הבאתים כמסירתם.21 הספר רואה אור שנים רבות אחרי מותו של יחיא כ'לף ואם נותרו בו שגיאות וטעויות הרי מתוך שגגה נעשה הדבר ונקווה שהקורא ידון את מאמצינו לכף זכות. 

			יחיא בן יודא בן סאלם לבית כ'לף היה איש חן וחסד עם החיים ועם המתים. בן מלכים בן מלכי קדם, כַּחִיל אלעין, שסכני בשמן המור, האכילני והשקני ופרעון אין בצקלוני. חוב עולם חב אני ליחיא יודא סאלם כ'לף ולאשתו חממה בת מסלם יעקוב אלתרם, שניהם נע"ג. מקוה אני שעבודתי זו תצמצם במשהו את חובי הגדול אליהם. מודה אני לו על מידת הכנסת האורחים שנהג בי, על הבטחון העצום שבטח בי, על האהבה שהרעיף עלי, ועל הזכות הגדולה שנפלה בחלקי לעבוד במחיצתו. כבן דור התפר שבין גולה לגאולה זכות גדולה היתה עבורי להכיר איש זה ורחוקים דברי מלהיות מליציים. יחיא יודא כ'לף הפקיד בידי את ידיעותיו ודעותיו וידע ידע כי הם יזכו לראות אור. מקיים אני בזאת את שבועתו אשר השביעני ובטוחני שעבודתי זו תזכה למאור פנים כשם שספרי 'תימנה — מבוא לארץ החוגריה' זכה לו.

			ולסיום, הערה. גם במקום שלא כתבתי זאת מפורשות יבחין הקורא בקטעים בהם יחיא מדבר. לא תמיד ציינתי זאת על מנת לא להפריע לשטף הקריאה.

			 

			אפרים יעקב

			 

			 

			 

			 

			 

			 

			
				
					ראו גויטיין, דיוקנו של כפר אורגים.

				
				
					שם, עמ' 221.

				
				
					יחיא הוא שם משותף ליהודים ולמוסלמים כאחד, וראויה היא בדיקת השמות המשותפים ליהודים ולמוסלמים בתימן.

				
				
					יודא ולא יהודה, פראים ולא אפרים, ועוד שינויי שמות כיוצא באלה. ליודא כ'לף היו שלושה אחים: סאלם, חסן, וסעיד.

				
				
					יודא אביו של יחיא נהג לרשום את תאריכי לידת ילדיו בתוך ספר 'ילקוט משה' שהיה מצוי גם בחוגריה. היו מי שכרכו בתוך הספר דף ריק הקרוי קַרוּץ בו נהגו לרשום דברים מדברים שונים כגון לידת ילדים. המלה קרוץ נגזרת מהמלה מֻקַרֵּץ שהוראתה באלגדס כורך ספרים. בחוגריה קרוי כורך הספרים מֻכַצֵּד.

				
				
					כך נוהגים יהודי דרום תימן להגות יעקוּב וכך נהגתי אף אני כאן.

				
				
					'השם מַחִיל לֵיה' כך נוהגים לומר בדרום תימן. יש האומרים 'הוא באלף מחילה'.

				
				
					סעיד בן יודא כ'לף בן אלחומרית וחסן בן ברוד אחיו של יחיא מאם ומאב (ראו להלן). יחיא כ'לף מן אלגדס הכיר את סעיד סולימן אלכהן מבני־עבאס. יחיא הגיע לחוגריה על מנת לקנות ספרים מאיזור בני עבאס. מאלגדס היו באים לחוגריה לקנות מִצְוֹות, כלומר אתרוגים לסכות.

				
				
					הרבה ממה שמובא בעבודתי זו הוא בבחינת 'לדבריו'.

				
				
					ריבוי לריבוי שנתחדש אצל יהודי תימן בארץ ישראל.

				
				
					היא מִעְלַאמַא היא בית כנסת.

				
				
					אין יהודי תימן אומרים עלה לארץ ישראל אלא נכנס.

				
				
					זו הלשון הנוהגת בתימן.

				
				
					בעבודתי לא התיחסתי כלל למוסיקת אלגדס שמעט ממנה שמור בפונותיקה הלאומית והאוניברסיטאית וזהו עניין לעצמו.

				
			

		

	
		
			 

			ספר שהוא שיחה 
— הקדמת העורך —

			ספר זה נכתב על ידי ד"ר אפרים יעקב ז"ל, חוקר מוכשר, תלמיד חכמים, חזן ו'משורר' מחונן, שנפטר בטרם עת ולא זכה לראות את חיבורו נשלם ויוצא לאור. כתבתי הקדמה זו משום שהתהליך שהוביל ליצירת ספר זה הוא לא שגרתי. לכן אני מציע כאן תיאור קצר של מבנה הספר, יחסי המחבר אפרים עם המידען יחיא, וכן של עבודת העריכה, שעשויים לתרום לקריאה ולפרשנות של הטקסט.

			על הספר

			הספר מבוסס על ראיונות רבים שערך אפרים עם יחיא יהודה כ'לף, מהכפר אלגדס בתימן ותושב רמתיים בישראל. לספר ששה עשר פרקים, המחולקים לשני חלקים. שם הספר 'אלגדס — מחוז, כפר, משפחה ואיש בתימן' ממחיש יפה את שני חלקיו. החלק הראשון עוסק בתיאור כללי של המחוז והכפר, וכולל נושאים רבים שחלקם מובאים בגוף הטקסט וחלקם הלא מבוטל בהערות רבות (והדבר לא יפתיע את מי שהתוודע לכתיבתו של אפרים). החלק הראשון דן בסביבת הכפר, הממוקם באזור ד'י־ספאל, בסביבות העיר אב. כאן אנו מתוודעים לשמות יישובים רבים, ובתוכם מקומות יישוב של מוסלמים ושל יהודים, תיאור טופוגרפי של האיזור ושמות של שדות וחלקות אדמה בסביבות הכפר. בתיאור הכפרים היהודיים סביב אלגדס, מתעכב הטקסט על דמויות מסוימות באותם כפרים, רבנים, אנשי שררה ואחרים שיחיא סיפר את סיפורן. כל הכפרים הללו, בינהם מִעְוַאל, אלדַּאחִיַה, גַּרְשַׁבּ, מַקְלוּע ואחרים, קיימו קשרים רציפים ומשמעותיים עם הכפר הגדול והמבוסס אלגדס, וכך נקשר סיפור תושביהן לזה של יחיא ושל אלגדס. יחיא הרבה לנסוע לצרכי פרנסתו, והספר מכיל תיאור מאלף של העיר תַּעֵז ושל גַּבַּל צַבֵּר, כולל הכפר אלמַגְ'רַבַּה שבסמוך לו ציון קברו של המשורר המפורסם מארי שלם שבזי. דרך סיפורו של יחיא אנו מתוודעים גם לטיבה ולהיקפה של התקשורת בין מחוזות שונים בתימן התחתונה, על הדומה והשונה בין תושביהם. בנוסף, בחלק זה דן הספר בנושאים שונים שהמחקר טרם נתן עליהם את הדעת, למשל על הדרך וההליכה בדרך בתימן. לבסוף, חלק זה מתאר בפרוטרוט את הכפר אלגדס, ומעשיר, מרחיב ומפתח נושאים שנזכרו במאמרו של ש"ד גויטיין22 שעסק בכפר זה, זאת בנוסף להיבטים חדשים לחלוטין בחיי הכפר, כגון היחסים המורכבים בין בתי הכנסת באלגדס, שנדמה שרק מי שמצוי בנבכי התרבות היהודית התימנית כמחבר הספר יכול היה לרושמם. החלק הראשון מהווה אם כן רקע, מעין דיוקן הנוף האנושי והתרבותי, לחלקו השני של הספר המוקדש לסיפורו של יחיא.

			החלק השני של הספר עוסק במשפחת כ'לף ובביוגרפיה של אחד מבניה — יחיא כ'לף. הערתו הקצרה של גויטיין במאמרו על כפר האורגים — "בית כ'לף, בית שעוצמתו היתה רבה", נפרשת ונפרטת בספר זה לכדי תיאור שלם ומקיף של משפחת כ'לף, משפחה עשירה ומבוססת כלכלית בתימן התחתונה. כמו מרבית בני אלגדס, גם משפחת כ'לף עסקה באריגים ובדים, אך עושרם בא להם משדות ובהמות שהיו ברשותם בנוסף למסחר. במספר פרקים סוקר הספר את עץ המשפחה הענף של משפחת כ'לף, הסבא סאלם, האב יהודה ('יודא'), נשותיהם וצאצאיהם הרבים, ולבסוף מגיע ליחיא ומגולל את סיפור חייו המרתק: החל בילדותו, לימודיו התורניים ולימוד מקצוע האריגה, הצלחתו הכלכלית, חתונתו, יחסיו המורכבים עם הגויים ועם השלטונות בתימן, ולבסוף העליה לארץ ישראל, "הגאולה" כלשון בני תימן. לאור כל האמור לעיל, ניתן לומר שספר זה מהווה צוהר לחיי כפר יהודי בדרום תימן, ומתאר באופן אינטימי תחומי חיים רבים שעל חלקם נכתב מעט עד היום.

			על עבודת העריכה

			פטירתו בטרם עת של אפרים הותירה את הספר במצב גולמי, כך שעבודתי כעורך היתה מרובה. השתדלתי לשמור על סגנונו המקורי של הספר, ועם זאת נדרשה עריכה משמעותית, לעיתים בשינוי זמן הכתיבה בין הווה לעבר, ולעיתים קרובות בהורדת עניינים שלמים להערות השוליים, על מנת שלא לקטוע את רצף הטקסט. מדי פעם נדרשתי להקדים או לאחר נושאים מסוימים, ולעיתים לכתוב מחדש או לבאר נקודות אחדות. עם זאת עיקרו של הספר, שפתו הייחודית, מבנהו וחלוקת הפרקים נותרו כשהיו. במקרים שבהם מצאתי לנכון להוסיף הערה על הכתוב, ציינתי זאת באמצעות סוגריים מרובעים.

			במהלך העריכה עלתה שאלת הערות השוליים וההפניות לספרות מחקרית. בטיוטה האחרונה שהכין אפרים הופיעו במקומות רבים הפניות לא שלמות שאפרים ביקש בוודאי להשלים. במקרים שבהם היה הדבר אפשרי, השלמתי את ההפניה. אולם, בשל האופן החלקי שבו נכתבו מרבית ההפניות היה זה בלתי אפשרי לאדם זר להתחקות אחר שביל מחשבתו של אפרים, ובחרתי להוריד אותן בעריכה. לצד זאת, כחיבור מדעי היה הספר חסר הפניות לפרסומים חשובים והכרחיים. למשל, ספרו של יצחק הולנדר אודות תימן התחתונה,23 הרלוונטי עד מאוד לספר שלפנינו, אינו מופיע בהערות השוליים ואפרים בחר במקום זאת להזכיר אותו בהקדמה. השוואה מעמיקה לספרו של הולנדר היתה תורמת הרבה לספר שלפנינו. אפרים הרבה לעיין בספרו של נסים בנימין גמליאלי 'תימן בתעודות',24 וניכר כי ביקש להפנות לספר זה פעמים רבות. לעומת זאת, מקומות היישוב הרבים המוזכרים בספר לא מלווים בהפניות רלוונטיות, וניתן להשוותם לכרטסת מקומות היישוב של גויטיין25 וכן לספרו של משה גברא על מקומות היישוב היהודיים בתימן.26 בחרתי אפוא להפנות את החוקר ואת הקורא המתעניין לפרסומים שעיון בהם ישלים ויעשיר את הקריאה בספר זה, והם מופיעים בביבליוגרפיה שבסוף הספר.

			בזמן עריכת הספר עסקתי בכתיבת הדוקטורט שלי אודות הארכיון התימני של פרופ' ש"ד גויטיין, שבו מצויים טקסטים שנרשמו מפיהם של יהודי אלגדס בשנות ה־50. טקסטים אלו העשירו את נקודת מבטי, ושפכו לעיתים אור חדש על פרטים מסוימים שמופיעים בספר זה. לצד מקורות אלו, במהלך עבודת העריכה הזדמן לי לקבוע את מגורי במשך ארבע שנים במושב גבעת יערים, מושבם העיקרי של יהודי גדס בישראל. השיחות הרבות שלי עם בני המושב, ראיונות מסודרים לצד שיחות אגב אורחא בבית כנסת או בנסיעה משותפת ברכב הובילו לתובנות רבות שתרמו אף הן לעבודת העריכה של הספר. אני מודה לידידיי מגבעת יערים על כך. 

			במהלך עריכת הספר למדתי את הניב הערבי של יהודי הכפר אלגדס וסביבתו, בפרויקט מחקר בהובלתה של ד"ר אורי שחמון מהחוג לשפה וספרות ערבית באוניברסיטה העברית. השתתפותי במחקרה של אורי סייעה לי לבחון את המילים הערביות המופיעות לאורך הספר. בהקשר זה ראוי לציין, כי אפרים בחר באופן מודע בצד העממי של אופני הכתיבה של ערבית־יהודית בתימן, למשל בהחלפה תכופה של אותיות ה' וא' ובשימוש בכתיב מלא לציון התנועה, דבר שניכר מאוד גם בספר 'תימנה'. השתדלתי לשמור על הגמישות הזו במקרים שבהם סברתי שהדבר לא יגרום לבלבול, והשתדלתי לנקד מלים ומושגים בערבית שיכולתי להיות בטוח למדי שאני יודע כיצד לבטא אותם.27 

			חלק קטן מהראיונות שערך אפרים עם יחיא הוקלט ונשמר בארכיון הצליל שבמחלקת המוסיקה של הספריה הלאומית. האזנה לראיונות אלו סייעה לי להבין מעט את היחסים המיוחדים שבין המספר לבין המחבר, ויתרה מכך — את טשטוש הגבולות בין שני תפקידים אלה בספר שלפנינו. את ספרו יצר אפרים מתוך שיחות רבות שקיים עם יחיא כ'לף, שיחות שהיה בהן יותר מראיון אתנוגרפי רגיל. אופן יצירת הספר דורש מאיתנו להתעכב על דמותו הייחודית של אפרים כחוקר, שניצב על התפר בין הקהילה שבה גדל, קהילת יהודי תימן, לבין עולם המחקר. שניוּת זו שאפיינה את אפרים השפיעה באופן מכריע על אופן עבודתו, על קשריו עם המידענים ועל כתיבתו.

			מי כתב את הספר שלפנינו? של מי הקול הנובע מתוך הטקסט, של יחיא או של אפרים? אפשר לומר שהספר מהווה למעשה יצירה משותפת של יחיא ואפרים, וכל קורא יחוש בטשטוש בין שני הקולות בטקסט. אפרים מציין בסוף ההקדמה כי "גם במקום שלא כתבתי זאת מפורשות יבחין הקורא בקטעים בהם יחיא מדבר". אפרים נקט בטכניקות ספרותיות שונות שלעיתים מבדלות אותו הכותב מיחיא המידען, ולעיתים תורמות לטשטוש. כך למשל, השימוש במילה "לדבריו" מבהיר מי הדובר ומי הכותב. לצד זאת, חלקים שלמים בספר כתובים מתוך רושם של מסורת חיה, ממצבות את אפרים כמידען בפני עצמו. 

			בשעה שקראתי לראשונה את כתב היד, הרגשתי שאני מבין מה ביקש אפרים לעשות בכתיבת ספר זה. השילוב התכוף של מילים בערבית תימנית, צורות לשון עבריות הנהוגות בפי יהודי תימן (למשל 'בית כנסת גדולה', 'הביאה לו ילדים [אשתו]' ועוד), יחד עם הטשטוש בכתיבה בין קולו של החוקר אפרים לקולו של המידען יחיא, חברו יחד ליצירת חיבור שהוא ספק מחקר אקדמי ספק שיחת זקנים על ספסל בית הכנסת, ספר שניצב על התפר בין שיחה עם סבא לבין הרצאה אקדמית. בהקדמה שכתב אפרים לספר יכול הקורא להתרשם מהדרך שבה תיאר את יחיא, שיש בה לדעתי יותר מאשר הכרת התודה הרגילה של חוקר למידען. השתדלתי לשמור על גישה זו בעבודת העריכה, שבמהלכה הרגשתי כאילו שיחה מתנהלת ביני לבין אפרים. על כך אני מודה לאחיו אהרון יעקב נגאר ולפרופ' מאיר מ' בר־אשר על שהפקידו בידי את מלאכת העריכה, והעניקו לי אפשרות לשיחה אחרונה נוספת, ארוכה ומעמיקה, עם מורי זכרו לברכה. עוד תודה לד"ר גילה פלם ולכל צוות ארכיון הצליל על עזרתם האדיבה בגישה להקלטות האתנוגרפיות. 

			במבוא לספר 'אלוה מתימן יבוא' ציין פרופ' בר־אשר כי שלא כמו ההיסטוריון הקלאסי, אפרים לא חיפש את ההיסטוריה רק בדפים ישנים ובארכיונים — אלא קודם כל בבני אדם. מסיבה זו, היה אפרים גם אתנוגרף וחוקר פולקלור מעולה, וניחן ביכולת להבין לעומק היבטים תרבותיים שנמצאים מתחת לפני השטח. מבחינה זו, אפרים היה יחיד במינו. הוא הכיר בכוח של מסורת מסירה בעל פה. ספרו 'תימנה'28 וכן ספר זה שלפנינו, מהווים למעשה כתיבת היסטוריה שבעל־פה, כפי שהוא מציין בהקדמה לספר. הכוח שבמסורת מבחינת עדות שיש לה משקל מחקרי עולה לאורך כתיבתו של אפרים. למעשה, אפרים כחוקר נמצא במצב סיפי, הוא עומד על הסף בין דור הגלות לדור ה'גאולה', וכן בין עולם המסורת שבו גדל לבין עולם המחקר. אפרים הגדיר לא פעם את זקני תימן איתם שוחח כ'אדוני היהדות'. יש בתואר זה הסמכות הבלתי מעורערת שאפרים העניק למסורת.

			אפרים חווה את עצמו כמתעד עולם שנעלם, במידה רבה של צדק. מידה של עצבות נסוכה על שיחותיו עם המידענים, 'זה לא עצוב לך שזה נעלם?' הוא שואל את אחד ממידעניו בהקלטה אתנוגרפית, ואני חושב שבשאלה זו ניכר מי באמת עצוב — אפרים עצמו. אף אני יכול להזדהות עם רגשות אלה, בהאזנה לראיונות הרבים שערך, וכן כנכד שמתגעגע לסבו וסבתו. אולם, לצד האבל על מה שהיה ולא ישוב, העצב של אפרים דירבן אותו לעשיה מחקרית ולפעולות בתוך קהילתו. הוא סבב בין בתי כנסת והעביר הרצאות שונות, ובייחוד עשה נפשות לנושא המוסיקה של יהודי דרום תימן.

			אפרים שימש כתובת קבועה לשאלות בנושאים מגוונים ורבים, עבור ציבור של סטודנטים וחוקרים. כעת, כפי שכותב אפרים על פטירתו של יחיא כ'לף, 'הרבה מעות יש לי ואין שולחני להרצותן' — יש לנו הרבה שאלות ואין את מי לשאול. אפרים הלך לעולמו באופן מפתיע, חוקר בתנופת עשייה שהשאיר לנו מתנות רבות, וספר זה מצטרף לשורת פרסומיו החשובים ולתוצרי עבודתו כמתעד, שחשיבותם לא תסולא בפז. אולם לדידי, לצד ספריו והתיעוד העשיר שערך המתנה הגדולה ביותר שהשאיר אפרים הוא הזרע שטמן בליבם של חבריו ותלמידיו, זרע שעוד יצמיח בעזרת השם, אילן רב פארות. יהי זכרו ברוך.

					ראו גויטיין, דיוקנו של כפר אורגים.

				
				
					ראו הולנדר, תימן התחתונה.

				
				
					ראו גמליאלי, תימן בתעודות.

				
				
					רשימת היישובים שבכרטסת גויטיין פורסמה אצל הולנדר, דמוגרפיה.

				
				
					ראו גברא, אנציקלופדיה.

				
				
					כאן המקום להפנות את תשומת לב הקורא לתעתיק העברי למלים בערבית־תימנית שבספר, בהתאם למקובל במסורת הכתיבה של יהודי תימן: כ' = خ, ד' = ذ, צ' = ض או ظ, ג' = غ, ת' = ث. 

				
				
					ראו רצ'א, תימנה.

			כתב ידו של יודא כ'לף  

			חלק ראשון

		

	
		
			 

			פרק ראשון

			כפרים מוסלמים בסביבות אלגדס

			יש המחלקים את תימן לשבעה־עשר מחוזות, ויש לעשרים מחוזות וצנעא על גביהם הרי עשרים ואחד. מחוזותיה של תימן הם: אַבִּין, עַדַּן, אַלצַּ'אלֵע, אַלְבַּיְצַ'א, אַלְחֻדֵּידַא, אַלְגוּף, אַלְמִהְרַה, אַלְמַחְוִיתּ, עֵמְרַאן, דַ'מַאר, חַצְ'רַמַוְתּ, חַגַּה, אִבּ, לַחְגּ, מַארֵבּ, צַעְדַּה, צַנְעַא, שַבְּוַה, תַּעֵזּ, רַיְמַה, וצַנְעַא כעיר בירה. המחוז הגדול בתימן הוא חצ'רמות ושני לו אלמהרה. אלגדס נמצאת בתחומו של מחוז אב, והיא מוקפת כפרים רבים. הכפר אלגדס שוכן בסביבה צפופה למדי של כפרים מוסלמיים, כפרים יהודיים וכפרים מעורבים. בפרק זה אתאר את שהצלחתי ללקט על אודות סביבתו זו של אלגדס, כשאלגדס משמש לי נקודת מוצא.

			בִּלַאדּ אַלשֻּׁעַיְבִּי29 הוא אזור הסמוך לאלגדס בנפת אַלסַּבְּרַה. נפה זו נחלקת לתתי אזורים (עֻזְלַה)30 שכל אחד מהם נשלט על ידי משפחות עשירות מאד31 דוגמת בַּנֵי אַלשֻּׁעַיְבִּי, בני אלחֵקִי,32 בני אַלְגּוּמַעִי33 ואחרים.34 שם האזור, בלאד אלשעיבי, מקורו בשמו של השליט העצמאי באזור עד עלות האִמַאם יחיא, שכתש אותו צבאית והוריד את מעמדו. לאלשעיבי היו בבלאד אלחקי שתי דירות35 הממוקמות על שתי גבעות. אמרו המושלים, כל תרנגולת36 בבלאד אלחקי היא של אלשעיבי, וכל השדות על מעבדיהם היו 'עבדים לפרעה'37 כלומר עובדיו, בצורות ובהקשרים שונים, של אלשעיבי. שיך' בלאד אלשעיבי בדור הגאולה38 היה עַבְּדּ אַלְקַוִי אלשעיבי. תחתיו שלט בנו מֻחַמַּדּ עַבְּדּ אַלְקַוִי אַלשֻּׁעַיְבִּי.39 האִמַאם רדף את מֻחמד זה והחרים את רכושו ואין איש יודע מדוע, אך השמועה מספרת כי האִמאם הוציא מביתו של מחמד עבד אלקוי שלוש מאות קופסאות פח גדושות זהב עד שמחמד אלקוי אלשעיבי נפטר משברון לב. לאחר שהאִמַאם כבש את המקום יצא כרוז מטעמו שכל מי שבידו נשק עליו למוסרו לבֵּיתּ אַלְמַאל, בית האוצר.

			הכפר סוֹרַאק שוכן בגבל סֻרַאק, במחוז שאף הוא קרוי סֻרַאק, הכל מרחק יום הליכה דרומית מזרחית מן אלגדס. בגבל סראק כפרים רבים ובינהם שני כפרים יהודיים, וההר עצמו מרוחק כחמש או שש שעות הליכה מן אלגדס. רוב תושבי סֻראק, ובכלל זה הכבשים, בריאי בשר המה וזאת תודות לטבעה של הארץ.40 באזור אַלְחֵקִי מצויים למעלה מארבעים כפרים המקבלים את מימיהם משני נחלי איתן מקומיים, גֵ'יל מֵתַ'ם41 שהפריד בין בַּעְדַּאן לאלגדס, וג'ֵיל אַלשֻּׁעַיְבִּי. באזור נַכְ'לַאן נמצא כפר נוסף והוא דַּאר־אַלְגַּבַּל, בו התגורר אַלְעַאמֵל אַבּוּ־רַאס.42 כל בתיה של משפחת אבו־ראס43 בנויים היו בשפת ההר44 וצפו למרחוק. דִ'י־אַלְאַחְבַּאר הוא כפר ערבי שכל תושביו נגרים.45 בכפרים אַלְעַרַבֵּיין ואַלרֻּשַׁאדִי התגוררו זיידים שירדו דרומה רק בדורות האחרונים. תחילה הגיעו הם כעַסְכַּר ואט אט השתלטו הם על אדמת הארץ. כפרים לא יהודיים נוספים באזור הם מַנְזַל־גַּמִיע ומַנְזַל־אַלְפַקִיה. סאלפון הוא כפר השוכן בצלע הר מול אלגדס ומזרחית לו. הוא שוכן על וַאדִּי אַלצִּ'לַאלַא46 שהטמפרטורות הגבוהות בו מביאות להבשלה מוקדמת של התבואה והיא הראשונה להבשיל באזור. אלצ'לאלא מפריד בין הכפרים אלגדס, אַלְעַדַּן ואַלדַּאחִיַה. דאחיה הוא כפר לוים שכולם נשתמדו וברבות הימים היו לסַאדַּא. תושבי הכפר סַאלַפוּן שמעו את מָרִי חַסַן מֻסַלֵּם איש אלגדס קורא לתפילה וזה להם האות ליציאה לשוק, ואין צורך לומר כי מן אלגדס שומעים את קריאת המואזין של סאלפון.47

			הכפרים מעואל ואלדאחיה

			במרחק הפחות מתחום שבת48 מן אלגדס היו מספר כפרים מעורבים בהם היה מניין יהודים, ושקיימו קשרי חיתון ומסחר עם אלגדס. הראשון הוא אלמִעְוַאל, כפר שרובו לוים49 והוא שוכן באזור אלערביין אזור בו היו עשרה כפרים ובו שליט אחד. שמעל אלגדס. באלמעואל היו שלוש משפחות כהנים ויש אומרים ששה בתי אב ולהם בית כנסת אחד. עוד התגוררו באלמעואל בּוּרֵה50 סַעִידּ ובּוּרֵה מֻסַלַּם הַארוּן.51

			לעומתו שוכן הכפר אַלְדַּאחִיַה52 בו היו מספר לוים לצד משפחות ישראלים כמו שרעבי וגבאי.53 בית הכנסת של אלדאחיה ממוקם היה בבית סעיד רצ'א.54 לפני ייסוד בית הכנסת התפללו כל יהודי אלדאחיה ואלמעואל יחד בבית הכנסת של האחים הכהנים, מרי חיים ומֻסלם כהן, בבית כנסת היחיד שבמעואל עד שלבסוף נפרדו הם לשני קהלים בשני כפרים. מרי חיים אלכהן, בעל בית הכנסת במעואל, היה תלמיד חכמים ועשיר, שהיה מקובל גם בקרב השייכ'ים. היות והיה קנאי בן קנאי מזרעו של שמאי,55 הוא עלב ופגע בלוים המתפללים, העיר על אודות כל נושא, דוגמת ריח הנלווה לאכילת בצל שום וצנון, נקיון בגדים ועוד איסטניסיות כיוצא בזה.56 הוא עבר להתגורר בתעז בימים בהם פיקדו57 בַּנֵי אַלְאַבְּיַאץ' על צבא האִמַאם באזור, שמנה מאה וחמשים חייל. אריגתו58 של מרי חיים היתה מעולה והכל ביקשו את אריגיו המשובחים.59 מרי חיים נפטר באלמעואל אך נקבר באלגדס מפני שבאלמעואל לא היתה מערה60 יהודית, בשל מיעוט המשפחות המתגוררות בו. 

			אלאחבוש

			אַלְאַחְבּוּשׁ61 הוא כפר בנַגְּדּ־אַלְגּוּמַעִי השייך למחוז דִ'י־סֻפַאל, שהיו בו שבע או שמונה משפחות יהודיות, רובן ככולן בַּנֵי אַלְמַצְרַפִי. כפר סמוך לו נחצה לשנים על ידי נחל אכזב ובשל כך כונה הוא אַלְקַרְיַתֵּין כלומר שני כפרים. בבית הכנסת שבאלקריתין היו כנראה שלשה מניינים וזהו לדעתי מספר מסופק.62 תושביו היהודים היו חקלאים ואף נתעשרו מעיסוק בחקלאות,63 ובלשון בני תימן היו הם 'מיוסדים' — כלומר מבוססים כלכלית.64 בין תושביו היהודיים של אלקריתין היו חַסַן אִבְּרַהִים ומַחְפוּץ' חיים אַלרַּמַאדִּי, אורגים שהתפרנסו ממכירת סחורתם באזורים שבסביבות אלגדס. מחפוץ' חיים אלרמאדי התפרנס גם מתיקון מטריות, אם כי המקצוע הנפוץ בכפר היה רצענות.

			שליט אלקריתין היה אַלסַּיְידּ65 אַחְמַדּ עֻבַּאדִּי, שונא ישראל שהקפיד ביותר על מצוות דתם. הוא נחשב ביותר בעיני עמי הארץ המוסלמים ובעיני אַלְמַשַׁאיֵךְ' ואלה נהגו בו כבוד והעניקו לו דורונות. שנים רבות מנע עבאדי מיהודי אלקריתין לתקוע בשופר בראש השנה. הערבים אף הכו את היהודים בשל כך ויש האומרים כי גרשום. בשל כך נאלצו יהודי אלקריתיין להסתתר, מדי ראש השנה, באחד ההרים שבקצה גַּבַּל סַעִידּ הסמוך על מנת לתקוע בשופר. בשלב מסוים, נפשם של היהודים נקעה והם החליטו לנטוש את הכפר ותקעו את אהלם בדִ'י־שַׁרַק שבמחוז אַלסַּיַאנִי המרוחק ארבע שעות הליכה צפונית מערבית לאלגדס.66 בתודעה ההיסטורית היהודית כפי שנשמרה בסיפור העממי, מכונים גויים אלה 'אַלְהַרְגָנִים'.67

			מקור המים של אלקריתיין הוא ג'יל מֵיתַ'ם ששימש רק לצרכי חקלאות ושיפעת מימיו זימנה את פרנסת תושבי הכפר.68 מי אלמית'ם מושכים דרומה לכיוון לַחְגּ עד שהם נעלמים במדבר.69 כפר אחר באזור אַלְאַחְבּוּשׁ70 הוא אַלְמַקְלוּע. יהודי אלמקלוע היו 'מאושרים'71 כלומר ישבו בטח, פרנסתם מצויה, והשליט המקומי הטיב עמם. הם עסקו בסחר אריגים וברצענות. באלמקלוע התגוררה משפחה חשובה של תלמידי חכמים המכונה בני־אלמצרפי. הגדול שבאחים, מרי חסן אלמצרפי, היה תלמיד חכמים יפה תואר, שוחט, מוהל ומקובל.72 

			אַלְגַּרְשַבּ הוא כפר בבלאד אלגּוּמַעִי. המרחק מן אלגרשב לאלגדס הוא שעתיים עד שלוש שעות הליכה. שֵׁיךְ' בלאד אלגומעי התחסד עם היהודים, הוא שלט באלגרשב עד כניסת היהודים לארץ ישראל.73 מרי יוסף חיים מן אלגרשב היה מקובל מפורסם באזור אשר ידע חצי זוהר על פה, 'ובחושך'.74 את רוב רובו של הזמן הקדיש מרי יוסף חיים ללימוד והוא היה מוסמך לסמוך, רוצה לומר הוא היה מסמיך שוחטים ודיינים.75

			כפר נוסף הוא אַלְמִקְהַאיַה76 שם התגורר יהודי עשיר המכונה 'בן־מֻסַלַּם' שנתעשר מסחר בד'ורה. בדִּמְנַתּ נַכְ'לַאן, כפר גוים המצוי בקירבת אלסיאני, התגוררו שתי משפחות יהודיות שיחד עם בניהן הגיעו כנראה לכדי מניין: משפחתו של מסלם בן מסלם מרי, שהיה אורג ושוחט ועיקרו מן הכפר ד'י שרק, ומשפחתו של מֻסַלַּם גַ'לְיַיא, אורג שנטש את אלגדס בשל בעיות כלכליות.77

			נפת בעדאן

			בַּעְדַּאן78 היא נפה גדולה. מן אלגדס ראו את אַלצַּ'אלֵע ואת בעדאן וכפרים רבים נוספים בשל מיקומה הגבוה של אלגדס השוכנת כאמור בגובהו של הר. בבעדאן היו שלשה כפרים, בַּלַאח, אַלְגַּחְשֵׁיין ואַלשִּׁיַאחִי79 בהם התגוררו גם יהודים. מניין התפילה התרכז באלשיאחי ובית הכנסת הקבועה היתה בבית חסן אַלְוַחְשׁ,80 בכורה של משפחת אלוחש. באלשיאחי התגוררו חמשה אחים בני משפחת אלוחש: חסן אלוחש, עואץ' אלוחש, סעיד אלוחש, דאוד אלוחש, אברהים בן אברהים אלוחש, שיחד עם אביהם אברהים מנו שש משפחות. 

			סאלם חסן אלוחש נכדו של אברהים אלוחש נישא לבת מרי אברהים אלשאער81 מכפר שבאלסֻּחוּל.82 החתונה המפוארת התקיימה בבית האח הגדול חסן אלוחש אליה הוזמנו כל תלמידי החכמים שבסביבה הקרובה והרחוקה.83 בין המוזמנים היו גדולי עולם84 כמו מרי עַוַאץ' אלכהן מהכפר נַצַ'ארִי שבעֻזְלַתּ חַארִת' שבנפת בעדאן, שהוא הגדול והמפורסם שבחכמי האזור ושפרנסתו מאריגה, וכן מרי דאוד בן דאוד מן הכפר דִ'י־קַחְם85 שבבעדאן שאף הוא עסק באריגה. מרי דאוד בן דאוד העמיד תלמידים רבים ביניהם את הגאון מרי חסן מוסא אלשרעבי מן אלגדס שבנותיו היו יפות כבנות איוב עד ששמע יופין יצא למרחוק.86 עוד העמיד הוא את מרי נסים אַלְבַּעְדַּאנִי מי שלימים התגורר בבית כ'לף, את מרי חסן יעקוב, את מסלם סעיד מן אלגדס ורבים אחרים. מרי שלמה סעיד התגורר בכפר עֻתְ'מַה87 שבבעדאן הסמוך לאב, כפר המיושב יהודים בלבד. לצד מרי דאוד, בכפר ד'י־קחם התגורר גם מרי יחיא יודא, עניו כהלל.88

			אלמחטב

			תימן רוויה סיפורים עממיים, בהם טבועים שרידי מסורות עתיקות. סיפור אחד מספר כי בתקופת עובדי האלילים שבתקופה הגאהילית, שעה שתושב הכפר אַלְמַחְטַבּ נכנס לביתו מנה הוא את בני ביתו ואת כמות המזון. באם לא הספיק המזון לאנשי הבית רצח הוא את ילדיו המיותרים, ועליית הנביא מחמד הצילה אותם מגזירה זו. כפר הגוים אלמחטב מרוחק שעתים הליכה מן אלגדס והוא מקור שמניה89 של אלגדס. באלמחטב היו שלושה בתי בד,90 האחד לשומשום,91 משנהו לחרדל92 ושלישי לשמן נוסף.

			חמאר

			חֻמַאר שוכנת בין תחום שלטון אנגליה לשלטון האמאמי, בדרך לעדן, באזור הקרוי בִּלַאדּ מֻחַמַּדּ נַאצֵר. חמאר סמוכה למַאוִיַה93 ומצויה צפונית־מזרחית לחוגריה ודרומית־מזרחית לתעז. במאויה עצמה לא היו ככל הנראה יהודים אלא בכפר דַ'רַאח הנמצא שלושה או ארבעה ק"מ ממנה. יהודים מן החוגריה הגיעו לחמאר והיו מאנשי חמאר שעברו להתגורר באזורי אלגדס, תעז וגבל־צבר, והכינוי אלחֻמַארִי מצוי בחוגריה בתעז ובבנותיה. 

			כאשר נסתלקה עוּתְ'מַאנִיַה — מכינויי השלטון התורכי בתימן — השתלט מחמד נאצר על האזור וקבע את מרכזו במַאוִיַה בשל היותה חַוַאשֵבּ, דהיינו שטח מפורז בגבול שתי המלכויות,94 מלכות האמאם ומלכות אנגליה.95 השטח עליו השתלט מחמד נאצר היה עצום והימים היו אך מעט קודם עידן האמאם. חיילי בני נאצר ושמועתו הגיעו לכל הכפרים שבסביבות תעז. בין הסתלקות התורכים לעליית האמאם היתה מצודתו, ובעיקר אימתו, של בן נאצר פרושה על הכל, והיה ומישהו נשאל לאן פניך מועדות, תשובה אחת היתה בפיו 'בן נאצר' וזו נתפרשה לשניים: מפני בן נאצר אני בורח, או מאנשי בני נאצר אנכי.96 

			ואדי אלעמר

			הכפר היהודי וַאדִּי־אַלְעַמְר שבבִּלַאדּ אַלזִּהַארִי שמזרחית לאלגדס הוא כפר נדח אפילו במושגיה של תימן, והוא גלות97 בתוך גלות. בואדי־אלעמר98 התגוררו שלש משפחות של שלשה אחים המכונים בני שימחי, אחד מהם היה סעיד שימחי ובנו חיים. סעיד שימחי היה סוחר יהודי עשיר ובלשונם 'מֻתַּאגִּר'99 לעדן. הוא יבא מעדן חוטי אריגה וכמעט הכל קנו ממנו. הוא נישא לבת בּוּרְיֵה100 אַלְאַצְוַע.101 סעיד הגיע כל שבוע לסוּק אַלְכַ'מִיס שבאלגדס. למרות שהיה 'מיוסד' לא קנה אלשימחי חמור מימיו, כל ימיו התהלך ברגל למרות שהדרך בין אלגדס לואדי אלעמר היא הררית.102 לעיתים, אם היו תושבי אלגדס צריכים תשמישי קדושה בדחיפות, נסתייעו הם בסעיד אלשמחי שהיה עולה, הוא או מי מבאי כוחו, לד'מאר.103

			יהודים התגוררו גם במַנְזִל104 אַלסּוּק, ביניהם אלחֻמארי, אבי אשת יודא כ'לף; משפחת סֻטַאחִי — אַלְאַצְטוּח שהיו משפחת חייטים; נסים יחיא בּוּרְיֵה, אורג שבבעלות משפחתו היתה בית־כנסת. מנזל אלסוק וואדי אלעמר שוכנים באזור של שדות פוריים ששמו אלמִעְשַׁאר.105 

			אלרמאדה

			באַלרַּמַאדַּה, כפר המצוי באזור גבל צבר שלוש שעות הליכה לרוח מערב מתעז, התקיים שוק ביום ראשון. רמאדה הסמוכה לתעז הוא ישוב יהודי חרב. נחלקו הדעות, יש הטוענים ששוק אלרמאדה הינו שוק חשוב ויש הממעטים בחשיבותו, ויראה לי שהצדק הוא אצל הממעטים בחשיבותו. גם בהַגְּדַּה השוכנת בבקעה המשמשת צומת דרכים בסביבות תעז התקיים שוק גדול שאליו נהרו כל גויי האזור. גם באלקַעְדַּה הקרובה לד'י־ספאל והשוכנת מערבית לאזור נַכְ'לַאן מצוי שוק שארך שלשה ימים, שני שלישי ורביעי.

			החייטים הם אִבְּרַהִים חַסַן אַלְעֻזֵירִי — ירא שמים, רודף שלום ומשכין שלום כל ימיו, שבניו התגוררו באלגדס. מַחְפוּץ' חיים אַלרַּמַאדִּי, עיקרו מן אַלרַּמַאדַּא, ואחיו סַאלֵם אלרמאדי, סעיד נסים106 ודַּאוּדּ רַצַ'א, הכל תושבי אלגדס. באלגדס היה יהודי שכונה 'אלמקרי אלרמאדי' שלא היה בהכרח מן אלראמאדה.

			יסוד ישוב יהודי — אלעמרא

			באלמַעְזַבַּא שבאזור אַלְמֻשַׁרְעֵא שבואדי אלעמר, כפר שתחת חסותה של משפחת אַלזִּהַארִי, התגורר עַוַאץ' עוּקֵבּ107 שעיקרו מסֻרַאק. עוקב היה עשיר ונדיב במיוחד עד שזכה לכינוי 'אבי הצדקה'. כמו כל עשירי דרום תימן סחר הוא עם עדן, עיר הנמל והמסחר הבינלאומית, והוא מתואר כמי שמאה גמליו108 עולים ויורדים מעדן ואליה. את מרבית ימיו כילה עַוַאץ' עוּקֵבּ בדרך שבין אלגדס לעדן. בעקבות סכסוך עם השֵׁיךְ' המקומי עזב עואץ' את אלמעזבא ועבר להתגורר באלגדס, ולאחר מכן עזב גם את אלגדס וקנה משֵׁיךְ' אַלְכ'ֻלַיְדִּי כפר ערבי נטוש המרוחק כדי דקות הליכה מן אלמעזבא וקרא לו אלעמרא כלומר הבנויה. הוא עבר להתגורר באלעמרא תחת חסותו של שֵׁיךְ' אחר, אויבו של השיך' ממנו נמלט.109 בעזרת הונו חידש עואץ' את הישוב היהודי בכפר אלעמרא ויסד שם כפר יהודי ולעצמו בנה בכפר המחודש, בן שלוש קומות הבנוי אבן אדומה. יחיא כ'לף היה מספקי הקאת שלו וכך ביקרו פעמים הרבה. בשל נדיבותו של עואץ' נקבצו סביבו באלעמרא יהודים נוספים שמספרם הגיע לכדי מניין.

			ד'י ספאל

			דִ'י סֻפַאל הוא מרכז שלטוני השוכן צפונית לתעז, בין אַלסַּיַאנִי לגִּבְּלֵה, על הדרך המרכזית העולה צפונה לאִבּ. כינויה סֻפַאל בא לה על שהיא שוכנת בבקעה.110 ד'י־ספאל מכונה גם אלתִ'יַארִי, שהוא שמו של כפר יהודי עתיק בנפת גבלה, ויחיא טוען שד'י ספאל היא ראש גלות.111 

			בד'י־ספאל היה כמניין יהודים. חלק התפרנס מצורפות וחלק מתפירת שמיכות112 ומזרוני צמר.113 בד'י ספאל היתה בית כנסת אחת מקודשת הסמוכה לבית שלמה אַלדִּרְהִם עַאקֵל נַאחִיַיתּ דִ'י סֻפַאל. בית הכנסת נשענה על עמודים עגולים ויצוקים. לא נמצאו תלמידי חכמים בין יהודי ד'י ספאל אלא יראים פשוטים שעיקרם מחוץ לאזור ולפי עדותם נקבצו הם ממקומות שונים בתימן. העאקל, שלמה דרהם, נפטר בתימן ובניו נכנסו לארץ ישראל. לשלמה דרהם היו שלושה בנים: דאוד יעקוב — מאשתו הראשונה — עבר להתגורר בד'י־שרק.114 השנים האחרים נכנסו115 לעדן ואחד מהם נרצח בפרעות עדן,116 בעוד השלישי נכנס לארץ ישראל.117

			גבלה

			גִּבְּלֵה שוכנת צפונית לתעז על הדרך העולה צפונה לאב והיא נוסדה על ידי יהודים. למרות שאנשי גבלה גרסו בלימודם יותר מאשר יהודי אלגדס, בגבלה היו ככל הנראה פחות תלמידי חכמים — מַוַארִיַה — והיא לא היתה מקום קבלי מובהק.118 גם יהודי אלגדס השקיעו את רוב ימיהם בעסקי כלכלה ולא בלימוד.

			בין המשפחות החשובות בגבלה היו משפחות נַקְשׁ, מֻחַרֵּר ועַדַּנִי. בגבלה היו שלוש משפחות מענף עוֹנַה, משפחת תלמידי חכמים ומקובלים שפרנסתה מצורפות. משפחות האחים שלמה ונסים עונה, ושלמה עונה בן דודם מצד האב. שלמה עונה התעשר והחל לסחור עם עדן.119 הוא יבא טבק,120 נפט121 ומַרְכַּנִי.122 אחד מבני עוֹנַה, תלמיד חכמים יליד גבלה, התפרנס מהכנת לחוח123 מדי יום ביומו ומכירתו בשוק. 

			האחים חיים ופנחס עדני, צורפי כסף מעולים, עַזַּבּוּ124 בגבל־צבר שם פגשו הם מֻעַזִּיבִּין יהודים מהחוגריה. מרבית יהודי גבלה היו צורפים והם עאזבו כמו יהודי החוגריה.125 מצינו מעזיבין בכפר אלקּוּוֵּע שבגבל צבר, כפר מגוריהם של חסן חיים וסעיד אברהים מן אלגבזיה.126 

			גבלה מרוחקת מרחק ארבע שעות הליכה מן אלגדס, ויהודי אלגדס ביקרו בה תכופות. ענף מבני עדני מגבלה — חיים ופנחס — התגוררו באלגדס. גבלה חשובה ויפה לאין ערוך מן אלגדס והיא מכונה לעתים ארם נהרים, בשל שני נחלי מים, גִ'יוּל, שסבבוה משני עבריה.127 

			שבטים סביב אלגדס

			בסביבות אלגדס היו ממוקמים שבטים רבים ואני מביא כאן את שמות השבטים שהצלחתי לכנס ולמקם.

			בני־גַ'אנֵם, המיוחס והחשוב שבשבטים ממוקם באזור הקרוי אלערביין. עיקרם מן אַלְמַשְׁרִק, כלומר מנַקִיל סֻמַארַא המצוי צפונה מן אלגדס, וברור הוא שעיקרם מבַּרַט שבצפון תימן ואין ידוע אימתי ירדו הם דרומה. בדרום תימן כונו הם 'אלזִּיוּדּ' כלומר זיידים. בראשם עמד מֻחַמּדּ בן עַאיֵץ' עַסְכַּרִי128 מדִ'י־חוּסֵין, שהוא כפר של עַסְכַּר, שמוצאו משבט ד'י־חוסין של פדרציית בַּכִּיל, ואחריו שלט מֻרְשִׁידּ בן עַלִי, והאחרון שבהם היה אדם רע ושמו צַאלֵח מֻרְשִׁידּּ.129 בין היתר שימש הוא כעַאקֵל סוּק אלגדס.130 

			שבט נוסף הוא בּנֵי־אַלְאַבְּיַץ' שמקורו מחַאשֵׁדּ131 שבצפון תימן ועליהם השֵׁיךְ' מַוְלַאִי פַארֵע. השבט השלישי הוא בַּנֵי שַׁמְלַאן ובראשם עמד השֵׁיךְ' מֻצְלֵיח שׁמְלַאן.132 הכפר בני שמלאן שוכן בסביבות אלגדס וכל תושביו מַשַׁאיֵךְ' מבני שמלאן, ביניהם מצליח שמלאן, מחמד מוחסן, עבדאללה מֻצְלֵיח, מחמד מֻצְלֵיח ואחרים. זקני אלגדס מספרים כי אלה הגיעו מן אלמשרק והשתלטו על חלק מן השדות בדמים ועל חלקם האחר בדמים, "ודמים בדמים נגעו".133 אַלרּוּשַׁאדִּי הוא השבט הרביעי ובראשם עמד השיך' סַעִידּ נַאגִּי. אַלְעוּדִּי הוא השבט החמישי והאחרון אותו הצלחתי לזהות באזור אלגדס ועליהם השיך' עַלִי בן עַלִי.

			 

			 

			 

			 

			
				
					בלאד אלשעיבי הוא אזור בנפת אלסַּבְּרַה השייך למחוז דִ'י־סֻפַאל, ובלשון בני תימן: בִּלַאדּ אַלשֻּׁעַיְבִּי פִי נַחְיַאתּ אַלסַּבְּרַה קַצַ'א דִ'י־סֻפַאל. מחוז ד'י־ספאל מחולק לשתי נפות, אלסברה ואַלסַּיַאנִי. הכפר אלגדס שוכן באזור אלעַרַַבֵּיין השייך לנפת סברה.

				
				
					תת אזור קרוי עֻזְלַה, ויש ההוגים עִזְלַה או עִזְלֵה.

				
				
					כך בפיפיות המידענים.

				
				
					אלחקי הוא אזור בנפת אלסברה.

				
				
					אזור בנפת אלסברה.

				
				
					מַשַׁאיֵךְ' מכובדים מבני אלגומעי מתוארים בפי יחיא כ'לף: 'בני אצולה! בני ארץ! בני עושר! בני מלחמה!', לשון יפיפיה של בני קדם שבערב שימיה כימי השמים על הארץ. לדברי יחיא כ'לף התחילית 'בני' בשימוש זה היא סימן לרוממות המשפחה ויחוסה.

				
				
					דּוּר הוא ריבוי של דירה.

				
				
					צַּרַּתּ [=צעקה; הקיפה] עליו אַלְחֵדֵּא: צעקה עליו אלחֵדֵּא, ציפור טרף כעורב, שהיתה מחסלת את אפרוחי התרנגולות.

				
				
					כך בפיפיות המידענים.

				
				
					הדור שזכה להכנס לארץ ישראל.

				
				
					יחיא כ'לף הכירו אישית.

				
				
					אגב כך נעיר כי החיטה אינה מצויה בסראק כלל. 

				
				
					יש ההוגים מַייְתַּם.

				
				
					בילדותו של יחיא ננטש הכפר ללילה אחד והכל יצאו לשדות. עוד על מקרה זה ראו בפרק 5.

				
				
					נלחם עם בני־שמלאן על כיבוש גבל־מהגור.

				
				
					בערבית: חַרְף.

				
				
					דבר שאינו יוצא דופן בתימן. יודעים אנו על כפרים נוספים ואף על מחוזות שלמים שרוב תושביהם עסקו במקצוע אחד כמו אריגה בשרעב וצורפות בחוגריה. התמחותו של מסגר [=חדד] באזורים אלה בעיקרה היא בייצור וטיפול בכלים חקלאיים ולא בייצור כלי מלאכה ועבודה. המסגר מייצר מחרשה, כלים עבור שורים, טוריה לעיבוד אדמה, מסור [=חוּתַּא] לשימושו של איש אחד וכיוצא באלה כלים.

				
				
					פעמים נהגה הוא צ'וּלַּלַא.

				
				
					העלטה הלילית והשקט בתימן הלא מתועשת ברובה, הינם מוחלטים, עד כי ניתן היה לשמוע נביחת כלב ממרחק רב ולראות כל כוכב.

				
				
					כך נמדדים מרחקים בתימן היהודית וחסרים אנו מידה מקבילה לה אצל ערביי הארץ. 

				
				
					אין ספק שאלה הם לוים שירדו דרומה בימי גלות מַוְזַע. הלוים במחוזות חוגריה, שרעב, מאויה, וביצ'א הזדמנו כעוברי אורח, או שנשתקעו במחוזות אלה אחר גלות מוזע. באזור אַלְאַחְד'וּף שבמחוז מַאוִיַה היו מספר משפחות לוים עד לשנת תרס"ה (1905) וכולם נספו ברעב הכבד שפקד את תימן בשנים תרס"ד-תרס"ה, ורק מספר נשים שרדו מהם.

				
				
					אברהם.

				
				
					קיימים בדרום תימן מספר לא מבוטל של כפרים על טהרת הכהנים. בידוע שרוב כהני תימן מרוכזים בדרומה של תימן והלוים במרכזה, חלוקה שהיא הד היסטורי ועדות עלומה.

				
				
					באלדאחיה התגוררו יודא פראים, הוא אפרים, מחפוד פראים, סעיד רצ'א והרביעי שמו נשתכח.

				
				
					נראה שמקורם ממקום ושמו גַּבֵּהּ או גַּבַּהּ שמקומו אינו ידוע לי. מקחפי אומר כי קיימים שני מקומות חרבים בשם זה, האחד באזור אלסחול והאחד בגבל צבר מקום בו יהודי החוגריה עאזבו. מקור המשפחה הוא ככל הנראה מאחד מהם. 

				
				
					רבים מבתי כנסיות ברחבי הדרום שוכנים בבתים פרטיים.

				
				
					יהודי דרום תימן מתייחסים לכהנים כאל טיפוסים קשים.

				
				
					הוא הקפיד על הופעה חיצונית נאה ומיני קפדה האופיניים עד מאד לכהן תלמיד חכמים ומקובל דרומי.

				
				
					'נקאבא' מפקדי צבא.

				
				
					צַאנֵע, בריבוי: צֻנַאע.

				
				
					בכלל המזל האיר לו פנים, ושניהם, אומנותו ומזלו, עמדו לו למרי חיים בחייו.

				
				
					מַקְבִּירַא היא מערה כלומר בית קברות. הכינוי מערה לבית עלמין מקורו במערת המכפלה.

				
				
					יש להבדיל בין אלאחבוש ובין חוביש. אלאחבוש הוא כפר יהודי, בעוד חוּבֵּיש היא נפה מנפות אב המצויה צפונית מערבית לאב. בליוה אב, או קצ'א אב היו כפרים יהודיים רבים.

				
				
					ככל הנראה היו שתי משפחות יהודיות בכפר זה ונראה כי שרידים הם למספר גבוה יותר.

				
				
					אגב חקלאות, נעיר כי נזקי תבואות השדה בתימן היו מרובים וביניהם: 

					א. 	ארבה, בערבית גראדה (ברבים: גראד). הארבה אוהב דּוֹגְּר [=שעועית] והוא הגיע בעונת יבוש הדוגר על גגות הבתים. בתימן זוהו שני סוגי ארבה צפרא וחמרא. החמרא מסוכנת יותר אך טעימה יותר והיא נאכלה אחר אפייתה בתנור. עוד על ארבה בתימן ראו: עמר, הארבה.

					ב. 	גֻּדַּאמִי (ברבים: גודאם) תולעת האוכלת רק את זרעי [=זריעת] הד'ורה, שעה שזו נטמנת באדמה וכך אין סיכוי שזו תנבט. נגד אלגודמי אין עצה ואין תבונה ומשל משלו המושלים: 'אלגראד יקול לאלגדאמי: אנא בעדי מדאפ'ן תטאבק. ואלגדאמי יקול: בעדי קצארי תבקבק [=רותח, מעלה בועות]'. כלומר הארבה אומר, אומנם אני משמיד אך איני מחסל סופית ועדיין נותר משהו לאחסון ולמאכל. כיצד? הגשם הבא אחרי ארבה מגדל שוב את פרי והשדה ואלמדאפ'ן מתמלאים שוב. אלגודמי, המשמיד ד'ורה אך לא דוגר, אומר: אחרי עדיין יש כלים מלאים מבעבעים דוגר רותח. אלה הם רק שני משחיתים מתוך מגוון משחיתים נוספים לצד בצורות וברד.

				
				
					הגידולים באזור היו לוביא, ד'ורה, חֻלבה, שומשום וכד'. פרי הד'ורה הוא מאכל לאדם ועלֶּהָּ לבהמה.

				
				
					זאת לדעת כי אין ברשות אלסייד רובה מפני שהדבר הוא בזיון לו. אם אין מעמדו מגן עליו הרי כל תוארו הוא לריק. אלסייד מחזיק בידו מקל במבוק — עַצַא כַ'וְּזַרַאן — כמנהג התימן וזה סימל יותר מכל את כח השלטון והחוק. זאת ועוד, אלגמביה של אלסייד פשוטה ורק זו של אלעסכאר כפופה. לבושו של אלסייד הוא קמיץ לבן ולראשו משדא לבנה, כעין כתר.

					את מקלות ההליכה הכינו מעץ שׁוֹחַט הגדל בואדי ליד עינן ארץ התבואה, מרחק שעת הליכה מן אלגדס לרוח מזרח. השוחט שימש גם להכנת ידיות לכלי עבודה כגרזן פטיש וכיוצא באלו כלים ומהכנת קתות נתפרנסו משפחות. 'מקל סבא' [=חוּכַּל] הכפוף נמכר בשוק כשהוא קלוף. לכל מקל היה עוקאל כמו בגמביה.

					הבמבוק היה בשימוש מכובדים. יהודים לא השתמשו במקלות הליכה שכאלה אלא בסתם מקלות על מנת שלא להכעיס. עצים אספו בגבל ג'ראב בו היה יער ובו קופים ושאר בעלי חיים. 

					יהודים הלכו תמיד עם מקלות. גם הנכנס לשוק יכנס תמיד עם מקלו ששימשו כמגן מפני כלבים ובלי משים שימשו כקמיע, ומקראות מפורשים הם: "ויקח לו יעקב מקל לבנה" (בר', ל לז); "כי במקלי" (בר', לב יא); "עמי בעצו ישאל" (הוש', ד יב).

				
				
					כל זה התרחש במחצית הראשונה של המאה ה־20 בחיי יחיא כ'לף. אלסיאני הוא ישוב וצומת דרכים על אם הדרך שבין אב לתעז והוא ככל הנראה תת מחוז.

				
				
					יש המציעים לי לתרגם 'היהירים', אך המלה מעיקרה עברית והוראתה הֵרֵג.

				
				
					לשתיה שימשה אותם באר אחרת. מי הבאר מועלים בעזרת חבל הקרוי 'נִסְעַא' השזור מתשעה גידי עור המיועד לכך מפני שהוא עומד בחיכוך שנוצר בשפת הבאר בעת העלאת המים. סוג אחר של חבל קרוי שִׁתַּארַא, והוא עשוי מצמחי אגבה. שתארא היא גם שם הרקמה שבמכנסי הנשים. אלשתארא רקומה צבעים שונים וצורות שונות שהם למעשה קוד או שפה רקומה שעל פיו ניתן לזהות את מעמד האשה אם נשואה היא אם רווקה, אם יהודיה או גויה. גם באומנות כריכת הספרים היה הקיטאם, הקפיטל, נארג על הספר עצמו לפחות בשני צבעים המזהים את האומן כורך הספרים, כלומר את אלמוּכַ'צֵּד. סימן הזיהוי של כריכת אבי היה אדום צהוב ושל סבי אבי אבי היה ירוק שחור.

				
				
					בתימן אין נהרות של ממש אלא מעט נחלי איתן. ערוץ הנחל הארוך ביותר בתימן הוא נחל חצ'רמות, שבחלקו הוא נחל איתן, והוא נמשך לאורך 500 ק"מ ושטפונותיו זורמים לים הערבי. בין המפורסמים בנחלי תימן האיתנים הם ואדי בַּנַה, ואדי אלכַ'ארֵדּ, וואדי תִּבְּן. ההיסטוריה העתיקה של תימן מבדילה בין תימן לחצ'רמות, וחצ'רמות הוא חבל ארץ השונה בתכלית משאר איזוריה של תימן היהודית.

				
				
					מבלאד חובישי זורם נחל איתן המגיע עד אלצ'אלע.

				
				
					לשון נוהגת.

				
				
					מרי חסן אלמצרפי היה מיודד עם משפחת כ'לף, והוא מל את יחיא כ'לף. בכל יום חמישי, הוא יום השוק באלגדס, ביקר מרי חסן בבית כ'לף.

				
				
					בהשפעת לשון המדרש אומרים יהודי תימן 'נכנס לארץ ישראל' ולא עלה.

				
				
					על יהודי תימני היודע את משנה תורה על פה ראו: ליברמן, הלכות תימן, עמ' שמט-שנה.

				
				
					למרי יוסף חיים היו שלוש אחיות שהתגוררו באלגדס. האחת מרים אשת מסלם אלשרעבי. חסן יעקוב אלתרם נשא את אחותה רומיה, שם נדיר מאד בדרום תימן ומקורו ככל הנראה מימות גלות מוזע, ואחותן השלישית נישאה לבנו, יוסף חסן בן חסן יעקוב אלתרם, כלומר אב ובנו נשואים לשתי אחיות.

				
				
					מקהאיה, ברבים: מקאהי, בית קפה.

				
				
					עושה רושם שתימן היתה נתונה כל העת בנדידה פנימית, בלתי פוסקת, של אנשים ובעיקר גברים יהודים, לאורכה ולרוחבה של הארץ בעיקר בשל ענייני כלכלה.

				
				
					[אין לבלבל בין בּעְדַּאן המוזכרת כאן הנמצאת באיזור אִבּ, לבין הכפר או קבוצת הכפר שבבַּעַאדֵן שבמרכז שרעב].

				
				
					[מנתונים שנאספו מפי מידענים וכן מעיון בכרטסת של ש"ד גויטיין נראה כי בבעדאן היו כפרים יהודים רבים נוספים].

				
				
					יש למחקר לתת את הדעת על בתי כנסת ששכנו בבתים פרטיים בתימן. על אודות אלוחש ראו רצ'א, תימנה, עמ' 50.

				
				
					שם דרומי נפוץ.

				
				
					סֻחוּל בַּנִי נַאגִּי. 'סוק אלאַסְוַאק' התקיים באלסחול ביום שבת וברור הוא שיהודים מנעו רגליהם ממנו. על שוק כזה אמרו המושלים: 'יא סוק אלאסואק, מא דכ'לך יהודי', דהיינו, שוק השווקים, יהודי לא בא בשעריך.

				
				
					היו לילות של שמחות שכאשר הפציע השחר הגיפו החוגגים חלונות על מנת למשוך את שמחת הלילה אל תוך היום. השירה באירועי שמחה לוותה בחשיבה קבלית שהתבטאה בהכרזה תוך כדי שירה ממש: 'ישראל בגלותא / שכינתא בגלותא' (זוהר ח"א קכ ע"ב, על בסיס דברי חז"ל ילקוט שמעוני, ישעיהו פרק מג רמז צב). יחיא ישב ליד מרי חיים שוכר תלמידו של מרי חסן מוסא מבני משה, משורר שהוריד דמעות כל זמן השירה מה שאופייני למשוררי הדרום. תוך כדי שירתו היה המשורר נאנח ואומר: 'ישראל בגלותא / שכינתא בגלותא'. בבחרותו הלך יחיא אחר אשה ממשפחת אלעזירי שבבעדאן.

				
				
					חסרים אנו ביותר את רשימת תלמידי החכמים שבשרעב ובנותיה ועדיין ניתן להציל משהו.

				
				
					[ד'י־קחם, או ד'קחם, כפר מוסלמי ובו שתים־שלוש משפחות יהודיות. יהודי ד'קחם קבעו עירוב שחיבר בינם לבין הכפר עת'מה על מנת להתפלל בעת'מה בחגים].

				
				
					למרי חסן מוסא היה תלמיד באלגדס ושמו מרי חיים שוכר מבני משה. קודם היה שמם בני־אלאחמר כינוי המצוי גם בקרב ערבים בכפר חֻמַאר שממערב לאלגדס בדרך לעדן, כפרו של אלשיך' מחמד נאצר. בשל כך שינו הם את שמם לבני משה. על כל פנים כאשר יחיא נולד כבר היה מעמדו של חסן מוסא אלשרעבי מוגדר.

				
				
					[מראיונות שערכתי עם יוצאי הכפר הגרים באחיהוד, עולה כי בכפר עֻתְ'מַה, או עֻתְ'מַתּ בַּעְדַּאן, היו כמאה ועשרים משפחות יהודיות. שמה של עת'מה ניתן לה בשל הערפל או האובך שכסה תמיד את הכפר. על פי המסורת העממית, הכפר "לא קיבל מוסלמים" שבאו לגור בתוכו, ומוסלמי שלן לילה אחד בכפר הרגיש שימיו ספורים וברח. סביב הכפר כפרים מוסלמים — מַנְקַדַּה, יִדַ'ארַבַּה, סַאלַפוּן, דַ'קְחַם, אַלְגַּווּבַּלִי, חַדַּא. סביב עת'מה שבעה מעיינות ששמם בפי הגויים היה "מַא אַלְיַהוּדּ", והם היו גורם מכריע ביחסי הכבוד ששררו בין הגויים ליהודי עת'מה. בדרך כלל לא היו הגויים פוגעים במעיינות, אך פעם אחת קרה שמספר נערים מוסלמים חמדו לצון וזהמו את אחד המעיינות. יחיא דמתי, מנכבדי הכפר, הרתיח סיר ענק של חֻלְבַּה ושפך אותו על המדרגות המובילות למעיין. כאשר באו הנערים בלילה על מנת לבצע שוב את זממם, החליקו על החלבה החלקלקה ונפלו לתוך המים. אחרוני היהודים שעזבו את הכפר סיפרו כי בעזבם יבשו המעיינות.

					שני יהודים עשירים היו בעת'מה, אחד מהם היה סעיד בן יחיא דמתי. ברשותו של סעיד היו אדמות רבות, צאן ובקר. אדמותיו עובדו על ידי מוסלמים, וצאנו היה תחת השגחתו של קבילי בכפר גוובלי. בביתו היתה מַצְנַעַה, בית מלאכה לאריגה, אך הוא עצמו לא עבד בה, הוא העסיק שכירים יהודים והתפרנס ממכירת האריגים לצנעא. סעיד דמתי שכר את שירותיו של מרי סאלם נגאר שילמד את ילדי המשפחה, ואף בנות משפחת דמתי למדו אצלו.

					בקרבת עת'מה, ליד הכפר המוסלמי מנקדה, נמצא קברו של מארי שלום משקרי, שלדברי בני הכפר הוא בן זמנו של השבזי. המסורת העממית מספרת כי משקרי עשה עסק עם השבזי, לפיו שבזי יקבל את רוב עולי הרגל אליו. הקבר היה מקום קבוע לעלייה לרגל, והורכב רק מעיגול אבנים שכולם נזהרו בכבודן. מסורת בפי בני הכפר מספרת כי פעם אחת סתר נער מוסלמי את אחת האבנים ואף עשה עליה את צרכיו, למרות אזהרות הוריו, ובלילה נפטר. 

					בכפר ניצב עץ עצום מימדים שנקרא טַוְלַקַה (מין של עץ שקמה), גבוה ורחב מאוד. מתחת לעץ זה העמידו את החתן בצאתו מן הטבילה במעיין, שם המתין לכלתו כשהוא מלווה בשושביניו, בשירת זפה ובריקודים.]

				
				
					עניו במושגי תימן הוראתו שתקן, לא מתבלט, אדם ללא טענות וללא דרישות.

				
				
					צַלִיט.

				
				
					מַעְצַרַאתּ.

				
				
					גֻּלְגֻּל. קליפות השומשום הסחוט קרויות עֻצְרַא. הן נתהדקו תוך פעולת הסחיטה ונמכרו כמעדן כשהם מעוצבים בגדלים ובצורות שונות. את החביתה, בַּיְצַ'א עוּגַּא, ואת הלחוח טבלו בדרום תימן בשמן חרדל ובחוגריה בשמן שומשום. שמן השומשום שנמכר באלגדס הגיע גם מן הכפר חביל־אלכּוֹר בו היה מנין יהודים ולהם בית כנסת. באיזור אלגדס גידלו מעט שומשום. שומשום גדל באזור אלאזארק הקרוב לכפר אלקעאדא בו התקיים שוק ביום שלישי. באלאזראק התגוררו יהודים בישובים מעורבים עם ערבים.

				
				
					תַּרְתַּר.

				
				
					ماوية במפה מצויה היא לחוף ים־סוף, וישנם מספר ישובים בתימן משותפי שם, כמו כ'ולאן, צ'וראן ועוד.

				
				
					כך מכנים היהודים את השלטונות. מרכז שלטוני קרוי בפי יהודי תימן 'עיר מלוכה' ולעתים בסתם 'מלכות'.

				
				
					ואולי רצה מחמד נאצר לרמוז על ניטראליות תוך קריצה לשני הצדדים.

				
				
					יחיא לא נזדמן לאיזור זה.

				
				
					גלות הוא על פי רב כינוי למקום בו אין מניין מתפללים. 

				
				
					לא באלמעזבא.

				
				
					סוחר.

				
				
					בדרום תימן הפך לעתים אברהם לבַּרְהֵן.

				
				
					צולע ברגלו, ובחוגריה: אַעְרַגּ.

				
				
					באחת הפעמים בא סעיד אלשימחי לבקר את יחיא כ'לף ואת אשתו חממה בביתם בארץ ישראל. סעיד שימחי אמר לאשת יחיא: בתימן לא יכולתי להסתכל על פנייך בשל מעמדך הגבוה, וכעת קוטפת את תרד בשדה לפרנסתך. יחיא ענה לשימחי: עדיף כך! ובלבד שלא תלך לשטוף בתי זרים לפרנסתה. שחלילה לא תהיה שפחה!

				
				
					זאת למרות שבאלגדס היו מספר סופרים.

				
				
					לעת עתה לא ידוע לי מדוע זכו הם לתחילית 'מנזל'.

				
				
					בשל היותו סוחר ובעל אדמות, פוריות השדות עניינה את יחיא.

				
				
					נתיישב בפרדס־חנה.

				
				
					יעקוּב.

				
				
					המספר מאה מלמדנו על מספר רב, הפרזה לשם המחשה, כדרך הפרזתם של שוכני ארץ ערב. שני סוגי גמלים מצויים בתימן האחד גמל מירוץ הקרוי 'גמל בחרי' החי במישורי החוף, והאחר גמל עבודה 'גמל מסאפר' [=גמל רכיבה], איני יודע שם לאוכף הגמל. פַדַּאמִין [=זמם]. אלפדאם, זממים, מיועד כמובן רק לבהמות מזיקות לעצמן ולזולתן. אירע שגמלים בסביבות אלגדס רבו ביניהם והיו מנשכים האחד את השני עד שנפלו לואדי.

				
				
					קודם בוא האמאם יחיא נתגלעו סכסוכים בין שני השיכ'ים.

				
				
					הרפת למשל קרויה 'סַפַאל' מפני שהיא מצויה בחלקו התחתון של הבית, אזור סמוך לד'י ספאל קרוי צובה.

				
				
					ישובים נוספים בבלאד אלתעזיה הם רֻעַאשׁ, קַעְדַּה וחַלִיַאן, חלק מהם ננטשו כבר בשנת 1945 בשל עקירתם יושביהם לארץ ישראל.

				
				
					שמיכה עבה הקרויה בחוגריה אֻרְגַ'אן, ובאלגדס ובמחוזות אחרים קרויה היא יֻרְקַאן.

				
				
					פַרְשׁ, פִרַאשׁ ויש האומרים אַפְרַאשׁ, אריגים הנפרשים על הרצפה.

				
				
					נכנס לארץ ישראל ונשתקע בפתח־תקוה.

				
				
					כך לשון בני תימן.

				
				
					בין הימים 4-2 לדצמבר 1947.

				
				
					בשורת הגאולה שריחפה באויר הביאה אנשים להתגלגל בתימן ממקום למקום זמן רב. עניין זה עדיין לא תועד ולא נחקר.

				
				
					ריבוי של מרי.

				
				
					ואולי החל לסחור עם עדן ואז נתעשר.

				
				
					תּוּתַּן.

				
				
					גז, או קז בהגיית בני תימן.

				
				
					בד זול שיוחד לתכריכי היהודים. כלי המת, בין ליהודי בין לגוי, קרוים כַּפַ'ן ושניהם עשוים אריג מַרְכַּנִי לבן המיוחד לקבורת מת. הוא הגיע באורכים של כשלושים מטר (שישים דִ'רַאע). הערביות הכינו ממרכני זה קמיץ לתפילה והוא קרוי 'קמיץ אלצלא'.

				
				
					הלחוח הוא מאפה אותו הכינו על מחבת והוא מאכל מרכזי במטבח התימני במיוחד בשבת ובמועד.

				
				
					מעזיבה היא המסגרת כלכלית חברתית של צורפי החוגריה, ראו רצ'א, תימנה, עמ' 18.

				
				
					אך ככל הנראה לא בהיקף ובמבנה החברתי כלכלי של יהודי החוגריה.

				
				
					עבודת צורפי סנואן שבחוגריה היתה ברמה גבוהה ביותר, ולדברי מידענים מרחבי תימן התחתונה הם השתוו במלאכתם לצורפי צנעא — סמל לעבודת צורפות מעולה. בין צורפי החוגריה היו מי שהכינו סכיני שחיטה, ואף זייפו מטבעות. זיוף מטבעות הוא קנה המידה הטוב ביותר לרמתו הגבוהה של צורף מפני שהדבר קשור לפיקוח נפש לא רק ברמה האישית אלא אף ברמה הקהילתית. פעם אירע שעלו על עקבותיו של אחד הצורפים בחוגריה שזייף מטבעות, שברגע האחרון ממש השליך את תבנית המטבעות לאש.

				
				
					מסורת המקום היא שפטמא בתו של מחמד נביאם קבורה ב'צלבת אלסיידי' שבין אב לגבלה, מקום מרעה האסור בחרישה.

				
				
					ברבים עסכר. נפץ' עלי באעסכרי, הוראתו שלח נגדי חייל.

				
				
					בלשון חלק מבני תימן 'טמא, יֻטַמַּא רוּקְעַתֹּה', כלומר הוא טמא והוא מטמא אפילו את מקום מושבו הוא.

				
				
					בשוק קנו את צרכי הבית לשבוע.

				
				
					אין לבלבלה כמובן עם חאשד המצויה בואכה עדן והמפורסמת מימות הגאולה וכבר הערנו שלהרבה ישובים בתימן יש שמות זהים. איחוד שבטי חאשד ובכיל הוא האיחוד השבטי החזק שבתימן. חאשד שבצפון תימן מהווה עד היום את הכוח השבטי החזק שבתימן ולא לחינם יו"ר הפרלמנט התימני הוא השיך' עבדאללא אלאחמר שיך' שבט חאשד. לשבט בתימן יש עד היום כוח חזק ומשפיע, ומערכת המשפט התימנית מבוססת גם על החוק השבטי הנוהג בכל מחוז ומחוז.

				
				
					למֻצְלֵיח שמלאן היו ארבעה בתים בארבעה כפרים: בעִזַאגּ, בוַאדִּי־וִשִׁין, בדִ'י־עַמַאר ובמַנְזִל־אַלסַּּמַאוִי וכולן היו מוקפות חומה, דַּרְבּ. אַלְמַפְרַגּ הוא חדר אירוח יפה שנבנה צמוד לחומה ואינו חלק מהבית אלא מבנה לעצמו והוא שימש לקבלת אנשים שמוצלח שמלאן לא רצה להכניסם לביתו. אלמפרג קושט בזכוכיות צבעוניות, קמאריאת, והשמש שחדרה מבעד לזכוכיות צבעה את החדר בצבעים השונים של אלקמאריאת. אבו סעוד, אומן יהודי שמוצאו מצנעא יצר אותם. הַארוּן אַבּוּ סֻעוּדּ הוא איש צנעא שירד לאַלְמַגְ'רַבַּה ונשאר בה. שכרו היה קרש וחצי ליום שזהו סכום עצום. מֻצְלֵיח שַׁמְלַאן, זַיְידִּי שמוצאו מן אַלְמַשְׁרִק, עמד בראש ארגון השקול אולי למאפיה. הוא לא בחל ברצח על מנת לזכות בשדה, כל שדה, אם לא איפשרו לו לרוכשו. במיוחד ניסה הוא להשתלט על שדות המשופעים מים.

				
				
					הוש', ד ב.

				
			

		

	
		
			 

			פרק שני

			גבל צבר

			גַּבַּל צַבֵּר וגַּבַּל חַבַּשִׁי הם, ככל הנראה, הציונים הגאוגרפיים החשובים ביותר בדרום תימן. גבל צבר מתנשא לגובה של 3,000 מטר מעל פני הים ומתחתיו נשקפת פרושה העיר תעז.134 גבל חבשי מרוחק מתעז ומן אלגדס. גבל צבר הינו מקבץ של הרים ביניהם גַּבַּל מַשְׁרַעַא, גַּבַּל חַדְנַאן ואחרים, שהם גם שמות ישובים. גבל צבר שופע מים ובו מעיינות מים לרוב, ובלשון הנוהגת 'כמניין ימות השנה'. בשל תנאי האקלים בחלקיו הגבוהים של ההר, באלגַּבַּל אַלְעַאלִי, נזרעה שם רק חיטה וד'ורה לא עלתה שם יפה. בגבל צבר היה בעבר יער עצים רחב ידים המקודש אצל המוסלמים לאליל 'בן מעמיד השמש'.135 כאשר כבש האמאם את גבל צבר כרת הוא את עציו ובנה בעזרתם את דאר־אלנצר. בגבל צבר עַזַּבּוּ צורפי כסף מסִנְוַאן. 

			סייד עלי אלאעורי

			כאשר ירד אַמִיר־אַלְגַּיְישׁ136 אַלסַּיְידּ עַלִי אַלְאַעְוַרִי דרומה התיישב הוא בגבל צבר מפני שזה חולש בצורה אופטימלית על העיר תעז. בימי שלטונו של סייד עלי אלאעורי137 וביום חתונתו של יחיא כ'לף, הפציצו חמישה־עשר מטוסים אנגלים מבנים בדאר אלנצר שבגבל צבר ואף נקודות בעיר תעז עצמה. אחת הפצצות לא התפוצצה138 וחבלן איטלקי פרקה בהצלחה.139 הוא חפר בור סביב פצצת הנפל, מלא אותו מים והפצצה נדחפה לתוכו על מנת שתוצף מים. בימי ההפצצות חילק עלי אלאעורי, שיחיא כ'לף היה פוגשו תכופות, כסף ובגדים לעניים על מנת שיתפללו. מתוך פחד מפני כלי המשחית הנוראיים שירדו משמים, ביקש אמיר אלגייש מן אלפֻקַאהַא140 שיקראו 'קֹדֶש' — קריאה המקבילה, להבדיל, למעמד קריאת תהלים.

			לאחר שמֻחַמַּדּ נֻעְמַאן אַלְחֻגַּרִי שימש עַאמֵל בשרעב, מינה אותו אלסייד עלי אלאעורי לעאמל בדִּמְנַתּ כַ'דִּיר. בשרעב הכל התלוננו על עול המסים עד שפנו הם למחמד נֻעמאן בתחינה: "כַ'אף אַלַּלהּ! כַ'אף אַלַּלהּ!".141 כאשר שב מחמד נֻעמאן משרעב לדמנת־כ'דיר שאל אותו אלסייד עלי אלאעורי: כיצד היה שירותך בשרעב? מחמד נעמאן ענה: 'אויה לי! העברת אותי ממקום 'כ'אף אללה' דהיינו שרעב, למקום מַא פִישׁ כַ'וְוף'.142 החלפת אַלְעֻמַּאל כל שנתים־שלוש נועדה למנוע מרידות ושחיתויות.143 

			דאר אלנצר

			בבית גדול שבכפר קַרַאצַ'ה הסמוך לדַּאר־אַלנַּצְר התגורר אַמִיר אַלְגַּיְישׁ שמוצאו מהעיירה אַלסִּיר. כל מפקדי הצבא קיבלו בתים בדאר־אלנצר, ההר בו רוכז נשקו של האמאם ובכלל זה תותחים. האמאם ישב בדאר אלנצר מימי ראשון עד רביעי, ובימים חמישי ששי ושבת עבר הוא להתגורר באַלְעֻרַצִ'י, המחנה הצבאי הגדול ביותר בדרום תימן, הממוקם במישור המרוחק כדי שלשה או ארבעה קילומטרים מתעז. המחנה הצבאי היה מתעורר כל בוקר בשעה שש לערך, ויוצא לאימונים על מאות ולעיתים אלפי חייליו.

			גבל צבר היה משכנן של שתי חמולות, ושני עֻמַּאל שלטו בו. חמולה אחת — בַּנֵי אַלשּׁוּגַּאע144 ובפי העם שַׁגַּאעַא, ושניה לה בּנֵי אַלְאַצְמוּט, צַמְטִי, או בסתם אַצְמוּט. אלשגאעה יושבים במֻרְבַּעַאתּ צַבֵּר. מלחמה עקובה מדם מבית לבית היתה בין שתי חמולות אלה עד עלות האמאם. דאר אלנצר כבוש היה על ידי מַשַׁאיֵךְ' מבַּנֵי בִּשְׁר, והשליט הקדום מבַּנֵי־בִּשְׁר היה עבד אלמלך בִּשְׁר, שיחיא כ'לף הכירו אישית. אמיר אלגייש כבש את גבל צבר בלחימה ממשית. הוא נישל את בַּנֵי בִּשְׁר מבתיהם, עקר את כל המטעים והבוסתנים ובנה תחתם את דַּאר אַלנַּצְר. לאחד הבתים הכבושים קרא האמאם דַּאר אַלשַּׁרַאף, ומאז שכנו בגבל צבר דאר אלשראף לצד דאר אלנצר כשהמרחק ביניהם הוא עשרות מטר בלבד. 

			עוד חלק נרחב מגבל צבר היה בשליטת אַלשֵּׁיךְ' עַבְּדַּאלַּלה בִּן יִחְיַא, ומפקדו שהיה בן דודו, נהרג במלחמה שפרצה ביניהם ובין כוחות האמאם. 'אַלשֵּׁיךְ' עַבְּדַּאלַּלה בן יחיא יִסַוַוא אַלְף זַיְדּ' נהגו הכל לומר.145 קודם בוא האמאם די היה ביריה בודדת על מנת שההר כולו ירעם ויבער מיריות תגובה. מימות עולם היו בין שליטי ההר מריבות על נושאים קבועים כמו מכסות מים, גבולות ועיקר העיקרים — כבוד. בין שתי החמולות פרץ סכסוך מר והאחת מנעה מיריבתה את הגישה למים ואין יודע מי למי. בסופו של דבר מילאו יחד משפחות אלאצמוט ובני־שוגאע את שורות צבא האמאם.

			בתחילה ישב סַעִידּ בַּאשַׁה, המפקד העליון של התורכים בתימן, או למצער בדרומה של תימן, בעיר תעז. הוא גייס את בני נֻעְמַאן וככל הנראה יצאו הם להלחם בלַחְגּ שם היתה מפלתו. זקנים אומרים כי עבדאללה בן יחיא יצא למבואות לַחְגּ על מנת לבלום את התורכים ואף האמאם הגיע בעקבותיו. הם נצחו את התורכים ושבו מהם שביה גדולה.

			אַלְקַאהִירַה היא מצודה בצורה, הממוקמת מעל תעז בהר סלעי בצבע אדמדם בגבול אַלְמַגְ'רַבַּה ולה כניסה אחת בלבד. באלקאהירה שבגבל צבר נחצב בונקר גדול ששימש כמטמונות לנשק, בונקר המכונה אלמַשְׁרַעַא. המקום תלול במיוחד והבנאי שבנה את המקום עמד בגובה ובמקום שרק עוף השמים יכול לקנן, וקשה להבין היכן עמד הבנאי וכיצד תיפקד. העם אומר כי לאלקאהירה יש שבע חומות. יחיא כ'לף היה אחד ממוכרי הבגדים לשומרי הנשק במטמונות שבהרים, והוא הורשה להכנס לשם בכל עת.146 

			חייט יהודי בשם דּאוּדּ צוּבֵּירִי שמוצאו מצנעא התגורר באלמג'רבה ועבד בקצה גבל צבר מרחק הליכה מביתו. דאוד צובירי ידע לתפור יֻרְקַאנַאתּ כמו מלבושים ממלבושים שונים. הוא עבד בבית המלוכה בגבל צבר ובשל אומנותו היתירה הפך להיות בן בית מוחלט בבית המלוכה. שומרי הראש והחצר לא הקפידו איתו בכניסתו וביציאתו והיד ניתנה לו חופשית. 

			מֻחַמַּדּ בן יִחְיַא אלשַּׁאֵיף,147 הידוע בסתם כ'אַלשּׁאֵיף', הגיע, איני יודע מהיכן, להתגורר בגבל צבר. מחמד זה היה נשוי היה לבתו של מחמד בן עַאיֵץ' אַלְגַ'נְמִי ומפעם לפעם היו השנים מבקרים בבית כ'לף.148 לאלשאיף נילוו דרך קבע פרשים רכובים על סוסים. כיאה למעמדו, שהיה כעין שני למלך באזור תעז, היו למחמד בן יחיא אלשאיף מספר סוסים.

			מחמד בן עאיץ'

			השֵׁיךְ' מֻחַמַּדּ בִּן עַאיֵץ' הוא השיך' נותן החסות ליהודי אלגדס.149 הוא הגן על הכפר מפני שודדים וכמעט עלה לו הדבר בחייו. פעם סטר בן עאיץ' לחייל שהיה מתעולל150 ביהודים עד שהחייל כיוון את רובהו לעברו. בנו של בן עאיץ' תפש את אַלְעַסְכּר והיכהו. יוסף מַעוּצַ'א הלך לבית שֵׁיךְ' אַלסּוּק151 מֻרְשִׁידּ בן עַלִי להזכיר לו שהיהודים תחת חסותם ותבע ממנו למנוע התדרדרות במצב היחסים. מֻרְשִׁידּ ביקש לראות את החייל המאושפז בבית אחד הגוים, פייס אותו בדברים, וסיכם איתו על פיצוי בשל חרפת הסטירה, ובלבד שיקפיד על שתיקה. מֻרְשִׁידּ השכין ביניהם צוּלְחַה. ארבעים רִיַאל152 שאַלְעַסְכַּרִי קיבל בתמורה מבטאים את עוצם ההשפלה.

			'מֻחַמַּדּ בִּן עַאיֵץ' יֻסַוַּא בִּלַאדּ' נהגו להעריצו, כלומר ערכו של מחמד בן עאיץ' שקול כערכה של ארץ. יחסו הטוב של בן עַאיֵץ' לבריות האהיב אותו עליהם. הכל אהבוהו וכבדוהו ומי יהין להרים יד על מכובד נערץ זה. בן עַאיֵץ' היה שיך' של מספר כפרים ביניהם הכפר העשיר אלנַּהְוִי מקום מגוריו, בו התגוררו מַשַׁאיֵךְ' נוספים כמו מֻרְשִׁידּ בִּן עַלִי ואחרים שעיקרם מבַּרַט. לצד היות אלנהוי כפר יפה, היה הוא עמוס בנשק ותחמושת. עוד היה בן עאיץ' שֵׁיךְ' של הכפרים קֻתַּאר, תַּלְעַפַא153 השוכן מערבית לאלגדס, עוּרֵשׁ, אַלדַּאחִיַה, דִ'י־חַצִ'י ודִ'י־אַלְקַרַדּ154 השוכן בינות עצי קַרַדּ.155 עוד שלט בן עאיץ' על אַלְצַ'אעַא ועל כפרים נוספים. תושבי אלצ'אעא היו החקלאים הטובים שבאזור, אנשי אדמה תמימים.

			עם עליית שלטון האמאם רוּקן מעמדו של מחמד בן עאיץ' מכל תוכן. כל סמכויותיו156 נשללו ממנו אך דבר לא נגרע מעושרו עד שבן עאיץ' נותר להיות רק 'שֵׁיךְ' מַאלֹה' כלומר שֵׁיךְ' כספו, כפי שנהגו הבריות לומר.

			הַגְּדַּה, רַמַאדַא

			הַגְּדַּא הוא כפר גדול ומערבית לו רַמַאדַּא. רמאדא שוכנת בין תעז לגבל צבר והיא קרובה לגבל צבר, ומרוחקת מן אלגדס מרחק יום וחצי הליכה, על הדרך הראשית המוליכה מתעז לעיר הנמל אַלְמַכַ'א. ברמאדא מצוי 'סוּק רַמַאדַּא' וסוחרים ערבים מאזור אלגדס סחרו בו בדור'ה, גַ'רֵב157 ודּוֹגְּר,158 וממיקומו זה נובעת חשיבותו. באלרמאדא אין יהודים. המרחק מן אלגדס לתעז הוא יום הליכה, ומתעז לרמאדא חצי יום נוסף.159 תושבי אלגדס לא נזדמנו להגדא ולרמאדא ובודאי לא למקומות מרוחקים כמו אלמכ'א או מוזע.160 

			אלמרבעא

			מרבית המידענים, וביניהם יחיא כ'לף, שביקרו באַלְמֻרַבַּעַא סוברים שאלמרבעא שייכת לגבל צבר ולא לחוגריה ואולי הלשון הנוהגת בפי כל 'מֻרַבַּעַתּ גַּבַּל צַבֵּר' תעיד. נגינתם בתפילה ובדיואן מעידים כי הם אינם חוגרים במובהק. אלמרבעא שוכנת בקצה הדרומי של גבל צבר הפונה לחוגריה, והיא הוזכרה תדיר בשיחותיהם של בני החוגריה והיו אף קשרי נישואין בין יהודי החוגריה ליהודי אלמרבעא. שֵׁיךְ' אלמרבעא הוא מבני אַלשּׁוּגַּאע שבגבל צבר, ויחיא כ'לף ביקר בביתו היפה.

			בין אלגדס לשרעב וחוגריה

			שַׁרְעַבּ שוכנת צפונית מערבית לאלגדס והיא מרוחקת כדי יומיים הליכה. עושה רושם שעשירי הסוחרים באלגדס, ובכלל זה יחיא, העדיפו את מסחרם עם תעז על פני מסחר עם שרעב.161 בגבול שבין החוגריה לגבל צבר היה מַשְׁהַדּ שסימן את הגבול שביניהם.162 מִכְ'לַף שַׁרְעַבּ שוכנת מזרחה לתעז ושרעב צפונית לה, והיא אינה בשרעב. יחיא שמע ופגש באלמג'רבה על אודות יהודים ממכ'לף שרעב אך הוא עצמו לא היה שם. כפי שיתבאר בהמשך, באלמג'רבה ניתן היה לפגוש אנשים מכל קצות תימן.

			על מנת להמחיש את מיקומה של אלגדס ואת קשריה של שרעב עם החוגריה נעיר כי בהיותו באלמג'רבה, כבן עשר, כבר שמע יחיא כ'לף על אודות מָרִי יַעִישׁ אַלְמֻנְגֵּם163 איש גבל צבר למרות שמעולם לא פגשו. מרי יעיש אלמנגם היה אחד מ'פותחי־הספר' החשובים ביותר שבסביבות תעז והחשוב ביותר בחוגריה. כן שמע הוא תוך כדי מסעותיו המסחריים על מָרִי שלמה אַלטַּבִּיבּ אַלשַּׁרְעַבִּי ותלמידו מָרִי חיים יִחְיַא סִנְוַאנִי, אך ככל הנראה לאלגדס עצמה שמעם לא הגיע.

			ליחיא עצמו היו קשרים עם התקיף החוגרי עִמְרַאן יודא אלכהן מן אַלְגַּוִירַא כמו עם מָרִי עַוַאץ' חיים מחַרְף־אַלְהַיְגַּה.164 את מרי חיים סנואני הכיר יחיא רק באלמג'רבה שם ביקרו שניהם הרבה.165

			 

			 

			 

			 

			
				
					החרמון לשם השוואה מתנשא לגובה של 2.814 מ' מעל פני הים.

				
				
					'בן מקרר אלשמס'. 'קֵר' הוראתו הרגעה פיזית, אם מישהו למשל מרעיד את גופו מתוך פחד או עצבנות.

				
				
					שר הצבא.

				
				
					עיור בעין אחת יקרא אַעְוַאר, בשתי עיניו יקרא אַעְמַא. המילה הארמית סומא שגורה אף בפי נשים. בדמנת כ'דיר היה ערבי עיור שלפי מישוש ידע את טיב המטבע באם מזוייף הוא כמו את טיבו של בד.

				
				
					בלשונם: 'ירדה שְׁלֵמָה'.

				
				
					ישנן מספר עדויות על איטלקים שהיו בגבל־צבר. בידוע כבשו האיטלקים את אתיופיה, לחילופין, בין השנים 1941-1896. השפעת כיבוש זה על תימן ויהודיה נודעה רק במעט.

				
				
					אנשי דת.

				
				
					מילולית: פְחד מהאל! בהוראת רחם עלינו.

				
				
					בו אין פחד (מזעם האל). גם שרעב היהודית ידועה כמחמירה בדתה.

				
				
					בתקופה דנן עאמל אלחוגריה היה אלחלאלי שהיה מפורסם באזור כולו, ועאמל האחראי על אלגדס היה גבאלא שמקום מושבו הוא ד'י־ספאל.

				
				
					ליודא כ'לף היה חבר ערבי מבני שוגאע שבגבל צבר שאיחסן דו'רה באלמדפן של יודא כ'לף באלגדס מרחק יום הליכה מביתו. הרחקת אלמדפן, כלומר השימוש באלמדפן, נעשתה מטעמי בטחון. איש מבני שוגאע היה בא כל חודש תמוז לאלגדס ובאחת הפעמים הוא לקח דגן בכח. יודא דיוח לחבריו מבני שוגאע ואלה שלחו להתרות בלוקח. בתמורה קיבל יודא כבשים תוך אזהרת בני הגזלן: אם אתה נוגע ביהודי, אתה נוגע בנו. הערבי מבני שוגע היה חבר המשפחה סיפר האב יודא.

				
				
					עבדאללה בן יחיא יוסף שקול כנגד אלף זיידים.

				
				
					בידוע שבשל נאמנותו היתירה של היהודי רק הוא הותר להכנס למתחם אלקאהירה.

				
				
					תואר.

				
				
					אלגדס חשוב ככפר מכובד ויוקרתי ואנשים נהגו להטייל בו.

				
				
					הקשר בין היהודים לפדרציית שבטים זו לא נדון עד כה.

				
				
					צורה נוהגת בפי יחיא.

				
				
					כך הוא מכונה לפעמים, שיך' אלסוק ולא עאקל אלסוק.

				
				
					קֻרוּשׁ.

				
				
					בתלעפא התגורר אדם עשיר, חסן אחמד, שאחרי מותו חולקו נכסיו בין בניו, מה שהביא להתרוששות המשפחה.

				
				
					מאכלם הטיפוסי של תושבי ד'י קרד היה מרק שומני במיוחד.

				
				
					להוציא את מתפללי המסגדים, היהודים השכימו קום הרבה קודם לשכניהם הערבים זאת על מנת ללקט עצים. נעיר כי עם בעצי קרד בשלו חַנִיד, תבשיל שמן מאד ומתובל במיוחד שבישולו ארך לילה שלם. קראד'א הוא האזור המשובח של גבל צבר. הגחלים ששרדו שימשו לבורי של מוצאי שבת. בילוי של מוצאי שבת בדרום תימן הוא קאת ובורי, כך כונתה לעתים אלמדעה. כמו כן היו 'מַשַּׁרִּים שירים' ומלווים בתיפוף על פח נפט מרוקן [=תנך; תנכא] כידוע. טנב, טלח, עלב, שלושה שמות לעץ גדול מאד שגזעו חלול עד מאד.

				
				
					ראו הערתו החשובה של גמליאלי: "שַׁיְכִ'ים אמיתיים בעלי מסורת של גדלות ובעלי יחוס, לא אהדו בסתר לבם את שלטון האמאם שקיצץ בכנפיהם והכניעם למרותו. אבל אלחגאגי, שסבל מחוסר יחוס אבות, שרת את השלטונות בכל מאודו, היה להם לעבד נאמן ולוסאל, והודות לכך הוא הלך ונתעשר ונחשב לשיך גדול [...]". ראו גמליאלי, תימן בתעודות, עמ' 207.

				
				
					צמח מאכל ממשפחת הדורה והד'וכן.

				
				
					בכפר אלבֻּקֵיר שבשרעב — אין לבלבלו עם הכפר אלקוּבֵּר — קוראים לחֻבּוּבּ אלדּוֹגְּר, זוּרִים. כלומר מה שבחוגריה קרוי דוגר או חבוב, ובמרכז תימן לַּסִיס, בשרעב קרוי זוּרִים.

				
				
					מהחוגריה לרמאדא המרחק הוא עד יום הליכה והדברים תלוים בכפר המוצא בחוגריה.

				
				
					לעומתם, צורפי החוגריה עאזבו ברמאדא ואף פתחו שם דכאכאין.

				
				
					למרות הרפתקאותיו הרבות היה יחיא איש מעשי ביותר. הוא לא הגיע לשרעב ולא פיתח קשרי עסקים עם שרעב למרות שהיא היתה מרכז אריגה לא מבוטל. הסיבה לדבריו היא ששרעב כתעז, חשובה כארץ מֶשַׁכְּלַת. תקופה קצרה לא הצליח יחיא כ'לף למכור את סחורתו בתעז. הוא הלך למוכרה בגבל צבר שם פגש מעזיבין חוגרים. יחיא היה מיודד עם יהודים חוגרים מסינואן הסמוכה לאלגבזיה שבצפון החוגריה. לדברי יחיא סינואן ואלגבזיה שייכות לאזור צבר (נאחיית צבר) ולא לחוגריה. 

				
				
					ככל הידוע לי לא היה כינוי לאלמשהד. 

					קיים הבדל בהגיה בין החוגריה ובין גבל צבר. לדעת יחיא כ'לף הערבית החוגרית צחה יותר וערביי החוגריה יפים (!) מערביי תעז. תושבי החוגריה, יהודים כערבים, הרבו לבקר בתעז והם ניכרו, לדברי מידענים, בנקיון מלבושם וביופיו.

				
				
					'פותח ספר' הוא מונח טכני שהוראתו אדם היודע להשתמש בספר הרפואות הקרוי בערבית: 'כתאב אלטב' כלומר ספר הרפואה. 'בעל חפץ' הוא 'בעל ספר' ספר הרפואות התימני באמצעותו ניתן, לדעת מאמיניו, לחזות עתידות לצד רפואות.

					שני תלמידי חכמים היו בשכונתינו התימנית בנהריה ושניהם שוכני עפר. האחד חשד שחברו רוצה להתחבר לאשתו ולכן חשב לשומרה מכל משמר מפני הראשון שהיה חשוד במעלליו. באחת הפעמים יצא הבעל החושד אל מחוץ לבית והציץ דרך חלון המקלחת פנימה שעה שאשתו היתה מתקלחת על מנת לודא שאשתו אינה מתרועעת במקלחת כאשר הוא עצמו היה בבית. אין צריך לומר שאשה התמימה נבהלה וכמעט ונפשה פרחה. מאותו רגע ולמעלה היא חלתה וכל טיפול רפואי לא הועיל. אחר שנים רבות נועצו חכמי השכונה והחליטו להזמין את מרי יעיש אלמנגם מפג'ה שבפתח תקוה. האיש הגיע, ובטקס מיוחד שהיה נשמע קולו של דובר בחדר החשוך לגבות מהבעל סך של 27 לירות. סכום זה לא היה בכוחו של הבעל לשלם וכל מעמד הריפוי הופסק מיד.

				
				
					על אודות שניהם ראו: רצ'א, תימנה, על פי מפתח האישים.

				
				
					ראו: רצ'א, תימנה, מרי חיים סנואני במפתח האישים.

				
			

		

	
		
			 

			פרק שלישי

			תעז

			תַּעֵזּ, בירתה הקדומה של תימן166 הינה בירת הדרום, ובה היו 'חוק ושלטון'167 ו'עיר מלוכה' בלשונם של יהודי דרום תימן. המרחק מן אלגדס לתעז הוא יום הליכה ברגל. ביציאה מן אלגדס, החלה הדרך בטיפוס לנַקִיל אַלסַּוִּי, ואחריו במישור אלגַּנַדִיֵה.168 תעז שימשה כעירו של האמאם, משכנו של אמיר אלגייש, עיר בית האוצר169 והמרכז הצבאי של הדרום. 

			רחובות תעז נתכנו כשם השווקים השונים שהתקיימו בהם. מבני הציבור בעיר מהווים גם הם, כדרך העולם, נקודות ציון להתמצאות, למשל בֵּיתּ עַאמֵל תעז ובֵּיתּ אַלְחֻכַּאם, אותם ניתן לזהות בקלות בשל הידורם המיוחד.

			עד יום גאולתם של יהודי תימן היה עַאמֵל תעז אַלסַּיְידּ אַחְמַדּ בַּאשַׁא, שלמרות כינויו המטעה לא היה תורכי. עם זאת, ברבע הראשון של המאה ה־20, היתה כל הפקידות בעיר עדיין תורכית, שרידיו של הכיבוש העותמני, בעוד שהשלטון המרכזי היה ערבי־תימני. התורכים שנותרו בתימן נישאו לערביות מקומיות ועבדו במשרדי האוצר170 האמאמי ובכל תפקיד בכיר אחר.171 המבוגרים התהלכו בלבוש תורכי מהודר, השונה כמובן מהלבוש הערבי המקומי, אך ילדיהם כבר התהלכו בלבוש התימני המקומי. בימי חגיהם ובטקסיהם המיוחדים הקפידו התורכים ללבוש בגדים תורכים כמו טרבוש, חליפה, כעין קמיץ תורכי המיוחד להם, מעיל,172 מכנסים ונעלים מיוחדות להם הקרויות כֻּנְדּוּרַא,173 שהשמיעו זַיַטַא כלומר צליל המאפיין נעלים חדשות בשעת הילוכן.174

			ארבעת שעריה של תעז

			תַּעֵזּ היא עיר מוקפת חומה,175 רחבה דיה עד שהיא מאפשרת נסיעת מכונית עליה,176 ובה ארבעה שערים, שעד שנת 1948 היו ננעלים כל לילה.

			בַּאבּ אַלְכּבִּיר, מצוי לרוח מזרח וממנו עולה הדרך לתימן העליונה,177 לכיוון אַלְגַּדֵּס, אִבּ וצַנְעַא. כנגד שער זה מצוי בַּאבּ מוּסַא הפונה מערבה, לדרך המובילה לעדן. דרך נוספת משער זה פונה לכיוון הַגְּדַּה ולאַלרַּמַאדַּא ומשם מובילה הדרך לחוגריה ולנמל אַלְמַכַ'א. הדרך בין שני השערים, באב אלכביר ובאב מוסא, מהווה את רחובה הראשי של תעז. בין שני שערים אלה התרכזה כל הפעילות הכלכלית של תעז, משני צידי הדרך היו חנויות,178 וזה היה גם מקום מגוריהם של עשירי העיר. השער השלישי, בַּאבּ אַלְמַדַּאגֵּר, פונה לצד דרום לכיוון גבל צבר ורק מספר מטרים מפרידים בינו ובין באב אלכביר. שער זה מיועד להולכי רגל ולבהמות. השער הרביעי, בַּאבּ אַלנַּצְר, פונה מערבה אף הוא לגַּבַּל־צַבֵּר ודַּאר־אַלנַּצְר והוא מיועד להולכי רגל בלבד. 

			שערי תעז ננעלו על ידי משמר השערים בשעה שתים עשרה בחצות הליל על פי שעון שהיה מצוי בעיר. מחוץ לחומות העיר נבנו מספר אכסניות ללינת אורחים וכן בתי קפה למי שלא הצליח להכנס לעיר קודם נעילת השערים. בתימן הכל שכבו לישון עם חשיכה וקמו לעמל יומם עם קריאת הגבר. בלילה היתה שרויה תימן בעלטה מוחלטת וכמעט ולא התקיימה בה פעילות לילית, על כל פנים במקומות ציבור. בכל לילה נהג בתעז יַסַק,179 כלומר עוצר, עליו הקפידו השומרים שאסרו איסור מוחלט על כל תנועה ברחובות תעז. המסחר נעצר, האנשים בבתיהם, ועיקר העיקרים אם אין הניאוף מתבטל הריהו מצטמצם. על שערי העיר נתלו מודעות הכתובות ביד והמודיעות שכל המאחר להיכנס או המבקש לצאת, אף אם הוא תושב העיר, אינו מורשה. כך בימים כתיקונם, אך בחודש הרַמַצַ'אן היו שערי תעז ננעלים ביום ונפתחים בלילה. היה זה אמנם מסיבות פרקטיות אך השינוי תרם ליצירת אוירת חג. במהלך הרמצ'אן ננעלו השערים בארבע לפנות בוקר ונפתחו בשעה אחת־עשרה או שתים־עשרה ביום. עד השעה עשר בבוקר לערך היו כל התושבים ספונים בבתיהם וכל העסקים, כולל אַלְמִכְ'בַּאזַא180 ואַלְמִקְהַאיַא, היו נעולים. את תחילת הצום וסיומו ציינו באמצעות שני תותחים שמוקמו באַלְעוּרְצִ'י ובדַּאר־אַלנַּצְר, האחד לאנשי ההר ומשנהו לתושבי הבקעה.

			אספקת מים 

			מימיה של תעז הגיעו מחוץ לחומות העיר מבאר אחת בלבד, בִּיר מוּסַא שבגבל צבר. המים נדלו על ידי שור, שכוחו הפעיל מתקן שאיבה הקרוי מַסְנַה. ערבי שזו פרנסתו היה אחראי על פעולת המתקן, שעיקרו גלגל שאיבה המעלה את המים אל השוקת181 והוא בין השימושים הנדירים של גלגל בתימן.182 כעשר אמות מים183 ארוכות הזרימו מים כל ימות השנה אל תוך העיר. מביר מוסא נמשכה סַאקִיַה184 המיועדת לשתיה לאדם, ואַלְחַוְץ' יועדה לבהמות. אלסאקיה היתה מוּגֶּפֶת וכל מספר מטרים היה בה פתח לשאיבת מים, צורת השקיה המוכרת בכל המזרח. היו אף תעלות מים העוברות בתוך הבתים ממש. במחצית הראשונה של המאה ה־20 הגיעו לתעז ולדרום תימן גנרטורים להפקת חשמל וכן משאבת מים המכונה שַׁדְ'רַוַאן. לרופא איטלקי185 תושב תעז שהתגורר בבית מהודר היתה משאבת מים פרטית.186

			סחרה של תעז

			בניגוד לשווקי האזור המתניידים, שוק תַּעֵזּ היה שוק קבוע הפעיל בכל ימות השבוע. היו בו שווקים קבועים למוצרים קבועים שהוא מסממני מרכז מסחרי גדול בעיר גדולה. השווקים הקבועים בתעז היו סוּק אַלְקַאתּ, סוּק אַלְוַזֵף ואַלְמִלְח וסוּק אַלְחַטַבּ — אליו היו מביאים עצי הסקה מקַאע־חוּבַּאן על גבי גמלים וחמורים, מפני שההר שמעל תעז חשוף וללא עצים.187

			אם בבעלותך חנות ברחוב המסחר המרכזי אות הוא כי אתה עשיר. בסוּק אַלתֻּגַּאר, הסוחרים, החזיק יחיא חנות בשכירות בעלות של שני רִיַאל לחודש. למעשה היה יחיא שותף בחנות עם אחיו חַסַן יהודה תופר היֻרְקַאנַאתּ והכל, כלשונם, 'מול סַּגְּל',188 כלומר נחתם ביניהם חוזה. החנות נשכרה מבִּן אַגַ'א, תורכי שבבעלותו מספר חנויות בתעז אותן השכיר. בן אג'א נשא משרה ממשלתית בשל ידיעתו את השפה התורכית. הנה הכובש התורכי התאקלם השתלב והשתלט על רכוש בדמים ובדמים.

			חל איסור על קיום מסחר כלשהו מחוץ לחומות העיר וכל מסחרה של תעז התבצע רק בין חומותיה. הבא מחוץ לתעז ורוצה לסחור בה מחוייב בתשלום מיוחד בשערי העיר שם גובה הגובה תשלום עבור הרשות לסחור בין החומות. התשלום ניתן עבור סחורה נתונה ולא על זמן מכירתה, והמסחר בסחורה הנתונה אינו מוגבל בזמן או במספר הפעמים בהם מורשה הסוחר להכנס או לצאת את תעז ובנותיה. מפני הרמאים בודק הגובה מדי פעם את התאריך שעל גבי הקבלה,189 אך עם הזמן מכיר הגובה את הסוחרים הקבועים, ובכלל קיימת אימת שלטון — לא משתלם לסוחר להפסיד את הסחורה או את האמון שנתנו בו. הגובה יושב בשער העיר והוא בודק מונה ומעריך את הסחורה, כגון מספר האריגים או התכשיטים וכדומה. התשלום עבור רשיון המסחר הינו נמוך והסוחר מקבל לידו קבלה המאפשרת לו לסחור גם בסביבה הקרובה שמחוץ לחומות תעז כמו אלעורצ'י וגבל צבר. 

			יהודי תעז

			במחצית הראשונה של המאה ה־20 לא היתה בתַּעֵזּ שכונה או קהילה יהודית, לא מניין ולא רחוב יהודים. מעט היהודים שהתגוררו בתעז בשל עסקיהם רובם ככולם הגיעו מחוץ לעיר. אף קודם למאה ה־20 היה הישוב היהודי בתעז ככל הנראה אקראי לחלוטין.190 היהודים שהתגוררו בתעז לא היו ילידי תעז או תושביה אלא אומנים שנקבצו לתעז לשם פרנסתם. אחת הראיות לדבר היא שבתעז לא היתה בית כנסת.

			באחת החנויות בתעז עבדו יחד שני יהודים האחד משרעב ומשנהו מעודיין ואיני יודע במה עסקו השניים. שלשה צורפים פעלו בתעז, מֻסַלַּם חיים שהתגורר עם משפחתו במרכז תעז, חיים חדד, צורף שהגיע מאִבּ, ושמעון, שאיני יודע מהיכן בתימן הגיע לתעז. שני חייטים מסוג חדש191 היו בתעז ובנותיה — חייטים בעלי מכונות תפירה. שם האחד מֻסלם סעיד,192 ומשנהו עַדַּאקִי שמקורו מצנעא והדעת נותנת שהוא מבני בניהם של גולי מוזע, שהיה נַדַּאף ותופר יֻרְקַאנַאתּ.193 גם חסן יודא כ'לף, אחי יחיא, היה נדאף במקצועו. חסן יודא שכר חנות בסוּק אַלתֻּגַּאר, שוק הסוחרים שהוא רחובה המרכזי של תעז, ובה התגורר. כל היהודים שבתעז הכירו איש את רעהו והכל שכרו בה חנויות.194 עלות שכר דירה של בית מעולה המצוי בשכנות לחנותו המושכרת של יחיא ברובע העשיר של תעז היה שני קִרְשׁ195 לחודש. יהודי המזדמן לתעז לן בבתי יהודים או בחנויותיהם אף אם אינו מכירם, מציאות ידועה ונפוצה בדרום תימן, או אף אצל חבר ערבי. לרגל עיסוקיו היה יחיא כ'לף בסביבתה של תעז מרבית ימי חייו.196 יחיא לן אצל יהודים מן אלגדס שעבדו בתעז וכן בביתו של שמעון, יהודי עשיר בעל בית מרווח, או בבית מֻסַלַּם חיים או בבית אַלְעַאקֵל. בשל מספרם המועט הכיר יחיא למעשה את כל יהודי תעז, אך לעומת זאת, כמו כל נשות האזור, לא הכירה חממה אשת יחיא את תעז כלל. באַלְמַגְ'רַבַּה לן יחיא כ'לף בבית אַלְגַּמַּל גובה המס המפורסם.197 

			שמעה בת שמעון

			התושבת המפורסמת ביותר בתעז בדור האחרון, ואחת המפורסמות ביותר באזור כולו, היתה היפיפיה היהודיה שַׁמְעַה198 בת שמעון.199 שמעון היה מאחרוני היהודים שנולדו בתעז ונפטרו בה. בתו שמעה נישאה ליהודי מעשירי שרעב ששמו נשתכח200 והיא היתה מיודדת ביותר עם ערבים רבים.201 כך, אשה, וביותר202 יהודיה, תפסה מקום מרכזי ביותר בחברה הגבוהה של תעז ובנותיה והפכה להיות מסמליה הנערצים והידועים ביותר של תעז בעיני יהודים וערבים כאחד. בשמעה היה שילוב של כריזמטיות תקיפות ונעימות לצד יופי ששמעו יצא למרחוק. היא היתה, מה שמכונה ברחבי הדרום 'מַרַא וּרַגַּל', כלומר אשה בעלת תפקיד כפול של אשה ושל גבר, ואם לא די בכך הרי את תפקיד הגבר מילאה היא טוב יותר מגבר מצוי.203

			שמעה התפרנסה מהכנת ערק204 וזה היה אחד מסודות כוחה. היא 'השקתה'205 בערק את כל גדולי תעז המוסלמים ובמיוחד את התורכים שיותר מאשר הערבים לא הקפידו על איסור שתיית ערק, עד שהפכה להיות אשת סודם של המוסלמים. היא רכשה את אמונם יחד עם מעמד וכח חברתי אותם ניצלה היטב. דבריה כובדו והיא קנתה את כוחה בשמירת סודות רבים שהתגלגלו לפיתחה בשל עיסוקה המיוחד. במובן מסוים ושלא בטובתה היתה הנהגת תעז המוסלמית בת ערובה של שמעה. פטירתה של שמעה בת שמעון היתה לשיחת היום בתעז ובנותיה. את שמעה ספד שיך' תעז בשתי מלים "אַגְ'דַּרַא תַּעֵזּ!" כלומר חשכה תעז. אחריו נדו וספדו הכל 'מתה תעז'.

			מדוע אין ישוב יהודי בתעז

			באין פרטים מספיקים ובאין תושבים יהודים מתעז שבין החומות אותם ניתן לשאול, הסיבות להעדר ישוב יהודי קבוע בתעז ישארו בגדר השערה. עם זאת, ניתן ללקט מספר סיבות אפשריות המסבירות מדוע לא התגוררו יהודים בתעז בדור האחרון.206

			יתכן, כי קבורתו של אלשבזי באַלְמַגְ'רַבַּה שמחוץ לחומות תעז רוקנה את תעז. העליה לרגל לקברו של אלשבזי, ואפילו של יהודים מחוץ לתימן שהחלו להסתופף באלמג'רבה, באה על חשבונה של תעז היהודית שבין החומות ורוקנה אותה מתושביה היהודיים. זהו לדעתי גורם לא מבוטל לחיסולה של הקהילה היהודית שבין החומות.207 קשה להסביר את הערצת יהודי תימן לאישיות כלשהי עד כדי עליה לקברו, דבר המנוגד תכלית ניגוד ליהדותם של יהודי תימן. הפולחן וההערצה שהעריצו יהודי תימן את אלשבזי הוא פועל יוצא, אולי, של מעמדם החלוש, וביותר אחר גלות מוזע. נעיר כי מלבד אלשבזי היו עוד חמשה ציוני קבר שיהודי תימן פקדו אך לא בהיקף כפי שהיה על ציונו של אלשבזי.

			יש האומרים כי מיקומה הגיאוגרפי של תעז אינו טוב. לא אחת התלוננו אורחים בתעז על מיחושים שונים מיד עם השכמתם בבוקר המחרת ויהודי האזור אומרים כי תעז משכלת. בעונת הגשמים הכל חלו, ובעונה שאחר סכות כמעט ולא היה בית בתעז שלא היה בו חולה.208 לשאלתי את הזקנים מדוע אין ישוב יהודי בתעז ענו לי הם כי 'תַּעֵזּ סַאדִּימֵא'209 כלומר מימיה רעים והם קשים שבעתיים לתושבים חדשים. יהודי שעבר מן הכפרים להתגורר בתעז לא עמד במים הקשים מפני ש'המים התהפכו עליו' כלשונם. לעיתים נדרשה לתושבים חדשים עד שנה להסתגל למי השתיה של תעז.

			אלמג'רבה

			בראשית המאה ה־20 כבר לא היה בתעז מניין יהודים ואף לא בית כנסת מפני שהכל התפללו באלמַגְ'רַבַּה. בכל רגע נתון היו בתעז יותר מעשרה יהודים ובכל זאת לא יחדו הם לעצמם מקום תפילה. כל השנים עלו הם, כאמור, להתפלל באלמג'רבה המרוחקת מתעז פחות מתחום. העליה מתעז לאלמג'רבה שעל יד אלקאהירא היא דרך באב אלכביר, אם כי הולכי הרגל יצאו גם מבאב אלנצר.210 באלמג'רבה היו דרך קבע שלשה מניינים מתושבי המקום. עולי הרגל שהגיעו כל העת לאלמג'רבה מכל קצות תימן העלו את מספר המניינים בהתאם, למעשה לא היה רגע ללא מניין באלמג'רבה שנראה שהיא תופעה יחידה במינה בתימן. קודם הכניסה לארץ ישראל נתחלפו בבית הכנסת אלשבזי211 שבאלמג'רבה שלושה גַּזְבָּרים.212 האחד הוא מרי דאוד תושב אלמג'רבה. אחריו היו ארבעה אחים שכונו בני מעוצ'ה,213 אף הם מן אלמג'רבה, וכמו מרבית יהודי אלמג'רבה היו הארבעה חייטים. הם שרתו בקדש וככל הנראה אף היתה להם טובת הנאה כספית מכך.214 הגזבר השלישי מוצאו מבלאד אלעוּדַיְן, שמו נשכח אך הוא היה חתנו של יוסף אלגמל.

			יהודים מעדן שעלו לרגל לאלמג'רבה נהגו לתרום פרוכות, בערבית סַתַּאֵיר,215 לבית הכנסת של אלשבזי במקום, ואלה נתלו סביב הקירות. לפרוכת לא היה צבע קבוע וכל הצבעים שימשו בערבוביה ובשמחה. כל צידו הצפוני של בית הכנסת כוסה פרוכות בצבעים שונים ואלה הלכו ונערמו האחת על רעותה במהלך השנה, ולמעשה לא נראה קיר הבניין מעולם. תורם הפרוכת הביאה לגַּזבר,216 כפי מנהג המקום, ורק הוא היה מורשה לתלותם. חולה או מי מהציבור שתרם לעילוי נשמת מי מאהוביו כתב את שמו על הקיר ליד הפרוכת המוקדשת.

			יהודים הגיעו במיוחד מעדן ומגַּבּוּטִי217 על מנת להשתטח על קברו של אלשבזי,218 ובלשונם 'יַזוּרוּ אַלשַּׁבַּזִי',219 בדיוק כשם שערבים או מוסלמים מסביבתה הקרובה של תימן עלו לרגל לקברו של אִבְּן־עַלְוַאן.220 לאלמג'רבה הגיעו גם תיירים מחוץ לתימן שניכרו היטב בלבושם האירופאי ובכלל זה מגבעות. אנגלים שהגיעו לתעז נפגשו עם אמיר אלגייש,221 אלסייד אמאמי עלי אלוזיר שהיה רכוב כל ימיו על פרד. הכל תמהו על כך שאלוזיר פוגש ומכבד כופרים, שבנקל ניתן היה לזהותם לפי המגבעות שעיכבו מהם לראות את השמים.222

			יוסף אלגמל גובה המס223

			אַלְגַּמַּל שהיה ערירי שימש באלמג'רבה כגבאי וכעַאקֵל אַלְיַהוּדּ. הוא כונה בפי המוסלמים 'עַאמֵל אליהוד'. הוא גבה מס מן אלגדס, אלגַּרַאנֵע, קַדַס שבשרעב, בלאד אלעוּדַיְן ולמעשה מכל קַצַ'א224 תעז שתחת אמיר אלגייש. הסוחר העשיר שביהודי קדס בימיו של אלגמל היה דאוד יוסף אלקדסי. יוסף אלגמל נהג לומר: שלשה כפרים יהודיים מררו את חיי וסימן להם גד"ם225 והם: גדס, ד'ראח, מַזַאחֵן. אלמזאחן הוא חבל במחוז אלעודין המרוחק כדי יום הליכה מן אלגדס, ומחוז עודיין עצמו מחולק למספר נפות כמו מֻדַ'כִירַה, פַארֵע ועוד. תושבי אלמזאחן היו ככל הנראה אלָּמים, הם מררו את חיי אלגמל ומעולם לא שילמו את חובת הגִּזְיַה במועדה. אלגמל שידע תורכית שימש כגובה מס גם אחרי צאת התורכים. את אלגמל החליף המקובל מרי סעיד עואץ'226 מצ'וראן־אלחושה.227 יהודי המכונה אלצַּ'רַּב,228 שאף הוא נהג להתארח בבית יחיא, מן הכפר אלרצ'מא שבבלאד ירים ניסה, לצד אחרים, להחליף את אלגמל ולקפוץ על ירושתו ולכפות עצמו כגובה מס. הוא עבר אמנם מכפר לכפר אך הוא לא היה אהוד על הציבור ולא היה לו חן בעיני הבריות, וכך כשל.229

			 

			 

			 

			 

			
				
					[1175-1500לערך].

				
				
					ובלשון יהודי תימן: מקל.

				
				
					אלגנדיה גובלת בשרעב. מישור אלגנדיה הוא מישור רחב ידים בו מגדלים דוח'ן וד'ורה. לדברי זקנים, אלגנדיה הינה ארץ מבורכת למרות היותה תלויה לחלוטין בגשמים, שבלעדיהם היו תושבי אלגנדיה מאויימים ברעב.

				
				
					בערבית: בית אלמאל.

				
				
					בערבית: אלמאליה.

				
				
					לפקידים אלו עמדה התרבות הניהולית שהאימפריה העות'מנית הביאה עימה, וכן השימוש בשפות אירופאיות, שיתכן שהיה נפוץ באזור זה בשל הנמלים הסמוכים ביחס בעדן ואלמכ'א.

				
				
					כּוּת.

				
				
					עוד על נעליים בתימן ראו: רצ'א, תימנה, עמ' 100 הערה 7.

				
				
					אומרים: פלוני יַזַיֵּט ובחוגריה יֻזַיֵּט.

				
				
					בערבית: מֻדַּרַבַּא.

				
				
					בהקשר זה התפלא יחיא על כך שאין בארץ ישראל, שהיא ארץ עתיקה, חומות עצומות כחומותיה של אב, שהן מרשימות יותר מכל חומה שבארץ ישראל להוציא אולי את חומותיה של עכו.

				
				
					אַלְיַמַן אַלְאַעְלַא או אַלְעוּלִיַא.

				
				
					ובלשונם חַוַאנִיתּ. צורת ריבוי תימנית ידועה דוגמת בַּכַּאבּיךּ שהוא ריבוי של בקבוק, בֻּנוּכַּאתּ ריבוי של בנק ועוד, ובשל ההגיה הארצישראלית נתחלפה ק' ב־כ'.

				
				
					עוצר, בשפה התורכית.

				
				
					או מכבזה, ברבים מכאבז.

				
				
					חַוְץ' בחוגריה, ובאלגדס חוֹץ'. 

				
				
					בתימן אין עגלות והשימוש בגלגל הינו מוגבל מאד כמו באלמעצרא לעצירת שמן שומשום וכן ריחים.

				
				
					סַוַאקִי. ראו: רצ'א, תימנה עמ' 88 הערה 6.

				
				
					סאקיה הוא שדה מושקה, בעוד סאקי הוא שדה בעל.

				
				
					על רופא איטלקי בצנעא ראו: חייבי, רגעים בצנעא (ערכה אסתר מוצ'בסקי־שנפר) עמ' 85-68.

				
				
					עוד בנושא מים, בתעז היה חמאם הקרוי 'חמאם עלי' שמיחסים לו סגולות מרפא.

				
				
					[זאת לעומת אזורים אחרים בתימן הדרומית שיש בהם יערות של ממש. עוד על יערות ועצים בדרום תימן ראו: רצ'א, תימנה, עמ' 43 הערה 13, עמ' 78 הערה 15, וכן גאזאנפר ופישר, הצומח של חצי האי ערב, עמ' 125-174.]

				
				
					ברבים סגילאת, סגל הוא שטר בתורכית. על הסגל חתמו מספר ימים אח"כ, כל סגל של יודא כ'לף תורגם מיד לעברית ונשמר כהעתק.

				
				
					לא נחה דעתי מהתרוצים הדחוקים לסיבת אי ידיעתם של יהודי תימן את הלשון הערבית כאחיהם בעיראק ובמצרים זאת למרות המסמכים המשפטיים כתובי הערבית שנזקקו להם.

				
				
					לא כן בתקופה הקדומה יותר. ישנן עדויות על קיום קהילה יהודית במאות ה־14-15. ראו: טובי, חיבורים ערביים עמ' 19, 23.

				
				
					חייטים רבים באלמג'רבה וכן באלרונה שבשרעב היו בעלי מכונות תפירה. בתעז היו שני סוגי מכונות תפירה האחת מופעלת ברגל והאחרת ביד.

				
				
					התישב במגדיאל.

				
				
					[תופר כריות ושמיכות].

				
				
					שכר החנות הוא קרש וחצי לחודש עד קירשיין.

				
				
					הוא ריאל הוא קֵרְשׁ, ברבים קֻרוּשׁ. המונח קרש נפוץ יותר בדרום תימן מאשר המונח ריאל. שני השמות, ריאל וקרש, כשרים.

				
				
					תקופה מסוימת היה מחסור בחוטי אריגה וכל עבודת האריגה פסקה. בתקופה זו החליט יחיא לשהות בתעז שנה וחמשה חודשים. בנסיבות אחרות, שוב שהה יחיא בעיר שנה וארבעה חודשים כשהוא מרוחק ממשפחתו ומבית הכנסת שלו. ספרי התורה שהיו בבית נזקקו לאיורור והיה צורך לשים עין גם על השדות — עד שיחיא היה אנוס לשוב לכפרו אלגדס.

				
				
					השם אלגמל אינו מצוי בדרום ונראה שהגיע לדרום עם גולי מוזע והוא שם שמצאנוהו גם במחוז בַּעְדַּאן. [עוד על אלגמל ראו בסוף פרק זה].

				
				
					שם דרומי נפוץ ביותר שהוראתו נר ותרגומו לעברית 'נֵרה' על משקל שמעה. בידוע שנשים יהודיות לא יצאו בדרך כלל מביתן ומכפרן ומנשות החוגריה יודע אני רק על ביקורה של דודתי קמר עמרן בתעז בשל אשיותה המיוחדת. רק בשנות הגאולה שעה שיהודים נהרו לעדן דרך אלמג'רבה הגיעו נשים לתעז.

				
				
					אינו שמעון אלעאמל, ראו: רצ'א, תימנה, עמ' 143.

				
				
					התבנית הנוהגת בתימן בה אין שם משפחה ולצורך זיהוי מזכירים את שם האב המוליד דוגמת 'שמעה בת שמעון' הביאה כנראה לכך ששם הבעל ישתכח. אשה נשואה בתימן נשארת עם שם אביה דוגמת מרים בת רצ'א.

				
				
					ערביי תעז הינם אנשים נעימים ונוחים לבריות ולזרים. זאת לעומת תושבי העיר אב הנחשבת ל'עימלקית' בפי יהודי האזור, מפני ששנאת תושביה ליהודים בוערת בקרבם. 

				
				
					כך בלשון יהודי תימן והכוונה 'במיוחד'.

				
				
					ביטוי המופנה רק לנשים.

				
				
					תַּתְבּוֹךְ' ערקי, מבשלת, מתסיסה ערק. טבחים: תַּבַּאכִ'ין.

				
				
					'היתה משקה אותם' והוא לשון גנאי. לבני אדם יאמרו שותה ולא מושקה. אגב שתיה, תרופה נוזלית מכונה שּׁוּרְבַּא.

				
				
					אבי מנחם דאוד יעקוב נגאר, ודודי אחי אמי רצ'א משה עלו, בנפרד, מחוגריה לביקור קצר בתעז. 

				
				
					סיבה אפשרית נוספת היא עצם היות תעז מוקפת חומה ומסוגרת בלילות. יראה לי כי עובדה זו לא הוסיפה בטחון למיעוט נרדף למרות שתושביה הערבים של תעז נוחים הם.

				
				
					עשב הקרוי כִ'צְ'רַב משמש כתרופה להורדת חומו של החולה והוא נאכל כשהוא מרוסק. הוא מגביר את הזעתו של החולה. 

				
				
					בהגיה חוגרית: סַאדִימַה.

				
				
					ההולכים ברגל עקפו את אלקאהירא בדרך מקצרת. העולים מהחוגריה לאלמג'רבה לא היו צריכים לעבור דרך תעז בשל דרך עוקפת תעז [דרך ואדי אלד'בד'ב העובר בין יפרס לסנואן], ובכלל מהחוגריה לאלמג'רבה לאלעורצ'י ולגבל־צבר לא היה צורך לעבור דרך תעז. 

				
				
					באחת הפעמים נתלווה יחיא כ'לף לאמיר אלגייש בביקורו ב'מעלאמת אלשבזי' שבאלמג'רבה.

				
				
					כך בהגיית בני תימן.

				
				
					[יהודי אלגדס מבטאים את השם מֻעַאצַ'ה].

				
				
					כך שמעתי ממספר מקורות. אגב, כאשר אלאעדון, כלומר אנשי עדן, הופנו ללינה בבתי המקומיים, היה זה הכסף שתיווך בינותם לבית מלונם. זאת שלא כנהוג בתימן, ויראה לי שזהו נוהג זר שנשתרש במקום.

				
				
					ביחיד סתר או סתארה.

				
				
					כך היא הגיית בני תימן.

				
				
					זו הגייתם ולא גִּיבוּטִי. יהודי החוגריה שנולדו בגבוטי זכו לתעודת לידה צרפתית ויש גם לדרכון צרפתי ולשמות כמו ליזה וכד'.

				
				
					העולה שאלשבזי הוא גבור אזורי ולא רק תימני.

				
				
					יזורו — אם כך הם תימנים.

				
				
					אצל אבן־עלואן נהגו לשבת שבועות וחודשים כמו בקבר של רשב"י במירון. אלילים הוא כינוי בפי יהודי תימן לקברים ערבים נעבדים. העצים הגדלים במתחם האלילים נאסרו בהנאה למוסלמים בשל קדושתם. עוד על אבן־עלואן ראו: רצ'א, תימנה, עמ' 64 הערה 3.

				
				
					שר הצבא.

				
				
					גם כופרים אנגלים טיפסו לדאר־אלנצר, חצי שעת הליכה מן אלמג'רבה. הר חוצץ בין דאר אלנצר לאלמג'רבה והדרך אינה מתאימה אפילו לבהמות.

				
				
					[על יוסף אלגמל גובה המס ראו הולנדר, ערצה.]

				
				
					מחוז. נאחיה הוא חלק מקצ'א, קצ'א הוא אזור נרחב הכולל מספר נאחיות.

				
				
					גַּדַם, בחוגריה גִּדֵם, הוראתו נָשַׁך.

				
				
					כיאה למקובל דרומי לבש מרי סעיד בגדי לבן כל הימים. יראה לי כי הקבלה התעצמה בחוגריה באמצעות מקובלי צ'וראן אלחושה שעברו להתיישב בחרף־אלהיגה. מן הבחינה התרבותית השרעבים הם אוהבי קבלה מובהקים כמו יהודי החוגריה.

				
				
					שלושה ישובים בשם צ'וראן ידועים לנו: צ'וראן אלחושא, צ'וראן אלתעיזיה, וצ'וראן בני־אניס שבתימן העליונה.

				
				
					[סאלם אלצ'רב, או שלום דרב כפי שנקרא בישראל].

				
				
					בערבית אומרים: "יִּדֹּה מַתַּמְלַחְשׁ" שתרגומו: אין ידו מולחת, והוראתו — אין דעתו מקובלת על הבריות אין קולו נשמע בינותם.

				
			

		

	
		
			 

			פרק רביעי

			הדרך230

			סיפור מסע אחד ממסעות יחיא

			ההולך בדרכים לא יצא לדרך בחופזה אלא התכונן לכך מבעוד יום. אדם היוצא לדרך, ולא חשובה מטרת יציאתו, חייב היה ערב צאתו לקרוא בכוכבים על מנת לקבל החלטה נכונה בכל הקשור לפעולת יום המחרת.231 אם אין היוצא לדרך יודע לקרוא בכוכבים, שוכר הוא את שירותיו של בעל חפץ שיקרא עבורו בכוכבים.

			באמתחת היוצא לדרך בתימן היה על פי רוב בקבוק שמן תַּרְתַּר, שהיה עשוי זכוכית.232 בשמן זה סכו הולכי דרכים את גופם על מנת להסיר או למנוע כאב, משום שעצמות ההלך מתיבשות מעצם ההליכה המרובה והשמן טוב לריכוך עצמות. באין עגלות בתימן, ובשל האיסור שהוטל על היהודים לרכב על בהמה, הלכו היהודים רבות ברגל ועל פי רוב ברגל יחפה.233 שיטה זו היא מסימני ההיכר של אזורים מסוימים בתימן, בהם סכו אנשים בשמן את כל גופם ובכלל זה את שערות הראש הזקן והפאות, שהוא ללא ספק נוהג מקראי עתיק יומין. מאידך קיימים מחוזות שלא ידעו כלל סיכת גוף או רגל מהי, מפני שהדבר נחשב בעיניהם מכוער, מה גם שלדעתם אין הסיכה עוזרת.

			בדרכי הדרום נבנה גַּלְבּ, מבנה שמי מהערבים התנדב לבנותו, לטובת הולכי דרכים234 שלנו בו יחד עם בהמותיהם,235 בחמה מפני החמה, בצינה מפני הצינה ובלילה מפני החשיכה וחיות טרף. גלב קטן קרוי דֵּימֵה.236 אלגלב אינו בית מלון ואין לו בעלים או מנהל, הוא פתוח לכל וכל כולו תלוי בחסדי המתנדבים באחזקתו כמו בחסדי הלנים. לעתים לן בו אדם בודד, ובסופו של דבר זהו מחסה לעוברי דרכים. אלגלב משמש מחסה לבהמות רועות כמו לרועים ומכאן יובן מצב נקיונו ונוחיות הלינה בו. אין מי שיקביל את פניך באלגלב.

			המעמד המשפטי של דרך ציבורית בתימן הוא חד משמעי וכל הפוגע בעוברי דרכים פוגע בבבת עינו שלו ושל השלטון. באחת הפעמים שב יחיא מתעז כשהוא נושא עליו כַּמֵר237 כלומר מַחְזַמַא כלומר כעין חגורה המאפשרת איחסון, ובתוכה מאה וששים ריאל. בדרך החליט יחיא להתרענן. הוא נכנס לדַּבַּבּ, נקודת טבע יפה וירוקה משופעת בעצים ובעיקר במים חיים ובריכות טבעיות,238 המצוי בואדי וּושִי הסמוך לאלגדס.239 כהרגלו קשר יחיא את האתון, פשט בגדיו ונכנס למים הזורמים על מנת להתרענן בין כלל הגברים הטובלים ושוחים במקום. באלדבב היו שלשה עַסְכַּר שליחששו בינותם: 'ליהודי הזה יש קַאתּ!'. נכון הוא שדרך קבע היה באמתחת יחיא קאת משובח שהוא נהג להביא איתו מגבל צבר, אך בזאת הפעם לא הרגיש יחיא בטוב ולכן לא הביא איתו קאת.240

			שלושת אלעסכר פתחו את התיק241 שעל גב אתונו של יחיא. אחד מהם הוציא את אַלְכַּמֵר הניפה והכריז: "יַחְפַצַ'ךּ יַא אַמִיר אַלְמֻאְמִנִין"! כלומר, ישמורך האל הוי אדון המאמינים, הכוונה לאמאם, הכרזה שעניינה: יכול אני להתעשר ברגע קל משוד יהודי זה, אך אימת שלטון האמאם מכרעת. אחד החיילים הסתפק בגזילת אלמצ'לה כלומר השמשיה,242 וחברו דרש מיחיא: 'קאת'! יחיא השיב להם שלו היה קאת באמתחתו הם היו מגלים אותו, מה גם שהוא היה מכבדם בקאת, חינם. 

			מקום קייט זה שכן מתחת לשלושה כפרים. יחיא עלה לאחד מהם ואמר לאלעֻקאל: 'פלוני פלוני ופלוני אלעסכר גזלו ממני מאה ריאל ושמשיה. אתם האחראים'. למחרת243 היום פנו אלעקאל לאלעסכר והתרו בהם שאם האמאם ידָרש לעניין הוא יחריב את כפרינו. שודד דרכים,244 דהיינו 'קַאטֵע אַלטַּרִיק' זו חומרא יתירא, ואם הם עסכר, העבירה חמורה שבעתיים. מעשהו זה של קאטע אלטריק הינה הכרזת בגידה והתרסה כנגד השלטונות והיא מכריזה על השודד כמי שאינו מכיר בשלטון.245 כללו של הדבר מעשהו של קאטע אלטריק אינו רק פגיעה בעובר האורח אלא בעיקר בשלטון.

			מתוך פחד פנו עֻקַאל הכפרים לעַאקֵל סוּק אַלְגַּדֵּס. עֻקאל אלה יודעים שיהודי זה, בן יודא כ'לף, עושה את הדרך מן אלגדס לתעז דרך קבע. עאקל סוק אלגדס זימן את יחיא והציע לו להסדיר את העניין ביניהם. יחיא סירב מפני שאין הדבר בסמכותו של עאקל אלסוק. אין לעאקל אלסוק כל סמכות שיפוטית מעבר לגבול השוק וענייניו. על כל פנים עאקל אלסוק שלח שליח לזמן את אלעסכר ויחיא זיהה אותם מיד. קודם המפגש הדגיש היהודי יחיא מהמוסלמים כי אין הוא מכיר במפגש זה כמסגרת להכרעה משפטית.

			למרות זאת התעקש עאקל אלסוק לתחקר את הארוע. יחיא סיפר את סיפורו בדבר מאה הקרש שנגנבו ממנו ואת דבר אלמצ'לה שאחד השודדים הטיפשים החזיק בידו שעה שבא לבירור אצל עקאל אלסוק. על אתר השיב עאקל אלסוק את אלמצ'לה ליחיא. השודדים נשבעו על אלמאוזר של עאקל אלסוק שהם לא לקחו כסף. הם פנו ליחיא ושאלוהו: האם מוכן אתה להישבע על אלהַדַ'לַּאתּ?246 עאקל אלסוק פנה אליהם ואמר: היהודים אינם נשבעים ואין להיסמך על שבועתם. בסופו של דבר ביקשו אלעסכר מחילה מיחיא. הם אמנם לקחו את אלכמר אך לכבוד האמת לא גנבו הם מאה ריאל. כטקטיקה הגזים יחיא בכוונת מכוון, אחרת אפילו בירור זה לא היה מתקיים. על בקשת הסליחה הגיב עאקל אלסוק בקריאת התפעלות מצויה מאימתו הממשית של האמאם: 'יחפצ'ך יא אמיר אלמאמנין'.

			לא אחת שמעתי מהולכי דרכים סיפורים על תופעות טבע כמו על מבנים ארכיאולוגיים אותם פגשו הם בדרכם. תימן משופעת ביופי טבעי וכל העת עומד ההלך בתימן ההררית מול הדרו ועוצמתו של הטבע, מעוצמת הואדיות שתימן מחורצת בהם, נופי בראשית ותופעות טבע שסיקרנו את ההלך. בתימן קיימים מבנים ארכיאולוגיים רבים מספור שפישרם לא נתברר להולכי הדרכים. בסביבות אלגדס מצוי מבנה המיוחס לבני־ג'צן הבנוי מאבנים גדולות ומסותתות היטב שאורך כל אבן מאבניו הוא כשני מטרים. בסלעי הר חמרא247 שבאלגדס,248 מקובעות באבן עשרות טבעות ברזל, טבעות המסתובבות בגוף הסלע ואין איש היודע כיצד חוברו הם לסלע ומה מטרתן. שאלות כאלה העסיקו לא אחת הולכי דרכים.

			לעתים החליטו הולכי דרכים לסטות ממסלולם על מנת להיטייל.249 הכפר דִּמְנַתּ250 כַ'דִּיר,251 או בקיצור דִּמְנַה, כפר מוזנח אפילו במושגיה של תימן והמכונה בסתם 'אַלדִּמְנַא', שוכן בדרך המוליכה מן אַלְמֻעַיְצִירַה שבחוגריה,252 דרך אַלרַּאהִידַּה לתעז בגבולה המזרחי של החוגריה, כלומר על אם הדרך המוליכה מתעז לעדן. סעיד כ'לף הציע לאחיו יחיא ללכת לטייל בדמנת כ'דיר, שכן במסגרת עסקיו מעולם לא הגיע יחיא לנקודה זו. ביקור האחים כ'לף בדמנת כ'דיר הוא ביקורם של עשירים, מעשירי תימן, במוזנח שבמקומות. ביקורו של בן עיר המשופעת במזון ברמה גבוהה במקום בו שורר על פי רוב רעב, מעיר המשופעת בבתי קפה ובמאפיות, אל מקום בו נועדו בתי הקפה לאַלְאַכְ'דַּאם ולכתות החברתיות הנמוכות ביותר שבתימן הכתתית.253 בדמנת כ'דיר אין לאורח מזדמן, לעובר אורח ובעיקר ליהודי כמעט מה לאכול במרחב הציבורי. בדמנה שלט אַלְעַאמֵל254 אַלְגַּדַּסִי מבית אַבּוּ רַאס ושמו חַסַן אִבְּן אַלְקַאסֵם אַבּוּ רַאס. למעשה אַלְעֻמַּאל של דמנת כ'דיר הם עַסְכַּר מן אלגדס המשרתים באלדמנה. למזלם של בני כ'לף הכירם אבו ראס, האכילם והשקם. נימוסי האכילה באלדמנה רחוקים מנימוסי האכילה אליהם מורגלים מי שכל ימיהם מצוים בעיר מלוכה כתעז. אשת אלעסכר המארח הכינה מאכל משונה של קמח, חַלְקַה255 ופלפל בקערה אחת, דהיינו ציר ומאכל בקערית אחת. לדברי יחיא כ'לף אוכלים הם כבהמות וללא נימוסי שולחן. למחרת בבוקר התעורר יחיא כשהוא חולה.

			יחיא החליט לשוב הביתה לאלגדס. הוא השאיר את הסחורה אצל אחיו והחל לשים פעמיו ברגל לכיון אלגדס. הדרך לאלגדס עוברת בכַ'דִּיר דרך אַלזַּיְלַעִי שבין תַּעֵזּ ובין אלדמנה.256 בדרך הגיע יחיא למִקְהַאיַה257 מלאה אַכְ'דַּאם.258 אלאכ'דאם הציעו לו גַּמְנַא259 מזוהמת ביותר. יחיא הודה להם ואמר שהוא יוצא רגע החוצה להזמין את חבריו, יצא ונמלט.260 

			השמש נטתה לשקוע ויחיא הגיע לביצה שברגלי הר, שם התגוררה ערביה מוזרה אותה שאל יחיא על אודות כיוון הדרך. 'יַא אִבְּן אַלְיַהַוְדִּי' — הציעה היא ליחיא — 'עבור דרך שטח הביצות שם תמצא יהודי המתגורר בגפו'. האדמה היתה מוצפת ורווית מים ודשא מכסה את פני כל הארץ. כל מספר צעדים בעבעו מים מן האדמה. המים לא היו ראויים לשתיה ופה ושם ניתן היה לראות פרות רועות שוקעות באדמה הבוצית. בין לבין זיהה יחיא מרחוק את הכפר אַלסַּמְכַּר261 והחליט לחצות את הביצה בקו ישר, תוך שהוא מנווט בעזרת הכוכבים. יחיא עקב אחר כוכב מסוים וצעד על פיו לכיון אַלסַּמְכַּר. האזור בכללותו מוכר היה ליחיא מפני שלמעשה זו דרך המוליכה מתעז לאלגדס. יחיא נהג לעבור באלסמכר ואף ללון שם. החלטתו היתה ללכת הישר אל מול אלסמכר כדי שלא יטעה בדרכים חדשות או משובשות. יחיא הגיע לאלסמכר שם התגוררו מספר יהודים. הלילה ירד ויחיא נכנס לבית יהודי שהשקהו בשני כדי מים חמים. מכאן ולמעלה חלה יחיא שנה.

			
				
					יראה לי כי עד היום לא נערך מחקר העוסק בדרך ובשימוש בה בתימן. דיון בעניין זה יכול להאיר פנים חדשות בתרבות תימן. היהודי, יותר מאשר המוסלמי, בילה אחוז גבוה מחייו בדרכים ויש לתת לכך את הדעת.

				
				
					נושא שאף הוא מחכה לגואלו.

				
				
					ברניה. מכסה הברניה בה השתמשו בחתונה היתה משי, 'חריר' בערבית, כשהמכסה הרגיל היה קלח תירס יבש, בערבית: קוֹשׁ אַלְהֵנְד. בקבוק הזכוכית הוא כבד ואינו נוח למסע אך ההכרח מכריע.

				
				
					השמן שדבק בגוף הסריח עד מאוד.

				
				
					כמו בחוגריה, ולמעשה בכל הדרום.

				
				
					כִּנַן, יַכְּנַּנוּ: שם פעולה.

				
				
					בחוגריה דַּיְמַה. הריבוי אלגדסי הוא דיאם, והחוגרי אדיאם, והוא כינוי גם למטבח. יש והרועים או השומרים — אלחַארֵס — בנו דַּיְמַה לעצמם, כל בעל שדה בנה דימה בגבול שדהו עבור השומר ואין אלדימה סימן גבול.

				
				
					כַּמֵר היא חגורה (מחזמה) המיובאת מאיטליה. זו חגורה העשויה משני צדיה, כעין ארנק, בערבית: שַׁמְטַא. אלמחזמה עדינה, מעובדת היטב, צבעה אדום בולט ונוספים לה קישוטים. גם בתימן הכינו כמר אך עיבודו לא היה יפה כאיטלקי. רק בעל אמצעים, ובלשונם מבוסס, רכש כמר. בעיית אלכמר היתה שהוא הסגיר את מעמד נושאו מפני שהוא היה על משקל תכשיט. הצורפים היהודים לא קישטו את אלכמר אך מן הסתם היו יוצאים מן הכלל.

				
				
					חַאִירֵה.

				
				
					באחד השטפונות חרבו שדות הואדי היפה.

				
				
					הקאת אינו יפה לחולה.

				
				
					כ'וֹרְגּ.

				
				
					השמשיות היו מובאות מעדן ומחירה שני קרוש וחצי. כל צרכי תימן נכנסים לתימן דרך עדן, טבק, נפט, קינמון חוטים לאריגה וכבר אמרנו הכל.

				
				
					בלשון דיבורם: ביום השני.

				
				
					קאטע אלטריק, חותך הדרך.

				
				
					עניין בו הקפיד האמאם יחיא במיוחד. כמו הרבה מיהודי תימן אומר יחיא כ'לף: 'זכרונו לברכה', או 'ירום הודו' כפי ששמעתי מפי סעיד סולימאן אלכהן החוגרי ומפי אחרים.

				
				
					כפי שהציציות נקראות בפי הערבים.

				
				
					גם בערבית קרויה היא חמרא.

				
				
					כצבע אדמת החמרא של אלגדס.

				
				
					כך בלשונם של בני תימן.

				
				
					דִּמְנִי הוא תושב דִּמְנַא.

				
				
					שם התגוררו שני יהודים שיחיא נהג ללון אצלם בנדודיו בענייני עסקיו.

				
				
					השוכנת בצפון החוגריה בואכה גבל צבר.

				
				
					נושא הראוי לשימת לב.

				
				
					הוא מוסיף: אבוהם אלמיחרם.

				
				
					[חלקה הוא צמח סוקולנטי שטעמו חמוץ הגדל בר בתימן ממנו הכינו מאכלים שונים, והשתמשו בו לעתים במקום לימון. צורפים עשו בו שימוש על מנת להלבין תכשיטים].

				
				
					והיא כנראה גובלת עם גבל צבר.

				
				
					כאן העיר יחיא: "חוץ מכבודך!" הביטוי 'חוץ מכבודך' נאמר בד"כ על גוים, על דבר טמא או מתועב. כאן גם בית קפה המשמש כמושב אלאכ'דאם הוא מקום הראוי לתוספת 'חוץ מכבודך' דבר המעיד על מעמדו ומעמדם ועל תרבות יהודי תימן.

				
				
					למרות שהוראתה המילה היא עבדים אין הכוונה לעבד. הראוי לתרגמו בכאן הוא כאיש אשפתות, והכוונה הברורה היא לאיש לא יהודי במעמד חברתי ירוד ביותר בתימן הכתתית.

				
				
					כלי להגשת קפה.

				
				
					מפני שאין יושבים במחיצת אכ'דאם. אין יהודי החפץ או אף מורשה להיות במחיצתם, 'הנשמה דוחה אותם' בלשון יהודי תימן. ואם לא עוד אזי אף הערבים אומרים: 'מַדַּרַתּ אַלְכַּלְבּ תֻּגְ'סַל / ומַדַּרַתַּ אַלְכַ'אדֵּם תֻּכְּסַר', כלי בו אוכל הכלב ניתן לשטיפה והוא נטהר, אך כלי אלכ'אדם אחת דינו להישבר, ואף הערבים אינם אוכלים מתוכה ובמחיצתם. אלאכ'דאם בתימן שנואים מפני שלדעת מאמיני האסלאם הם הרגו את חוסין בן עלי. שִׁימְר מבני חם, סב אלאכ'דאם הוא שהרגו. לעולם לא ימצא כ'אדם בגבל צבר בשל יחוסו היוקרתי של המקום.

				
				
					כפר מעורב על אם הדרך תעז־אלגדס ובו שני מנייני יהודים.

				
			

		

	
		
			 

			פרק חמישי

			אלגדס

			הכפר אַלְגַּדֵּס שייך לבִּלַאדּ אַלסַּיַאנִי שבמחוז דִ'י־סֻפַאל. קודם שלטונם השני של התורכים בתימן (1872-1917)262 לא היה הכפר אלגדס נתון לחסותו של שֵׁיךְ' כלשהו.263 בתקופת הכיבוש התורכי השני היה מושב הכפר בגבול שתי מלכויות, אַלְעַרַבֵּיין264 ואַלְמַגַּאזֵע.265 תחילה העלו אבות אבותיו של יחיא את הגִּזְיַה לאַמִיר אַלְגַּיְישׁ היושב בתַּעֵזּ. אחר שזה הודח ומעמדו של האִמַאם אַחְמּדּ פחת, סופח אלגדס לשליטתו של חַסַן בן האמאם ויהודי אלגדס העלו את המס לד'י־ספאל266 שבבִּלַאדּ אַלתַּעֵזִיַה. 

			קודם יסוד אלגדס התגוררו היהודים באַכַּמַתּ עַוַאץ' אַלְיַהוּדִּי,267 או 'אַכַּמַתּ עַוַאץ'' או 'אַכַּמַה' בסתם, ישוב שהוא ראש גלות השוכן בפסגת גַּבַּל־מַהְגּוּר,268 הר החולש על סביבותיו כמו על כל אלגדס. גבל מהגור מקודש למוסלמים, ובצדו המזרחי יש שני כפרים ערביים שאחד מהם קרוי סַנְבַּה. הערבים לא היו מעבדים את אדמות גבל מהגור לא בשבתות ולא בחגים, מפני שהיו לדעתם ניזוקים. גבל מהגור שמעל לאלגדס היא נקודת שליטה אסטרטגית ובו רֻתְּבַּא269 כלומר מוצב צבאי החולש על כל סביבותיו, מכיוון שלמעשה כל השולט בגבל מהגור שולט במחוז כולו.

			אִמַאם קדמון270 שונא דת271 אסר על היהודים להתגורר בחלקו העליון של אלאכמה, כלומר מעל בתי המוסלמים,272 והוא הורידם להתגורר באלגדס. אף אלגדס עצמו שוכן על הר תלול אך הוא נמוך מגבל מהגור, ובאלגדס התגוררו היהודים מעל בתי הערבים המעטים. יש האומרים כי אמאם שונא דת זה ציוה על היהודים לתלות פעמון273 על צוארם274 על מנת שמוסלמים יוזהרו מבעוד מועד על המצאותו של יהודי טמא בקרבתם.275

			הכפר אַלְאַכַּמַה ננטש וכל בנייניו עמדו על תילם עד הדור האחרון ואיש לא שב להתגורר בו. יש באלאכמה שרידי מקוה שאיש לא עלה לטבול בה ובית כנסת שאבניה לא נבזזו.276 היהודים ירדו להתגורר באלגדס והערבים התישבו באלעוּרֵשׁ, כפר השוכן מתחת לאלאכמה ואלגדס.277

			בשלב כלשהו בהיסטוריה של הכפר אלגדס, נאלצו כל היהודים לעזוב את הכפר לזמן מה, ולאחר מכן הורשו לחזור אליו. דבר שיבתם לכפר נודע להם בשוק, ולא ידוע על כאלה שלא רצו לשוב לכפר. גם הבודדים שלא היה להם שדה בכפר שבו לכפר. עם שיבת יהודי אלגדס איש לביתו278 בחרו הם שיך' לפי עוצם תקיפותו ויחסו ליהודים. על פי עקרון זה נבחר השֵׁיךְ' מֻחַמַּדּ בִּן עַאיֵץ' אַלְגַ'נְמִי מן הכפר אַלנַּהְוִי שבעֻזְלַתּ אַלְעַרַבֵּיין279 כפר שכל תושביו עַסְכַּר. השיך' ששלט באזור קודם לאלג'נמי הוא הַאדִ'י־קוּלַא מהכפר מַנְזַל אַלְגַּמִיע.

			אלגדס וסביבותיה היו בשליטת אַלשֵּׁיךְ' אַלְגַ'נְמִי, שחָבַר לאלשיך' שַׁמְלַאן. קודם בוא האמאם יחיא, פרצה מריבה גדולה בין אַבּוּ־רַאס לבני שמלאן ויחיא כ'לף זוכר זאת היטב. אַלסַּיְידּ מבני אַבּוּ רַאס רצה לשלוט על כל סביבות אלגדס על מנת להנות מגביית מסים. לא קדם כל סכסוך לנסיונות הכיבוש מלבד המניעים כלכליים, זאת למרות שאלסייד מבני אבו ראס היה עשיר. באופן כללי חשוב אזור אלגדס כאזור 'שמן' — כלומר עשיר. אלג'נמי הגיע עם אנשיו וגרש את אנשי אבו־ראס, כאשר בקרב נהרגו כשלשים מלוחמי אבו־ראס והוא עצמו נמלט.

			שַׁמְלַאן הביא רֻתְּבַּא280 עסכר — כך לדברי יחיא — שחיטטו בבתים הגדולים של אלגדס כמו בבית דודו של יחיא כ'לף, בבית יודא כ'לף ובבית אלגַּבַאִי. הם השתלטו על בתי מגורים והפכום לעמדה צבאית.281 עסכרי שהשתלט על בית כ'לף נשא עליו רובה מַאוּזֵר282 וקבוצה אחרת של עסכר השתלטה על גבעה. אותו יום נהרגו שנים עשר איש מבין היהודים, מלבד הפצועים, כל זאת מתוך כוונה לחלק ביניהם את רכוש היהודים. מבית כ'לף שדדו הם את אלמַפַארֵשׁ,283 אַלְכֻ'טַאט,284 יֻרְקַאן הארוג מצמר כבשים שחור285 ועלו לאלמַתְּרַס, כלומר למחסה אבנים שהקימו בהר.

			באחד הבתים שהפכו להיות עמדה צבאית, התגוררו חמשה עַסְכַּר. הם גנבו צאן, שחטום ובישלום. מסורת הסיפור העממי מספרת כי אבו־ראס שלח מרגלים ואלה טיפסו במעלה הגבעה בחסות החשיכה על מנת לגנוב בשר.286 איש מבני שַׁמְלַאן חש במרגלים ואמר: "גַּאךּ בִּן אַלשּׁוּם / אַלצ'אלם אלגשום". והם השיבוהו: "גַּאךּ בִּן עוּמֵר / כ'וּד'אה מִן בֵּין עוּמֵר" וירו כדור בין שיניו אל תוך פיו.287 

			בסופו של דבר ננטש הכפר מכל יושביו, שכולם היו יהודים. היהודים נפוצו וכל משפחה נכנסה תחת חסותו של שיך' אחר. חלק הלכו לבִּלַאדּ אַלְגּוּמַעִי וחלק לאַכַּמַתּ עַוַאץ' אַלְיַהוּדִּי שבגבל מַהְגּוּר, הכל בסמיכות לאלגדס. בין השיכ'ים הללו היו אַלשֵּׁיךְ' מֻחַמַּדּ בִּן עַאיֵץ' אַלְגַ'נְמִי כלומר מבני־גַ'אנֵם, חוּסֵיינִים משבט דִ'י288 חוּסֵין שמוצאם מן אַלְמַשְׁרִק, מהמזרח, כלומר מבַּרַט שבצפון תימן.289 משפחת אלג'נמי ירדה מן הצפון לאַלנַּהְוִי בימי השלטון התורכי בתימן.290 מחמד בן עאיץ' אלג'נמי היה זַיְידִּי מחסידי אומות העולם שהגן על אלגדס היהודית מפורעים שאהבו להגיע לכפר העשיר. 

			שבטי כַ'וְלַאן ומֻחַמַּדּ שייכים לאחת ממשפחות חַאשֵדּ ובַכִּיל, זרוע ימינו של האמאם. הידיעות שהגיעו לדרום תימן סיפרו כי חאשד ובכיל היו במלחמות מתמידות ורק לעיתים נדירות שכן השלום ביניהם. בפי היהודים קרויות 'שתי אומות' אלה — חאשד ובכיל — 'עמון ומואב' והם משונים ומיוחדים בלבושם ובשפתם.

			השיבה לאלגדס

			השיבה לאלגדס היתה קודם לידתו של יחיא וקודם שלטונו של האמאם יחיא.291 לדעת יחיא היו אלה שליטי האזור שביקשום לשוב וזאת מטעמי כבוד,292 אך הסיבה העיקרית היתה כנראה עצירת גשמים מתמשכת שארכה מספר שנים. וכי יהודי הכפרים הסמוכים לא יכלו להתפלל על עצירת הגשמים? אלא מן הסתם מלמד הדבר על מעמד הכפר ומעמד תושביו בעיני המוסלמים. במשך ימי חיי יחיא התענו יהודים חמש או שש פעמים על עצירת גשמים. אם לא נענו, יצאו הם למערה293 שמחוץ לכפר כשבידם ספרי תורה על מנת לזעוק שם שלוש עשרה מידות ותפילות נוספות שמן האשמורות.294 כנגדם נהגו המוסלמים לעלות לראש הר ולשחוט בהמה תוך צעקות רמות דוגמת: 'יַא רַבּ אַלְבַּהַאיֵם! אִרְחַמְנַא!' וכדומה.

			חַמַמֵה בת מֻסַלַּם295 יַעְקוּבּ אַלתֵּרַם, אשת יחיא כ'לף,296 אומרת כי לצד עצירת הגשמים, שיבת היהודים לכפר היתה בשל מספר גורמים: ההכנסות מכספי היהודים פחתו, חסרונם של בעלי המלאכה היהודים הורגש, מגוון טובות ההנאה שהערבים קיבלו מהיהודים נתמעט, אך מעל לכל אומרת חממה הורגש חסרונו של הערק.

			בית הקברות של אלגדס, המערה, ממוקם אחר השדה הרביעי של מֻסַלַּם אַלשַּׁרְעַבִּי המצוי מזרחית לאלגדס. שדה אחר, 'חוֹל־חַבַּשִׁי', שייך לאחיו מוּסַא אלשרעבי והמערה הפרידה בין שתי שדות של שני האחים. למערת אלגדס יש שני שמות, אַלְקֵסְם, וגִּדְּל־כַּבַּאר (=כוורת) ומעיקרם הם שמות שדות. בשל היותה מישור רכש יודא כ'לף את אלקסם, ששטחה חמש עשרה קַצַבַּה297 מן אַלְוַאִילִי והקדישה למערה. בתחילה הפריד שדה 'אלקסם' בינו ובין המערה כשרק מעבר [=מִכְ'לַף] הבדיל ביניהם. אלקסם היה שייך למשפחת אלשרעיבה אך הם מכרו אותו מתוך דוחק הפרנסה. בית הכנסת הגדולה, אַלְמִעְלַמַא אַלְכַּבִּירַה, רכשה שליש והקדישה לבית הקברות הצמוד. 

			מקורות מי אלגדס

			אלגדס וסביבותיו הוא אזור שופע מים. סמוך לאלגדס כרו כעין חול לבן הקרוי כַּרַבַּא בו כיבסו העניים את בגדיהם. חומר זה שימש כסבון ובפי היהודים קרוי הוא בּוֹרִית. שמים חַתִיכַּת כרבא בתוך הכביסה השרויה במים והחומר תוסס ומעלה קצף.298 שני מקורות מים שימשו את אלגדס, הבאר האחת קרויה בִּיר אלמַשְׁמַדִּיֵא299 ומקור השם נשתכח עם הימים. אלמשמדיה אינה נזכרת בכתובות אולי מפני שהיא שימשה לכביסה300 ולהשקאת בהמות.301 באלמַשְמַדִּיֵא השרו את עלי הד'ורה המשמשים מאכל לבקר302 וכן כל הכרוך בטיפול בבהמות. סביבת אלמשמדיה היתה למעשה מזבלה303 והבורסקאים עיבדו בה את עורותיהם.304

			למעלה ממנה בִּיר אַלְמַשַׁאעִבּ שמימיה שימשו לשתיה והיא הבאר הנזכרת בכתובה. ביר אלמשעאב ואלמשאמדיא מרוחקות כדי מאתיים מטר מחוץ לאלגדס והמרחק ביניהן הוא חמישים מטר.305 מעין נוסף, בִּיר306 אַלְבַּוַארַה והמכונה גם אַלְמַגֵּל,307 נבע מתוך שדהו של מוסא אלשרעבי. למשפחת מוסא אלשרעבי היה שדה נוסף ושמו דִ'י עַאנַּא שגבל עם דִ'י־זִהְרֵה הקטן יותר. שני שדות בשם דִ'י־זִהְרֵה היו באלגדס והן היו שונות בגדלן ובמקומן. היו אלה השדות הטובים של אלגדס. השם ד'י־זהרה קיים מימי האמאם הראשון מבַּנֵי־רַאגֵּח. הוא היה שדה גדול מאד השייך לשֵׁיךְ' בַּנֵי שַׁמְלַאן אך למעשה היה הוא הקדש מוסלמי. הכל ידעו כי בני־ראגח הקפידו כל הימים להשיג רק את השדות היפים.

			באלקִחְזַה שבואדי נובעים מספר מעינות נוספים. מימי אלקחזה מצויינים לשתיה. באלקחזה היה מַגֵל, כלומר מקוה מים, שנתמלאה ממקור מים שבסלע, בה התרחצו וטבלו וממנה שתו.308 בימות הגשמים נתמלאו וניתוספו כמובן מקומות נוספים בהם ניתן היה לרחוץ ולטבול. הגברים טבלו ביום והנשים בלילה. בתחתית הבריכות היה נקב — עין בלשונם — לניקוז המים ולטיהורם. אלמגל הינו מקום מסודר ומסוייד ובו מעקה, ובראשית המאה ה־20 אף בנו בו מדרגות ברוח התקופה. המדרגות נבנו אחר טביעתה של ילדה בערב יום כפור.

			בשל עצירת גשמים ורעב כבד עברה משפחת עַוַאץ' אַלשִּׁיַאחִי להתגורר בשרעב המרוחקת כדי יומיים הליכה מן אלגדס. בשרעב ניתן היה להשיג גַ'רֵבּ309 להחיות נפש ועַוַאץ' אלשיאחי עבד לפרנסת אנשי ביתו כאורג אצל הגביר והסוחר310 השרעבי הגדול מסלם יהודה כ'לף. משפחת כ'לף שבשרעב לא היתה בקשרים עם משפחת כ'לף שבאלגדס גם בשל המרחק, יומיים הליכה, ומה גם שלא נתברר לגמרי טיב הקשרים המשפחתיים ביניהן. כידוע במוצאי שבתות נוהגים יהודי דרום תימן להשאר ערים עד מחצית הלילה.311 בת עואץ' אלשיאחי ירדה לטחון בקומת הבית התחתונה ולפתע נזרקה בה כעין נבואה. היא אמרה:

			יַא אֻמַּא

			יַא שַׁוַקְנַא יַא פַרַחְנַא

			יוֹם כַּצַחַאצֵח נִרְגַּע בִּלַאדְּנַא312

			היה זה יומיים לפני ערב כיפור. 'נבואתה' זו של הילדה החלה עם נגיעתה באַלְמַטְחַן. עואץ' אלשיאחי ירד אל בתו כשדמעות בעיניו ובו ברגע החליט לשוב לאלגדס. מֻסַלַּם יהודה כַ'לַף הפציר בו: 'בני. השאר כאן. עוד מעט צִרַאבּ היא עונת קציר התבואה העונה השמחה של השנה, צוּף לךּ,313 תִּצַּרַּבּ לךּ,314 יהיה לך רווח מן אַלצִּרַאבּ, אתן לך חדר מגורים חינם'.315 אך אלשיאחי בשלו, 'זה קול משמים' אמר. הם שבו לארץ חרבה שוממה ורעבה, הם שבו לאלגדס.

			עם הגיעם לאלגדס אמרה הילדה לאימה כי היא הולכת לכבס316 את בגדיה ולשאוב מים. היא ירדה לאלמגל. באלמגל לא היו מדרגות והאבנים היו מכוסות ירוקת317 חלקלקה. הילדה החליקה, טבעה ומתה. היה זה קול משמים.

			מעיינות אַלְקִחְזַה היו בחזקת יהודים. אלקחזה מוקפת הרים מסולעים והיא הבאר השופעת שבכל האזור יותר מבִּיר אַלְמַשַׁאעֵבּ. דורות ראשונים קנו את אלקחזה שסיפקה מים לארבעה כפרים. בשנות בצורות שאבו גם הערבים ממנה על מנת להשקות את שדותיהם. כל מקורות המים של אלגדס היו סמוכים.

			מעין נוסף הוא אַלְחוּדּ318 ובלשון העם קרוי הוא 'אַלטַּארֵף'.319 אלחוד נבע מצוק גבוה ובנפילתו יצר הוא מפל מים. לעתים יבש320 אלחוד, למרות שבתימן יש מספר עונות של גשמי מונסון, והצבור נרתם לפתוח את אחד המקורות הסתומים. שני מעיינות אחרים קרויים 'אַלְעִכְּבַּר'321 ו'אַלְכַּבִּיר'.322

			עוד שני מעיינות הנושאים את השם 'סֻנַאבַּה' היו בסביבות אלגדס. סֻנַאבַּה אַלְעֻלִיַא נבע מראש אַלְעֻרֵישׁ, הר שבראשו שוכן הכפר אַלְמַהְגּוּר,323 וסֻנַאבַּה אַלסֻּפְלַא נבע בתוך הכפר סַאלַפוּן ושניהם גובלים בשדות אלגדס. בהיותם בשדה השקו יהודי אלגדס את חמוריהם ומקנם מהם והערבים השקו מהם את שדותיהם. סמוך לכניסת היהודים לארץ יבש המעיין. רק נשים בודדות מנשות הכפר הסמוך אַלְמִעְוַאל הלכו על מנת לטבול עד גֵ'יל־מֵתַ'ם מרחק שעתים הליכה צפונית לאלגדס. השאר טבלו באלגדס באור יום מאימת הדרך בלילה. גם מפחד שדים מיעטו בני אדם עד מאד לצאת מבתיהם בכל רחבי תימן בשל העלטה המוחלטת השוררת בלילה, ואשה נמנעה לצאת מביתה גם ביום. בדורות האחרונים הגיעה לשווקי תימן מנורת נפט, פַאנוּס, ששינתה לחלוטין מצב זה.

			בגִּבְּלֵה כמו באלעֻתְ'מַה שבנפת בַּעְדַּאן היו מקומות מוסדרים לטבילת נשים. במקומות טבילה מסוימים בנו היהודים מחיצות עם אשנבי הצצה על מנת שנשים תוכלנה לשמור אשה על רעותה. באלגדס היה ג'יל־מתם ואַלסּוֹדַּן נחלי איתן, בו התרוצצו דגי כֵּת כשרים שניצודו לבישול או צליה.

			משפחות אלגדס

			המשפחות העשירות והמרכזיות באַלְגַּדֵּס הן: א. בַּנֵי כַ'לַף, מוצאם מצַנְעַא ונשתקעו באַלְגַּדֵּס אחר גלות מַוְזַע. ב. אַלְאַעְזוּר,324 אף הם מוצאם מצנעא,325 נשתקעו באלגדס אחר גלות מוזע.326 ג. אַלשַּׁרַאעִיבַּה.327 ד. תֵּרַם.328 ה. גַּבַּאִי.329 ו. נַגַּאר.330 ז. בַּנֵי מֹשֶׁה 'ארבעה אחים עשירים אדירים'331 כלשון המידענים. מוּסַא, סַעִידּ, דַּאוּדּ332 והרביעי שמו נשתכח.333 הכל עסקו באריגה. תוך חמישים שנה נתהפך לו הגלגל הכלכלי ורק שלש משפחות נותרו בעושרן: א. יִחְיַא יודא כַ'לַף. ב. יוּסֵף מַעוּצַ'א. ג. אִבְּרַהִים חַסַן אַלְעֻזֵירִי.334

			 

			 

			 

			 

			
				
					הכיבוש התורכי הראשון את תימן היה בשנת (1636-1535). 

				
				
					שיך' הוא מי ששולט על פי רוב על כפרים הרבה ולעתים רק על כפר אחד, עאקל ממונה על כפר אחד.

				
				
					כך הוגה יחיא. גויטיין כתב 'ארביין'. ערביין הוא אזור שבו כעשרה כפרים ובו שליט אחד.

				
				
					בשל היות אלגדס כפר ללא כל חסות משפטית, כך לדברי יחיא, הביא הדבר לגלי פורענות ושוד, וחוסר בטחון הורגש בכל. שודדים נכנסו באחת הפעמים לבית אביו, יודא כ'לף, ותקפוהו בביתו. יודא כ'לף הצליח להמלט מידיהם ואלה אכלו את הלחוח ואת כל הדּוֹגְּר שהיה בבית, כל זאת למרות הצהרותיהם שאין הם אוכלים מתבשילי היהודים הטמאים.

				
				
					ד'י־ספאל כמו החוגריה שייכות למחוז תעז. לכל מחוז כזה יש שליט הקרוי עאמל וכל אלעֻמאל המוסרים דין וחשבון לתעז. עאמל אלגדס ישב בד'י־ספאל, ו'חוץ מכבודך'(!) הבהיר יחיא, הוא נהג לקבל שוחד. 

					גם יהודי החוגריה העלו בתחילה את מיסיהם לתעז ומאוחר יותר הועבר תשלום המס לתֻּרְבַּה, ויש להרהר על הדברים.

				
				
					'אכמה' היא גבעה.

				
				
					זאת למדתי ממר עַוַאץ' אַלנַּגַּאר. [גויטיין כתב "הר אלמגור" וראו גויטיין, דיוקנו של כפר אורגים, עמ' 1].

				
				
					פלוגה.

				
				
					כוונתו לגזירות עומאר.

				
				
					זו המקבילה היהודית תימנית למונח אנטישמי.

				
				
					עניין זה בא לידי ביטוי שהוא יותר מסמלי גם בחתימת האמאם או מי מחכמי דתם בתעודות משפטיות העוסקות ביהודים. חתימותיהם במסמך הדן ביהודים תהיה תמיד בראש המסמך ולא בתחתיתו, לבל יהא חלילה שם היהודי המקולל והכופר עליון מעל למוסלם ואפילו על גבי פיסת נייר. 

				
				
					בערבית: נַאקוּץ. פעמון נוי לבהמות, עשוי נחושת, מעשי ידי צורפים יהודים.

				
				
					איני מכיר זאת ממקור אחר.

				
				
					כל היה קודם תקופת האמאם האחרון יחיא. זמן מה היה אחד שכונה עַרְבִּי שהשתלט על כל האזור.

				
				
					בדרום קיימים הרבה שרידי ישובים, בתי כנסיות ומקואות.

				
				
					בזמן מלחמה בין שבטית או מאבק בין פלגים שונים ראשית לכל השתלטו הם על אלאכמא.

				
				
					השוק בתימן משמש מקום מפגש עיקרי ואולי בלעדי להעברת ידיעות ומפגשי רעים. עדיין לא נכתב כל מחקר על היהודי והשוק בתימן.

				
				
					לדברי יחיא זהו שם האזור.

				
				
					כאן משמש במובן של חיל מצב, ולעיל ראינו את המילה רתבא משמשת במובן מוצב, והדבר מצריך עיון.

				
				
					איני יודע מתוקף מה.

				
				
					באזור אלגדס זוהו סוגים שונים של רובים ביניהם 'פרנצוי', רובה ארוך קנה. 'פותייני' רובה בינוני ו'מאוזר' הוא הרובה הנבחר. הנשק שביד איש הוא כבודו. 

				
				
					בד או מחצלת הפרושים על הרצפה לצורך ישיבה, שינה כד'.

				
				
					[לא מצאתי פירוש מדויק, על פי פיאמנטה ייתכן שהכוונה לקבלות או מסמכים רשמיים, ראו פיאמנטה, מילון, עמ' 131b.] 

				
				
					ממנו ארגו טליתות במרכז תימן וצפונה. מרי חיים נחמיה מנהריה, שנולד באלקפלה, התהדר בטלית שחורה שכזו כל ימי חייו.

				
				
					אגב בשר, בסביבות אלגדס היו צבאים שרעו בר כעזי בר אך אין בידי עדויות על ציד.

				
				
					'שום' הוא סייד מבני האשם.

				
				
					איני יודע מה הוראת 'ד'י' בכאן.

				
				
					יהודי דרום תימן מכנים אזורים רחוקים ועלומים בתימן עצמה כ'משרק'.

				
				
					כנראה הראשון.

				
				
					מיום שהאמאם שלט באזור שקטה הארץ.

				
				
					כבודו של השיך' המגן על היהודי. 

				
				
					בית קברות. אגב נעיר כי בתימן אין לקבר מידה קבועה אלא הכל כמידת הנפטר.

				
				
					לדברי מידענים 'מה שאמר משה רבנו ונענה בהם'. מעמד כזה ארך כשעתיים. כידוע אין בבית הקברות התימני [=מערה] מצבות אלא רק ציוני אבנים כסימן זיהוי ואזהרה לכהנים. סביב למערה היתה זַרִיבַּא — כלומר גדר קוצים למטרה זו, וכבר בתימן התבדחו 'על מנת שהמת לא יצא'. מצבת הערבים כונתה מַשְׁהַדּ.

				
				
					משולם.

				
				
					דּוּרַּה אימה של חממה, היא אחותו של מרי מוסא אלשרעבי מן אלגדס. אחי חממה הם: א. הבכור נסים, נפטר בחדרה; ב. סעידה, נפטרה בגבעת יערים. ג. חממה. ד. ברוד. ה. סעיד.

				
				
					קַצַבַּה, (ברבים: קִצַאבּ) 16 על 16 אמה. האמה היא דִ'רַאע [=זרוע אדם, כששים ס"מ], מידה המיוחדת למדידת שדה. 'סַאקִיַה' הוא שדה בגודל 10 על 10 קצבה ובה תעלת מים. השדה נמדד בחבל עור מצוי הקרוי שִׁיתְּרֵא (עשוי מצמח האגבא) או נִסְעֵא ובחוגריה נִסְעַא. נהגו לקשור קשרים בחבל כסימני מידות ויש מומחים למדידת שדות. קַצַבַּא הוא שם משותף גם לקנה הנרגילה המשמש לשאיפת עשן הטבק.

				
				
					כמו אַלְעֵין אַלטַּארֵף, אַלְעֵין אַלְכַּבִּיר, עֵין אַלְעִכְּבַּר. יהודי תימן האמינו, ומן הסתם גם המוסלמים, שיש בכח מי השתיה להשפיע על מבטאם של התושבים.

				
				
					בהגיה החוגרית: אַלְמַשְׁמַדִּיַא.

				
				
					חממה אשת יחיא השומעת זאת לראשונה כאן בארץ מגיבה ואומרת: 'מינו ממעוש צבּוּן צבּנוּ ראסה? כלומר מיהו אותו אחר שהגיע לדרגת עניות שאין לו אפילו סבון לסבן את ראשו. להוציא את מחצב אלכרבא כל סבוני תימן הובאו מעדן.

				
				
					ברוד אם יחיא השקתה את הפרות בביר אלמשמידא.

				
				
					עלאף.

				
				
					אלעבילא; פגיר הוא בור באדמה לקבורת לכלוך או פגר.

				
				
					מַעַאיִּן ריבוי של מעין.

				
				
					שני מנאבע אלה נבעו כל הזמן.

				
				
					בור, ברבים אַבְּיַאר.

				
				
					ניקו את אלמגל.

				
				
					היו נשים שהיה וראו כלב אחר טבילתן, שבו הן מיד על עקבן וטבלו בשנית.

				
				
					[ככל הנראה ד'ורה אדומה. ראו פיאמנטה, מילון, עמ' 353a.]

				
				
					תאגר.

				
				
					סאמירין, סומור. הם שרו ורקדו ודנו בענייני חברה. בחוגריה יש לחנים יחודיים רק למוצ"ש.

				
				
					תרגום:

					הוי אמא

					הוי חשקנו הוי שמחתנו

					קול משמים [נשמע] נשוב לארצנו.

				
				
					אסוף לך.

				
				
					אסוף לך.

				
				
					הכל בלשון תחנון.

				
				
					בערבית: תַּטְהֵר.

				
				
					בערבית: גַּרִיאַל.

				
				
					בתימן נוהגים כינויי שמות לבעלי חיים לשדות למעיינות ולהרים.

				
				
					כלומר המעין הסמוך, הקרוב, זה שבצד וכד'.

				
				
					נַזַף.

				
				
					העכבר.

				
				
					הגדול.

				
				
					ואולי צ"ל: אלעורש שבראש גבל מהגור, אך כך למדתי והיום אין לי לפרש.

				
				
					עֻזֵירִי.

				
				
					בדרום תימן נהגו לדקלם: לשון הרע זו אִבּ, ריב זו אַלְגַּדֵּס, חסרת־לב זו צַנְעַא.

				
				
					כמו הרבה מיהודי דרום תימן לא שמעו יהודי אלגדס של הדורות האחרונים על אודות גלות מוזע (1679) או על ההבדלים שבין שאמי לבלדי.

				
				
					שרעבים.

				
				
					אלתיירמה.

				
				
					אלגבאיה.

				
				
					ארבעה אחים.

				
				
					לשון מצוייה.

				
				
					יראה לי שמדובר בסבי אבי אבי.

				
				
					ביתם של הארבעה היה פתוח לצדקה. כאשר נכנס עני או אורח לביתם מיד הופעל 'קוד אירוח' מזורז בין הילדים לאמא: 'אִלְקַטִי אַלְבּוּרִי!' [=שימי גחלים באלבורי, הוא גביע החרס שבראש הנרגילה בו מניחים את הטבק הרטוב ואת הגחלים]. אות אחר הוא: 'היכן אלבורי'? היה אות להכנת אוכל לאורח, וקודים נוספים כיוצא באלה סביב השאובים מעולם הנרגילה.

				
				
					מרשימה שהוכנה על ידי דוד אלסוטחי איש אלגדס עולה כי רק מוסא נגאר אחד היה באלגדס. דוד אלסוטחי רשם את כל בתי האב באלגדס ומרשימתו עולה כי באלגדס היו ארבע משפחות עקריות: כ'לף, עזירי, תרם, שרעבי, ובכל משפחה בממוצע היו שמונה עד עשרה בתי אב. כמו כן היו תשע משפחות בינוניות בגודלן ובהן שלשה עד חמשה בתי אב. בקבוצה נוספת נמנו חמש עשרה משפחות קטנות בנות בית אב אחד או שתיים, ומשפחות בהן בית אב אחד בלבד.

				
			

		

	
		
			 

			פרק שישי

			בתי כנסיות באלגדס

			באלגדס היו שלוש335 בתי כנסיות.336 הגדולה,337 'עַמוּדַּה'(!), כלומר ממוקמת, במרכז הכפר וכונתה 'אַלְמִעְלַאמֵא אַלְכַּבִּירֵא'. שניה לה בבית פרטי הוא בית כ'לף, ואף השלישית בבית פרטי בבית יעקב אלתֵּרם, כך שרק הגדולה היתה מבנה לעצמו.338 בית הכנסת השלישית נוסדה סמוך לדור הגאולה. ריב שנתגלע בבית הכנסת הגדולה הביא לפתיחת בית כנסת שלישית על ידי סבה של חממה אשת יחיא כ'לף. התפילה בשלוש בתי הכנסיות היתה זהה לחלוטין ובכולן התפללו מתוך סידור 'תפילת החדש'.339 

			לבתי הכנסיות בדרום תימן אין שמות מיוחדים,340 והן נקראו על שם המשפחה בה מוקם בית הכנסת. בניגוד לייסודם של בתי כנסיות חדשים במבנים קיימים, לא ידוע לנו על בניית מבנים חדשים של בתי כנסיות בדרום. מבני בתי כנסיות היו בדרך כלל מבנים עתיקים, ובית כ'לף ובית הכנסת שלו שבאלגדס עומד על עמדו לפחות ארבעה דורות, ואין איש היודע אימתי נבנה.

			שלוש התפילות של כל יום התקיימו רק בבבית הכנסת הגדולה. המבנה בן שתי קומות ניצב בדיוק באמצעיתו של הכפר. שטח מבנה בית הכנסת אלכבירה הוא כעשרים על עשרים מטר, ואולי שלשים על שלשים מטר. באמצעיתו היה עמוד מאסיבי ומרובע הקרוי אלכַּאבַּא שהיה בנוי אבנים וכל המבנה נסמך עליו.341 גג הבניין היה שטוח342 והבניין היה מטוייח.343 אלכַּאבַּא תמך במבנה ובשל גודלו ונפחו חילק הוא למעשה את בית הכנסת לארבעה חלקים או ארבע פינות. כל צלע של אלכאבא היתה ברוחב ארבעה או חמשה אנשים. בית הכנסת היתה מרובעת והיא פנתה לרוח צפון ובלשונם קיבלֵה, כלומר לכיון א"י שהוא כיוון התפילה. דלת344 הכניסה עשויה עץ עבה כבד ושחור שבקושי רב נדחף. בגוף הדלת הגדולה היתה דלת נוספת קטנה יותר.345 סמוך לבית הכנסת הגדולה היה מקוה346 שמימיו מי גשמים.

			באחד מקירות בית הכנסת היו חמשה חלונות עץ גדולים, ללא זגוגית, שעיקר תפקידם איורור ואור. שנים עשר חלונות קטנים נוספים, כנגד שנים עשר שבטי ישראל,347 נקבעו בקיר שמעל להיכל בשתי שורות. קיר אחר של בית הכנסת היה אטום לחלוטין על ידי שני בתים הצמודים לו, בית יעקב אלתרם ובית סעיד כ'לף, בן דודו של יודא כ'לף. גג המבנה היה שטוח וללא כיפה, והמבנה היה חסר קישוט אופי וחן, עיצוב ארכטקטוני יחודי או כל סממן המעיד על היותו מבנה ציבור.348 הוא היה מסויד כולו לבן ולא היתה כל תוספת חדשה לבניין.

			בבית הכנסת הגדולה יש חדר נוסף ולו דלת נפרדת. כאשר הילדים מביאים ביום שמחת תורה סיר חֻבּוּבּ ושאר מאכלים לבית הכנסת הם מניחים אותם בחדר זה ששימש כמחסן וכמרחב לשימוש הציבור. בערב שמחת תורה הוציאו מבעוד יום את החפצים מהחדר והכשירוהו לשימוש לקראת החג. קומתו הראשונה של בית הכנסת קרויה 'מדרש' זכר לימי עולם ולשנים קדמוניות בה לימדו שם תינוקות. בשני הדורות האחרונים לא היה המקום פעיל כמדרש אלא הכל למדו בבית הכנסת שבבית כ'לף. רק לאחרונה שימשה הקומה כעין מחסן ציבורי בה שמרו למשל את מיטת המת349 או שהלינו בה עניים או אורחים מזדמנים והנכנס לבית הכנסת דרך המדרש, מיטת המת היתה הדבר הראשון שנגלה לעיניו. כך, יהודי העולה להתפלל בקומה השניה היא קומת בית כנסת, אימת המיטה עוטפת וחופפת אותו והתפילה ממילא מקבלת משמעות אחרת.

			בחלק ממבני בתי הכנסת הציבוריים — לא הפרטיים — בדרום תימן, נחפר מטמון מתחת לרצפת בית הכנסת.350 נפח המטמון החפור מתחת לבית הכנסת הגדולה שבאלגדס היה כעשרה מטרים. מנהרה הובילה מן המטמון אל אחד הבתים שמחוץ למבנה. לא ידוע אם המטמון הורחב עם השנים וכיצד נבנה הוא מבלי שסקרנים ישימו לב לדבר, אך יש לזכור כי אלגדס הוא ישוב יהודי כמעט ללא גויים. שותפי סוד יחידים שביחידי סגולה ידעו את דבר קיומו, את פתחו ושאר פרטים. שני שותפי סוד המטמון, או אולי שלושה נאמנים, היו אלעזירי ויחיא יודא כ'לף. בבור נשמרו ספרים יקרים וחפצים יקרי ערך. כל מי שהיה לו דבר מה להטמין הביאו לנאמן מבלי לשאול שאלות. בית הכנסת בתימן הוא מבצרו היחיד של היהודי המושפל והמדוכא.

			כאשר התכוננו יהודי אלגדס לעליה לארץ ישראל, הבחינו הערבים שהיהודים מוציאים חפצים מבית הכנסת. הם נכנסו למבנה בית הכנסת חיטטו וגילו את דבר קיומו של המטמון. הם מצאו שם ספרים גנוזים שהיהודים השאירום שם מפני שחשבו שארץ ישראל אינה צריכה להם.351 האספסוף הערבי, שעד הבוקר היה השכן הערבי הכנוע בפני היהודי העשיר, שרף הכל.352

			במרכז בית הכנסת היה ממוקם 'מַגְ'רַז חק אלסַמְן', כעין עמוד שגובהו מטר וחצי והוא עשוי אבן שחורה בוהקת ומעובדת עשויה מחומר הדומה ל'אבן כחול' לכחילת העין עליה הדליקו נרות למאור. אלמג'רז של בית הכנסת הגדולה היתה עתיקת יומין. בשל השימוש רב השנים בה הפכה האבן לחלקה מאד. בתחילת המאה ה־20 כבר נשתכחה אומנות יצור אלמג'רז ועברה מן העולם. בדרך כלל היו עד שלושה מג'ארז בכל בית כנסת.

			בפנים בית הכנסת הכל ישבו על מחצלת,353 פִרַאשׁ, סִרְקַא354 על רצפת בית הכנסת שהיא למעשה אדמה הונח 'טוֹף' — מחצלת הקלועה מכפות תמר.355 היושב נשען על קיר האולם שהוא מַריוּשׁ, כלומר קיר פנימי שאינו מטויח,356 ללא כרים וללא כסתות. בשל העוני והדוחק רק יחידי סגולה נשענו על כריות קשות.357 המחצלאות היו זולות מאד והן נקנו בכספי הנדרים שנאספו ביום שמחת תורה, שנועדו, בכל בתי הכנסת שבדרום תימן, לרכישת מחצלאות לבית הכנסת.358

			על קיר בית הכנסת לא נתלה דבר. אין כל קישוטי בד על קירות בית כנסת כפי שניתן למצוא בעדן ובמקומות נוספים בתימן בהם נתלו בדי קישוט על הקירות, אך ככל הנראה לא נמצא כזאת בכפרי דרום. לפני היושב בבית הכנסת ניצב תַּכְ'תַּה, מעמד עץ להנחת ספרים. הסדור היה נדיר ורק מי שהפרוטה היתה מצויה בכיסו הזמין סדור מעדן.

			בית הכנסת הגדולה נקראה בסתם 'אלמיעלמא אלכבירא' ועושה רושם שבניינו עומד מאות שנים.359 הסַגְּל של בית הכנסת כמבנה הקדש שמור היה אצל מי שמעמדו היה כמעמד ראש הכפר, אדם בשם אלעזירי.360 

			אלעזירי

			מרי361 אברהים עזירי שכנו של יחיא כ'לף בכפר, הוא בן למשפחה מיוחסת של תלמידי חכמים. משפחת אלעזירי הם למעשה המשפחה המשכילה המרכזית באלגדס בכלל ובבית כנסת הגדולה בפרט וכל הכפר הלך אחר משפחת אלעזירי. משפחת אלעזירי הגיעה לאזור ככל הנראה עם גולי מוזע. בניה היו מקובלים על הציבור ומרי עזירי היה מחכמי היהדות היודעים לענות מיד על כל שאלה ללא 'צריך עיון'.362 לעיתים, כאשר הגיע זמן מינויו של עאקל חדש לבית הכנסת, עלו להן כמנהג המקום מריבות עולם, מריבות שנמנעו בימי אלעזירי. קודם פטירתו מינה אברהים אלעזירי את בן דודו מרי מסלם אלעזירי להיות עאקל אלמעלאמה. מרי מסלם היה הגבאי האחרון של בית הכנסת הציבורית הגדולה, שהיא ירושת הציבור363 עד שבעה דורות למפרע.364

			פנים בית הכנסת

			מן התקרה השתלשל קִנְדִּיל,365 כלי למאור ולקישוט. עוד השתלשלו מן התקרה שבע מנורות נפט ובליל כפור דלקו חמש עשרה או עשרים נַוַּארַא. כל אדם השתדל להביא אור והמתנדב עצמו טיפס לתקרה ותלה את אלנוארא בטבעת ובשרשראות366 ברזל ונחושת עתיקות המשתלשלות להן מן התקרה.

			ההיכל367 בנוי כחלק מקיר בניין בית הכנסת ולא כארון לעצמו. הוא נבנה במרכז הקיר כמטר מעל הרצפה. למטה מההיכל היו שלושה 'חלונות' המשוקעים בקיר ואשר שימשו כמדפים להנחת חפצים שונים. הפרוכת368 היתה עשויה אריג פשוט, על הפרוכת לא היה כל ציור או רקמה וחלקן היו עשויות משי.369

			 

			התיבה שבבית הכנסת, שיועדה לשליח הצבור ולהנחת ספר תורה כאחד, היתה גדולה עתיקה וכבדה, ולא ניתן היה להזיזה בשל משקלה. נראה ששנות דור היא לא הוזזה ממקומה. היא היתה עשויה עץ ולה ארבע רגלים, לא היה בה ארון אך מצידה, כבארץ ישראל, נשלף מדף עליו הניח המתרגם את ספרו. אף בלילות השימורים370 לא הזיזוה ממקומה בשל משקלה הרב. בבית הכנסת היתה עוד תיבה צמודה להיכל, קטנה וניידת אך על פי רוב לא היה צורך בניודה. שתיהן נקראו תיבה ועליהן נפרשה מפה.

			ספרי התורה

			בהיכל היו חמשה עשר ספרים.371 ספרי תורה שבבית כנסת הגדולה הונחו על רצפת ההיכל והוצאו לקריאה על פי תור, חוץ מראש השנה וכפור372 בהם קראו רק בִּאלְבַּיְצַ'אנִי בשל קדושתו היתירה.373 חולים נדרו רק לאלביצ'אני, והוא הוכנס לארץ ישראל. למרות שאיש לא ידע מי בעליו ואין כל פרטים אודותיו, יש אומרים שבעליו הגיעו מבַּיְצַ'א. יראה לי כי שמו ניתן לו מפני שקוראים בו רק בראש השנה וכפור והוא מלבין העונות.374 כידוע נהגו בתימן לבשם את ספרי תורה, אך היו גם מי שהתנגדו לכך באמרם כי 'התורה אינה זקוקה לשטויות אלה'.375

			אחד הקהל, מתפלל, או מי מהנשים תרמו מטפחת376 חדשה לספרי תורה אם קודמתה בלתה. אורך ימי חיי מטפחת הוא כשלוש עד ארבע שנים. בבית הכנסת שבבית כ'לף לא תרמו המתפללים דבר, ו'הנודר, נודר לבטנו', לשון צינית המבטאת את יחסם לקודש. אם אירע דבר קשה למי מאנשי הכפר, או אם אשה לא הרתה תרמו הם מטפחת לספר או מַקְרַמַה. המקרמה גדולה ממטפחת ואף היא מונחת בתוך הספר כמטפחת וההבדל הוא בגודלן, שאף הוא עניין לכסף ולרוחב לב, ובדרך כלל אנשים נדרו לכבוד הספר ולא לבית הכנסת. לבוש הספר היה זהה כל השנה והקישוט בו מלבישים את ספר התורה קרוי זַבּוּן והוא משובץ כפתורים לנוי. זבון הוא גם שמה של גלימת אריג דק, קל וארוך עד העקב שצבעה שחור ששופטים ערבים התהלכו בה. אריג הזבון קרוי דוּבֵּאת והוא הובא מעדן.377

			ספרית בית הכנסת

			להוציא את ספרי התורה היו בבית הכנסת ספרים יקרים שהיו מונחים כהקדש בקרן זוית ואיש לא היפך בהם, כגון ארבעה ועשרים שלדברי יחיא היה כתוב על קלף.378 כמו כן היה בבית הכנסת כתב יד עתיק של ה'יד החזקה'379 שנמכר במאה ועשרים קרש. לדבריהם זהו אוטוגרף של הרמב"ם. על כל פנים נראה כי כתבים אלה נשתמרו באלגדס מתקופה שקדמה לשולחן ערוך או על ידי מי מגולי מוזע שנשאר בדרום. היד החזקה נמכר לאלצוביירי, חייט יהודי שעבד אצל אמיר אלגייש בגבל צבר ואשר היה מקורב לשלטונות. בשל מקום מושבו היה אלצוביירי ער לכניסת סוחרים אירופיים לתימן במטרה לבוז גנזי קדם. כמו לא מעט יהודים אחרים החל אלצוביירי לתור בכפרי הדרום על מנת לחפש חפצי ערך עבור סוחרים אירופיים אלה שפחדו להסתובב בתימן אויבת הזרים. הוא למד את אומנות המסחר חיש מהר עד שהחל להתפרנס מכך. עלותו של ספר תורה היא כארבעים ריאל, וצוביירי שילם עבור היד החזקה פי שלוש מערכו של ספר תורה, והוא קנה במטרה למכור. השמועה אומרת שהוא מכר את כתב־היד לבית עמר בצנעא בשלושת אלפי ריאל, ואלה מכרו אותו בשלושים אלף ריאל.380 אנשי אלגדס מכרוהו מפני שלדברי יחיא היה זה דַּבוּר, כלומר שינוי מזל. ל'יד החזקה' לא היתה כל דרישה באלגדס.

			אחזקת בית הכנסת

			כל בית כנסת חייב היה למצוא מקורות הכנסה למימון אחזקתו. בית הכנסת הגדולה מומנה בין היתר על ידי שדות שהוקדשו לבית הכנסת, אחד המקדישים היה אבי משפחת טויל.381 לטויל לא היו בנים כי אם בנות ובשל מעמדן הנחות של הבנות בתימן החליט טויל להקדיש ארבע שדות שבבעלותו שהיו צמודים לבית הכנסת לטובת בית הכנסת.382 ארבע השדות שטויל תרם הן חוֹל383 מִכְ'לַף, אַלְמֻקְרַנֵה, אַלטַּוִיל וַאלְמִשַׁאעִבּ. יהודים שכרו את השדות384 הללו ואת כסף השכירות היו אמורים להעביר לקופת בית הכנסת.385 מרי מסלם אלעזירי שכר ועיבד את חול מכ'לף תמורת סכום סמלי לקֹדֶשׁ ולעתים אף התחמק מתשלום. אלמוקרנה נשכרה על ידי הַרוּן חַסַן, מי שספרי התורה נשמרו בביתו, והוא שילם רק רבע שילום(!). אלמִשַׁאעִבּ עובדה ביד סעיד אלשרעבי באותה 'שיטת' שכירות, ולמעשה בית הכנסת כמעט ולא נהנה משכר השדות. שדה נוספת הוחזקה בידי אלטויל עצמו.

			בידוע שהנדידה היתה כמעט צורת חיים בפועל של הרבה מיהודי תימן. מסיבות שונות, וכמו רבים אחרים, נדד מרי שוכר אַלסֻּטַאחִי, תלמיד חכמים, כל שנה או שנתים ברחבי הדרום.386 אלסטאחי לא הסתדר עם הערבים ומדי פעם פרצה מריבה ביניהם עד שאנוס היה לנדוד מכפר לכפר. הוא היה אדם מסודר כלכלית שהתפרנס מאריגה ולמרות נדודיו התפרנס אף מחקלאות. אחותו של מרי שֹׁכְּר אלסטחאי, נישאה עם בן אלגדס ובנסיבות אלה נזדמן הוא הרבה לכפר. תמיד הציקה לו לאלסחטאי העובדה שהמבנה המפואר, במושגי תימן כמובן — רוצה אולי לומר המבנה הגדול, של בית הכנסת מוזנח ואינו מסוייד. בנדודיו הרבים ברחבי הדרום השווה אלסטחאי מן הסתם בין בתי כנסיות במקומות שונים. למרות שהוא אינו תושב אלגדס זימן אלסטחאי מוסמך מטעם השלטונות לבדיקת עניין הזנחת המבנה הציבורי. עניין השלטונות המוסלמיים לכאן הוא בטענת אלסטחאי שאנשים פרטיים מועלים וגוזלים הקדש. ואכן הצליח אלסטחאי לחייב את מחזיקי השדות לשלם את חובם לבית הכנסת ולהביא לצמצום עליבותו. אך למרות שהשלטונות כפו עליהם את תשלום חובותיהם המשיכו אלה, ככל הנראה, לשלם סכום סמלי.

			מקור נוסף להכנסות כספיות לאחזקת בית הכנסת היה התנדבות אנשים לנפט למאור387 ומנורות נפט.388 כסף תמורת מַשַׁבֵּרַך389 נתרם רק בחגים. בשאר ימות השנה כל העולה לקרוא בתורה לא תרם אפילו כדי פרוטה.

			שליח הציבור

			התפילה בבית הכנסת הגדולה לא נמכרה390 מפני שרק שליח ציבור מובחר הוזמן להתפלל. זו הסכמה שמאהבה בשל קולו הערב,391 כישוריו המוסיקליים, קפדנותו הדתית, ולעתים אף היות שליח הציבור תלמיד חכמים.392 בשני וחמישי נהגו ששה או שבעה שליחי ציבור קבועים הראויים לתפילות שני וחמישי שהיה סבב מובחרים מבין סבב באי בית הכנסת. בשני וחמישי לוותה התפילה בדמעות שליש ובהעדר תאורה393 ידע בדרך כלל הש"ץ את התפילה 'גֵ'יבּ'394 כלומר על־פה כאילו מברך הוא 'בורא נפשות' או אומר 'והוא רחום'.395 שליחי הציבור בבית הכנסת הגדולה בימי שני וחמישי היו חסן אברהים שכּוּנה עזירי396 חסן מוסא המכונה שרעבי,397 יוסף מעוצ'א,398 שׁוּכַּרי399 וסעיד כ'לף.400 היו אלה שליחי ציבור ראוים בחכמתם וביראתם למעלת הוידוי של שני וחמישי. בשאר ימות השבוע ובשבתות עלה כל איש בתורו כש"ץ. שני החזנים הבלעדיים בגדולה היו אלעזירי ואלשרעבי. מסיבות שבקבלה נהג בחלק מדרום תימן איסור על רווק לקום כש"ץ, בדיוק כשם שרק יתום יכול להיות שליח ציבור בערבית של מוצאי שבתות. הש"ץ והחזן כיסו תמיד את ראשם, ובלשון בני אלגדס 'יֻדַּפֵה אַלנֵּגְּף חַקֹה' כלומר מחמם את ראשו.

			ההפטרה נמכרה רק בחגים דבר שהביא למריבות וחיכוכים. תמיד יהיה מי שיאשים את המזמין או את אַלְמֻכַ'אבֵּר בטענות מסוג: 'תִּגַּמַּל אַהִילַךּ יִדִּי401 לַךּ ת'וּמַן קִרְשׁ'402 והדבר לווה ניאוץ והכעסות. לא חסרו חשדות להטיה במכירת ההפטרה ותמיד היו טענות לשוחד ולתיאומים, חשדות שלא תמיד היה להן בסיס אך האוירה היתה אוירת הכעסה והתרסה. במהלך השנה חולקה ההפטרה על פי תור. הסדרים אלה נותרו על כנם מפני שאיש לא ההין להמרות את פיו של מרי מסלם אלעזירי שהציבור נהג כלפיו בהרבה דרך־ארץ. הוא היה איש שהכל כיבודוהו עד אחרון ימיו ומעולם לא הומרתה אמירתו והוא זימן לתפילה ולקריאה בתורה על פי שקול דעתו בלבד.

			מִעְלַאמַתּ כַ'לַף

			בית הכנסת השניה בגודלה ובחשיבותה באלגדס היא בית הכנסת שבבית יודא כ'לף. מרי נסים403 היה החזן והדַּבַּר היחיד במִעְלַאמַתּ כ'לף. כפי שיצוין להלן הקדיש יודא כ'לף את אלמעלאמא לכלל האחים ולמרות היותה בפועל בבית מגורי כ'לף הודגש בצוואה כי היא לא תמכר ולא תגאל. במסגרת החזקת אלמעלאמא בתימן על ידי תרומות המתפללים המתנדבים לקדש תרם יחיא כ'לף כל שבת גז,404 כלומר נפט למאור. 

			במעלאמאת כ'לף היו שלשה ספרים,405 האחד קרוי 'שם טוב', השני 'אלעדני' והשלישי שמו נשתכח. על ירידה כלכלית מסויימת במצב המשפחה בימים עברו תעיד העובדה שבזמן מסוים נאלץ האב יודא למכור שני ספרי תורה.

			ממעלאמת כ'לף נגנבו ספרי תורה, הם נגנבו לבלאד אלגומעי406 שממול לאלגדס. הספרים הגנובים שהושבו הונחו למשמרת בבית הרון חסן, שכנם של משפחת כ'לף, שלו בית בן שתי קומות, משום שהספרים צריכים מקום מרווח ונכבד להנחתם. הספרים נשמרו באותו בית ובאותו חדר עד עלותם ציונה גם אחרי מותו של הרון חסן, על ידי שני בניו — חיים וחסן שהתגוררו באותו בית. לחדר הספרים שבקומה העליונה לא הורשו לא אשה ולא ילד להכנס.

			יסוּד בית הכנסת השלישית

			יעקוב אלתרם, סבה של חממה אשת יחיא כ'לף, היה איש תם שאינו יודע ריב ומחלוקת. הוא התפלל בבית הכנסת הגדולה מפני שביתו היה סמוך לה אך נכדיו התפללו בבית כ'לף מפני שהלכו הם 'על פי יחס המנהיג', כלומר הם הלכו אחרי מרי נסים. בית הכנסת הגדולה היתה למודת מריבות נצח כל הימים על כל נושא. באחת המריבות נקעה נפש יעקוב אלתרם במריבה בה קם מי מהקהל נגד משפחת שרעבי. נושא המריבה הפעם עניין קבלי שעיקרו הכרזת חרם על כל מי שידבר על המתים, מפני שעניין זה, להבנת ההמון, הוא חרם דחז"ל. רוח קנאה נכנסה באלשרעבי, המרי המלומד הנשוי לבת יעקוב אלתרם והוא התעמת עם מוסא אלנגאר.407 כל ימיו רדף אלנגאר את חסן מוסא אלשרעבי עאקל בית הכנסת הגדולה. אלנגאר שכנו של אלשרעבי בכפר ובבית הכנסת היה אב טיפוס של קנטרן תימני. נפשו של יעקוב אלתרם נקעה והוא החליט לפרוש ולהקדיש חדר בביתו הנוסף(!) שישמש כבית כנסת.

			בבית הכנסת הגדולה היו שלושה בחורי תפארת שהציבור השתוקק לקולם הערב: חיים אלנגאר, סעיד חסן אלתרם, בן דודה של חממה אשת יחיא, וחיים מחפוץ'.408 חיים בן מוסא אלנגאר היה בן יחיד ותלמיד חכמים שהיה כמו 'שַמְעַה'.409 הכל הציעו לשדך בינו ובן בתו של אלשרעבי אולי יביא הדבר לטוב.410 בנו יחידו זה של מוסא אלנגאר הקנטרן נפטר לפתע קודם החתונה בשעת תלמודו תוך שהוא משנן: "שכן בכרכי הים קורין למכירה כירה".411 הוא למד ושינן אפילו על מיטת חוליו ונסתלק ככל הנראה ממחלת אלמְצוּפַר, כלומר הוא נִפְחַד. בנו של אלנגאר היה חביבם של הכל ואף ערבים באו לבקרו בשעת חוליו.412 

			הסידור

			נוסח התפילה בדרום תימן הינו שאמי והסידור השולט בכל רחבי הדרום בדורות האחרונים הוא תפלת־החודש מדפוסי ליווּרנוּ.413 בבית אלעזירי שבאלגדס היה תכלאל הכולל בתוכו גם כתאב אלטב. זהו ככל הנראה שריד ועדות נוספת לגלות מוזע או למסורת תימנית אחרת שנהגה באזור קודם השפעת ספרי הדפוס. באלְמִעְלַאמַא אלכבירא היו מצויות שני ספרי מנורת־המאור מודפסות שלא היה להן דורש ולא מהפך. לאיש לא היה עניין בספרים שאינם חלק משיגרת הלימוד הדרומי. מנורות אלה הגיעו מן הסתם עם גולי מוזע ולדברי יחיא הן עתיקות ומונחות בקרן זוית.414 בנוסף לו היו באלגדס תכאליל שונים שהם ככל הנראה עדות נוספת לגולי מוזע שנשתקעו בדרום. רבים מבני הדרום כמו באלצ'אלע וסביבותיה, מחוז קעטבה ואפילו באשמורות415 בחוגריה השתמשו בראש השנה ובכפור בתכלאל.

			לימוד שבת בבית הכנסת

			אחר מוסף של שבת קורא המרי בבית כנסת באוזני הציבור מתוך ספר 'שבט מוסר'416 וזה היה עיקר לימוד ההמון רוב ימי חייו. כמו כן למדו הם מתוך 'ילקוט משה' ו'תולעת יעקב'. בעניין זה לא היה סבב417 ואותו מרי קרא מן הספר מיום עלותו על הדוכן עד סוף ימיו אף כאן בארץ ישראל. בענייני מוסר קרא המרי ממקור שהחליט ומדעתו. קריאת הלימוד בבית הכנסת הגדולה היתה ירושתו של אלעזירי מדי שבת בשבתו ומדי חודש בחודשו, עד אחרון ימיו.418

			אלמעלאמא שימשה ללימוד קבוצתי רק בשבת אחר הצהרים. בשאר ימות השבוע הכל היו טרודים בפרנסתם.419 יחידי סגולה, בודדים אוהבי דעת ולימודה התכנסו בשעה אחת או שתים בצהרים לערך ללימוד. מי מהקבוצה הלומדת בבית הכנסת שלח ילדים ששיחקו בחצר בית הכנסת לבתים שברחבי הכפר להעיר את המבוגרים המתמידים או את הוריהם.420 ראשונה קוראים מַהְרַשַׁ"א(!)421 בלשון בני החוגריה ודרום תימן והכוונה ל'עין יעקב',422 זאת בשל חביבותו היתירה של הספר. אחריו קראו הם רש"י423 ואחריו זוהר. לימוד עין יעקב הוא נשמת אפה של יהדות הדרום. המרי היה קורא את אלמימרא,424 שונה אותה, קורא רש"י ומהרש"א, והתור עובר לאדם הבא. כך בחוגריה כך באלגדס כך בשרעב.425 ספרי הלימוד הובאו מהבית והושבו הביתה. ספרים שהוקדשו לשימוש כלל הלומדים בבתי כנסיותיה של תימן, הגם שהם מצוים, לא היו מרובים.426 בזמן עצירת גשמים קוראים בשבת תהלים ומכריזים צום באחד מימי השבוע הנכנס.427 

			באחת מהתכנסויות אלמַקַאיִלַה428 בשבת, קראו יושבי בית־המדרש מתוך עין־יעקב, איש בתורו. בין היושבים ללמוד היה גם סעיד יודא כ'לף אחיו של יחיא, חריף ומפולפל. מימרא ארוכה נפלה בחלקו של סעיד, הכל אהבו להתהדר במברך ארוך ומעניין כמו במימרא ארוכה וכן כל כיוצא באלו. עואץ' אלתרם מעשירי אלגדס רצה לחטוף את המימרא לעצמו, כלומר לקרוא אותה תוך דילוג על תורו של סעיד, דבר שהביא לויכוח עז בין הלומדים. עואץ' אלתרם חשב שעושרו, שעמד מול עושרה של משפחת כ'לף, יעמוד לו להשגת המימרא הארוכה עבור בנו, אך סעיד כ'לף היה בעל השפעה ואיש לא העז לעמוד בדרכו. למחרת, יום ראשון, הלך עואץ' אלתרם העשיר וזימן עסכרי מתעז לסעיד. עואץ' שילם לאלעסכרי חמשה עשר קִרְשׁ(!) על מנת שזה יבוא מתעז לאלגדס, יום הליכה ברגל, חוץ משאר ההוצאות.429 אלעסכרי שהגיע זימן את סעיד כ'לף למשפט. המשפט שהתנהל בערכאותיהם עניינו היה 'גניבת' תור בלימוד 'עין יעקב' והוא ארך חודש ימים(!).430 סך כל הוצאות הדין על הנסיון הכושל של גניבת המימרא הגיע לכדי ששים(!) ריאל לשני הצדדים. בסופו של דבר הסתיים המשפט בבקשת סליחה של עואץ' אלתרם שהבטיח שלא ישוב עוד לכסלו.431 

			לימוד בימות החול

			בימות החול אחר תפילת שחרית נשארו מתי מספר מהציבור בבית הכנסת על מנת ללמוד,432 אך הרוב נטרד אחר פרנסתו. בין מנחה לערבית לא למדו המבוגרים דבר וכן לא אחרי ערבית. בבוקר אחר סיום הלימוד היומי בבית הכנסת שבבית כ'לף הלכו הילדים לבית הכנסת הגדולה. כל שנים שלושה ישבו בבית כנסת חשוכה ליד חלון על מנת לקרוא תהלים, קריאה שלוותה תמיד בתחרות עזה בין הילדים, אם בהרמת קול, בקצב הקריאה ובשליטה בה.

			כידוע אין בר־מצוה בתימן.433 עוד קודם הגיעם לגיל בר המצוה,434 עלו ילדי תימן למניין שבעה וה'מברך' ששי בספר תורה שמור לילדים כנהוג מימות עולם. אם להורי הילד היה כסף הם רכשו עבורו תפילין והילד החל להניח תפילין435 כבן שש כבן שבע, מיום עומדו על דעתו.436

			 

			 

			 

			 

			
				
					בית כנסת בתימן היא לעולם לשון נקבה, בהשפעת השפה הערבית.

				
				
					זו צורת הריבוי בתימן דוגמת הפטרה, ר' הפטריות.

				
				
					בית כנסת מרכזי הוא רעיון שאינו מוכר בתימן.

				
				
					בכפרי הדרום היו בתי כנסיות שהיו חרפה אפילו במושגי העוני של תימן. מצבו של בית הכנסת שבכפר אלסמכר גבל בחילול ה'. הרצפה היתה סלעים ממש והיושב בבית הכנסת כיושב על צלע הר או בשדה המוקף ארבע קירות. לא היה בו כל אפשרות לישיבה נורמלית. היה זה שילוב של עניות נפש לטיפשות. באלסמכר התגורר יהודי שנכנס לארץ עם כספו וזהבו כשבית הכנסת בכפרו משול היה לארווה. אך הוא אינו בית הכנסת היחיד שהיה במצב זה. נעיר כי היו כפרים יהודיים ללא בתי כנסת אך לא היה כפר בלא מסגד.

				
				
					מחיר סידור תפילת החודש הינו יקר יותר בתימן מאשר ספר זוהר בארץ ישראל. סידור תפלת החודש נעלם בשנים האחרונות מבתי הכנסת התימניים בארץ ישראל יחד עם תכלאל עץ חיים. כאן בארץ ישראל רוב יהודי תימן נושאי מסורת השאמי לא השתמשו בסידור תפילת ישרים שנהג בימות החול אלא בסידור תפילת החודש. 

				
				
					במקומות אחרים כמו צנעא היו כינויים לבתי הכנסת 'כניס אלאוצטא', 'כניס בית צאלח', או באלג'רבה וכד'. בתי הכנסיות נקראו על שם מיסדהן או על שם המשפחה המארחת דוגמת 'בית כ'לף'.

				
				
					לִצַ'הְרֵה כלומר על גְּבָּה. קשתות — בערבית: עוּקוּד, ביחיד: עַקְד — לא היו בבית הכנסת אלא בבתים אחדים. היו קשתות שנמשכו מחדר לחדר.

				
				
					אין כמעט בתימן גג הבנוי ככיפה אלא כל גגות הבתים שטוחים על מנת לנצלם לשימושים שונים. כיפה נבנתה עפ"ר רק על ציון קברי אלילים ובמסגדים.

				
				
					לא נתברר לי אם מטוייח מבפנים אם מבחוץ.

				
				
					דַּרְף היא דלת [=ברבים: דורוף] והחלון קרוי טקא, ברבים: טיואק. [בגדס ובמחכם אב: אַטְוַאק]. מדף קרוי 'רוּץ', ברבים 'ארצץ'. שקע בקיר המשמש לאחסון דברים אף הוא קרוי טקא ובעברית, חלון, אף אם אטום הוא.

				
				
					שני סוגי דלתות כניסה לבית נהגו באלגדס ובסביבתה. בבית עשירים הותקנה דלת גדולה שיועדה להכנסת סוס ובהמה. בדלת עצמה וכחלק מהדלת היתה דלת נוספת מקושתת הקרויה 'אלפרח'' [=האפרוח], זאת בשל יחסיות גודלה לדלת העיקרית, ודרכה נכנס הנכנס בכפיפת קומה. ככל הנראה נועדה דלת קטנה זו ע"מ לצמצם את גניבת הבהמות. נגר ערבי מהכפר הערבי ד'י־אלחבר הסמוך לאלגדס, שכל תושביו היו נגרים, בנה אותן. גם כל תושבי אלעמוקן, כפר מוסלמי בן כמאה תושבים המרוחק שלושה עד ארבעה תחומין מן אלגדס לרוח מערב, היו בנאים.

				
				
					מקוה המים הסמוך לכל מסגד קרוי בִּרֵךּ.

				
				
					עניין הלקוח מהזוהר. יתכן ומכאן ניתן לשער את זמן בניית בית הכנסת. 

				
				
					מבנים ערביים ציבוריים ניכרו בהידורם היחסי.

				
				
					נַעַשׁ היא מיטת המת אצל הערבים, ואצל היהודים קרויה היא בסתם מיטה. קללה רווחת מצויה בין היהודים: שיגעלך באלמטה, מי יתן ותהיה במיטה, כלומר מת.

				
				
					כנראה בזמן שלטון אלמשאיך'.

				
				
					הכוונה לספרים יקרים שהונחו למשמרת. עם עלייתם ציונה השליכו יהודי החוגריה, כמו מרבית יהודי תימן, שופרות, ספרים ועוד אל תוך אלמדאפן.

				
				
					באותו יום חלה יחיא. הוא אמנם לא היה עד לדבר, אך בן אחי אשתו בישר לו שבית הכנסת הועלה באש. בתחילה שרפו הערבים את הספרים ובסופו של דבר את בית הכנסת כולו. איש לא קרע על שריפת בית הכנסת.

				
				
					טוֹף, ברבים: אַטְוַאף, מחצלאות.

				
				
					או אולי סילקא. מחירה קרש והוא נפרט לשמונה מטבעות. המטבע הנהגית בֵּיסַא באלגדס, באלחוגריה נהגית בַּיְסַא, כמו בּוּקְשַּׁא בחוגריה ובאלגדס. יש אומרים כי מטבע אלזוּלְטִּי (ראו להלן) נהג בחוגריה. בחוגריה נהגו להתלוצץ על אודות תושבי הכפר בני עבאס: אלעבַּיְסַא ולא בִּבַיְסַא.

				
				
					בבית לא השתמשו בטוף כֵּפִ'ירַאשׁ אלא באריג.

				
				
					בסביבות אלגדס היו אבנים אדומות, חיגאר חוֹמְר, אבנים שחורות, חגרא סוֹדַא או סוֹד, ובחוגריה סַוּדַּא כצבע אלכּוּחוֹל, ואבן בצבע טבעית.

					באבן אדומה קשטו את הדירה מחציה ולמעלה. בחדר החשוב היפה והמרכזי בבית, הדיואן, היה החלונות עשויים מחומר מיוחד, אולי זכוכית, שאור השמש חדר בעדם והם נקראו מנאצ'ר. יחיא טוען כי אין זו זכוכית אלא יציקה הקרויה קמריאת אותה מכינים אומנים גוים ויהודים מחול הדומה לזכוכית. יהודי בשם הרון אבו סעוד קישט את כל בתי המלוכה האמיר והאמאם.

					המתפאר בבנייתו בנה את קומתו העליונה של הבית מאבנים אדומות לשם נוי. האבנים השחורות, ככל הנראה בזלת, היו חזקות במיוחד. לסתתים היה קל לעבד ולחתך את האבן האדומה ואת זו הדומה לירושלמית אך לא את האבן השחורה. כיאה לעשירה שבמשפחות אלגדס היה בית יודא כ'לף היפה שבבתי הכפר. הוא נבנה מאבן שחממה אשת יחיא מציינת שצבעה היה אפור.

					אם באבנים עסקינן אזי פארע הוא סלע גדול ממנו סיתתו החוצבים אבני בניין. זוּבְּרַא הוא הכלי לחיתוך אבנים. מַפְרַץ הוא כעין איזמל. לחיתוך אבן שמשקלה טונות משתמשים בזוברא. הפטיש קרוי מַטְרַקַא והוא יובא מחוץ לתימן. בתימן אין מלט והשתמשו בטיט ועפר לחיבור האבנים.

				
				
					וִיסַאדַה, ברבים: וַסַאֵד, כריות.

				
				
					המחצלאות עשויות קנים או ענפי דקל, הן אינן צבועות והן קרויות טוֹף או סילקא. מחיר המחצלת נקבע על פי גודלה. מחיר מחצלת כארבעה על ארבעה מטרים (אין מטר בתימן) הוא ריאל וחצי, ומחצלת כמטר וחצי על מטר נמכרה בחצי ריאל.

					כאשר ניסו התורכים לכבוש את עדן כל הדרכים לעדן נחסמו ונוצר מחסור באריגים. ד'יראע אריג עלה שני ריאל כשבדרך כלל נע מחירו שמונה עד עשרה מטרים בקרש. לא ניתן היה למצוא אריג לתכריכים והמתים נקברו במחצלאות. הנפט למאור נחסר והשתמשו בחֵלֶב פרות [=שַׁחְם] או בשמן שומשמין. כאשר אחד המפקדים התורכים נהרג נפתחו שערי המסחר.

				
				
					לשאלתי 'כמה שנים' ענה יחיא כי הם לא הורגלו או חונכו בשאילה וחקירה. 'פַ'דַ'א אלשמס וגַ'בַא אלשמס', כלומר, השמש זרחה ושקעה, שקעה וזרחה, ומן הבחינה האינטלקטואלית דבר לא עניין איש. לא היה 'חיטוט' כלומר סקרנות וחיפוש אחר דעת ומדע. האנשים חיו את חייהם סתם כך. לא היתה כל חשיבות לזמן ולמעלליו במהלכם השוטף של החיים.

				
				
					את אלסגל קיבל אלעזירי ממי שקדמוהו בזמן משפחת בני אלטויל.

				
				
					מַוַארִיֵה ובחוגריה מַוַארִיַה.

				
				
					המושג 'צריך עיון' אינו מוכר בתימן.

				
				
					המילה קהל אינה נוהגת בתימן אלא ציבור.

				
				
					תלמיד חכמים ממשפחת אלעזירי שהיה באלגדס בדור קודם שמו מרי חסן, שסבו של יחיא הקניטו: 'מרי חסן, ראה נא את כנף הציצית שלך שהיא פסולה'. מרי חסן אלעזירי ענה לו: 'יא בן זוהרה אלמצרפיה. אתה מלמד אותי על כשרות הציצית? אתה מטיף לי הלכה כהיום הזה? תוך שהוא מצביע על חגורתו המלאה אבנים. בשל הרעב דחף אלעזירי אבנים בחגורתו על מנת לצמצם את נפח בטנו ובכך לצמצם את סבל הרעב. הוא השביע את בטנו המציקה באבנים. אין תוכחה בימי רעבון, וציצית ותפילין הפכו להיות משניים ושלישיים בחינת אם אין קמח אין תורה. 'תנו רבנן — דרש מרי חסן — שלושה דברים מעבירין את האדם על דעתו ועל דעת קונו אלו הן: עובדי כוכבים ורוח רעה ודקדוקי עניות'.

				
				
					דהיינו נר או מאור, הוא היה עתיק יומין.

				
				
					בערבית: סִירֵא.

				
				
					באחת הפעמים בהם הלכו להביא ספר מבית הארון חסן אלסורקי, שמקורו מסורק, לבית הכנסת על מנת לקרוא בו סירב ההיכל להיפתח. נכבדים נשלחו אל ההיכל על מנת שזה יתרצה, פעלו פעולות מאגיות שונות אך ההיכל עמד בסירובו. מתפללי בית הכנסת הגדולה החליטו לצאת לבית הכנסת שבבית כ'לף עם ספר תורה בידם לקראת ההיכל המתעקש על מנת לרצות את ספר התורה 'שם טוב' שבתוכו. או אז נתרצה להם ההיכל ונפתח. לא ידוע מדוע עיכב הספר 'שם טוב', שזה שמו מדורות, את ההיכל מלהפתח. אירע שבשעה שהכניסו את הילדים לראשונה לבית הספר על מנת ללמדם ספר החל ההיכל לרעוד, עד שנדמה שיש חיוּת בהיכל.

				
				
					סִתַּארַא.

				
				
					חַרִיר.

				
				
					סַמְרַא.

				
				
					בבית הכנסת הגדולה היו חמשה עשר ספרי תורה בהיכל, בבית כ'לף שלושה, ובבית הכנסת החדשה ספר אחד, שהוא ספרו הפרטי של יעקוב אלתרם.

				
				
					יהודי תימן אומרים כִּפוּר (בהתזת הפ') ולא כִּפּוּרִים.

				
				
					לחלק מספרי התורה יש שמות שמקורם לא תמיד ברור כמו 'יקותיאל', 'אליהו' 'שם טוב' ואין הוא שם הסופר.

				
				
					צַחְן, בגד המיוחד לכפור העשוי משי הודי, ובערבית: חַרִיר־הִנְדִּי. נשות אלגדס לבשו לבן רק בכפור ולא בראש השנה.

				
				
					גם זְבַּאדּ, משחת מריחה ריחנית עד מאד למריחה על הפנים, הגבות והשיער. היא נקנתה בעדן, מקורה באתיופיה והיא נמכרה ארוזה בקופסה. כמנהג תימן בישמו הם גם את המתים בבושם הקרוי תּוּרַאבּ־אַלְמֵסְךּ, שהוא אבקה הבאה בקופסה [=חוֹק] הדומה לקופסת טבק. הוא פוזר על הבגד עד שריחו נספג בבגד.

				
				
					בערבית: מַצַר, והיא מטפחת הראש הרגילה לאשה. 

				
				
					אגב זבון נעיר כי סעיד אלשִּׁיַאחִי מן אלגדס, אדם שבורך בחוש הומור, התהלך תמיד הדור בלבושו ונהג להתהדר בזבון.

				
				
					בערבית: ריק.

				
				
					המונח 'חיבור' קרי 'היד החזקה' אינו מוכר בדרום החסר מסורת לימוד של היד החזקה.

				
				
					בהקשר זה אמרו אנשי צנעא על אנשי אלגדס: 'יא מֻדְּבִּירִין' כלומר: הוי חסרי המזל.

				
				
					מקורו של שם זה אינו בדרום תימן ומן הסתם נדד הוא עם גולי מוזע. גם בכפר עֻתְ'מַה שבנפת בעדאן התגוררה משפחה בשם טַוִיל.

				
				
					[בהקשר זה מעניין לציין כי גם מנחם מוסא פנחוסי, מהכפר אלגבזיה בחוגריה, תרם בזקנותו ספר תורה לבית הכנסת משום שהיו לו 'רק' ארבע בנות ולא בנים].

				
				
					ההגיה החוגרית היא חַוּל.

				
				
					שדות מושכרים קרויים שַׁרַכַּא והוא מונח לשכירות בכלל.

				
				
					הסכמים אלה על השדות היו קודם זמנו של יחיא.

				
				
					על עניין הנודדים והנדידות שמעתי כל העת מפי מידענים ומפי משיחים לפי תומם. ולא רק עניין הנדידה אלא שהיו יהודים שהתאכסנו אצל יהודים אלמונים עד שאט אט הפכו להיות בני בית כמעט לכל דבר ועניין עד שהיו כאחד מבני הבית. תופעה זו נותרה בעינה גם כאן בארץ ישראל ואף בבית אבי ובבית דודתי ואצל הרבה אחרים. יש לתת את הדעת על תופעה חברתית מעניינת זו.

				
				
					לא נרות.

				
				
					נַוַּארַא.

					להדלקת סִרַאגּ השתמשו בבתי כנסת בשמן שומשמין או בחֵלֶב.

				
				
					כך הוגים יהודי תימן את ברכת מי שברך.

				
				
					היו מקומות בתימן שנהגו למכור את התפילה ואת המברכים, מה שבארץ ישראל קרוי עליה. מכירה זו קרויה 'מֻכַּאבּרַה' ועניינה התנצחות בין באי בית הכנסת, כאשר המעוניין בקניית תפילה או מברך מתנצח עם חברו המעוניין אף הוא באותה תפילה או מברך, ועפ"ר יד בעל הממון נוצחת. לעתים מוותר המתנצח לבעל הקול הערב. זו גם בימה לחיסול חשבונות אישייים כמו להתגדלות ולהתפארות.

				
				
					יהודי תימן מבדילים היטב בין ש"ץ לחזן. ש"ץ הוא מי שמתפלל לפני הציבור, וחזן הוא המוציא את ספר התורה מההיכל, מטפל ומשגיח בענייני הספר המוצב על התיבה ומסייע במידת הצורך ביד הקורא.

				
				
					הגדרת תלמיד חכמים הינה בעייתית מפני שהיא תלויית אזור. יש ובדרום תימן שליח צבור או חזן טובים חשובים היו כתלמידי חכמים. מורכבותה היתירה והמיוחדת של המוסיקה בדרום תימן, שככל הנראה מיצגת את המוסיקה התימנית היותר עתיקה, זו שמקורה בהודו, הביאה מדרך הטבע לצמצום מספר שליחי הצבור ומכאן באה ההתיחסות המיוחדת אליהם כאל גיבורי מדע. בידי שמות ודוגמאות אך מפני כבוד החי וזכרון המת לא אביאם בזאת.

				
				
					בלשון בני שרעב ואלגדס: מַא בּוֹש סִרַאגּ, ובחוגריה: מַא פִישׁ סִרַאגּ.

				
				
					כך בהגית שרעב ואלגדס, כלומר בע"פ, בחוגריה: גַ'יְבּ.

				
				
					בספרו הכנסת כלה (1920; 1931; 1953) עמ' 120 כותב עגנון: "אף על פי כן בקי אני בבראד כיהודי באשרי". תודה לפרופ' הלל וייס על סיועו במציאת הציטטה.

				
				
					החשוב כבן למשפחה מיוחסת, כלומר משפחת תלמידי חכמים ויראי שמים.

				
				
					נפטר בגבעת יערים.

				
				
					[דודו אחי אמו יוסף מעוצ'א, מי שהיה המידען הראשי של ש"ד גויטיין במחקרו על הכפר אלגדס].

				
				
					שֹׁכְּר, ויש מי שכותב אותו בטעות שוקר, והוא תורגם בארץ גם ל'תודה' תחת יהודה.

				
				
					אחי יחיא.

				
				
					יַ[נְ]דִּי — יתן.

				
				
					תרגום: תפצה את קרוב משפחתך יתן לך שמינית קרש.

				
				
					אודותיו ראו להלן.

				
				
					היהודים הוגים 'קַז'. ערבים מכרו בשוק נפט בכלי פח המכונה תַּנַךּ או תַּנַכַּא וכן בנפח של חצי תַּנַךּ. נפט הובא גם מן אַלְמַכַ'א ומחירו היה על פי כללי ההיצע והביקוש.

				
				
					ואין ספרים אלא ספרי תורה שבהיכל. ספר, מַצְחַף, קרוי חפץ, וקרבה קיימת לדעתי בין מצחף לחפץ. חפץ בתימן הוא מה שקרוי בארץ ישראל ספר, הוא אינו ניתן להשגה בקלות ומעמדו בתימן גבוה ממעמדו בארץ ישראל. רישום הבעלות על ספר מתחיל במשפט כידוע: לעולם יכתוב אדם שמו על ספרו / זכה וקנה זה החפץ. ספר הוא לעולם ספר תורה שבהיכל. 

				
				
					בלאד אלגומעי שוכן מול אלגדס לרוח מזרח מרחק ארבע שעות הליכה, מן אלגדס ניתן לראות את בתי בלאד אלגומעי.

				
				
					נפטר בעפולה.

				
				
					חתנו של יחיא כ'לף נפטר בגבעת עדה והוא כבן ששים. הוא נישא חודש ימים קודם הגאולה כשהוא בן חמש עשרה שנים.

				
				
					נר, והוא ביטוי חיובי נפוץ בין יהודי דרום תימן.

				
				
					הביטוי "מן גּוּבֵה לגּוּבֵה" מלמד על שידוך טוב והגון. בת השכן היתה ברמה גבוהה כחתן ומכאן נולד לו ביטוי.

				
				
					ראו רש"י לבראשית נ', ה. 

				
				
					אחד המבקרים היה ערבי רכלן שהיה מקור כל מידע על המתרחש באלגדס. שעה שחיים נפטר ניסה מוסא אלנגאר לחטוף את הגמביה מערבי זה ולאבד עצמו לדעת. לשאלתי את יחיא מי הערבי הזה? ענה יחיא: 'כלב אחד'. בסופו של דבר עמדה לו לערבי זה עיסוקו ברכלנות ובימי הגאולה רכש הוא את 'חצי הכפר' כמעט חינם. גם את בית כ'לף, היפה בבתי הכפר, קנה הוא כחינם. כל הימים בא הוא לבלוש מה קורה בכפר היהודים. הוא היה טיפוס מַלַסְטֵס כלשון בני תימן ו'חלק לשון' במיוחד. 'אני הייתי טוב עם היהודים כל הימים, מכור לי את ביתך, והלא חברים אנו משכבר הימים', כזאת וכזאת דיבר האיש.

				
				
					כך בהגיית בני תימן.

				
				
					מניח אני שכתאב אלטב היה בשימוש אחרת לא היתה סיבה להזכירו.

				
				
					חלק מאשמורות, כך כידוע קוראים יהודי תימן לסליחות הנאמרות בלילות חודשי אלול ותשרי, היה אלעזירי 'נותן' על פה. תוך כדי אמירת האשמורות היה הוא מדלג לפתע לפיוטים וסליחות שאינם מוכרים. למרות שלציבור לא היה טכסט לא היה מי יהין להעיר לאלעזירי. מי שהיה לו במה לדפדף דפדף, השאר הקשיבו קשב. זאת לדעת כי בחלק מהמקומות בדרום תימן ואף כאן בארץ ישראל נאמרו קטעי אשמורות על פי התכלאל, חלקם מסורת שע"פ וחלקם מתוך כתובי יד. נראה כי בארץ ישראל נשתכחה לה מסורת זו חוץ מאשר בית הכנסת 'תפארת ישראל' ליוצאי החוגריה בנהריה בה נתקיים עניין זה עד שאבד זכרו בדור האחרון. חסן מֻסלם היה בין יודעי האשמורות המורחבות על פה. והיה והרוח כיבתה את הנר, עמד חסן מֻסלם ואמר הכל על פה.

				
				
					מתוך 'שבט מוסר' שהודפס בירושלים דרשו בבתי אבלים בדרום תימן.

				
				
					מֻדַּאוַלַא.

				
				
					אלעזירי נכנס לארץ ישראל התגורר בפרדס חנה ושם נפטר. אמר הסופד: "בהיכל יש עשרה ספרים. ואילו בקרבו של אלעזירי יש ארבעה ועשרים ספרים, וספרי וספרא ותוספתא, ותוספתא דתוספתא".

				
				
					בלשון בני החוגריה: אלתַ'אמִינַא.

				
				
					מרכז חיי הילדים בתימן ואף כאן בארץ ישראל היה חצר בית הכנסת. כל התכנסות של הילדים לכל מטרה תחילתה בחצר בית הכנסת.

				
				
					מהרש"א, מורנו הרב רבי שמואל איידלס (1555 — 1631), פרשן תלמוד. פירושו של המהרש"א על התלמוד הודפס ברוב מהדורות הש"ס. מרי חיים נחמיה בנהריה שמוצאו מן אלקפלה שבתימן אהב ללמוד את המהרש"א. לחן הקריאה בעין יעקב הוא אחד הלחנים החגיגיים ביותר.

				
				
					לפי דעתי ספרי 'מנורת המאור' ו'עין יעקב' הדיחו את הגמרא בתימן ממעמדה.

				
				
					בתודעת הציבור לחן רש"י הוא לחן השבת.

				
				
					הפיסקה הנקראת קרויה מימרא.

				
				
					סדר הלימוד כפי שנהג בבתי הכנסיות בחוגריה קודם תפילת המנחה הוא משנה, רש"י, ארבעה־ועשרים, וזוהר.

				
				
					באלגדס איש לא חיבר ספר או שיר. 

					בילדותי היינו נושאים בשבת את כל הספרים מהבית לבית הכנסת, חומש, הפטרה, לעתים דיואן ואפילו את הסידור.

				
				
					מרי נסים נהג להכריז: יא עיאלי, נפנה לדוד המלך, אם יעזור לנו מוטב, ואם לאו, תענית ביום שני.

					עניין השתתפותן של נשים כמאזינות פסיביות בבית הכנסת שונה ממקום למקום. כלל נשות דרום תימן התישבו מחוץ לבית הכנסת בימי ראש השנה כיפור ושמחת תורה ויש אף בליל הושענא רבא אך לא בשבתות. בשבת התכבדה כל אשה בביתה או שנהגו הן לבקר האשה בית רעותה. עפ"ר נוצלה השבת למנוחת הנשים. בישובים מסויימים בחוגריה בהם היה בית כנסת היו הנשים באות ומתישבות בפתח בית הכנסת על מנת לשמוע לימוד תורה.

				
				
					ישיבת רעים למטרת לימוד המלווה בלעיסת קאת.

				
				
					לעתים עלול אדם למכור אף את שדהו אם הסתבך הוא עם עסכרי.

				
				
					לפנינו שוב מקרה של גוי הבורר בעניינים פנים יהודיים. 

				
				
					ציבור הלומדים כעס על עואץ' אלתרם 'לא מצאת עם מי להתעסק אלא עם סעיד יודא כ'לף? סעיד יודא יעשה משפט עם רגליו', ולא ירדתי לסוף משמעותו של ביטוי זה.

				
				
					ללמוד כוונתו לשנן, לקרוא.

				
				
					במשנה אבות נוסח תימן לא מופיעה הגרסה של "בן שלש עשרה למצות", (אבות, ח כא).

				
				
					מה שחלק מזקני תימן קוראים 'בר עברה'.

				
				
					היו יהודים בתימן שלא הניחו תפילין בשל בעיות כלכליות. רק בארץ ישראל רכשו הם תפילין והניחו אותן לראשונה. מאידך היו יהודים בתימן שלא הניחו תפילין כל ימי חייהם מתוך קלות דעת וזלזול למרות שחלקם אף היו בעלי אמצעים. היו יהודים שהיו מכורים לקאת ולטבק ולא הקצו מכספם לקניית תפילין ואין ממחה, מפני שהציבור הסכין עם התופעה. אגב התמכרות לטבק, היו מי שהכניסו לפיהם עלי טבק לעוסים שנפלטו מפי אדם אחר על מנת להשקיט את רעבון התמכרותם.

				
				
					ויש אומרים כבן עשר כבן אחד עשרה. זקנים מרי נפש נוהגים לומר: 'אוירא דארץ ישראל מחכים למינות', או 'ומפני חטאינו גלינו לארצנו'. 

				
			

		

	
		
			 

			פרק שביעי

			כלכלה

			כלכלת היהודים

			כלכלת תימן מתבססת על האומן היהודי ובאזוריה הכפריים גם על נדידתו. ללא הנדידה לא היתה עומדת להם ליהודי תימן כלכלתם כמו כלכלת ארצם, זאת בניגוד לערבי שהיה חקלאי הצמוד לשדותיו. על ענין זה של הנדידה לא נתן המחקר את דעתו עד כה. פרנסתם של היהודים היתה מגוונת ורבים מהם החזיקו בידם מספר אומנויות דבר המעיד על אומנותם היתירה כמו על קשי הפרנסה. בפרק זה אמנה את שדליתי על אודות פרנסותיהם של יהודי אלגדס.

			אריגה, אריגים ומצ'לאע

			עיקר כלכלת יהודי אלגדס התבססה על אריגה וסחר באריגים. באלגדס ארגו אריגים בשני רוחבים, האחד מֻגַּאח אַלְכַ'מְס, רוחבו אמה437 וחצי, והשני מֻגַּאח אַלתַ'לַת רוחבו אמה.438

			בין יתר הבדים שנהגו באזור תעז היו: צַחְן, מַרְכַּנִי ומַבְּרֵד הנארגים עד אורך של שבעים ושמונים מטר בחבילה אחת.439 מזביד עיר הצביעה יבאו טַאקַא מֻצַבַּג'440 שאורכה עשר אמות.

			באלגדס ארגו רֻדְּפַא, או רַדִּיף, שהערבים קראוה לֻחְפַא,441 בו הטילו ציצית והוא יוחד לתפילת התמיד.442 למעשה קרוי אלרדיף ציצית ומשפתו נמשכו חוטים הקרויים עַסַאבִּל. הטלית קצרה מהרדיף ובה מתעטפים כל היום. בשל כבוד התפילה וכבוד בית הכנסת אין יוצאים עם אלרדיף לשוק. את אלרֻדפא תלו בווי תליה443 שהיו בקיר הכניסה לבית הכנסת. היה די ברדיף אחד כדי ללוות אדם כל ימי חייו מיום חתונתו ועד יום מותו. אריג הטלית קרוי גַ'זְל וקישוטי הנוי הארוגים בטלית קרואים כֻ'טְרַה.444 הציצית ניטוותה מצמר גפן,445 נקשרה בסימן שם הוויה. מספר אנשים באלגדס כמו מרי נסים, חסן מסלם, אלשרעבי וכן ממשפחת יחיא446 טוו ציציות.

			יצור ערק

			באלגדס לא התסיסו447 ערק אלא שתו ערק גִּבְּלִי, כלומר ערק שיוצר בגִּבְּלַה הקרובה לאלגדס מרחק ארבע שעות הליכה ברגל. הערק הובא לאלגדס בבקבוקי זכוכית448 וכמכסה הבקבוק שימש קלח תירס יבש.449 סעיד יחיא מגבלה סבב בכפרי הסביבה על מנת לאסוף כַּרְס450 לפרנסתו. לאלגדס הוא נהג לבא בכל יום רביעי על מנת למכור ערק ולאסוף כרס ממגדלי דבורים שבאלגדס, כמו סבה של חממה אשת יחיא ואלשרעבי שגידלו דבורים.451 סעיד יחיא נהג להשאיר מקדמה לספקי אלכרס. הוא לן בבית כ'לף עד יום ראשון וביום ראשון עלה חזרה לגבלה. כמנהג הרבה מיהודי תימן הנודדים רוב ימיהם עזב סעיד יחיא את אשתו מספר ימים בשבוע ובכלל זה שבתות. ביקוריו של סעיד יחיא בבית יחיא היו תכופים כל כך עד שבסופו של דבר הוא חלה שמונה ימים, נפטר בבית יחיא כ'לף ונקבר באלגדס. שלוחים יצאו להודיע בשוק לאנשי גבלה שסעיד יחיא נפטר. אַלזַּבִּיבַּה452 — כינוי ציני לערק — הכריעה אותו.

			עם מעברו של סאלם יעקוב אַלצַּאֵג'453 מגבלה להתגורר באלגדס בה מצא את פרנסתו, החל עידן התססת ערק גם באלגדס. סאלם יעקוב הגיע לאלגדס רעב והוא נתייסד כלכלית מזיקוק ערק. מזקק הערק454 הכין גם נרות שונים. נרות החתונה למשל היו גדולים במיוחד ויש שדלקו אף שלוש יממות,455 וגובהם היה מטר ואף למעלה מכך.456

			זביד, אריגים וצבעים

			זביד457 מרוחקת מן אלגדס מרחק בן חמשה ימי הליכה, וכל האריגים ובגדי הנשים בתימן נצבעו בזביד, המרכז המוסלמי הדתי הגדול של תימן.458 זביד הוא מקור הבד הצבוע בניל,459 הצבע השולט בתימן. מזביד הובאו אריגי מֻצַבַּג', חַוַאֵגּ460 והַרוּן.461 לעומתם יובאו אריגי צַחְן, מַבְּרֵד ומַרְכַּנִי מעדן.462 יש האומרים כי זביד היא מקור צמר הגפן463 לכל תימן ואיני יודע מקור נוסף לדבר. על כל פנים צמר הגפן לשימוש אַלנַּדַּאפִין, כלומר עושי שמיכות וכריות, הובא מזביד.464 יהודים לא הגיעו לזביד בשל ריחוקה ממרכזים יהודיים465 ובשל האיסור שחל על יהודים להיכנס לתוכה. למרות שגם גדולי הסוחרים היהודים לא הורשו להיכנס לזביד, היו סוחרים יהודים, לצד ערבים, שסחרו עם זביד באריגים צבועים.466

			לא כל האורגים היהודים ידעו כיצד וממה הוכן הצבע בזביד, אך רובם ידע כיצד לצבוע חוטים או אריג בצבעים אדום וצהוב. את הצבע הצהוב הכינו מקליפות רימון מיובשות שנטחנו הדק הדק. לזאת הוסיפו צַבֵּר מיובש מעורב עם גַ'זְל467 עד שכולו הפך צהוב. צבע שחור הופק מכַ'ר חַדִּידּ,468 פסולת מתכת של עבודת המסגר שעם שהיא מעלה חלודה מפיקים ממנה צבע שחור ואף אדום.469 בעדן נקנתה אבקה אדומה מיובאת הקרויה מַרוּמַה470 ששימשה לחידוש טַקַא יקרה שנקנתה בזביד. אבקת ניל נמכרה בקופסא שעלותה חצי קרש. מרתיחים את השמלה במים ומוסיפים אבקת ניל והרי לך בגד חדש, אולם חידוש בגדים באבקת ניל הוא עניין השמור למי שאין ידו משגת לקנות בגד חדש.471 הצבעים צהוב אדום ושחור יועדו לרקמת בתי רגלים למכנסי נשים,472 ובתי הרגלים המכובדים473 קרויים קַטְע והם רקומים חַרִיר הִנְדִּי כלומר ממשי הודי. אלחריר יקר והוא מכונה בסתם 'הִנְדִּי',474 ולעומתו בתי רגליים הקרויים חַבְּסַא רקומים מחוט פשוט. בגדי כלה ערביה צבועים היו לבן,475 וכלה יהודיה לבשה בגד בצבע ניל. חוטי אריגה לבנים יובאו לעדן מהודו,476 כמו חוטי המשי.

			מקצוע נוסף ממנו התפרנסו באלגדס הוא ניפוץ צמר גפן, תפירת כריות477 ושמיכות עבות. בחוגריה קרויה השמיכה העבה אוּרְגַ'אן, ובאלגדס ובשרעב קרויה היא יוּרְקַאן. באלגדס היו שני בורסקאים478 יהודים לצד שני חייטים יהודים. הרצענים היו מרי חסן יעקוב אלבעדאני וסעיד אפרים.479 עיבוד עור לשאר צרכי חול, כמו תפירת זֻעַאבּ, עִיַאבּ, נִסַאע וחלקי עור אחרים, היתה מומחיותו של פַרַאיִם שתפר נעלים,480 יצר חבלים לשאיבה מבארות ולעבודת האריגה.481 החבל פותל מתשעה גידי עור השלובים כצמה. החבל של אלמצ'לאע — כלי האריגה — קרוי חִבַּאל, וחבל שאיבת מים מהבאר קרוי נִסְעַא. מצוי גם חבל יקר וחזק מאד המיוצר מצמר עזים שערבים הכינו אותו לצד מתי מעט יהודים.482 הסובל מכאבי ראש הידק וקשר חבל עזים זה סביב ראשו.483 חבל זה שימש גם קמיע נגד עין הרע. היו עסכרי בעלי גַ'רִיבּ, חגורה משובחת ויקרה העשויה צמר עזים, אותה כרכו סביב המותניים לנוי כמו לשמירה מעין הרע. חבלים יוצרו גם מצמח האגבה. את צמח האגבה קילפו וכתשו על מנת להפריד את הסיבים מבשר הצמח. יש הקוברים את האגבה באדמה עד שבשרה נרקב והיוצא והנותר הם סיבים.

			כלכלת הגוים

			חקלאות

			למרות שהעיסוק בחקלאות לא נפוץ בין היהודים, היו יהודים בעלי שדות ולעתים ניהלו הם את הפעילות החקלאית בשדות. כמן כן, תלות רבה היתה בין האומנים היהודים לחקלאים הערבים, ומכאן הבנתם של היהודים בענייני חקלאות ובמונחי שדה וחריש. אני מביא כאן מקצת מונחי חקלאות שעלו בפי יוצאי אלגדס.

			שלושה סוגי חריש484 נהגו. גַּרִיף הוא החריש הראשון בו מורידים את הקוצים.485 הגריף מתבצע בעזרת סַאקַה486 הנמשכת ע"י שוורים ושעיקר פעולתה היא ניקוי האדמה487 משאריות שאחר הקציר. אחר הגריף באה אלבַּתְּלַא, או בִּיתְּלֵא,488 כלומר טיוב וזיבול הנעשה בעזרת מחרשת ברזל הקרויה סַחְבּ,489 המהפכת את האדמה, חריש הנעשה גם מכח אומנותו של החקלאי. בחריש זה מזבלים ומטמינים את הזבל בעצם פעולת החריש הנוסף. את האדמה מזבלים פעם בשנתים. כל שנה מחדשים את ראש המחרשה בברזל הִנְדַּוַאן. המסגר מלביש חתיכַּת הינדואן חדשה וכך 'אלסַחְבּ מתקיים'. לכלל כלי השוורים, כלי המלאכה וכלי העבודה קוראים עוּדַּה.

			השלב השלישי היא תִּלַאם490 כלומר חרישת תלמים, וכל השלבים נעשו באותה מחרשה. שכר הפועל, התַּלַּאם, הוא קִרְשׁ למידה מוסכמת ונתונה של חריש.

			בין יתר עובדיו זוכר יחיא את עַבְּדּוּ־אלסַּיְיף מן הכפר אלמִעְוַאל שחלק מפרות יחיא ושור אחד היו מופקדים אצלו. הוא חרש את שדותיו של יחיא בשורו של יחיא ושילם ליחיא ארבע אַקְדַּאח דורה בעונה תמורת עבודת השור. פועל אחר של יחיא הוא קַאֵיד חֻשַיְין מאַלְחַפַא אלסֻּפְלַא491 שבאלגדס. הוא עבד בשדות יחיא בחריש ובקציר כשבהמות העבודה חציין של יחיא וחציין שלו.492 על פי רוב בעל השוורים הוא בעל השדה מפני שהחריש הוא יעוד השוורים, והחקלאי הערבי מִיטַפֵּל493 בשוורים. המחרשה היא של החקלאי הערבי, מחרשה שהאומן היהודי היה משחיז אותה.

			מיום נביטת התבואה עד הכנסת התבואה ליקבים יש צורך בהרבה ידים עובדות, לאחר מכן מגיעה עבודת השוורים שהיא עבודת אומן ואז פוחת הביקוש לידים עובדות. משעה שהתבואה, שבערבית קרויה גִ'ילַא, נכנסה ליקב494 עד אחר החריש נצטמצם הביקוש לעובדים. כאשר החליפה השדה בעלים לא המשיכו מעבדי השדות הערביים שעבדו בה עד כה לעבדה.

			בשדות יחיא גידלו ד'ורה. הפועלים הערבים קיבלו את שכרם יומית495 או שבועית ונפטרו לדרכם. מספר הפועלים השתנה מעונה לעונה ומפעולה חקלאית לחברתה. חמישה פועלים התחלקו בקרש ליום בהתאם לנסיבות ולשער המטבע בתקופת העבודה496 להוציא את המזון שהמעסיק סיפק לעובדיו. משכורת החקלאי השכיר היתה אמנם דלה אך היא הספיקה בהחלט למחיית לחם יומו. אם המעסיק הוא בן תרבות זכה הפועל גם בארוחה, בדרך כלל ארוחת בוקר, מפני שעל פי רוב אין לו לפועל מה לאכול. גם כאשר נפטר הפועל לביתו העניק לו מעסיקו פת497 ערבית. היחס לפועלים498 הוא מהותי ובעניין זה סדנא דארעא חד הוא. פועלים שאינם זוכים ליחס הוגן ומזון499 ממעסיקם יחמקו ממנו בעונה הבוערת.500

			בשעה שעלי הדורה501 מתחילים להתיבש, קוצרים את הקנים,502 אוגדים אותם חבילות חבילות ומהם מרפדים את בית כנסת.503 הקנים גם נשמרים כמזון לפרות. בבוא עתם משרים את הקנים במים על מנת שיתרככו ויהיו לעיסים לבהמות. מחיר ממוצע של ד'ורה הוא נוּץ קַדַּח504 בקִרְשׁ.505 בשעת היוקר מחירו היה רובע קדח בקרש. בשנות הרעב עלה מחירו לת'ֻמְנַא, דהיינו שמינית החבילה בקרש.506 אירע ששש מתוך שבע שדות שיחיא עיבד באחת השנים נאכלו על ידי ארבה. השביעית, דִ'י־תֻוַאבּ שנזרעה חיטה, ניצלה בסיוע שני גברים שהועסקו בגירוש הארבה מן השדה יחד עם יחיא.507

			קאת

			המסחר בקאת שימש אף הוא מקור פרנסה. ארבעה סוגי קאת508 נסחרו באלגדס: צַבַּרִי, קאת הגדל בגבל צבר והוא הטוב שבהם; גַּעְשַאנִי, על שם מחוזו, קאת מצויין המדיר שינה מעיני כל לועס; בלדי, קאת מקומי; בַּחְרִיַאן, ממחוז בַּחְרִיֵא והוא הירוד שבסוגי הקאת; ההבדל בין סוגי הקאת הוא בחוזק הסם שבהם. יש קאת משכר שהוגדר כמי ש'נותן לבן אדם להשתולל כאילו העולם כולו שלו'.

			לאגָּדֵּי הקאת מספר שמות: עִצַאבּ,509 זֻרְבַּא ורֻבְּטַא.510 סתם ענף משיח הקאת קרוי עֻשַׁאגִּי.511 הקאת מגיע לשווקים על ידי אלמֻקַוּתֵּא512 עוד קודם זריחת השמש שחוּמָּה הורס את הקאת.513

			בעלי חיים

			ברחבי הדרום, ובכלל הדברים אלגדס, קיימים שווקים המיוחדים למכירת בעלי חיים. הקונה בוחר פרה על פי כוחו הכלכלי אם שמנה, במושגי תימן, אם רזה. המוכר הערבי מציע לקונה היהודי בהמה בלשון כמו: יהודי, אתה רוצה עִיד? כלומר אתה רוצה לקנות פרה עבור החג? מחירו הגבוה של בעל חיים הביא לכך שבעלי חיים נקנו גם בתשלומים.

			סוסים

			יהודי תימן נוהגים לומר: 'מאן דרכיב על סוסיא מלכא הוא, מאן דרכיב על חמרא בר אינש הוא'.514 כידוע נאסר על יהודי תימן לרכב על סוס. למען האמת למרבית הערבים לא היה סוס בשל עלותו ואחזקתו היקרה. הסוס, בריה עדינה ביחס, דורשת תשומת לב מרובה. לסוס מוצמד סייס המסרקו515 במברשת יעודית, רוחצו וכדומה. מזונו של הסוס הוא קַצַ'בּ,516 ירק משובח הדורש מים רבים ושגודל במיוחד עבור סוסים ופרות.517

			לרשות אַלשַּׁאֵף, מפקד צבאי בכיר שעיקרו מברט, היו סוסים. הוא נהג לסייר באזור והגיע גם לאלגדס. כאשר בא האַמִיר לגבל צבר הוא נתן לאלשאף בית סמוך אליו במקום הקרוי קַרַאצַ'א, שהוא דַּאר518 מעל דַּאר אַלנַּצְר.

			חמורים

			בתימן מספר סוגי חמורים. המובחר שבחמורים צִיבְיַאני519 ויעודו לעבודה. לחמור אלציביאני היה אוכף520 שנועד לכבד את בעליו. היו לאוכף ארכובות להנחת הרגלים, כמו לסוס, על מנת לטפס על גב הבהמה. עלות הרבעת אתון מצוביאני היא קרש עד קרש וחצי. סוג אחר של חמור הוא סֵוּרַקִי שהיה חמור זריז במיוחד עד שקשה לראות את רגליו בשל מהירותו. החמור הבינוני קרוי בסתם חמור, הקטן ושפל החמורים קרוי אִכְּדִּישׁ. עלותו של חמור נעה מריאלים בודדים ועד עשרות ריאלים.

			אלכ'וֹרְגּ הוא המינשא התלוי משני צידי החמור521 נפח אלכ'ורג הוא קדחין בכל צד והוא הותאם במיוחד לכל בהמה ובהמה. אין אלכ'ורג מיוחד לתבואה. יש כ'ורג בנפח של ארבעה אקדאח לערך העשוי עור.522 אלכ'ורג ניתן לסגירה עם כפתורים ויש המתקינים לאלכ'ורג קוֹפְל כלומר מנעול עם מפתח לבטחון.523

			גמלים

			שני סוגי גמלים נוהגים בתימן, האחד גמל בַּחְרִי,524 גמל מירוץ525 זריז עד מאד שיש אומרים שהוא מהיר מסוס. יעודו רכיבה ולחימה והוא משמש שומרים ולוחמים. גמל בחרי הוא גמל מלכותי המצוי רק ברשות השלטונות ואנשים אמידים ומיוחסים. גמל המשא קרוי אַבַּלַה והוא נועד לעבודה ולפרנסה. אבלה הוראתה, כנראה, אבי המשפחה, המפרנס את המשפחה. ששה עשר פחי שמן מסוגל האבלא לשאת על גבו.

			אוכפים

			לכלל בעלי החיים שנועדו לרכיבה יש אוכף. האוכף קרוי וִטַּאף ועושה האוכפים קרוי מוּוַטֵּף. הלבשת בהמה את האוכף או תפירת אוכף קרויה וִטַּאף. עושה האוכפים באלגדס היה גַ'אנֵם סעיד, ערבי שהתגורר באלחַפַא אלסֻפְ'לַא. הוא עבר מכפר לכפר ומבית לבית לשם פרנסתו. ג'אנם טוען שמוצאו מצנעא ומבטאו מעידו.526 חסן, הרצען היהודי באלגדס, לא ידע לעשות אוכפים. באזור אלגדס נהגו שלושה סוגי אוכפים: לסוס, לגמל, ולחמור — הבהמה הנפוצה ביותר — מספר סוגי אוכפים. האוכף הטוב קרוי וִטַאף צַנְעַנִי527 שעיקרו פאר, והוא בעל משענת לגב, לנוחיות ולכבוד.528

			כינויי בעלי חיים

			לבעלי החיים הטהורים ההולכים על ארבע נהגו בתימן לקרוא בשם, יהודים כמוסלמים. חלק משמות בעלי החיים נגזר מיום הלידה. בהמה שנולדה ביום שני למשל תקרא תַ'אנִיַיא; בהמה שנולדה ביום רביעי תקרא רוּבַּעַא; בחמישי כֻ'מַאסַא או כַ'מִיסַא; אם יום ההמלטה הוא יום שבת תיקרא היא סוּבֵּת; בששי גֻּמַאעַא או גֻּמַיִיעֵא. אם יש לבהמה דרך משל נקודה במצחה היא תקרא מֻהַיְרַא כסוס המוֹהְר האציל, וכן על זה הדרך. וכן בשור, אם יש לו נקודה בין עיניו יקרא הוא על פי רוב זַהְר. כינויים נוספים לבעלי חיים הם: וַרְדַּא וחֻמַיְרַא. אף חמור זוכה לכינויי פרה.529 לדַּאבַּה לא הוענק שם כי בדרך כלל היו אתון או חמור אחד בבית בניגוד למספר פרות שיתכנו בבית אחד. בעניין זה כאמור הלכו היהודים אחרי נוהג ערביי הארץ. עם צאת השור לאויר העולם עד כבן שנה כבן שנתים יקרא הוא תַּבִּיע. בגיל שנתים לערך, כאשר מתחיל הוא לחרוש עולה הוא למדרגת שור, ת'וֹר.530 בהמה קטנה תכונה עַרְסַא,531 דוגמת עז קטנה בריאה ויפה, והבוגרת גַ'נְמַא.532

			כוורות דבורים533

			עוקב אלתרם,534 סבה של חממה אשת יחיא כ'לף, היה 'עשיר אדיר'535 כלשונם. הוא היה כוורן, בעלים של כמאה וחמישים כוורות הפזורות בכל האזור והוא עצמו רדה את הדבש.536 בנוסף אליו, היה שרעבי נוסף באלגדס שהתפרנס מגידול דבורים.537

			הכוורת בנויה כצינור בקוטר שני מטר וקרויה עוּדִּי שמקצוענים בנוה מקנים. עוקב אלתרם העדיף כוורות קנים על פני כוורת הממוקמת בחללו538 של גזע עץ שם בונות הדבורים את הכוורות. כוורות החלולות בגזע עץ היו רק בבקעה. היו גם מעט כוורות בכלי חרס539 התלויים על ענפי עץ.

			על מנת להבריח דבורים בשעת הרדיה היה הכוורן אוכל שום(!) ומבעיר גללי פרות יבשים שמעשנן הדבורים בורחות. את חלת הדבש רודים בעזרת חוט ברזל540 כפוף אל תוך פחים.

			הכוורות מנויידות ממקום למקום בהתאם לעונת הפריחה, אשר יוצרת באזור אלגדס שני סוגי דבש. בעונת הקיץ היה הדבש חריף בשל צמחי הקיץ, ובעונת הגשמים היה הדבש 'בַּארֵד'541 כלומר 'קר' ולא חריף, אך מחיר שניהם זהה. הדבש נמכר על פי משקל, אם בדּוּבְיֵא אם בכדים, והוא שימש בין היתר כתרופה לכאבי לב(!), ומזון לגוסס.542 

			מעתיקים

			באלגדס היו מספר מעתיקי ספרים יהודיים שזו היתה פרנסתם. רוב הסופרים עיבדו בדרך כלל את העור לעצמם כמו למשל אלעזירי שכתב ספרי תורה ושאר צרכים שבקדושה. הגם שאלעזירי עיבד עור 'עיבודו לא היה ד'מארי', כלומר עיבודו לא היה יפה. אלעזירי היה סופרה של אלגדס ואם הוא לא יכול היה לספק את המבוקש היו הנזקקים עולים אל בני גריידי אשר בד'מאר ואף לצנעא.543 בין מעתיקי הספרים544 שזו היתה פרנסתם באלגדס היה גם חיים כ'לף אחי יחיא. בהעתקה על נייר לעתים נטבל הנייר בחינה או בטבק על מנת לשמרו מפני התולעת.

			הכנת דיו קשורה קשר ישיר לאומנותו של המעתיק. על פי רוב הכין מעתיק הספרים את הדיו בעצמו ואף בזאת נקבעה רמת אמנותו. אף כאן, כמו בצבע הבדים, הופק הצבע השחור מכַ'ר חַדִּידּ דהיינו 'צואת הברזל', כלומר מהחלדת545 פסולת עבודת המסגרים. לזאת הוסיפו פחם הנוצר מעשן מנורות הנפט,546 אותו כינסו בעזרת נוצה547 אל כלי חרס שעורבב עם עפץ וזג שמינונו הוא סוד מקצועי ולעתים משפחתי. נודע שלתערובת זו מוסיפים משהו טמא, כלומר צואת בעלי חיים.

			נגרות

			בידוע הוא שאין הבית התימני משופע ברהיטים. למרות זאת היו בנמצא נגרים, ביניהם יהודים, שיצרו דלתות, חלונות ורהיטים מסויימים. בדורות האחרונים יובאו כל כלי הנגר מחוץ לתימן. כלי הנגר היו בין היתר מִנְשַׁאר, מסור בעל שני ראשים ששני אומנים אוחזים בו משני צדיו. מנשאר זה מיועד להורדת אילנות והוא אינו מסור לשימוש ביתי; כלי נוסף הוא קַדּוּם, כעין גרזן כפוף וחד במיוחד בעל ידית קצרה, ונוסף לו אלעַטִיף — הגרזן.

			ניתן היה לזהות בנקל מאיזה עץ עשוי רהיט. משקוף פתח הבית הוכן מעצי עִלְבּ או טַנֵבּ. עץ הטנב גדל זקוף כקנה והוא קשה להירקב. צבעו האדום של העץ נחשף מיד עם ניסורו.548 משקוף הדלתות549 לא נצבע ומראהו היה של עץ חשוף חסר צבע, מוכה שמש ומי גשמים ולעתים היתה הדלת אף מתולעת.550 יש שמרחו על הדלת קַטַרַן551 על מנת שלא תכנס בו התולעת. הקטרן יפה לדלת מוכת שמש ופגעי מזג אויר אך צביעת דלת אינה עניין לרעבים ולמי שטרוד אחר לחמו.552 כל שש או שבע שנים מרח המורח את דלתו בקטרן, ולמעשה רק אחד מאלף עשה זאת מפני שהקטרן יקר. היו דלתות בבתי עשירי אלגדס שהיו עתיקות מהבית עצמו. 

			מנעול

			ערביי אלגדס היו מייצרים מנעולי בית העשויים עץ בשם רַבְּעַא. בשל היותו גדול לא הונח המפתח בכיס אלא במקום מסתור כמו אדן חלון או תחת סלע. עם הזמן הגיעו מנעולים משוכללים הקרויים רוּמִי. לסוחרים העשירים, יהודים כערבים, היו מפתחות מתכת גדולים שהונחו על שכמם כמאמר הנביא ישעיה: 'ונתתי מפתח בית דוד על שכמו (ישע', כב כב). היו גוים שתלו את המפתח בחגורתם בסמוך לאלגַּמְבִּיַה, לנוי לכבוד ולמעמד.

			הכנת סיד

			את הסיד הכינו ערבים. עיקרו של הסיד הוא סלעי גיר הנחצבים בהר ומשם מובלים הם לאלמִחְרַק הוא מקום שריפת הסיד. מעיקרו אלמחרק הוא חפירה באדמה, כארבעה מטרים עומקו רוחבו ואורכו.553 אלמחרק באלגדס היה תחת קורת גג סמוך לבית הכנסת הגדולה וסביבתו מרוצפת, כלומר מקום מוסדר ומאורגן לדבר. בתחתית אלמחרק מניחים שכבת גזעי עץ554 ועליה שכבת אבני גיר. מעליהם שוב שכבת עצים, עליה שכבת גיר ושוב שכבת עץ, וכך לסירוגין על זה הדרך. אש אלמחרק בערה כשבוע ימים. אחרי שבוע בעירה נעלם העץ כלא היה ואבני הגיר הפכו להיות נוזל סמיך כגבינה צחורה. סיד סמיך זה עורבב במים וכאשר צבעו בו לא נמחה הצבע מהקיר. קירות פנים הבית בכל תימן נצבעו555 סיד.556 אך היו גם מי שצבעו את קיר ביתם בירוק שהופק מצמח אלכִ'צְ'רַבּ הרב שימושי ששימש גם כתרופה ולעתים לסיכוך הסוכה. את אלכ'צ'רב טחנו ובעיסה הירוקה צבע הצובע את חלקו התחתון של קיר הבית פנימה.

			שחיטה

			השחיטה אמנם אינה מקור פרנסה אך היא סיפקה בכל זאת פרנסת־מה לשוחטים. להוציא את אלעזירי, היו מספר תלמידי חכמים באלגדס שהיו מקנאים ומריבים ביניהם על ענייני שחיטה. כידוע זוכה השוחט בתימן בראש הפרה או השור. בניסן ותשרי נצטברו כחמשה עשר או ששה עשר ראשים וזו היתה פרנסה ראויה. יש וטיב ערכו ומעמדו של השוחט נמדד במספר הראשים בהם זכה.

			שוק

			כמו בכל רחבי תימן גם בסביבות אלגדס נערך בכל יום בשבוע שוק במקום אחר.557 למשל, סוּק אַלְאַחַד — שוק של יום ראשון, התקיים באלחַגְּרִיֵה558 והוא נשלט על ידי אלזהרי. השוק סמוך לאזור קטן הקרוי עִינַן, אזור שנשלט על ידי אלכַ'צַ'ארִי. סוּק אלאִתְ'נֵין התקיים באזור אַדַמַאתּ. סוּק אַלתַ'לוּת' התקיים באלקַעֵדֵה559 שבאזור אלגַּנַדִּיַה, כנראה צפונית מערבית לאלגדס על אם הדרך לתעז. באלגנדיה עצמה — 'אזור אלגנד המבורך' — התקיים סוּק אַלְגֻּמְעַא שהוא שוק שולי בחשיבותו. סוּק אַלרַּבּוּע התקיים בבִּלַאדּ אַלְחֵקִי שם שלט אַלשַּׁיְך' אַלְחֵקִי קודם בוא האִמַאם. סוּק אַלְכַ'מִיס התקיים סמוך לבית כ'לף באלגדס. סוּק אַלסַּבְּתּ — שבת — התקיים בכל רחבי תימן אך הוא היה כמובן מחוץ לתחום עבור היהודים ועליו אמרו המושלים: סַבְּתּ אלסִּבּוּתּ560 מַא דַּכַ'ל561 בַּךּ יַהוּדִּי.

			אירע ששלושה אחים, מוסלמים עשירים, נרצחו בשוק על ידי זיידי מחמולה יריבה. לרוצח היו חמשה כדורים בחגורתו המיוחדת, לצד חגורה נוספת בה היה כדור בודד. ילד ניסה לגנוב ממנו כדור על מנת למוכרו בשוק ולקנות בדמיו דברי מתיקה. התפתחה מריבה, והזיידי שהיה שור מועד לעורר מדנים בשוק, רצח שלושה אחים. הוא הצליח לצלוף בהם בתוך המון אדם שהיה בשוק. תוך זמן קצר נפטרו הורי הנרצחים, ככל הנראה מיגון.

			לכל שוק בתימן יש עַאקֵל הממונה משפטית על השוק על סדריו נהליו ותקינות מידותיו. בינם לבינם כונה הוא על ידי היהודים 'גבאי אלסוק'. אלעאקל גבה מס מהסוחרים על כל מה שנמכר בשוק. יש הסוברים כי אדמת השוק היתה בבעלותו. בתימן הכתתית עד למאד אין עאקל אלסוק מצוי במעמד חברתי גבוה והוא היה נושא ללעג, בין היתר מפני שהוא עבר מדוכן לדוכן לגבות מס כמקבץ נדבות.

			השוק בתימן הוא מרכז החיים. הוא מקום המפגש וצומת להעברת ידיעות, ולשון מדברת — 'שַתַּלַּקֹה בִּאלסּוּק' — אתה בודאי תמצא אותו בשוק. מדי פעם ניתן היה לראות ערבים 'יֻעַקִידּוּ בִּאלסּוּק'562 ביטוי שהוראתו שידוך. אבי הבת המוצעת להיות כלה בא לשוק על מנת לקבוע את תנאי השידוך. הקאצ'י המשדך מניח את הלֻחְפַא563 על יד החתן, או על אביו או על בא כוחו, עם יד אבי הכלה. הלחפא מכסה את שתי הידים הלוחצות והיא פעולה סמלית ומשפטית לביצוע השידוך.564 המעמד נערך על גבי סלע המצוי בשוק והמפורסם בכינויו פַארֵע אַלסּוּק.565 תוך ניהול משא ומתן בין הצדדים הכריז אלקאצ'י המשדך הכרזות כעין 'אַוְ זַוַוגַּא בִּנַאמוּס, אַוְ תַסְרִיחַאן בִּאִחְסַאן', שמשמעותה — או נישואין מתורבתים, או הסתלקות בטוב מהנישואין. אין צריך לומר כי סקרנים רבים גוים כיהודים הסתודדו סביב מעמד זה.

			תימן הינה ארץ בעלת מעמדות חברתיים ברורים. דּוֹשַׁאן ינשא לדושאן, חַגַּאם עם חאגם,566 שַיְך' עם שיך', מֻזַיַּין567 עם מוזיין כלומר מעמד במעמדו. חגאם לא ינשא למזיין למרות ששניהם במעמד חברתי נמוך. הטענה הרווחת היא שהדּוֹשַׁאן 'מֻנְקִז אַלְכַּלְבּ', כלומר מפחיד את הכלב,568 דבר שהוא בגדר בזיון והשפלה. הדושאן היה מאומן בחריזה וקולו נשמע ברחבי השוק. 

			 

			 

			 

			 

			
				
					דִ'רַאע.

				
				
					מַצְ'לַאע או מַצַ'לְעֵה [=ברבים מַצַ'אלִע] הוא כלי האריגה העשוי עץ, וכן שם חדר האריגה. מחירו של אלמצ'לאע הוא שלושה עד ארבעה ריאל ויש משמונה עד עשרה ריאל, והדבר תלוי ברמת האומן. את אלמצ'לאע בנה אומן ערבי מעץ אדום שיוחד לכך. ממהותו חייב אלמצ'לאע להיות ישר ומדוייק כפלס.

					צַדְּק, מתקן עליו הרכיבו את החוטים הנארגים ונעבדים בדֻ'לַאבּ. ד'לאב הוא חלק אלמצ'לאע המיישר את החוטים בשורות מדויקות. אלד'לאב מורכב ממספר חלקים, האחד קרוי עַטַאל והאחר קַצְבַּא, הוא החלק המשלב את החוטים לאלמִצְבַּאח העשוי עץ.

					טַבְּל, חבילת חוטים המכילה עשרים דִּיגַּא [=חבילות].

					החוט המלופף ככדור קרוי בערבית: כּוּבַּא. אלמִשְׁרַאעַה (וכן מַסִיך') הוא החלק המיישר את החוטים ומהדקם והוא הקובע את רוחב הבד. פעולת אלמשראעה היא פעולה המכינה לאלמַשְׁטַא, שהיא פעולה הקודמת לשימוש באלמצ'לאע. בשל אורכה פעולת אלמשטא נעשית ברחובה של עיר. אלמשאטא הוא ההתקן המחזיק את החוטים, מוחזק בחבל [=חִבַּאל; נִסְעַא, הוא חבל המשמש גם בעבודת אלמצ'לאע] ויתדות המחזקות את אלמשטא. אח"כ מועבר האריג לאלמַצַ'לְעִי, כלומר לאומן מפעיל אלמצ'לאע.

					בתימן השתמשו ברוּמַה שהופקה מצמח על מנת לחזק את החוט. רוּמַא בחוגריה, ובאלגדס רוּאְמַא. בדרך כלל הכינו את אלרומא מד'ורא. קולפים מבשלים וטוחנים אותו עד שהוא הופך לדבק שציבעו לבן־אפור, דבק שיועד לחיזוק החוטים לאלמשטא. 

					לדבק העשוי קמח חיטה מבושל במים קראו זוֹם או זַאוּם והוא אינו הזאום המיועד לאכילה. פַקְחַא, הוא מַטִיט פשוט הנאכל עם בשר צלוי קלות, ארוחה הנחשבת קלילה ובלשון העם 'שַׁקָרוֹת' שהוראתו כמות מועטה שאינה משביעה, או אוכל 'לא רציני'.

					שני סוגי חוטים היו בתימן: א. מַבְּרוּם, דהיינו מעובד. ב. מַשְׁטַא, מפוזר. מחיר אלמברום כפול ממחיר אלמשטא. אומנות האריגה נלמדת משך מספר חודשים ולכל היותר שנת אימון של שעה עד שעתיים ביום.

				
				
					שמעתי על אודות אורגים שהביאו איתם אריגים מתימן לארץ, התישבו במגדיאל, מכרום וקנו בדמיהם אדמה במאתיים לירות עד שאט אט עלו במעלות העושר.

				
				
					ברבים: טִוַאק.

				
				
					לֻחְפַא, ברבים מַלַאחִף. הערבים קוראים לטלית לחפ'א והיא אינה מַקַאטִבּ. שק שינה, כִּיס ברבים: אַכְּיַאס, מוזמן אצל אורג. הכיס נארג לא נתפר. גם מַקְטַבּ נארג על פי המידה המוזמנת.

				
				
					תפילת שחרית.

				
				
					מַעְלוֹק.

				
				
					לפי פיאמנטה (ראו פיאמנטה, מילון, עמ' 132a), נהגית תיבה זו בהוראה זו במחוזות אַלְהַגְּר (לפי ספרו של פינחס קפרא) וחַיְדַּאן: כִ'טְרַה. הקישוט קרוי גם חריר ואולי הוא המשי התפור על האריג.

				
				
					המקור היחיד לצמר גפן בכל תימן היא ככל הנראה זביד.

				
				
					הערבים קוראים לציצית הַדַּלַּא.

				
				
					יִתְּבּוּכ'וּ.

				
				
					זֻגַּאגַּה, ואין יחיא יודע מה מקורם של בקבוקים אלה.

				
				
					בקבוקי דלעת בהם איחסנו קפה סוכר וכד' נפקקו בקלח תירס. גם אלדַּלַּא, כלי העשוי נחושת והמיוחד למלח כוסה, כמו הרבה מבתי הקיבול בתימן, בקלח תירס יבש.

					גם נפט נמכר בבקבוקי זכוכית.

				
				
					דונג, פָסֵלַת(!) של דבורים.

				
				
					ערק זה קרוי עֻטַאט.

				
				
					צימוק.

				
				
					אפשר גם צַיַאג' והוראת הכל צורף.

				
				
					אַלַּדִ'י יִתְּבּוּך' מִתּבַּאכַ'א.

				
				
					בגבלה היו עושי נרות יהודיים שהתסיסו ערק.

				
				
					השושבינים שליוו את החתן קנו בכסף, במַכַּאבַּרַה, את זכות נשיאת הנרות, זכות שנקנתה מחצי קִרְשׁ ועד קרש ורבע. מחיר נר כזה הוא קרש וחצי שזהו סכום עצום. באלגדס נערכה החינה בימי שלישי, והחתונה מיום חמישי עד יום שלישי.

				
				
					מלבד הויתה 'עיר מצבעה' היתה זביד עיר מרכז לימודי חוקיהם ותורתם, ורוב מלומדיהם למדו בה. מיקום מרכז דתי זה, המרוחק עד מאד מצנעא, ראוי לתשומת לב ואולי קשור הוא לתעז בירתה הקדומה של תימן. חלק מהתלמידים המוסלמים יצא את גבולות תימן על מנת ללמוד במצרים, והלימודים נתארכו שנתים עד חמש ואף עשר שנים. גיל התלמידים נע בין שתים־עשרה לחמש־עשרה שנה, והם יצאו ללמודיהם בפַרַאח — כלומר בטקס חגיגי שמח. כאשר שבו מן אַלְחַאגּ או מלימודיהם היו מקבלים אותם בחגיגיות רבה ובלווי תופים ומחולות.

				
				
					בלשון הזקנים, אבי אבות הטומאה. מידענים מספרים כי אורך חומות זביד הוא שלושה ימי רכיבה על סוס ואיני יודע מקור נוסף לדבר. יש לתת את הדעת מדוע אין צנעא מרכז לימוד הדת. יש האומרים כי בזביד עסקו בצביעת חוטים ולא אריגים. חַיְס או חֵס שוכנת על אם הדרך זביד מוזע.

					אגב נעיר, כי המים בזביד הינם רעים וכל מי ששתה ממי זביד חלה.

				
				
					כחול כצבע אינדיגו.

				
				
					הוא חואיג הוא מרכּני. 

				
				
					סוג אריג.

				
				
					בתימן לא ארגו רק לפי הזמנה. יהודי תימן חשבו לעתים שעדן היא כל העולם והיא מדינת הים, חוץ מארץ־ישראל.

				
				
					עוֹטְבּ.

				
				
					תקופה קצרה גידל יודא כ'לף, כמו אחרים, צמר גפן בחצר הבית על מנת להכין פתילים לחנוכה.

				
				
					גם מעזיבין חוגרים כמעט ולא צרפו לשם.

				
				
					אַלסַּבִּיגַ'א נצבעה באדום 'מבריק' כלשונם. עלות צביעת אמת אריג היא קרש אך העלות משתנה לפי הדוגמה והצבע. אַלְמֻסַבַּג' הוא אריג מעולה שרק יד עשירים השיגה לרוכשו. הצבע האדום כמעט ולא נהג בבדי תימן והוא היה נדיר. בגד המקושט בשלל צבעים קרוי מֻרַקְמַשׁ. חבילת בדים קרויה טקא. אורך שמלת האשה הוא עשר אמות, כחמשה מטר לערך. שני מַדַ'ארֵע הם לערך מטר.

				
				
					מיני צמחים.

				
				
					תרגומו המילולי: צואת ברזל.

				
				
					כך תיאר בפני גם מרי עזרי גיאת את הכנת הדיו האדומה.

				
				
					צבע הנמחה בכביסה.

				
				
					הדבר מלמד לדעתי על אורך חיי הצבע ועל התכיפות בה נקנו בגדים בפועל.

				
				
					בשל העובדה כי בתימן הכל מיובא לעג אחד מבני עַאלִי בַּאשַׁא התורכי שהתגורר בבִּלַאדּ אַלְעֻדַּיְין בעניין זה לשלטון האמאם באומרו: 'ממשלת האמאם וכל מלכותו, אינם מסוגלים לייצר אפילו גפרור'.

				
				
					כאשר מדברים על בתי רגלים מוסיפים: חוץ מכבודך(!).

				
				
					הברזל המשובח קרוי הִנְדַּוַאן והוא מיובא מעדן.

				
				
					העולה, שבגד לבן לחתונה הוא מנהג לא יהודי בתימן.

				
				
					קרוי טֻבּוּל והן חבילות חוטים בצבע לבן.

				
				
					וְסַאֵד, ביחיד וִסַאדַה.

				
				
					צַ'בַּאגִ'ין.

				
				
					אביו של חסן אפרים שנפטר בנהריה. לאביו היו שדות מצויינים שהוא נאלץ למכרן. הוא התחבר עם ערבי ומכר משדותיו בשל חובות על קניית קאת.

				
				
					ומוסיפים: חוץ מכבודך.

				
				
					מַצְנַעַא.

				
				
					שם המקצוע נשתכח.

				
				
					היו גם מי שקשרו חביתה(!) חמה על מצחם.

				
				
					חורש בערבית בַּתּוּל ופעולתו יִבְּתּוֹל, ובחוגריה יַבְּתּוֹל.

				
				
					צַנְד. ביחיד: צַנְדַא. בקנה השבולת [=אלסַבּוּל] עישנו מזון והשתמשו בו כקיסם להעברת אש. עצים ששימשו לעישון מזון, מַכְּבִּי בהגיה החוגרית, הם עַמְק ושַׁהְסַה — האחרון הוא העץ האולטימטיבי לעישון מזון ומקורו באוסטרליה וגדל גם בישראל [שמו הלטיני של צמח השהסה הוא דודוניאה דביקה Dodonaea viscosa L].

				
				
					יִגְּרוֹף, גַּרִיף.

				
				
					שִׁעְבַּא, שדה קטן או טרסא [=דרגה].

				
				
					כך בהגיה הגדסית, בִּתְּלַא בהגיה החוגרית.

				
				
					כלומר מחרשת ברזל.

				
				
					חורש התלמים יִתְּלֵם.

				
				
					מהשכונה התחתית של אלגדס.

				
				
					בדרך כלל הפרות עבדו מספר מועט של ימים בשנה.

				
				
					כך בפי יהודי תימן.

				
				
					מַדְּפַן.

				
				
					נוהג זה הינו עתיק יומין וראו: "ביומו תתן שכרו" (דב', כד טו).

				
				
					סבו של יחיא קנה את השדה דִ'י־בַּלַאגִּיס בארבע קורוש, ויחיא ודודו מכרוה בארבע מאות קרש בתקופת זמן של קרוב לשמונים שנה. לעתים נמדדה האינפלציה בתימן גם על פי מחיר הבצים בשוק.

				
				
					צֻלְעַא.

				
				
					חממה אשת יחיא מעירה כי ליודא היו פועלים רבים מאד ואין לזכור את שמות כולם.

				
				
					היו מי שהאכילו את פועליהם עוּוַּאפַא, מאפה פשוט, זאת על מנת להוציא עצמם ידי חובת האכלה.

				
				
					היו נשים שהעירו למעסיק בעליהן כי הן זוכות לאכול ארוחת בוקר רק כאשר הבעל עובד, והיו מבקשות מבעלן להעדיף מעסיק המספק מזון.

				
				
					בערבית: עִלַאף.

				
				
					בערבית: עַגּוּר וגּוּשַׁא.

				
				
					נקל לשער כיצד הופכים ריפודים אלה משכן לחרקים.

				
				
					כַּיְלַא. בשרעב ובאלגדס הוגים כֵּילֵא.

				
				
					קַדַח מכיל שמונה אַכְּיַאל.

				
				
					פרי אלד'ורא נהגה באלגדס בּוּגְּם ובחוגריה בּוֹגְּם [=מלוא לוגמיו]. יֻגַּשִׁישׁוּ היא פעולת איסוף אלד'ורא מהשדה.

				
				
					בערבית: יַחְמוּ אַלְגַּרַד. עיקר הפעולה היא קשירת אריג כמו סדין [=סדים, בחילופי למנ"ר בלשונם של יהודי תימן, כמו תפילים תחת תפילין] על קנה איתו נופפו על מנת להבריח את הארבה, יחמו. האיש המבצע נקרא מִחְמִי הפעולה: חִימְיַא.

				
				
					כל שיח, ובכלל זה שיח קאת, קרוי בערבית מַגְ'רַס, ברבים מַגַ'ארִס. וגם גֻ'רְסַא עץ יחיד, בריבוי: גַ'רַאסַאתּ.

				
				
					ברבים: עִצַאבּ, והן כולן חבילות אישיות.

				
				
					ברבים: רִבַּאט.

				
				
					ברבים: עוֹשְׁג.

				
				
					כך בהגיה אלגדסית, אלמֻקַוַּתִּין בהגיה החוגרית.

				
				
					סוחרי הקאת מספרים כי בלילות ראו הם 'חבילות' של נחשים ואריות ולא היו מזיקים אותם. בימי רביעי היו הערבים שבאלחַפַא אלסֻפְ'לַא מביאים קאת מבתיהם.

				
				
					לא מצאתי לו מקור.

				
				
					מסרק באלגדס נהגה מֵשַׁט ובחוגריה מַשַׁט.

				
				
					תלתן.

				
				
					שני סוגי סוסים גדלים בתימן, סוס מוּהְר, סוס רכיבה. גֻּנְדִּי, ברבים: אַגְּנַאדּ, פרש הרוכב על סוס. ד'י־סופ'אל הוא ישוב מרכזי וחשוב מאד המשופע מים מכל עבריו כל השנה. סביבת ד'י־סופאל ירוקה וסביבותיה גידלו קַצְ'ב לסוסים מפני שהעיר היא עיר מלוכה. סוסים לא הוצאו למרעה כשאר בעלי החיים.

				
				
					בית בין מספר קומות.

				
				
					בחוגריה: צֻבְּיַאנִי.

				
				
					אֻטַאף.

				
				
					בחוגריה קרוי הוא עַדְּל, אך יראה לי כי אלעדל מיועד לגמלים.

				
				
					בדרום נהגו להתלוצץ בחריזה על יהודי שרעב שזוהו מיד בשל לבושם: 'יַא שַרְעַבִּי, יַא כ'וֹרְגּ מַעְבִּי, קוּם צַלִּי עַלַא אַלנַּבִּי'.

				
				
					אירע שערבי גנב אתון, דַּאבַּה, מהכפר אַלְאַזַארִק ובא למוכרה בשוק אלכַ'מִיס שבאלגדס. הכל התפלאו על מחירה הנמוך של הדאבה, עשרים קרש, מחיר המצדיק הרמת גבה, מפני ששויה הוערך בששים קרש. יהודי שהיה מזומן בכל עת לפורענות, העיד עדות שקר וטען כי בעל הדאבה הוא תושב הכפר אלצ'עא — כפר חקלאים ערבים — המרוחק פחות מתחום שבת מן אלגדס וכי האתון אינה גנובה וסייע ביד הגנב למכור את האתון. אולם האתון צעדה כהרגלה אל הדרך העולה בית אדוניה צַאלֵח מֻגַּאלִי כשהקונה המרומה דולק אחריה. בתביעתו ביקש בעל הדאבה השדודה אף את זמן הבטלה של הדאבה. הקונה שקנה את הדאבה בהמלצת היהודי תבע את היהודי לדין והשניים הלכו להתדיין בד'י־ספאל אצל אלקאדי גבאלא. בסופו של דבר נאסר יהודי זה בד'י־ספאל ולא נותרה לו ברירה אלא למכור את שתי שדותיו, אלעֻנַאדִּי ואלגִּזְעַה, בסכום של ארבעים ריאל.

				
				
					אחד הזקנים הגדירו: 'אלבחרי, לרדוף אחרי המלחמה'.

				
				
					או גמל חוף או גמל מישור.

				
				
					גַּבַּל סֻמַרַא מצוי צפונית מסֻחוּל בַּנֵי־נַאגִּי ואשר לפי יהודי הדרום הבדיל הוא בין אזורי ההגיה של ה'קוף' ל'גוף'. תושבי אלגדס וסביבתה לא ידעו להבדיל בין הדקויות הלשוניות המאפיינות את מרכז תימן.

				
				
					אגב נזכיר כי בחוגריה ובדרום תימן מבדילים בין שני סוגי שׁוּקוֹר, שוקור צנעני ושוקור הִנְדִּי, נוסף על החֻמְחֻמֵה, היא הריחאן הלבן. וכן נעלים צנעניות [=רַקִיץ צנעני] נעל המקושטת בצבעי ירוק או אדום ועשויה חתיכַּת עור אחת. הנעל הסגורה קרויה בחוגריה קֻחוּף. הנעלים היו נדירות ביחס בחוגריה ורק עשירים יכלו לקנותן. בשרעב קרויה אלקחוף חִידֵ'א. אדם הרוצה לעלוב בזולתו מרים נוכח פני זולתו קחוף. על אודות נעל כסמל מעמד.

				
				
					מה שהיה בבית כ'לף.

				
				
					פרה קרויה בערבית בַּקַרַה או בּוּקְרִי, ועגלה בַּהְמַה.

				
				
					תַ'וְר בחוגריה.

				
				
					ברבים: עִרַאס.

				
				
					ברבים: גַ'נַאם.

				
				
					באלגדס מצוי צוק הקרוי צַ'אחַתּ אַלְחוּד שמעליו היתה כוורת דבורי בר. לא היתה אפשרות לטפס על צוק תלול זה והדבש ניגר מהסלע למעלה על גבי הסלע עד לתחתית הצוק. עם השקיעה הגיעו אינספור ציפורים ועורבים שמקול צרחותיהם פחדו הילדים לעבור ואפילו ביום. סוג זה של פחד מכונה וּחִישׁ.

				
				
					יעקב. הוא היה בן שמונים ביום חתונת חממה ויחיא.

				
				
					ביטוי תימני.

				
				
					לשון אומרת: "נַוְבּ מַעַא פֻלַאן". מגדל הדבורים קרוי צַאחֵבּ אלנּוּבּ, בחוגריה: נַוְבּ.

				
				
					מעט הדבורים של אחד הערבים ברחו לו והוא חשד שעוקב אלתרם גנב את דבוריו. או אז פנה הערבי לעוקב בקללות נמרצות: 'יא כלב יא אבן אלכלב. יא עוקב אלתרם, השב לי את דבורי', תוך שהוא הולך להתלונן לשיך'. השיך' ענה לו לערבי הנה הן באות לשתות במעין הסמוך לביתך, זהה אותן ולכוד אותן.

				
				
					נַגַּרוּ.

				
				
					כלי חרס בתימן לא נצבעו. בישוב חַיְס או חֵס שלחופי ים סוף הכינו כוסות וצלוחיות מחול מקומי בצבעי אפור שהיו יעודיים לקפה. אלגַּמַנַה היתה חַדְּנַאנִיֵה, כלומר מאזור אחר ומחול אחר. האדמה באלגדס אדומה.

				
				
					גַּאר.

				
				
					לדבריו כמו גבינה.

				
				
					ומוסיפים: 'ה' יציל אותנו ויטיב לנו לחתימה'.

				
				
					קרה שיהודי חוגרי נתן לחיים כ'לף מאה ריאל על מנת שיעלה לד'מאר ויקנה עבורו ספר תורה.

				
				
					אין ספר בתימן אלא ספר תורה.

				
				
					הסופר מרי מסלם אלעזירי איש אלגדס כותב אלפטרה הכין דיו בעצמו ולעצמו.

				
				
					ולא מדונג, בערבית: שַׁמְע.

				
				
					רִישַׁא, ברבים: רִישׁ.

				
				
					יַנְשׁוֹר.

				
				
					דֻּרוּף.

				
				
					צורפים יהודים מהחוגריה שעבדו באפריקה ראו דלתות או חלונות עץ שאחר שבאו במגע עם מים, אף אחר מספר שנים, הציצו ציץ.

				
				
					נוזל שמנוני שחור כזפת הנאסף בכלי חרס, או בתוך גַּעְפַא, דּוּבַּא והוא מופק מעץ אלעַמְק על ידי חימומו ויש האומרים מעצי קַרַד. ערבים שזה מקצועם יצרו זאת. הקטרן שימש גם כתרופה לגַּרַבּ (כעין בועות) שעל עור הגמלים שנגרם מעקיצת טפילים שונים, ותימן כידוע אינה עניה בחרקים המזיקים לאדם ולבהמה. הפתרון הוא שינה בתוך שק שינה יחודי ואורירי הקרוי שׁוּקַּא.

				
				
					כך הדלת נרקבת מהרה מפני שאין לו כסף להוצאות הקטרן, ואז נאלץ הוא להזמין דלת חדשה, ובתר עניא אזלא עניותא. כבר הערנו כי גם עניין קניית תפילין היה רק למי שהפרוטה מצויה בכיסו.

				
				
					חממה אשת יחיא שהיתה עדה לשיחה דייקה ואמרה לי: עומק אלמיחראק חצי באר.

				
				
					כל אלו גדלים כמובן בר.

				
				
					צבוּע: מוקַצַ'ץ', צובעים: יוּקצ'יצו.

				
				
					בערבית: נוּרַא.

				
				
					אין ידוע על יסודו או סגירתו של שוק חדש בסביבות תעז במחצית הראשונה של המאה ה־20, ועולם כמנהגו נהג.

				
				
					לא חוגריה.

				
				
					ההגיה כמו באלחביל, שאף הוא ישוב שאינו מתחום שרעב ולא חוגריה.

				
				
					בחוגריה: אלסֻּבּוּתּ.

				
				
					ולעתים תִּסַוַאק במקום דַּכַ'ל.

				
				
					מילולית: קושרים בשוק.

				
				
					רבים לֻחַאף, בגד. כאמור 'הרכיבו' ציצית על הלֻחְפַא או על אלרֻדְּפַא.

				
				
					אין לחיצת ידים בתרבות המזרח ובכלל זה תימן ולא מטעמי צניעות.

				
				
					המפריד בין ניצי השוק, ראו: אבן הטוען, בבלי, בבא מיצעאה(!), כח ב.

				
				
					מקיז דם.

				
				
					ספָּר.

				
				
					תחת שהכלב יפחיד את האדם.

				
			

		

	
		
			 

			פרק שמיני

			בין יהודים לגוים

			מרי נסים, כמו הרבה מיהודי הדרום, נהג לומר כי אין בין היהודים למוסלמים אלא שני דברים: אלדִ'בַּאח ואלנִכַּאח, כלומר סכין השחיטה והקידושין.

			שר ההיסטוריה חילק את כלכלת תימן לשני תחומי עיסוק מובהקים מובדלים ומופרשים, חקלאות ומלאכה, היהודים הם בעלי האומנות והמלאכה, והגויים חקלאים, חקלאים שהיו תלוים תלות עולם באומן היהודי. אומנותו ומלאכתו של היהודי היתה אחד מאמצעי הבטחון הברורים והעוצמתיים ביותר שהיו ביד היהודים והיא שעמדה להם, זאת בשל היזקקותו הנואשת של הגוי לאומן היהודי.

			שר מבַּנֵי־בַּאשַׁא,569 מסר לחסן חיים מַדַּאעַה לתיקון תוך שהוא אומר לחסן חיים 'אויה לנו אם היהודים יעזבו אותנו'. ערבי שנכח השיב כנגדו 'הלואי וילכו'. על כך השיב השר 'היהודים הם הרכוש היקר ביותר שיש לנו והם מחזיקים לנו את המלכוּת. הם יודעים הכל!'.570

			למרות שלא חסרו קינטורים בין בודדים ואף רדיפות של ממש הרי לרוב היו חייהם הכלכליים של היהודים והערבים ארוגים בנועם אלה באלה, ויחסי היהודים והערבים בדרום תימן היו טובים. שֵיך' אַלְחֵקִי היה מחסידי אומות העולם והוא מינה את סַאלֵם אַלְמֻתְּנַא, יהודי עשיר, כשופט הן ליהודים והן לערבים, ואף לימדו כתיבה ערבית. גם בני נֻעְמַן, משפחת שיכ'ים מכובדת,571 תרמה לרוגע ולאוירה חיובית בסביבה כולה. בתעז ובחוגריה היו הם בעלי עוצמה ורשתם היתה פרושה. 

			יהודים לימדו לשונם לברך את המוסלמי בכל עת ועל כל עניין מפני דרכי שלום. בתי העשירים הערבים בגבל־צבר היו מבודדים ולרובם היתה בריכה ומסגד פרטי. היהודים נהגו לברכם 'וַאפַקַךּ אַלַלהּ מַסְגֵּד וְבִּרַאךּ',572 ברכה שאמורה להרבות שלום בעולם. בדרך כלל לא הוכתבו היחסים בין היהודים למוסלמים מלמעלה והדבר היה עניין לאדם באשר הוא אדם. נראה שבכל רחבי תימן היו ערבים ששמרו בביתם כלי נחושת למקרה שיהודי יזדמן לאכול בביתם. בכלים אלה הגיש הערבי ליהודי מאפה או סַמְן573 מפני שכלי הנחושת לא נועדו לבישול, וכך שימוש בכלי נחושת הוא הצהרה שהאוכל המוגש אינו מבושל.574

			בידוע קיימים הבדלים בין בגדי היהודים ובגדי המוסלמים ואלה גם אלה ניכרו למרחוק. היהודי לבש אמנם אִזְרַא, טלית ומַדְּרַעַא575 אך הדבר הוא גם תלוי מקום. יש מקומות בהם לובשים אִזְרַא576 ויש מקומות הלובשים רק קַמִיץ הקרוי אצלם תַּחְתַּנִי. מנַקִיל סֻמַארַא577 וצפונה,578 במיוחד המפונקים והמעודנים שבאנשים, לבשו מדרעא ומעליה טלית.

			הכובע אותו לבשו היהודים והוא אחד המבדילם ביניהם למוסלמים קרוי בחוגריה כֻּפְיַה, באלגדס ובמקומות נוספים הוא נהגה כֻּפְיֵה ובדרום יש לו שמות נוספים. עושה הכובעים קרוי מֻכַּוְפִי ויחוד מלאכתו היא בתפירתו.579

			השתלטות על אדמות יהודים

			היו כמובן ערבים שנהגו באלימות כלפי יהודים. פעם העיר אחד מגויי אלגדס שהתגורר באלחַאפַא אַלסֻּפְלַא — החלק הערבי הנמוך והזניח של אלגדס — ליחיא "וַלַא תֻּכַּבִּירוּ אלמֻסְלִימִין בַּאלְבִּינַא",580 כלומר אסור ליהודים לבנות גבוה מבתי מוסלמים. אם כן, הציע לו יחיא, הבא חבל ומשוך את ביתך למעלה ההר אל מעל לבתי היהודים. הכנסתיך לביתי — אומר יחיא — כבדתיך בקפה, ואתה גומל רעה תחת טובה ומחרחר מדון וריב?

			בחנותו של יחיא בתעז עבד אומן יהודי נוסף ליחיא, שהיה מכין קַצַבַּה581 לִאלְמַדַּאעַא, ויהודי שלישי שהיה צורף, כלומר שלשה יהודים יוצרים בחנות אחת. תוך שיחיא תופר חִצְ'יֵא,582 נכנס לחנותו ערבי583 שהכריז: 'הַדַ'הֹם כֻּל אַלדֻּנְיַא חַקַּהֹם. וַאלַא מַא גַּהֵינַם הִי מַרְקַדַּהֹם. אַלַלהּ תִּעַאלַא. אַלְחִכְּמַא לִאלְיַהוּד, וַאלְאַמַאן584 לִאלנַּצַארַא, וַאלְמֻסְלִימִין אִלַיְהֹם אַלְגַּנַּא'.

			נסיונות השתלטות על אדמות יהודיות היו כל העת. בכפר מַלְכַּדּ שבאזור אַלְאַמְלוּךּ התגוררה משפחה יהודית המכונה בני חממה. בבעלות בני חממה היו שתי שדות עתיקות יומין ששמותיהן דִ'י־צַאח ודִ'י־זַאדּ, ובהן גדל הקאת הטוב שבסביבה. כל העת היו נסיונות של ערבים לגזול את שדות בני חממה. שָֹרוּף,585 המתאיֵיב586 לישראל ואשר שמו נשתכח, זייף מסמך587 בו נכתב כי אין שדות בני חממה אלא הקדש של מסגד בעיר אֵבּ, והוא הלך עם המסמך המזוייף לאֵבּ. מאֵבּ נשלחו מספר עַסַאכִּר ואלה אסרו את כל הגברים של בני־חממה. נשות בני חמאמה באו לתעז ונתארחו בשבת באלגדס על מנת להתלונן בפני האמאם. כמנהג תימן שרפו הן את קצה אַלְמַקְרַמַה שעל ראשן כאות מחאה, מסורת עתיקת יומין הנוהגת עד היום.588 יהודי כתב מכתב מחאה בערבית589 בו ציין כי השדות מוחזקות ביד משפחת בני חממה כבר ארבע מאות שנה. האמאם שלח מספר פרשים מתעז לאב וציוה למושל אב לשחרר את היהודים, להעניש את משיגי הגבול ולפצות את בני חממה. המזייף נכבל בשלשלאות ברזל והושלך לכלא לתקופה של למעלה משנה. במהלך שלושים שנה קודם הגאולה ומשך כל שנותיו של יחיא בתימן נרצחו ארבעה גברים שאינם מבני חממה סביב הבעלות על ד'י־צאח וד'י־זאד. 

			מעשה בגביית מסים

			כאשר חַסַן בן אַלְאִמַאם ירד דרומה והתיישב באִבּ, סיפח הוא את אלגדס לנַגְּדּ־אַלְגּוּמַעִי הממוקם צפונית מזרחית לאב. בנַגְּדּ־אַלְגּוּמַעִי התגורר עַאמֵל שונא־דת ומתאייב. עַאמֵל זה דרש מהיהודים להעתיק את תשלום מס אלגִּזְיַה לדִ'י־סֻפַאל ולשם כך הציב הוא מספר עַסְכַּר בכל כפר. בידי תושבי אלגדס היה נַצִ'יר הפוטר אותם מהעלאת מס לד'י־ספאל. יחיא כ'לף וחסן תֵּרַם גמרו אומר לעלות לאֵבּ, על מנת לבטל גזרה חדשה זו. הם התלוננו פעמים אחדות אצל חסן בן האמאם שדחה אותם והתעלם מהם לחלוטין. עוצם טיפשותו של חסן הבדילה בינו ובין אחיו אלסיף, ובשגרת יומם לא נזקקו לו תושבי אלגדס וכמעט ולא הכירוהו.

			יהודי תושב אֵבּ, חיים בן חיים אלקאפח,590 שזיהה על פי מלבושם כי אין הם מבני המקום שאל אותם 'מַא בִּתְּסַווּ הַנֵא',591 כלומר מה אתם עושים כאן. יחיא וחסן סיפרו לו את הקורות אותם והוא שאל אותם: ההבאתם 'זַלַט'?592 לאחר שיחיא השיב בחיוב הציע להם אלקאפח לבוא אחריו לבית אלסִּלְךּ,593 הוא בית המברקה שבאב מפני שמבני האמאם אין פַאִידַא, כלומר אין תועלת אין עצה ואין תשועה. חיים קאפח הציע ליחיא וחברו לדרוש קבלה מפני שאנשי אלסִלְךּ שבאֵבּ מפורסמים ברמאותם. חיים אלקאפח הכין עותק בטחון של התלונה, וערבים שנכחו במברקה הופתעו לגלות שחיים בן חיים אלקאפח כותב ערבית ולא עוד אלא אף תורכית.594 אל תהססו לשלוח מברק אמר חיים קאפח, אין איש רשאי להתערב בתלונתכם. כך דיבר חיים בן העיר אל יחיא ותרם בני הכפר. התערבותו זו של חיים אלקאפח עלתה ליחיא סכום עצום של שני ריאל, עבור 'סִלְךּ־אַלתַּעַאהוּדּ', כלומר מברק חוזר, תשלום המבטיח תשובה מיידית.595 

			התלונה לאמאם נשלחה בשעה שמונה בבקר, והתשובה החתומה בחותם המלך596 הגיעה למשרד אלסלך שבעיר אב בשעה שתים־עשרה ביום. התשובה לוותה בצו לעַאמִל אַלנַּגְּד האומר: 'אין לך רשות להתעולל(!) ביהודי מפני שהם בדִ'ימַתּ רַסוּל אַלַלהּ'. מיד שמו השנים פעמיהם לנַגְּדּ־אַלְגּוּמַעִי, מרחק של למעלה מחמש שעות הליכה מאב. יחיא מסר לאלעאמל את הצו וזה גימגם. יחיא נשבע בפני אלעַאמִל שאם הוא לא יפסיק להתעלל ביהודים אזי 'אני אעקור'.597 אחד אלמַשַׁאיֵך' החמיא ליחיא ואמר: 'כל הכבוד לאלכֻּפְיֵה598 זה.599 נראה שאינכם כהיהודים 'שלנו'. מניין לך היהודי האומץ לענות למוסלמי?' הוסיף.600 

			האִמַאם

			במקרה של הרוג או רצח מקרב השבטים הקימו בדרום תימן אבן גלעד במקום הרצח, גלעדים שנתבטלו עם עלות האמאם. היה זה רק אחד השינויים שהאמאם הנהיג בתוך שאר סדרי עולם אשר גבלו ראשונים. גם שלטון השיכ'ים בוטל ולא היו יותר שליטים איזוריים עצמאיים. מעמדו של השיך' המקומי נתערער ופחת. מכאן ולמעלה הפך המונח 'אמאם' להיות הסבר לכל שינוי, תקלה, שבח או גנאי. כל עניין שעלה, המענה היה: 'האמאם'.

			עם רצח האמאם יחיא601 הבטחון היה בשפל. ביום רצח אלאמאם ניתן האות לאלפי ערבים לצאת ולשדוד. שודדים מבַּנֵי־אַלְחַדַּא הגיעו לחוּבֵּש על מנת לשדוד יהודים. הם שדדו פרות ורכוש. גבורים וצלפים ערבים מבני אלחוּבֵּשִׁי ואַלְגּוּמַעִי יצאו לקרב ועצרו את השודדים תוך שהם הורגים מהם כעשרה, דבר שלא מנע מהם לשלול צאן חמורים, בקר וצאן. אך מי שפחד יותר מכל היו העשירים, ובפרט השיכ'ים העשירים, מפני שכל עול וכל רסן הותרו כמאמר המשל: 'לידת אלפכ'ר כלידת אלג'נא', כלומר פעמים העושר יכול לעזור ופעמים להפחיד. אדם חסר כל הוא אדם חסר פחד, מפני שאין לו מה להפסיד. יהודים כערבים החלו לוודא שהמסמכים602 שברשותם זמינים על מנת שיהיה כיסוי משפטי לרכושם ובעיקר לשדותיהם. מטעמי בטחון מיהר יחיא להעביר את כל אַלְבּצַאֵר ואת פרותיו לבתו603 ומיהר לשדותיו שבהר שם החלה בעקבות הרצח התגודדות של ערבים. תמימי היהודים בטחו עדיין על אימתו של האמאם הרצוח מפני שחשבו שאימת האמאם המוטל מת מוטלת עדיין על הבריות, אימה שפרחה לה עם נשמתו.

			הבטחון האישי באלגדס

			יודא כ'לף, אביו של יחיא יודא כ'לף, נולד במַנְזִל אַלסּוּק, כפר של מַשַׁאיֵך' אצילים ועשירים השוכן קילומטרים אחדים מערבית לאלגדס.604 במנזל אלסוק התגוררו מספר משפחות יהודיות כמו בַּנֵי־אַלסַּאיֵג', משפחות צורפי כסף ואורגים וכן האחים יעקוּב ועַוַאץ' אַלסֻּטַאחִי, נסים בן יחיא בּוּרֵה וחסן סאלם. הם התפללו במבנה שקיבלו משיך' המקום.

			כחלק מאימונו ושילובו של יודא ברזי עסקי משפחת כ'לף האמידה, צרף באחת הפעמים סאלם כ'לף את בנו יודא לשיירת סוחרים ערבים שהלכה לסֻחוּל־בַּנֵי־נַאגִּי605 או בשמו המקוצר אלסחול הרחק ממזרח לאלגדס.606 סאלם הכין את יודא לבוא בין הבריות על מנת שיכיר את הלקוחות וילמד לגבות חובות מבעלי חוב על פרות של סאלם שערבים החזיקו אצלם, דוגמת רווחים שהיו מגיעים לסאלם מד'ורה המאוחסנת אצל בעלי מַדַּאפֵן ערביים. סמוך לרֻעַאס, כפר מרצחים השוכן כחמש שעות הליכה מערבית לאלגדס, נתקלה השיירה במארב שודדים.607 כאשר ראו השודדים את יודא הילד לבוש החמודות הבינו כי 'בן מלכים' הוא. הם חטפוהו והכריזו כי רק תמורת אלף ריאל יאותו הם לשחררו. השיירה, שעל פי רוב יוצאת לדרכה בתדירות קבועה וידועה, שבה על עקביה ודיוחה לסאלם את הקורות אותם. סאלם לא נבהל. הוא שם פעמיו לכפר דַּאר־אַלְקֻצַ'אתּ608 אל בית השיך' הַאדִ'י־קוּלַא שליופיו609 וטוב לבו יצאו מוניטין למרחוק. האד'י־קולא נשבע כי הוא אישית ישחרר את יודא.

			כל אותה עת האכילה והרגיעה אשת אחד החוטפים את יודא החטוף הקטן. אף יודא שהיה ער למעמד משפחתו בעיני עמי הארץ ענה כנגדה ואמר כי הוא אינו נבהל, הוא בטוח ש'השיך' שלו' יבוא לחלצו. ובאמת, רכוב על סוס610 ומלווה באנשיו הגיע האד'י־קולא לרעאס. השודד ראה את השיך' וקידמו בברכת שלום לעגנית: 'סלם עליכום'. האד'י קולא ענה לו: 'ההמרת דתך להיות יהודי?611 לא יהיה שלום אם היהודי שלי לא ישוחרר, ומיד!'.612 ואכן יודא שוחרר.

			באזור התנהלו מספר משפחות פשע.613 אחת המשפחות הידועות ביותר באזור אלגדס היא משפחת אלזהרי שיחיא הכיר בילדותו את שלשת בניה,614 קאיד אלזהרי, מחמד אלזהרי והשלישי שמו נשתכח. משפחה־כנופיה זו היו רעים לשמים ולבריות ופרנסתה היתה משוד ופשע. משפחת אלזהרי היתה רק שניה לחמולת אלכ'צרי שהיתה חמולת הפשע המרכזית באזור אלגדס. על כל פנים חמולות אלזהרי ואלכ'צרי השתלטו בכח זרועם על ששה או שבעה כפרים באזור מגוריהם כמו אַלְמַעְזַבַּא, וַאדִּי אַלְעַמְר, מֻשְרִיעַא, אַלְמַלַאכִּי, אַכְּמַתּ אַלְכ'וּרֵץ ואַלתֻּרְבַּא.615 חמולות נוספות ישבו בכפרים נוספים השוכנים צפונית מזרחית לאלגדס ותאוותם הנצחית היתה השתלטות על גביית המסים ושאר הכנסות בעיקר בזמן חילופי שלטון.616

			 

			 

			 

			 

			
				
					מבני בניהם של התורכים ששלטו בתימן.

				
				
					החג היהודי החשוב ביותר בעיני ערביי אלגדס היה חג הפסח, וחשיבותו לפי אמונתם הינה מכרעת. כאשר ערכו היהודים את שולחן הפסח, לפעמים היה השולחן לח(!) ואין לי לפרש. הערבים נהגו לשאול את היהודים: 'כַּיְף אַלְמַאִידַּה יא יהודי' כלומר מה מצב שולחן הפסח. שכן הם האמינו כי באם שולחן הפסח שופע סימן הוא לשנה ברוכה. בד"כ נהגו היהודים לומר להם שאלמאידא מלאה(!) מים, אך גם המידענים לא הבינוני בדקותו של העניין.

					אם בחגים עסקינן, הרי לפי האמונה הערבית שבתקופה הג'אהילית, האמינו הכופרים כי רוח מזרחית המנשבת בפסח אות היא לשנה רעה. אמונה נוספת המהלכת היא שאם פוגש אתה גבר או אשה יהודיים וידיהם צבועות חינא אות היא לשנה מבורכת. המשל אומר: אַלְיַהוּדִּי תִּחַנַּא, אִתְּלַם וְתִּהַנַּה! כלומר, אם היהודי מרח חינא על ידיו, חרוש וברכה תראה בעמלך.

				
				
					מחסידי אומות העולם.

				
				
					זימן לך האל מסגד ובריכה.

				
				
					חמאה.

				
				
					אין בתימן כלים המיוחדים להגשה אלא כלי הבישול הוא כלי ההגשה. הכלי לנטילת ידים קרוי אִבְּרִיק ועשוי אף הוא נחושת.

				
				
					מנקיל סומארא וצפונה קרוי הוא קַמִיץ, שהוא 'חוץ מכבודך כעין תחתון' אומר יחיא. הקמיץ הוא כעין חלוק ולא חולצה. אלמדרעא היא כעין חולצה.

				
				
					באלגדס נהגה הוא: אִזְרֵא ובחוגריה אִזְרַא.

				
				
					גבל שֻׁהַרַא מצוי במרכז תימן החתונה. מהלכה של הדרך הוא יומיים והיא עוברת דרך מטעי קפה ובננות ריחניות הגדלות על שפתו של נהר.

				
				
					הר גדול שאחרי אַלסֻּחוּל בדרך לירים ולד'מאר.

				
				
					חִכְּמַה.

				
				
					זאת בהתאם לחוקי עומר.

				
				
					צינור הנרגילה.

				
				
					שהיא תפירת קשירה מיוחדת של שולי האריג על מנת שלא יפרם.

				
				
					תחת ללכת ולמצוא עבודה לפרנסתו עסוק היה הערבי בשיפוט זולתו, ובידוע הפרוטה מצויה עפ"ר רק ביד היהודי.

				
				
					ההבנה, החכמה התבונה, ואולי נבון עדיף מהחכם.

				
				
					מי ששיך לכת הטוענת שהם צאצאי מחמד.

				
				
					כלומר שונא ואויב ליהודים.

				
				
					נציין כי מעדויות זקנים למדתי כי ערביי תימן נעזרו בסימני המים שבנייר בכל הקשר משפטי, אם תאריך אם זיוף מסמך.

				
				
					מַצַר או קַצַ'א ומעליה מַקְרַמַא להידור. לשון מדברת: 'אני גבר, אני לא בעל מַצְוַאן'.

				
				
					איני יודע אם הוא אם בא כוחו. יהודי תימן לא שלטו כלל בערבית כתובה.

				
				
					הוראת המלה קאפח לכלוך או נוזל שיבש על בגד והתקשה כעמילן. גם שם זה אינו מצוי כלל בדרום ואף כאן יראה לי שהוא ירד דרומה עם גולי למוזע.

				
				
					אין לשון זו נוהגת בדרום. דרומי יאמר: "מוּ תִּעְמַלוּ הֻנַא".

				
				
					זלט גזורה מהמלה זלוטי, מטבע תורכי או פולני שהגיע לתימן עם הכיבוש התורכי. באלגדס ובחוגריה אין המילה זלט מוכרת.

				
				
					סִלְךּ הוראתו כבל, חוט, ובתימן הוא כינוי לטלגרף.

				
				
					למרות שאיני יודע באם קיים קשר כלשהו בין חיים קאפח למשפחת מרי יוסף קאפח הרי לא אחת ציין באוזני מרי עזרי גיאת, חברו מנוער שלמרי יוסף קאפח, ששפות זו התמחות של בית אלקאפח, טענה ששמעתי מעוד מספר אנשים.

				
				
					איני יודע מה היה אכפת להם לתושבי אלגדס לשלם מס בד'י־ספאל. לגבי העניין הרב שגילו יחיא כ'לף ותרם בסוגיה זו יש לראות את מקור העניין בקשרים שהיו להם בסביבת מגוריהם מה שהיה עומד להסתיים באחת עם מעבר המרכז לד'י־ספאל.

				
				
					כל מקום שיהודי תימן מתיחסים ל'מלך' כוונתם לאמאם או למי מבאי כוחו.

				
				
					בהקשר זה אמר לי יחיא כי יהודי הוא נִכַּאף. [לא מצאתי פירוש מדויק, אולם יתכן כי הכוונה היא שיהודי זכאי לקרוא להגנה מצד השלטון אל מול עוול שנעשה לו, ראו פיאמנטה, מילון, עמ' 497b.]

				
				
					כופיה הוא שם כללי לכובע. מַשַׁדַּא הוא כובע הנוהג אצל מוסלמים והמעיד על חובשו שזכה לעלות לרגל למכה מה שמזכה אותו בתואר המכבד חאג. משדא לבנה היא מקור לגאוה ולשון מתנשאת נוהגת: 'אַנְתּ מַא זֻרְתּ קַבְּר אַלנַּבִּי'. לדברי יחיא רק למלך תימן לבדו היה בזמן קדום כתר בצבע ירוק כמו ל'נשיאים' בעלי שלטון או לעשירים, אך אין הדבר בגדר חוק או חובה. הכובעים הובאו מזביד. אגב כובעים נעיר כי בחנות ספרים ערבית בתעז היתה תלויה תמונתו הקלאסית של הרמב"ם מתוך מחשבה שזו תמונתו של האמאם יחיא. לא ידוע לי על חנות ספרים יהודית בתימן להוציא עדן.

				
				
					כלומר 'לכובע זה' שהוא מסימני ההבדל בינותם ובין גויי הארץ. 'רַעִי אַלכֻּפְיַה' [=בעל הכובע כלומר חובש הכובע] הוא מכינויי היהודי. סבי, דאוד יעקוב נגאר, אבי אבי שהיגר ככל הנראה מן אלגדס לחוגריה, היה במקצועו אורג ומֻכַּוְפִי כלומר 'תופר כובעים'. הוא הכניס לחוגריה כובעים מסוג חדש, כמו גם קריאה דייקנית יותר.

				
				
					הדבר ממחיש היטב את מצב היהודים המתגוררים הרחק ממרכזי שלטון. השעה היתה ערב שבת בין השמשות ואנשי אלגרשב שבינם אמרו כי הם אינם יכולים להספיק ולהגיע לאלגדס מחשש חילול שבת. יהודי בשם עואץ' אלשיאחי אירח אותם והוא אינו היחיד שהציע להם אירוח. שני יהודים אחרים באו אף הם על מנת להזמינם אך אלשיאחי נשבע שלא יניחנו לצאת מביתו.

				
				
					ביום ח' באדר תש"ח, 17.2.1948.

				
				
					בַּצַאֵר, מסמכים משפטיים המעידים על בעלות.

				
				
					יחיא השיא את בתו הבכורה ביום בו נרצח האמאם. קצין שנזדמן למקום החתונה התפעל מהחתונה והעיר שאפילו חאשד ובכיל אינם עורכים חתונה שכזאת. היהודים לקחו את כל יפי החתונה אמר. שמה של בת יחיא בתימן היה שד'רא ובארץ ישראל שונה שמה לחביבה.

				
				
					כפרים הרבה מתחילם בתחילית 'מנזל' כמו 'מנזל אלסמאוי'. מנזל אלסמאוי מרוחק ארבעה או חמשה קילומטרים מן אלגדס לרוח מערב והוא כפר כהנים שהתאסלם כולו ואין ידוע אימתי ומדוע. מר עואצ' אלנגאר מספר שכפר זה מחולק לשנים, החלק האחד קרוי קוּצ'את והחלק השני היה מיושב ע"י קבאיל כלומר אנשי שבטים. בחלק הקוצ'את ישבו אתם שהתייחסו לכהנים שהתאסלמו. אומרים שהאמאם הראשון גזר עליהם לברור בין מיתה לשמדא וזהו סיפור עתיק יומין. הם היו מבקרים באלגדס, בשוק ובבתי היהודים. הם יודעים שהם מזרע ישראל שדברו על יהדותם בהסתר אך היה זה כפר מוסלמי לכל דבר ועניין.

				
				
					בני־נאגי הם משפחת משאיך' שהמירו את שמם לבני־נִינַן או בני־עינן. הרבה מחוסרי כלכלה היגרו לאלסחול לחפש את מזלם הכלכלי. האזור עצמו קרוי בני עִינַן מקום משכנם של אלמשאיך' המפורסמים מבני־עינן, שלושה משאיך' בני משפחה אחת. המסורות על סחול בני־נאגי ידועות ומפורסמות בכל רחבי הדרום אך אין איש היודע הרבה פרטים אודותיהם. מעמד בני עינן הוא כמעט כמעמד בני נעמאן וכמעט כל אלסחול היה שלהם. לשאלתי את יחיא מיהם בני־עינן ענה: אנשי אחוזה! תשובה עתיקת יומין שהוד קדומים חופף עליה.

				
				
					בעיני אנשי הדרום נחשבת סחול־בני־נאגי כמבורכת שבארצות תימן והיא קרויה בסתם אלסחול או סחול. אלסחול היא בקעה המצויה אחר אב בדרך העולה צפונה לצנעא, בין אב ובין אלמכ'אדר בין חוביש ובין בעדאן. אלסחול מבורכת ביותר בגשמים עד שהמסורת אומרת כי מעולם לא נפגעה אלסחול מבצורת. אשר על כן משלו המושלים את המשל המפורסם בכל רחבי הדרום:

					יַא הַארִבּ מִן אַלְמוֹתּ / מַא מִן אַלְמוֹתּ נַאגִּי

					יַא הַארִבּ מִן אַלְגַּוַע / סֻחוּל־בַּנֵי־נַאגִּי

					הוי הנמלט מן המות / אין מן המות מציל

					הוי הבורח מן הרעב / ברח לך לסחול בני נאגי.

					כאשר שואל אדם את חברו לאן מועדות פניך ואין בכוונת הנשאל לספק את סקרנותו של השואל, או כאשר אין השואל הולך למקום מוגדר עונה הנשאל בסתם: 'סחול בני־נאגי'.

				
				
					יַנְהַבּוּ, שם פעולה.

				
				
					ריבוי של קאצ'י. כפר המצוי במרחק שלושה עד ארבעה תחומין מן אלגדס לרוח מערב ולא נתברר לי אם יש קשר בינו ובין ישוב המשומדים קֻצַ'אתּ.

				
				
					כאשר יהודי הדרום רוצים לתאר יופי של גוי או גויה, לשונם היא: "אין שבח לאומות!".

				
				
					מוֹהְר סוס זכר, מוהרה נקבה. סוס הוא בעל חיים עדין לטופוגרפיה הקשוחה של תימן. ראו: 'מוֹהְר לַאבִּס גַּנְגַּן' [=קישוט]. בשיר הדיואן: 'יא שמטרי עפר'. 

				
				
					בשל חטיפת יהודי.

				
				
					אשת השודד שטיפלה ביודא השיבה ליודא בלשון: יא יהודי ן' אליהודי. אתה צודק. הנה אלשיך' שלך בא לפדותך.

				
				
					על פשע בתימן, בין יהודי בין מוסלמי, לא נכתב כמדומני דבר.

				
				
					אלזהרי זייף מסמך בו כתב כי השדה חול־מדאר שייך למסגד הכפר המוסלמי אלד'יראע שכל בניו לומדים בזביד.

				
				
					אין להחליפה בתורבת ד'ובחאן שבחוגריה.

				
				
					כידוע בעת חילופי שלטון היה השליט החדש טובע מטבעות חדשים להודיע ולהכריז כי הוא המלך החדש.

				
			

		

	
		
			 

			חלק שני

		

	
		
			 

			פרק תשיעי

			בית יודא כ'לף

			בני כ'לף, בית אב שעוצמתו היתה רבה.617 

			ש.ד. גויטיין

			בית יודא כ'לף, הבית הבולט שבאלגדס, ממוקם היה בדרך לסוּק אַלְכַ'מִיס שבאלגדס. הבית היה קרוב מאד לשוק וכאשר ירדו גשמים ביום השוק, היו מי מבאי השוק שנכנסו לבית יודא על מנת לתפוס בו מחסה.618 הבית היה גדול619 ומרווח והמדרגות המוליכות לקומה העליונה היו רחבות דיין כדי שפרה או אתון עמוסות משאוי יכולות היו לטפס עד לקומת הגג. האתון למשל היתה מתקרבת לִאלְמַטְחַן ואשת יחיא היתה מגישה לפיה קב ד'ורה או דוחן על מנת לסלקה מן אלמטחן. היה זה הבית היקר והנכבד שבאלגדס. הוא היה בנוי אבן מיוחדת הקרויה פַ'רְע, שצבעה 'ירושלמי' הדגיש יחיא, וחממה אשתו תיקנה — אפור.

			בקומת הבית הראשונה, אַלטַּבְּקַה אַלסֻּפְלַא או בסתם אלסַּפֵל כלומר הקומה התחתונה, התנהלה עבודת האריגה באלמַצְ'לַאע. בפינה אחרת באותה קומה שוכנו שלוש הפרות וכן מחסה לשאר בהמות הבית. כידוע אין בתימן מבנה המיוחד לפרות והמושג 'רפת' אינו קיים, אלא הוא הרפת הוא מקום משכן כלל בהמות שבשרות האדם.

			בקומה השניה, אַלטַּבְּקַה אַלתַ'נִיַיא, היו ארבעה חדרים כשאחד החדרים שימש כבית כנסת שהכיל כארבעה מנינים. לשם השוואה בבית הכנסת הגדולה התפללו כמאה איש. החדר השני היה מִכְ'זַאן620 שהוקדש לספרים שהונחו בארגז עץ.621 באלמכ'זאן היתה חַגַּבַּה622 שהיא כעין אבמטיית אבן גדולה הנבנית כחלק ממבנה הבית בזמן הבנותו ובה מאחסנים את הד'ורה שבשימוש השוטף. אלחגבה מוגנת בקירות גבוהים ומסויידים בסיד שאף הוא מסייע בשימור הד'ורה המאוחסנת בו.623 בבית יודא היו שלוש חִגַּאבּ. אלמִכְ'זַאן, שימש גם ככספת לאלבַּצַ'אעַא כלומר לחפצים, ובו שמרו דברי ערך, כסף, בגדים יקרים, תכשיטים ספרים וכד'. הקומה השלישית של הבית היתה בשימוש שוטף ובה היה המטבח.

			המטבח באלגדס קרוי סַקִיפַא624 ובו תנור להכנת כַ'פוּשׁ שהוא ממשפחת הלחוח. תנור אלכ'פוש דומה לתנור המצוי בחצרות התימנים בארץ ישראל והוא התנור הקרוי במשנה פוֹרן או פוּרני, תנור חול אדום המיוחד לתנור ולכלי חרס. את התנור בנו יהודיות שזו אומנותן ופרנסתן. את כלי האוכל מניחים ברצפתו החלקה של התנור המוסק בעץ. קודם הסקתו מטאטאים אותו במטאטא,625 מנגבים בסמרטוט, מניחים שכבת זרדים626 על רצפת התנור ועליהם עצים, והאש בוערת ברצפת התנור. כאשר העצים מאדימים מזיחים אותם הצידה ומוסיפים שכבת זרדים נוספת ומיד אחריהם את אלכ'פוש. התנור הנוסף שבמטבח היה לשימוש יומיומי והוא יועד להכנת פַטִיר, עַצִידּ וכד'. אַלְמַלַּאחַא היא מחבת המקובעת בצורה מוגבהת על האדמה, כעין שולחן והיא יעודית להכנת הלחוח;627 אלמַצְעַדַא הוא תנור לאפיית כ'וֹבְּז חיטה. התנור לאפיית מאפה ד'ורה קרוי צוֹעְד.

			מרי נסים

			מרי נסים אלבעדאני, תלמיד־חכמים, תלמידו של מרי דאוד בן דאוד מן הכפר דִ'י־קַחְם שבבעדאן. בשל חריפותו628 כונה מרי נסים ר' אלעזר המודעי. כמו הרבה מחכמי תימן ידע מרי נסים את הפסוק, כלומר את פרשת השבוע, על פה. הוא היה מפולפל וחביב ובעיקר בעל כושר הוראה מעולה. הוא לימד אנשים שנכשלו בכל מסגרת לימוד ו'עשה מהם אנשים'. הוא היה מורה אהוב ונערץ, תלמיד חכמים 'פשטן' כהגדרת יחיא, 'שואל ומשיב'. כמנהג תימן עיכב הוא כל אדם שנקרה בדרכו ובכל דרך ומיד דרש לו על פרשת השבוע. מרי נסים היה הדרשן, הפרשן והמנהיג הכריזמתי של בית־הכנסת הפרטית שבבית כ'לף, המוציא והמביא בענייני קדש וציבור. הוא לימד באלמַצְ'לַע629 ששים(!) ילד. באחת הפינות היה מצ'לאע ובאחרת תלמידים, ומפורסם הוא הדבר שיהודי תימן הם אנשי תורה ועבודה והדברים עתיקים. גם ברמתו הגבוהה לא היה הלימוד ליברלי. כאשר היו הצעירים מגיעים להלכות אישות בשו"ע היה המרי פוקד: כַ'לֵּף! כַ'לֵּף! כלומר דלג. כזה היה החינוך המיני בתימן.630

			מרי נסים הועסק בתשלום כמרי בבית הכנסת של משפחת כ'לף. זהו אחד המקרים הבודדים הידועים לנו בתימן של אדם המתפרנס מעיסוק בקדש.631 מרי נסים ואשתו התגוררו בבית כ'לף עם שלושת ילדיהם, עואץ', יהודה וקמר. בשנים בהן התגורר מרי נסים בבית כ'לף, קבר הוא, בשתי ידיו, כעשרה מילדיו שנסתלקו קודם זמנם. כזו היא ארץ התימן. בימי חולשתו של יודא החליף נסים את דמות האב והיה מעין אַפְטוּרפוֹס.632 מרי נסים הועסק בבית יודא גם כאורג. שלא כמנהג תימן בה נהג הפסוק 'ביומו תתן שכרו',633 קיבל הוא תשלום חודשי ובכלל זה מזון אף ללא קשר להספקו,634 עד שעמד על רגליו הכלכליות ויצא לדרך עצמאית. הוא הוחזק על ידי המשפחה מעצם מעמדו כמרי משך שלשים שנה. גם אחר פטירת יודא האב נשאר מעמדו של מרי נסים כשהיה עד פטירתו באלגדס. מרי נסים חשש חשש־שוא שמא יחיא יסלקו מן הבית. אך יחיא הבטיחו שאף אם הוא עצמו יצטרך להתלונן ברחוב הוא לא יוציאו מביתו.

			מרי נסים לא היה האדם היחיד שהתגורר בבית כ'לף. אדם נוסף שהתגורר זמן קצר בבית יחיא הוא יוסף, סוחר635 משרעב שסחר עם שותף בקפה צַאפִי. בבעלות השניים היתה מַגְּרַשַׁא, מתקן להפרדת גרעיני הקפה מקליפתו הקשה.636 כשרעבי עסק יוסף גם בסחר אריגים. יוסף ישב שנתים ימים בכלא בשרעב, יחיא לא שאל מדוע ויוסף לא סיפר. ממעט הפרטים שנתבררו עלה כי כל אימת שיוסף נשתחרר מהכלא נתבע הוא שוב למשפט על עניין אחר עד שהדבר נמאס לו והוא החליט לברוח משרעב אך לא לפני שירד מכל נכסיו. יוסף שרעבי התגורר שנה וחצי בבית יחיא כ'לף כשהוא נשוי בארצו. הוא היה חברותי עד מאד ובעל חוש הומור מפותח. הוא נהג לצאת מבית יחיא לשוק על מנת להתענג בשמש הנעימה ושב לבית יחיא בשעה אחת־עשרה לערך, שעה שחממה אשת יחיא היתה מאכילה את הפרות. כאשר היה רעב היה רומז לה: 'אַתְּרַאיְיתּוּ637 שאת מביאה לי פַדִּירַא.638 כמנהג חלק מיהודי שרעב הוא היה אוכל כַּרְשׁ נַא כלומר כרס בהמה נא(!) מה שנהג במספר מקומות בתימן,639 כבן חמישים נכנס יוסף לארץ ישראל והתישב בפתח־תקוה.640 

			מתפללי בית הכנסת שבבית כ'לף באו להתפלל בבית כ'לף בשל אישיותו של מרי נסים. לבית הכנסת שבבית כ'לף הגיעו מתפללים אף מקצה הכפר ואפילו כאלה שהתגוררו סמוך לאלכַּבִּירַא. בימי ראש השנה וכיפור טען מרי נסים ל'רוב עם הדרת מלך' וסגר את בית הכנסת הפרטית שבבית כ'לף,641 בית מארחו ומפרנסו, וריכז את כל המתפללים בבית הכנסת הגדולה.

			מרי אלעזירי ומרי נסים חברו בעת הצורך לנקיטת פעולה נגד עצירת הגשמים. מרי נסים נהג להכריז כי אם מי מהיהודים לא יבוא לקריאת תהלים בשבת או לא יתענה נגד עצירת גשמים ביום שיקבע, אחת דינו להאסר. אלעזירי הבטיח לאלגַ'נְמִי כי הם יקראו בשבת את כל תהלים נגד עצירת הגשמים.

			בתימן נהגו להדליק נר642 כל ערב במקום בו הונחו ספרי התורה למשמרת. באחת הפעמים נפל נר בבית הרון חסן בחדר אחסון הספרים והצית, וחצי מתיק הספר של כ'לף נשרף. גם כל שאר התיקים נפגעו מהשריפה אך אף ספר לא ניזוק כדי פסילה. כמנהג התימן הלכו לשאול את מרי נסים מה אות ומה סימן אם ספר תורה נשרף. מרי נסים ענה שזו גזרה ואות אזהרה לתלמידי חכמים דבָּרי הציבור, והדבר הוא או בראשי אני, נסים, או בראש מרי חסן מוסא. באותו חודש נפטר מרי נסים.

			בית כ'לף

			ככל הנראה, היתה משפחת כ'לף העשירה שבמשפחות אלגדס643 ומן המשפחות היהודיות העשירות בכל האזור. כמו כל תושביו היהודים של הכפר עסקה המשפחה באריגה,644 אך עיקר עושרה של משפחת כ'לף בא לה משדות ובהמות שהיו בבעלותה ומסחר באריגים.645 בין יתר רכושו היו ליחיא שלושת אלפים מטבעות זהב, מטבע אנגלי לדבריו. ערך מטבע זהב לדבריו הוא עשר רִיַאלַאתּ. אחר שובה של משפחת כ'לף לאלגדס לא איבדה היא ממעמדה. אמנם המשפחה ידעה עליות ומורדות כלכליים, וכמשפחות אחרות הושפעה אף היא מתהפוכות העתים, אך תבונתם של סאלם כ'לף646 ובנו יודא עמדה להם והמשפחה שמרה על מעמדה הכלכלי כמו החברתי.647 

			שוד בבית כ'לף

			גַ'אלֵבּ בִּן עַבְּד אַלְפַקְיַה שהתגורר באלחַפְא אַלסֻּפְלַא648 שבאלגדס התידד עם שלמה בן אלחומרית, אחיו מאב של יחיא. ידידות קרובה נרקמה בין ג'אלב לשלמה והשנים ישבו יחד למִקְיַאלַא649 בכל יום ששי. יחיא כ'לף נהג להזמין את ג'אלב ואת שלמה לארוחת צהרים שעיקרה לחוח, חלב וסַמְן. באחד מימי ששי בא מֻחַמַּד קַאֵידּ אַלְעַוְודִּי מהכפר אלעדן, מרחק תחום צפונה מן אלגדס, והניח בבית יחיא כ'וֹרֵגּ650 ד'ורה באלמַצְ'לַאע שבקומה התחתונה. תוך כדי אכילה הבחין ג'אלב בן עבד אלפקיה במחמד קאיד הנכנס לאמלצ'לאע ומניח את כ'ורג אלד'ורה.

			למחרת, בשבת בבוקר, עם הגעת ראשוני המתפללים לבית הכנסת שבבית יודא הבחינו חדי העין שבהם כי חלון אלמצ'לאע פתוח. בשל השבת הפנו הם את תשומת לב יודא לכך. יודא ירד לבדוק מפני שחש לבדים היקרים השמורים שם. מיד הרגיש יודא בחסרונה של הד'ורה. חששו של יודא לא היה חשש שוא, היות והבית לא נפרץ עלולים להעליל עליו כי הוא גונב הד'ורה. העולה הוא כי באותו לילה נכנס ג'אלב חברו של שלמה בן אלחומרית דרך החלון לבית יודא כ'לף וגנב את הד'ורה של מחמד קאיד.

			באלנַהְוִי, כפר הסמוך לאלגדס, התגוררו שׂרים מטעם האמאם651 ומַשַׁאיֵךְ' אלָּמים בעלי זרוע, ביניהם השֵׁיךְ' אִסְמַעִיל.652 באותה שבת יצא אסמעיל לטייל באלגדס653 ושלמה בן אלחומרית פגשו וסיפר לו את שקרה. על אתר פקד אסמעיל: 'נוּפְתַּש!' כלומר נחפש, ונתחיל אצל ג'אלב. החיפוש החל בקומה הראשונה של הבית קומת משכן הבהמות. שלמה כ'לף, חברו של ג'אלב, הכניס את ידו אל תוך ערמה לחה במיוחד של הפרשות בעלי חיים עד שידו השיגה את הד'ורה. אלכ'ורג654 הושב למחמד קאיד לחדר אלמצ'לאע ושלמה הכריז קול רם: 'אַבְּצַרְנַא דּ'וּרַתַּךּ יַא עַוּדִי' [=מצאנו את הד'ורה655 שלך — הו איש אלעוד]. בטלנים הרבה שנקבצו הגיבו בחיוך לעגני: הנה בן מוּצַלִּי אלגֻּמְעַא, בן אלפקיא המתפלל ביום ששי, בן בעל אלכ'ֻטְבַּא656 נתפס בגניבה.657

			במוצאי שבת זימן אביו של ג'אלב, עבד אלפקיה סוחר הטבק,658 שנים או אולי שלושה מכובדים מגֻּזְחַאן, כפר השוכן מערבית לאלגדס, וכן מן אַלנַּהְוִי. אלפ'קיה קשר בגד בצוארו כמין עקירא.659 הוא נתן ליודא כ'לף טֻבְּעַה660 תותן ועקר את עצמו ליודא, כלומר התקשר ליודא ברמת מחויבות מוחלטת. כל זאת לשמחתו של יודא כ'לף,שרצה את קרבתו של עבד אלפקיה בשל מעמדו ומשלח ידו.

			 

			 

			 

			 

			
				
					ראו גויטיין, דיוקנו של כפר אורגים, עמ' 221.

				
				
					בערבית: יַכְּנַן, דהיינו תופס מחסה מגשם או שמש.

				
				
					דַּאר.

				
				
					ברבים: מַכַ'אזִין.

				
				
					בערבית צֻנְדּוּק. ליחיא היה בבית צונדוק עתיק יומין.

				
				
					ברבים: חִגַּאבּ. זו אולי מקורה של הברכה הצינית הנוהגת בחוגריה: 'יַחְגּוֹבּ עַלַיְךּ אַלרַּחְמַנִי' שהוראתה: יגן עליך האל.

				
				
					הפרדת הד'ורה מן האפר נעשית ע"י זרייתה ברוח בעזרת נפה [בערבית: מַנְכ'וֹל, ברבים: מַנַאכִ'ל] שחוריה דקים [מנכ'ול נַמִים]. נפה בעלת חורים בקוטר גדול יותר קרויה 'מַֹשַן' או מנכ'ול־הַאגֵּר. אלמנכ'ול עשוי עור עז או כבש, לא עור פרה, ורצען גוי הכינה. אגב, 'האגר' הוראתו גדול וברור וזהו גם כינוי לכתב הנראה היטב לעין. 'יַקְרַא בַּאלְנַּמִים' הוא כינוי לעגני לאדם הקורא באותיות הקטנות שבספר, כלומר בפירושים במקום בעיקר הטכסט, ומתוך כך בא להחמיר יותר מכדי העיקר.

				
				
					בחוגריה: דַּיְמַה.

				
				
					מַגּוֹשׁ, ובלשונם 'אלמגוש חק תשרי' העשוי מלולבי סכות.

				
				
					בחוגריה: קַשַׁאוֵש.

				
				
					בחוגריה היתה אלמלחה מקובעת ברצפת אלדימה.

				
				
					יש לדעתי להידרש לטיבו של המושג 'חַרִיפוּת' בתימן.

				
				
					כלומר בחדר בו עבדו באריגה בו היה אלמצ'לאע.

				
				
					תורה שלימדני יחיא: "חוץ מכבודך מי מלמד הכלבים העכברים והחמורים ענייני יחוד? הגמרא אומרת אנשי כנסת הגדולה ביקשו לחבוש יצר הרע, חבשוהו, לא מצאו ביצה לאוכלה. התירוהו. העולם צריך אותו."

				
				
					אף מרי חיים יחיא סינואני מהכפר סנואן בחוגריה התפרנס מן הקדש ומן הציבור. מרי חיים סינואני נהג להעתיק ספרים והעניקם כמתנה וכתודה והוא ידע שהוא יקבל עבורם תשלום. מרי חיים לא עבד מעולם לשם פרנסתו אלא התפרנס מן הצדקות.

				
				
					מרי נסים התגורר עשרים וחמש שנה בבית השייך ליחיא ללא כל תמורה כספית, ואפילו לא ריאל סמלי אחד.

				
				
					דב', כד טו.

				
				
					אין בידינו עבודה על מחשבת הזמן בתימן.

				
				
					בִּיַאע מֻשְׁתַּרִי.

				
				
					קִשְׁר.

				
				
					חלמתי.

				
				
					שיבוש של פַטִירַא והכוונה חַתִּיכַּת לחם.

				
				
					'לא תאכלו ממנו נא' (שמות, יב ט).

				
				
					אגב סחר בקפה נעיר כי בתעז עצמה לא ידועים לנו יהודים שהיו סוחרי קפה בינלאומיים כמו בשרעב ובאלעודיין. רוב סחר הקפה בדרום תימן היה בידי יהודים והם נהגו לשלם מקדמה לבעלי המטעים על מנת להבטיח את היבול למסחרם.

				
				
					ולא חשו.

				
				
					בערבית: שמעה. כאן בארץ אומרים הם "נֵרַה" לשון נקבה.

				
				
					וראו גויטיין, דיוקנו של כפר אורגים.

				
				
					היו בתימן אנשים שהיו אומנים גדולים במלאכתם אך בשל העניות המרובה לא היתה להם אפילו טלית משלהם. 

				
				
					כאשר הגיע למשל השד"ר הצפתי דוד נגארי לאלגדס אך טבעי היה שהוא יתלונן בבית כ'לף. אגרתו של השד"ר שמורה ככל הנראה בעזבונו של יחיא אך עד כה לא עלה בידי לאתרה.

				
				
					נשא מספר נשים בחייו.

				
				
					אינטרס קיומי של כל אדם הוא שמירת מעמדו הכלכלי. קניית מעמד חברתי בחברה התימנית כוללת את נסיבות הזמן, היחוס, העושר ואת הקריאה המושלמת של הפסוק בספר תורה, הרבה קודם לידיעת הלכה. חשיבות רבה נודעת גם לכישוריך המוסיקליים.

				
				
					אלחפא אלסופלא מרוחקת מן אלגדס חצי תחום בתחתית הכפר ובה מתגוררות מספר משפחות ערביות. הן התישבו באלגדס בתקופה מאוחרת וטוענתן כי הן חיים באלגדס מימים ימימה.

				
				
					מקיאלא הוא מושב חברים המתקיים ביום, סמרא היא ישיבת לילה. 'נַדִים' הוא חבר לכוס ערק.

				
				
					שק לאחסון תבואה בנפח קדחיין. שווי אלכור'ג והד'ורא עשרה קרוש כשעלות אלכ'ורג עצמו הפוך מערך תוכנו. התבואה הוכנה לקראת סוק אדאמאת הממוקם מערבית לאלגדס, ששימש מרכז סחר אזורי ביום ראשון ובעיקר ביום שני. במחוז ד'י־ספאל בין סראק לאלגדס. אחר יום השוק לנו סוחרי בעדאן בבית יודא כ'לף.

				
				
					בימי יחיא גבאלא.

				
				
					שיך' אלם.

				
				
					הוא נכנס למושב היהודים בשבת מפני שאין איסור חוקי בדבר. אמנם על פי ד'ימת־אלנבי החיפוש והפעלת הסמכויות אסורים, אך הביקור הידידותי ואף המסחרי מותרים. יהודי בני־עבאס ואלשעובה שבחוגריה היו קונים שמן רק בשבת. כיצד? אלעַצַּר המוסלמי, דהיינו מוכר השמן [=צליט], עבר באלשעובא עם סחורתו רק בשבת. היהודים היו מניחים את דמי השמן במקום ידוע ומוסכם מבעוד מועד מתחת לאבן או כלי וכד'. אלעצר הניח את סחורתו ולוקח את תמורתה. 

					אגב מוכר שמן, הרבה מספורי תימן העממיים פותחים ב"אַלְכַ'בַּז אלמַּוַאז וּעַצַּר אַלצַּלִיט" כלומר האופה מוכר הבננות וסוחט השמן, שהוא המקבילה של 'היו היה'.

				
				
					אין זה שק קבוע וכל השקים שימשו לאותן מטרות; שק העור הוא כמובן החזק והכבד מבין השקים; גּוּנְיַה [הריבוי החוגרי: גַּוַאנִי] הוא שק העשוי בד יוטא בגדלים שונים שהגיע מעדן. גּוּנְיַה היא תחליף לשק הצמר התימני, הוא חזק מאד ונושא בהצלחה את השבלים [=סַבּוּל]. הוא שימש לאגירת ד'ורה, חיטה וצימוקים.

					באלגדס כמו בכל רחבי תימן, תפרו שקים, ואיני יודע אם יהודים אם ערבים. השקים היו עשויים צמר עזים או כבשים וצבעם היה שחור או לבן כלומר כצבע בעל החיים. באלגדס ובסביבות תעז קרוי שק זה גְּרַארַא [ברבים: גִּרַאר] וניתן לאחסן בו עד ארבעה אַקְדַּאח.

					שקים זהים נקראו באזורים שונים בשמות שונים: עֵיְבֵּה, שק עור, ברבים: אַעְיַאבּ. בחוגריה עַיְבַּה ברבים: אַעְיַאבּ. עיבה וזוּעְבּא הם תיקים גדולים הזהים בנפחם. השם זועבא מצוי גם באזורי בעדאן ואב ושניהם שקים זהים. ניתן להעמיס על החמור, ואפילו למשך יום הליכה, כ'ורג [=שק בנפח קדחיין] ובלבד שיהיה שקול משני צידי החמור. גודל השק הותאם למבנה הבהמה. בנוסף קיים שק של עד ארבעה אקדאח לערך העשוי עור.

					באלגדס יצרו תיק קטן הקרוי כֻּרְעַא העשוי עור גדי או כל עור רך אחר. הוא שימש כתיק לדברי ערך אישיים ולעתים הוא נתפר עם מפתח ומנעול.

				
				
					זמן הורדת הד'ורה מהקנה הוא כאשר הפרי [=אלגּוּשַׁה] מתחיל להתייבש ומתקבל גַּהִישׁ. הורדת העלים [=אַעְלַאף] שעה שצמח התירס עדיין באדמה יש בו תועלת כפולה, היא מעניקה לצמח כח, ובו בעת משמשים העלים מאכל הפרות. 

				
				
					כלומר — אדם נשוי.

				
				
					מחמד קאיד היה כבן שלושים ונשוי. 

				
				
					שני סוגי טבק [=תותן] נמכרו באזור. הנפוץ שבהם הוא 'אבו נוּקְטַא' והוא מיועד לנרגילה. אלתותן אלחומאמי הוא היקר. הוא היה מבושם ורק יד עשירים השיגה אותו. תותן אַסְוַאד [=שחור] מיועד למשרעא־בלדי [=מקטרת]. בחוביש ובאלסחול גידלו טבק; שני סוגי מקטרת היו באזור אלגדס, ארוכה וקצרה. ראש המקטרת היה חרס והקנה היה עשוי עץ, ואומן יצרה בשוק. על מקטרת בחצי־האי ערב שארכה אמה ראו: דאוטי, על פני ערב, עמ' 189.

				
				
					כעין הצהרה. 'אני הרוצח', או: 'אני הגנב'; 'סלחו לי'. בחבקן תינוק נהגו נשות תימן לומר: 'אַנִי עַקִירַא אַנִי מַטִירַא' שהוא מביטויי האהבה והתחיבות אל מול התינוק. כאשר מתארע דבר חברתי חמור נוהגים יהודים כגוים לשחוט שור ולאכול את בשרו תוך יריית יריות באויר כאות מחאה לפני בית השליט, פעולה זו קרויה 'עקיר'. אמי המ"ל (=השם מחיל ליה), נהגה לשבץ בבקשותיה אל ילדיה את המלים 'אני עקירא' או 'עקירא ומטירא' שיתכן והוראתו אני כפרתך.

				
				
					חבילה, נקראת כמו כן פֵכְ'ת.

				
			

		

	
		
			 

			פרק עשירי

			שבע נשות יודא

			משך ימי שני חייו נשא יודא כ'לף661 אביו של יחיא שבע נשים.662 אך אף בעודם בתימן לא ידע יחיא את כל הפרטים אודות נשי אביו663 ואת שזכר יחיא אודותיהן מביא אני כאן. את שתי נשותיו הראשונות גרש יודא אך אין איש יודע אימתי ומדוע. שמותיהן נשתכחו ואין יודע אם ילדו הן ילדים ליודא. לשתיהן היה יודא בעל ראשון. גם אשתו השלישית של יודא שמה נשתכח. היא ילדה את סאלם, בנו היחיד של יודא מאשתו זו.664 אשתו הרביעית של יודא כ'לף היא סעידה בת אלחמארית,665 ילידת מנזל־אלסוק ויודא הוא לה בעלה הראשון.666 ליודא ילדה סעידה שישה ילדים: אברהם, סעיד, שמעה,667 שלמה, סאלם וזהרה.668 סעידה נפטרה באלגדס. אשתו החמישית של יודא היא קמר בת מסלם אלגדסי, אשתו הששית היא ברוד בת מוסא מעוצ'ה אמו של יחיא כ'לף, ואשתו השביעית של יודא היא מרים.

			אשתו הרביעית של יודא — סעידה בת אלחֻמַארִית וילדיה

			אברהם אלחֻמַארִי

			אברהם בכורה של אלחֻמארית היה גבר יפה תואר. הוא הסתכסך עם אביו יודא כ'לף שהכהו ואף אסר אותו באזיקים.669 למרות היותו אסור בנחושתים קם אברהם בחצות ליל, פתח את דלת הבית, ורכב על אתונו670 לכפר בני־שמלאן. שם הגיע לביתו של נאגי מוּצְלֵח,671 שם המיר אברהם דת.672 מעתה נודע אברהם אלחמארי בשם חדש — צאלח בן נאגי מֻחסן.673 נאגי מוצלח השיב את האתון בה רכב אברהם ליודא כ'לף מתוך כבוד.674

			סאלם אלחֻמַארִי

			אמו של סאלם, סעידה אלחומארית, נפטרה ממחלת אלשֹּוּבַּע675 כשסאלם היה בן חצי שנה ולכן היה צורך במינקת. דודתו של יחיא — אחות אמו ברוד — היתה אלמנת אדם ממשפחת אלשיאחי מהכפר אלגַּרְשׁבּ. יודא כ'לף ביקש מן האלמנה הצעירה שתניק את סאלם בן אלחמארית. היא הסכימה ללא תנאי, אולם יודא דאג לספק למינקת את כל מחסורה. יודא נתן למוסא מעוצ'א, אביה של המינקת, שתי פרות לפרנסתם676 מפני שביתם היה עני.677 

			משגדל, נדד סאלם והגיע לחוגריה לעבוד אצל בני נועמאן, מנכבדי הערבים, שכן היה אומן במקצוע התפירה. כאביו לקח678 סאלם בן סעידה אלחומארית679 שבע נשים. אשתו הראשונה היא זהרה בת הרון סעיד מן אלגדס, אחות אשת אחיו שלמה.680 אחרי שנתים נתגרשה681 היא מפני שהיתה עקרה.682 אשתו השניה היא חממה בת דודו סאלם כ'לף, אחי אביו יודא, שהתגורר בכפר מוּעֵד שאחרי גִבְּלַה.683 חממה היתה קטינה והזיווג לא עלה יפה והיא גורשה אחר שנתים. אשתו השלישית היא בת דודו מהכפר רעיאן, בת סאלם כ'לף אחי אביו יודא. היא ישבה בבית כ'לף באלגדס שנה או שנתים.684 אלימותו היתירה של סאלם, לצד היות אשתו עקרה, הביאו לגירושיה. אשתו הרביעית היא בת אלמשרקי הידועה יותר בכינויה אלמשרקיה, או קמר אלמשרקיה. היא ילדה לסאלם בן שנפטר בתימן685 ובת.686 קמר גורשה על ידי סאלם אחר חמש שנים. האשה החמישית היא קמר בת אלכהן.687 קמר גדלה יתומה מאב אצל אמה רומיה אשת מסלם יעקוב אַלתֵּרַם מן אלגדס. קמר ילדה לסאלם שני בנים, את סעיד688 ואת יעקוב.689 אחר שנים הרבה גירש סאלם את קמר אחר שזו ילדה לו את בנו השלישי חסן,690 וכן בת שהערבים בתימן לקחוה. האשה הששית היא בנת אלדִ'יבּ691 מבעדאן. אין יחיא זוכר את שמה מפני שהיא אינה מן אלגדס. היא ילדה לסאלם בן. לבנת אלדי'ב היו מספר אחים שכונו אַלמַשַׁארִיקַה וכולם רצענים.692 הם התגוררו במוּעַאד כפר בו התגורר סאלם כ'לף אחיו הצעיר של יודא כ'לף. אשתו השביעית היא ברכה693 מבעדאן, אשתו עד לאחרית ימיו של סאלם יודא כ'לף. שניהם נכנסו לארץ והתישבו בשכונת סלמה בת"א. ברכה 'נתנה לו' — כלשון בני תימן — כלומר ילדה לו, שש בנות ובן.

			סעיד אלחֻמַארִי

			סעיד בן אלחֻמארית נישא לקמר בת סאלם אלשרעבי בת אלגדס, ונשאר להתגורר באלגדס באחד מבתי האב יודא כ'לף. סעיד היה תלמיד חכמים שוחט ומשורר694 ולו שלשה בנים.695 סעיד עסק במסחר אריגים בתעז וכמו יחיא לא היתה לו חנות בבעלותו. הוא לקח סחורה מן אלגדס והעבירה לגבל צבר או לתעז. באחד מנסיעותיו לתעז ביקר סעיד בגן החיות שבעיר שהיה במרכזה של תעז696 על יד בית הסוהר המכונה אלקַאוּש והתקרב יתר על המידה לכלובו של הנמר.697 הנמר הוציא את כף ידו אל מעבר לסורג,698 חבט699 בסעיד וקרע מעליו את טליתו ויחיא רואה ואין מושיע. אין צריך לומר שסעיד נבהל מאד. רוחו של סעיד לא שבה אליו, ויחיא שילם לחמר ערבי קרש וחצי על מנת שישא את סעיד לאלגדס. לא היתה דרך להיטפל700 בסעיד המבוהל והכל היו סבורים שיתאושש. אולם כעבור שבועיים ימים, בהיותו כבן ארבעים וחמש, נפטר סעיד.

			שַמְעֵה אַלחֻמַארִית ומשה ממיר הדת

			שמעה בת אלחֻמארית נישאה למַחְפוּץ' חיים גדסי,701 תלמיד חכמים ממשפחת אַגְּדּוּס.702 מוצאו של מחפוץ' חיים הוא מן הכפר גַּרְשַׁבּ שבבִּלַאדּ אַלְגּוּמַעִי והוא עבר לאלקַרְיַיתֵּין, משם לאלמַקְלוּע ואחר כך חזר לגרשב שם נפטר. כמו רבים אחרים רק נשא הוא את הכינוי אלגדסי.703 למחפוץ' חיים ילדה שמעה שלשה בנים.704 שמעה עברה להתגורר עם בעלה באלגרשב705 ושניהם נפטרו בתימן.706 

			בחלק ירושת שמעה וירושת יחיא מאביהם יודא כ'לף, נפלו בית ושדה. שני שלישים ליחיא ושליש לשמעה, זאת בהתאם לחוק המוסלמי, שרוב החוקים הכלכליים באלגדס נקבעו על חוקיהם. יחיא ושמעה היו שותפים בד'י־תַ'וְאֵבּ, הטובה שבשדות, בעוד הבית היה זה שבו התגורר מרי נסים. שמעה נפטרה באלגרשב חמש שנים קודם הכניסה לארץ ישראל. בעלה מחפוץ' מכר את חלקה של שמעה ליחיא על מנת לממן את חתונת בכורם דוד. 

			שלמה כ'לף אלחֻמַארִי

			שלמה כ'לף היה אורג במקצועו. הוא פשט רגל, כלומר לא היה לו ממה לשלם את חובותיו לספקי חוטי האריגה. במקרה כזה היו השלטונות מגוייסים לטובת הנושים, ואוי לו לבעל חוב.707 בשל כך ברח שלמה לעדן ורק אחר שנים שב הוא הביתה לאלגדס.

			שלמה היה דמות מרכזית בבית אביו יודא כ'לף, וכל באי הבית פנו אליו. בחיי האב הוא היה בטל ללא מעש, וחי על חשבון האב עד בוא יום חלוקת הירושה. אמנם למד הוא את מקצוע האריגה אך בפועל כמעט ולא עסק בכך, ולא היה לו כל עיסוק מיוחד.708 

			בעוד חי האב, היה שלמה השליט בבית. אולם יודא זקן ונחלש, וכבר לא יצא את הבית. בימי זקנתו פחתה אימתו, אימת אב, והוא לא יכול היה לעצור בעד בנו שלמה עד שהיה ממשל ואומר: 'חיה לד'ל וקתֹה' כלומר חביב הפחד בשעתו וידו קצרה מהשפיע. כאשר נפטר האב, נסתתם לשלמה מקור הכלכלה, והוא הגיע עד פת לחם.

			אחרי מות יודא נשא שלמה בן אלחֻמארית709 את מרים710 בת הרון סעיד גַּבַאִי לאשה. הוא לא התאקלם באלגדס מפני שבאופיו היה מרדן 'ומתנודד' שנע ונד שנים הרבה, עד שלבסוף נשתקע בסביבות אב. שלמה נהג, באופן חריג, להשאיר את ילדיו לנפשם לתקופות ארוכות אצל משפחת גוים בכפר הסמוך לאב ששמו נשתכח, על מנת שמוסלמים ישגיחו עליהם. המוסלמים שחמדו נשים יהודיות יפות כבתו של שלמה, אילצו אותה להתאסלם על אף התנגדותה הנחרצת והנואשת.711 שלמה הגיע לכפר על מנת לחלץ את בתו אך המוסלמים קידמוהו במטר אבנים ואף עמדו להכותו. 'היא כבר זכתה ונכנסה תחת דת מחמד' — הסבירו לשלמה — 'חבל שתחזירה מאמונה לכפירה, היא תאבד את כל זכויותיה' והשיבו לו רק את בנו. שלמה ואשתו ורד712 נכנסו לארץ ונתיישבו במגדיאל.

			זהרה אלחֻמַארִית

			זהרה בת סעידה אלחמארית נישאה לאברהים מוסא כ'לף שעסק באריגה בבית כ'לף. זהרה ילדה לאברהים את סלאמה713 ואת יפת. בשנת הרעבון עברו הם להתגורר בסֻּחוּל בַֹּנֵי־נַאגִּי.714 גם שם לא נתפרנס אברהים כיאות והוא החליט לרדת לעדן שם מצא את פרנסתו ואת מותו. זהרה נפטרה כאשר יחיא היה בן שמונה, כשלוש שנים קודם הסתלקות האב יודא. בנה יפת נפטר בבעדאן שבתימן וביתה סלאמה נכנסה לארץ.

			קמר בת מסלם יעקוב אלגדסי — אשתו החמישית של יודא

			קַמַר בת מֻסַלַּם יַעְקוּב אלגדסי715 היא אשתו החמישית של יודא כ'לף. קמר היא מן הכפר ד'י־שְׁרֵק716 שבבִּלַאדּ אַלְאַחְבּוּש717 ובו היו מספר מניינים של יהודים. יודא כ'לף הוא בעלה השני של קמר שנתאלמנה מבעלה הראשון. יודא גידל את בנה יחידה והב718 אלאַשְתַּר בן בעלה הראשון ממשפחה מיוחסת ועתיקה כפי ששמו מעידו. הילד והב אלאַשְתַּר, בן גילו של יחיא, גדל יחד עם יחיא בבית כ'לף.719 כבוגר עבר והב אלאשתר להתגורר בכפר היהודים אלמג'רבה שבתעז שם נישא ושם נפטר ושם אשתו נשתכח. משפחה נוספת המתגוררת בבלאד אלאחבוש אף היא בני־אלאשתר.

			קמר ילדה ליודא מספר ילדים אך רק יוסף נותר בחיים. כאשר התגרשו יודא וקמר, יוסף עזב עם אמו לכפר מוצאה די־שרק. הוא לא רצה ללמוד בבית כ'לף מפני שכל הזמן התקוטט עם שאר הילדים ולכן נשלח עם אמו, על אף שיודא יכול היה לכפות את הישארותו.720 לעתים היה יוסף בא לאלגדס על מנת לבקר את אביו.

			אשתו הששית של יודא — ברוד בת מוסא מעוצ'ה וילדיה

			אומר המשל: "מַא תֻּבַּנֵּה אַלְקַרְיַה אִלַא בִּחִגַּארֵה", אין העיר נבנית אלא מאבניה. חתן מוצא את כלתו וכלה את חתנה על פי רוב באותו ישוב והם נשארים להתגורר באותו כפר. כך בַּרוּדּ בת מוּסַא מַעוּצַ'ה אשתו הששית של יודא, שהוא לה בעלה השני, התגוררה אף היא באלגדס. בדור האחרון רק אחד ממשפחת אלעזירי עזב את אלגדס שעה שהלך להביא כלה, היא בת דודתו מבעדאן ממשפחת אלעזירי. 

			בעלה הראשון של ברוד היה בן דודה, יַעְקוּבּ מֻסַלַּם אַלשַּׁרְעַבִּי, לו היתה נשואה כעשר שנים. יעקוב שהיה אלָּם נסתלק721 ללא ילדים מפני שככל הנראה היה גם עקר.722 חמיה מסלם אלשרעבי, אבי יעקוב הנפטר, אהב מאד את ברוד ולא רצה שהיא תעזוב את הבית אחר מות בנו. למסלם היו שני בנים נוספים, מסלם וסעיד.723 מסלם דרש מבנו סעיד לייבם את ברוד בת מוסא מעוצ'ה, משום שסעיד היה נשוי לאשה חולה כרונית724 וחיוב הדין היה שסעיד ייבם וישא את אלמנת אחיו לאשה.

			בליל הקידוש725 בשעת הסעודה אמר מסלם אלשרעבי אבי המיבם לברוד: 'בתי, קחי את המפתח ועלי עם בעלך לאלכַ'לְוַה'.726 אשת סעיד שמעה זאת והיא הגיבה בזעם: 'אה, היא כבר בתך?!' היא הרימה כד חרס גדול727 שהיה בבית וחבטה728 בראש הכלה בליל הקידוש729 ממש. ברוד לא נפצעה אך קבלת הפנים המחישה לה שכדאי לה לסטות ממה שיעדו לה.730 בלילה בו נתקדשה ברוד לבעלה ניצלה היא את המהומה שנוצרה בבית ונמלטה.731

			אחר מחשבה החליטה ברוד לשוב לסעיד בעלה החדש, שהרי היא אשה נשואה. באותו לילה קיימו הם את המצוה ומיד שבה היא לברוח. היא התחבאה בחשכת הליל בחורשת עצי טַנַבּ, חצתה שדה מגרש המבדיל בין בית המיבם לבית אביה ולתדהמת אביה נכנסה היא לפנות בוקר לבית אביה שעה שזה עמד לצאת לתָּמיד.732 למבוכתו הציעה היא לו שקודם ילך להתפלל ולכשישוב תספר לו. אחר ששמע אביה את סיפורה ניסה הוא לשחדה בשור ובממון על מנת שתשוב לבעלה. בית החתן הוא בית טוב ומאושר733 מה גם שאנחנו קרובי משפחה, ניסה אביה לשכנעה.734 ברוד עמדה בסירובה, תוך שהיא גוזרת איסור על עצמה: 'אם הוא גדול יהיה אבי, ואם קטן יהיה אחי, אך לא בעלי, אם אינכם רוצים לשחררני ממנו אפנה לדרכי. אל תכלכלוני ואני אאבד עצמי לדעת. טוב מותי מבית ריב'. לאמיתו של דבר לא אהבה ברוד את סעיד כלל, וכך נשארה היא בבית אביה כשנה וחצי. גם לסעיד המיבם לא הרתה ברוד. היא פירנסה עצמה מחייטות, והיא הצליחה במלאכתה ורכשה ארבע עגלות.

			יום אחד עת ישבו יודא וקמר בחלון ביתם735 שבקומתו העליונה של הבית ושתו נרגילה,736 עברה ברוד737 ברחוב עם פרותיה738 בדרכה למרעה.739 קמר בת מסלם יעקוב אלגדסי אשת יודא קינטרה את יודא בעלה ואמרה לו: 'התינשא לדַּאבַּה740 הזאת?'741 יודא ענה לה: 'מפיך יעלה למעלה' ומיד גמר בלבו להינשא לברוד. אף ברוד הסכימה להינשא ליודא אך סירבה להיות צרתה של קמר. היא רצתה להיות גברת הבית. יודא הבטיח לברוד שהוא ישכן את קמר בבית נפרד בבית שממול לבית המרכזי, בית בו התגורר יעקוב שלמה כ'לף.742 

			קמר לא השלימה עם כוונותיו של בעלה, והחליטה לעשות מעשה. בבעלות יודא כ'לף היו שדות שעובדו על ידי אריסים743 ומתקופת שנה לתקופת שנה הלך הוא לגבות חובות מבעלי חוב. לעתים היו בעלי החוב מביאים את הד'ורה הביתה בשקי עור744 המיוחדים למשאה הכבד של התבואה. באחת הפעמים לא מצא יודא את השקים, ושאל את קמר למקום המצאם. היא אמרה שעכברים כרסמו בהם והיא מסרה אותם לתיקון745 אצל הרצען מרי חסן יעקוב אלבעדאני.746 מאחר ואין עניין זה תפקידה של אשה פתח יודא בדרישה וחקירה. 

			השקים אכן נמצאו בבית מרי חסן הרצען747 שהתגורר מול בית כ'לף, אך הם היו מלאים ד'ורה.748 הדבר נתגלה כאשר צאלח מוּגַּלִי, ערבי תושב הכפר אַלצַ'עַא שעבד באלמִגְּרַאן749 של יודא כ'לף, ביקש שקים ריקים ולא מצא. קמר מכרה את הד'ורה למרי חסן אלבעדאני, שידע שד'ורה גנובה הוא קונה. צאלח מוגלי, ערבי מעובדי משק בית כ'לף, וידא כי הד'ורה היא מאותו סוג המצוי בבית יודא, כשם שזיהה בודאות את השקים. יודא בא בדין ודברים עם אלמרי אלבעדאני ואף התלונן בפני מֻחַמַּדּ בן עַאיֵץ' מן הכפר אַלנַּהְוִי ותבע את אלבעדאני לדין. בהיותם בדין נשבעו אלבעדאני וכ'לף לדברי המוסלמי על 'אָנָכִי'.750 

			כך עלה כי קמר מכרה את הד'ורה קודם קידושי יודא לברוד, אחר שנתברר לה כי יודא אכן מתכוון לשאת תחתיה את ברוד לאשה. יודא האשימה באי נאמנות ובגניבה והחליט לגרשה מעל פניו.751 יוסף בן קמר עזב יחד עם אמו המגורשת לדִ'י־שַׁרַק, כפרה של אמו, ומדי פעם הגיע לבקר את אביו יודא. הוא נהג לשבת עם אביו שנה או אף שנה וחצי, כמנהג תימן, על מנת ללמוד תורה כשהוא נקי מכל טרדה כלכלית שהיתה מנת חלקו בדִ'י־שַׁרַק. 

			כך נשא יודא את ברוד בת מוסא מעוצ'א לאשה, היא אשתו הששית. הוא שאומר המשל: אַלְמַרַא תִּזַוֵוג זִוַוגַּא, כלומר האשה היא המזווגת זיווגים.

			יחיא כ'לף

			ברוד ילדה ליודא ששה ילדים. יחיא הבכור הוא יחיא בו עוסק ספר זה. ליחיא ולאשתו חממה נולדו אחד־עשר ילדים שארבעה מתוכם נפטרו בתימן. ראשון הנפטרים היה בן שבעה ימים והוא נפטר בליל השמירה,752 כלומר בליל מילתו. מרי נסים החליט כי היה 'צריך לעשות לו שם' קודם קבורתו.753 אחריו נולד משה, שנפטר בהיותו בן שנתים ימים. לצורך עסקיו שהה יחיא בתעז כשבוע ימים. כאשר שב יחיא ביום ששי לאלגדס מצא את משה גוסס, ובמוצאי שבת נפטר.754 השלישי, אברהם, נפטר בהיותו בן תשעה חודשים. הוא החל לבכות ביום חמישי, יום וליל מאין הפוגה עד מוצאי שבת, ואז נפטר. בתם הרביעית, שמעה, סבלה ונפטרה755 תוך חודש ימים, כבת עשר, קודם כניסתם ארצה.

			חסן יודא כ'לף 

			אחריהם נולד חסן יודא כ'לף. הוא נשא שתי נשים, הראשונה חממה בת סעיד אלרמאדי שהיתה אילונית,756 וחסן לא גירשה אלא נשא עליה757 את סעידה758 אחותה של חממה אשת יחיא אחיו.759 סעידה ילדה לו שתי בנות, שׁוּדְ'יַה760 ושַׁדְ'רַא.761 במקצועו היה חסן נַדַּאף, כלומר תופר יֻרְקַאנַאתּ ומזרונים. כאשר תר חסן אחר פרנסתו הגיע הוא לחוגריה על מנת לעבוד עבור בַּנֵי־נֻעְמַאן.762 חסן בן ברוד נפטר בתימן כבן עשרים וחמש שנה, כאשר סעידה אשתו היתה בהריונה השני.763 

			אודות סעידה

			בימי חייה נישאה סעידה לארבעה בעלים. בתחילה נישאה לבן דודה764 מבני תרם ואחר כך למֻסַלַּם חַסַן אַלתֵּרַם, שניהם בני דודים.765 מסלם חסן אלתרם נפטר ובנו בן תשעת החודשים נפטר על פני אביו, וסעידה 'יצאה יבמה' כלשון בני תימן, אולם סעידה לא אבתה ביבם. היא חמקה לאלגדס מן היבם שיועד לה חסן אלתרם, ובאה להתגורר בבית אחותה חממה אשת יחיא כ'לף. 

			חסן אלתרם היבם, שהיה נדאף בן אורגים, נתייתם בגיל צעיר נע ונד בעדן ובחוגריה בה עבד כנדאף התופר שמיכות ומַפַ'ארִשׁ,766 ובין לבין אחז הוא באומנות זו בתעז. יחיא השקיע ממון רב בשיכנוע סעידה להסכים ליבם, אשר מצידו היה מעוניין מאד ליבם אולם הוסבר לו כי אין הדבר נעשה בכח. יחיא התערב בדבר מפני שהקרבן הישיר לכל העניין היתה אשתו חממה שאחותה סעידה בכתה בשֶׁלָּה כל יום.767 

			לאחר שהיבם שוּחד בכסף הלכו כולם יחד עם מרי נסים לגִּבְּלַה על מנת לחלוץ. קודם החליצה גידלה סעידה את צפרניה. נעל מיוחדת לחליצה היתה רק בגבלה אצל מרי סעיד מֻחַרֵּר. היתה זו נעל עור שהוכנה בגבלה, כעין מגף בעל כפתורים ללא 'תחתונים',768 לרגל ימין בלבד. מעמד החליצה בוצע בחצר והרבה נשים באו לצפות במעמד. מרי סעיד אלמחרר הנעיל את הנעל במעמד הציבור, ופתח קול רם ואמר: 'יהי רצון שלא תצאנה בנות ישראל לא לידי חליצה ולא לידי יבום' ופרץ בבכי, כאשר כל הנשים גועות אחריו בבכיה.769 סעידה חלצה וירקה לפניו.770 בסופו של דבר, כאמור, היתה סעידה לאשתו השניה של חסן כ'לף. אחר פטירת חסן נישאה סעידה ליודא בן יוסף מעוצ'א, בן דודו אחי אמו של יחיא.771

			חיים יודא כ'לף

			לאחר מכן ילדה ברוד עוד שלושה ילדים,772 ולאחריהם את חיים,773 בנה הששי. חיים לא התאקלם באלגדס, הוא נשא לאשה את בת יוסף מעוצ'א, בת דודו אחי אמו. הוא ניסה את כוחו בכתיבת תפילונות, מגילות, ספרים ובלשון בני תימן 'השתדל'.774 חייו של חיים נתגלגלו לו ופתאום מצא הוא את עצמו עולה עד לסביבות ד'מאר הרחוקה. הוא נדד עד לעַרַם שבסביבות דמאר. בערם הציעו לו ללמד תינוקות והוא נתרצה. ליקטו עבורו מספר ילדים והוא לימדם.775 את לימוד הכתיבה למד הוא בכפר ערם776 אצל יחיא בן יחיא משה.777 למרות שהיה אומן במלאכתו778 הסתיר ממנו המזל, כאמונת בני תימן, את פניו, והוא לא הצליח לכלכל את צעדיו ואת עצמו.

			רומיה779 בתה השביעית של ברוד נפטרה בגיל שנתים, סמוך לפטירת אמה. ברוד בת מוסא מעוצ'ה נפטרה ביום רביעי בשבוע, יד' אייר 1337 היגרי780 בשעה אחת־עשרה לפני הצהרים לערך במגפת דבר שפקדה את תימן. יחיא היה אז בן חמש שנים781 גיל לימוד אלפטרה.782 מספר ימים אחר פטירתה נסתלקו שני בניה מסלם ונסים, כבני שלוש שנים. רומיה נפטרה ביום חמישי בשבוע בגיל שנתים ימים באותו שבוע של פטירת האם. ברוד נהגה ביושר כך אמרו הכל, היא לקחה עימה לארץ צלמות שלשה ילדים, את משולם את נסים ואת רומיה, והותירה לבעלה בארץ החיים שלשה ילדים, את יחיא את חסן ואת חיים.

			סך כל הילדים שנולדו ליודא ארבעה עשר, מתוכם נותרו בת ושמונה בנים בעלי זכות ירושה.

			מרים בת סעיד אלוחש — האשה השביעית

			אחר פטירת ברוד נשא יודא כ'לף לאשה את מרים בת סעיד אלוחש783 מן אלשיאחי,784 אלמנה785 מבעדאן.786 מרים בת אלוחש היא אשתו השביעית של יודא והוא לה בעלה השני. מרים היתה בת למשפחה ענפה מכובדת ומיוחסת מבַּנֵי אַלְוַחַש ולה ארבעה אחים מרובי ילדים. מבעלה הראשון נולדו לה שני ילדים שנישאו ונשארו במחוז בעדאן. מרים היא 'אשת מעלה' מהנשים המסבות בליל ההגדה.787 הכל אמרו כי רק יודא כ'לף יכול לזכות באשת מעלה שכזו. למעשה נשא יודא את מרים על מנת ש'תשרתהו'788 ובתמורה יספק הוא לה את מחית כלכלתה. בהיותה מבוגרת לא ילדה מרים ליודא.789 

			 

			 

			 

			 

			
				
					נפטר כבן שבעים כבן שמונים. איני יודע אימתי נפטר סאלם אבי יודא כ'לף.

				
				
					ידועים עוד מקרים של נשואים מרובים, כמו למשל אביו של סעדיה צברי מהכפר אלגבזיה שנשא שש נשים.

				
				
					סוק אלכ'מיס התקיים סמוך לבית כ'לף באלגדס.

				
				
					את סאלם, בכור אשתו השלישית של יודא לא פגש יחיא מעולם מפני שזה ברח לעדן. מעשה שהיה. תוך שיודא האב מתקין אוכף לאתונו ביקש הוא מסאלם בנו גּוּנִיֵא, שק יוטה. סאלם שככל הנראה היה עז פנים, סרב לסייע לאביו, ולדברי יחיא ללא סיבה גלויה לעין. בסופו של דבר הגיעו האב ובנו לידי תגרת ידים עד שסאלם אנוס היה להימלט לעדן. סאלם הותיר בבית אביו את אשתו סעידה — אחות אשת אביו — עגונה עד שזו נפטרה בעגינותה בשנת הדבר (בשנת 1337 היגרי).

					'עז פנים' (משנה, אבות, ה כ) הוא ביטוי השגור בפי יהודי דרום תימן אף בפי אלה שלא הבינו את משמעותו אלא את הוראתו.

				
				
					סעידה הוא שם דרומי מובהק. מעניין שקרויה על שם האם, חֻמארית, ולא על שם האב. שם זה לא ניתן למשפחה בשל מוצא גיאוגרפי. חֻמַאר הוא גם שם פרי התמר־הינדי.

				
				
					את אחיה שלמה אלחמארי הכיר יחיא במנזל־אלסוק, מקום מגורי שלמה כ'לף אחיו האורג. לסעידה היו אחים נוספים.

				
				
					שם דרומי מובהק שהוראתו נר, נוריאל, נריה.

				
				
					לשאלתי כיצד זוכר הוא פרטים רבים כל כך ענה יחיא שזה בשל העובדה שלבת אלחמארי היו ילדים.

				
				
					קִיוּד. ידוע שבתימן, ואף כאן בארץ ישראל, הפליאו הורים את מכותיהם. בנוסף, לדברי יחיא היתה זו 'שעה רעה' שהיא מן האמונות הנפוצות בקרב יהודי תימן, וכוונת הדברים לשעה אסטרולוגית.

				
				
					כאשר אתון זו דהרה ניתן היה לראות רק את האבק שזו הרימה, אך אותה כבר לא הספקת לראות והוא דימוי ידוע.

				
				
					תשומת לבו שלח הקורא מופנית לקרבת השמות, צאלח בן נאגי ונאגי מוצלח.

				
				
					ניתן לשער כמה מרירות לב צריכה להיות באדם על מנת שינקוט בצעד קיצוני אשר כזה. 'המיר דת' הוראתו יהודי שהמיר דתו לאסלאם, 'שונא דת' או 'טמא' הוראתו אנטישמי.

				
				
					מי שהתאסלם מרצונו הוא נַאגִּי, ולא מצאתי פירוש למלה זו.

				
				
					כמומר, נהג צאלח בן נאגי מוחסן לבוא ולבקר את אחיו בבית אביו. הוא התרחק מאחיו הגדולים אך היה בקשר עם יחיא איתו דן בענייני דיומא. לא היה כל נסיון מכל צד להשפיע על הזהות הדתית. אברהים מבוגר מיחיא בעשרים שנה.

				
				
					או אלסובע, וקרויה גם אלשוגאע. זהו חולי רע ומידבק. ביום השני להידבקות, כל הכפר שכב חולה. סובע היא מחלה שעל פי האמונה מספר הימים בה יחלה בה החולה הוא בכפולות של שבעה, דהיינו שבעה ימים, או ארבעה עשר יום או עשרים ואחד יום, ובסופם של השבעה הוא ימות. מחלה מידבקת נוספת היא כ'מאג. 

					בתימן ידעו לפתוח את הפצע המוגלתי [=קוֹלְט] בעזרת ראש סיכה, ונהגו להעביר את המוגלה באמצעות צמר גפן מילד לילד על מנת לחסנם [=יַפְצֵ'ד; פַצְ'דַה]. חוסן, סבתי אם אבי, נהגה לשמור דרך קבע צמר גפן נגוע במוגלה על מנת לחסן בו ילדים מפני מחלת אלשׁוּגַּאר (שׁוּגַּרַא; שִׁיגַאר). יתכן ומדובר במחלה אחת ובכל מחוז קרויה היא בשם אחר.

				
				
					בבית יודא היו שלש פרות, ובמשמורת אצל ערבים למעלה מעשרים פרות.

				
				
					אך גם דודתו זו של יחיא, הצעירה האלמנה השכולה והמינקת, נפטרה לפתע בקיצור ימים על פני אביה בביתו באלגדס. לבנות הדודה היה אסור להינשא עם סאלם מפני שהוא גדל איתן עד גיל שנתים שלוש והיה להן כאח. נהוג היה בתימן להפיץ ולפרסם עניינים כאלה מחשש לחשש עריות.

				
				
					לשונם כלשון המקרא.

				
				
					מנימת דבריו של יחיא וממנגינתם ניכר בבירור שיחיא לא אהבו.

				
				
					כלומר שני אחים נישאו לשתי אחיות. 

					אגב מקרה זה, נזכיר את המנהג סִדַּאח ונִבַּאל או מֻנַאסַאלַה בלשון בני אלגדס. שני אנשים מסכימים ביניהם: אתה תתן לי את אחותך לאשה ואני אתן לך את אחותי לאשה, או כל אפשרות חוקית אחרת. הבטוי לכך הוא 'נַסַלוּ נַסַל'. כך נחסכו הוצאות המוהר וכד' באשר כל אחד מכסה [בערבית: יַכְּסִי. כְּסַא — מכסה, מממן], כלומר נושא בעלות ההוצאות של כלתו. מסגרת זו נהגה בכל רחבי הדרום ולמעשה מצויה תופעה זו גם בין ערביי ארץ ישראל. הצד הבעייתי של הסכמים אלה הוא שאם פלוני גרש את אשתו, יתכן שגם הצד השני יגרש את אשתו שנישאה באותו הסכם, כנקמה. מאידך יכולה היתה מגרעת זו לחזק את הנישואין. פירוק מסגרות אוהבים שכאלה הביא לא אחת לכדי מות משברון לב, כשהכבוד משמש כאן ערך עליון.

				
				
					לשאלתי מדוע נתגרשה ענה יחיא: תימן!

				
				
					אילונית. בתימן קיימת לפי אמונתם סיבה נוספת לעקרות והיא: 'חוסר מזל'. ראיה לדבר, אם נישאת היא לגבר אחר היא 'מביאה לו', כלשונם, ילדים.

				
				
					לכבוד האמת חושב יחיא שמקורה מן הישוב רעיאן המצוי צפונית מערבית לגבלה.

				
				
					כאן העירה חממה אשת יחיא: 'תִרְחֵם'. כלומר מסכנה הראויה לרחמים.

				
				
					ואולי נכנס הוא לארץ־ישראל.

				
				
					נתישבה בגבעת־יערים.

				
				
					יחיא הכירה אך לא את אביה שנפל על סלע בדרך ומת. מוות כתוצאה מפציעה בדרכים היא תופעה ידועה בדרום ההררי.

				
				
					נתישב בגבעת־יערים.

				
				
					נתישב בגבעת־עדה.

				
				
					נתישב ברחובות.

				
				
					זאב, ד'יב. זאבים היו מצויים בתימן בזמנו של יחיא. אין ידוע מדוע נקרא הוא ד'יב.

				
				
					יהודים כגוים שנתכנו אלמשאריקה, כלומר מי שמוצאם ממקום מרוחק בתימן, פזורים היו בכל רחבי הדרום. מזרח אצל יהודי דרום תימן הוא על פי רוב צפון או ביטוי למקום מרוחק. 

				
				
					שמה התימני נשתכח.

				
				
					משורר הוא היודע לשיר.

				
				
					יוסף שנישא ונפטר ערירי והוא פחות מבן עשרים, משה נתישב בגבעת עדה ונישא לחביבה, ויחיא נתישב בקיבוץ כפר עציון. יוסף בן סעיד היה מיועד להינשא לחביבה. בשבוע חתונתו חלה יוסף ונפטר קודם הגיעו לגיל עשרים וחביבה נתיבמה על ידי משה אחיו. יחיא בן סעיד נישא לברכה מד'מאר.

				
				
					היה שם עסכרי שומר. לגן החיות נכנסים אחר נטילת רשות וללא תשלום.

				
				
					לדבריהם מצויים בקצות תימן [=אַגְּנַאח אַלְיַמַן] נמרים. אגנאח, הוראתו כריכת (ש"ע) ספר.

				
				
					לא היתה רשת לכלובו של הנמר אלא עמודים עומדים שבינהם רווח.

				
				
					בערבית: לַטַמֹה, כלומר סטר לו.

				
				
					כך היא לשון בני תימן.

				
				
					הוא אינו מן אלגדס אלא מבלאד אלגומעי, אך זהו כינוי משפחתו ובית אביו ויראה לי שמקור הוריו מן אלגדס.

				
				
					ריבוי של גדסים.

				
				
					סעיד מנצור מן אלגדס הוא קרוב של משפחת מחפוץ' חיים.

				
				
					יחיא, דוד ומשה.

				
				
					קיים הפרש בין כיבודו של מרי מקובל לבין מרי שאינו מקובל. בחתונה למשל הכל קמו לכבודו של מרי מקובל, אך לא הכל כיבדו תלמיד חכמים שאינו מקובל, אף כאשר עלה זה לקרוא בתורה. 

				
				
					מן אלגדס ניתן לראות את ההר בו שוכן אלגרשב. במקום זרם נחל מֵתַּם — נחל (יהודי תימן משתמשים לעולם במילה 'נהר' ולא נחל) איתן וירוק כגן אלהים — זרם לכיון לַחְגּ. נחל אלמֵתַּם שבצלפת־אלסיידא מצוי בין אלמודון [=בין הערים] כלומר בין גבלה ואב. יחיא ההרפתקן הגיע עד למקורותיו של הנחל [בערבית: אלמַנְבַּע] שהוא מקום ירוק ומכוסה דשאים המבעבע מתוך האדמה. המקום הוא בחזקת הקדש האסור בעיבוד והוא משמש רק כמקום מרעה. בדרך זרימתו מיתוספים לנחל מקורות נוספים ומימיו הולכים ומתרבים, עד שבנקודה מסויימת אינך יכול לחצותו ברגל.

				
				
					'גִּעְגּוּע' עניינו בלשון בני תימן עינוי.

				
				
					סעיד ושלמה בניה של אלחמארית היו עושי הצרות בבית כ'לף. קנאותו של יחיא כ'לף מספר סיפורנו, שהיה קנאי מבית שמאי, תרמה לא מעט לעוינות שהופנתה אליו.

				
				
					קודם מות יודא כ'לף נסתלקה זוהרה בת אלחמארי.

				
				
					אחר חתונתה הוסב שמה לשמעה. בשני מרים עסקינן, מרים הנדונה ומרים החוגרית בת אשתו השניה.

				
				
					כך מספר אחיה יפת, שהתישב בגן יבנה.

				
				
					בארץ תורגם שם זה לשושנה.

				
				
					נתישבה בפרדסיה.

				
				
					זמן ההליכה ברגל בין אב לאלגדס הוא יום וחצי.

				
				
					מסלם אינו מן אלגדס. הכינויים גדסי וחמארי מצויים ברחבי האזור.

				
				
					בתחילה התגורר יעקוב, אביה של קמר, באלקריתיין הסמוכה לאלגדס וזה מוצאה העיקרי.

				
				
					נראה שד'י־שרק נמצאת בנפת אלסיאני. אלאחבוש הוא ככל הנראה כפר בעוזלת נַגְּד־אלגומעי בו התגוררו יהודים. תושבי אלאחבוש מכונים חוביישה כפי שאלאחגור הם תושבי אלחוגריה, אלאגדוס הם תושבי אלגדס ועוד כיוצא באלו כינויי מקום ומקצועות.

				
				
					שמות המצויים בשרעב. והב הוא שם נפוץ מאד בשרעב ובארץ תורגם הוא לנתן.

				
				
					יש כמובן לתת את הדעת על משפחה שחלק מילדיה אינם בני אותו אב או אם. דבר זה היה בודאי בין גורמי המתח הרב והמתמיד שהיה מנת חלקה של המשפחה.

				
				
					על כך אומרים המושלים: 'מַא רַבִּי אַלְפַרְח אִלַא תַּחְתּ כּוֹם אוּמֹה' כלומר 'אין האפרוח גדל אלא תחת שרוול אמו'. שרוול בגד האשה בתימן הינו רחב ככנף ובתוך כך מדומה הוא כמגן וכסוכך.

					כּוֹם, ברבים: אַכְּמַאם. לשון מדברת: כַ'יִיטִי לִי קַמִיץ וְכַּבִּירִי אַלְאַכְּמַאם, כלומר, תפרי לי קמיץ תוך שימת דגש על שרוולים רחבים.

				
				
					לשאלתי ממה וכיצד נפטר, ענה לי יחיא בתשובה התימנית הניצחת: 'מוּרֵאץ', מַת' [=חלה. מת]. 'נסתלק' היא לשון הנוהגת בסביבה הקבלית.

				
				
					בערבית עַקִים, ושני סוגי עקרים אובחנו בתימן. מאחר ובתימן לא היה ניתן לדעת מי העקר, יכול היה הבעל לנצל כדבעי את אפשרויות הגרושין שהחברה היהודית־תימנית זימנה לו. המדד התימני לזיהוי האשם הוא אם האשה 'נטמאת' כלומר אם יש לה מחזור. והיה והיא נטמאת, עובר האשם מיד ליד. באלגדס היה עקים אחד ידוע בציבור.

				
				
					סעיד נפטר בתימן.

				
				
					אינו זוכר את שמה אך היא ממשפחתו של מסלם משפחת אלשרעבי.

				
				
					אין יהודי תימן אומרים חופה אלא קידוש.

				
				
					בבית סעיד הוקצה לילדים חדר נפרד. שמות חדרי הבית: מַפְרַשׁ — סלון; כַ'לְוַה — חדר שינה; מיכְ'זַאן — מחסן. 

				
				
					תֻּסְעִי ת'וּמְנֵה. הקדרים הכינו את כלי החרס על פי מידות נפח קבועות מראש, אם ללח אם ליבש.

				
				
					בערבית: טַּיַּחַ.

				
				
					יהודי תימן קוראים לליל הנישואין 'לילת אלקידוש'.

				
				
					ראו להלן על אודות ברוד שרצתה להיות בעלת הבית הבלעדית.

				
				
					היא הערימה על השושבינות והצליחה להימלט מהן. את הסיפור שמע יחיא מפי לאה אשת מרי נסים. מיום שלישי נהגה לאה לבוא לבית כ'לף על מנת לעזור לברוד בהכנות השבת למשל להוציא קטניות מן אלחִגְּבֵּה (בחוגריה: חִיגְּבַּה). אין לך שעות יפות מאלה לסיפור, למסורות ובעיקר לרכילות. 

				
				
					כך מכונה תפילת שחרית בפי חלק מיהודי תימן וכוונת הדברים היא ליציאה לבית הכנסת לתפילת שחרית. אצל יהודי חבאן קרוי ה'יוצר' דשחרית 'מרכבה'.

				
				
					כלומר בית רצוי.

				
				
					לוּלוּאַ. בחוגריה: לוּלוּ — והוא שם נפוץ בדרום תימן. אמם של ברוד ומֻסלם אחיות והוריהם בני אחים. דודה אהב את ברוד מאד ולא רצה שהיא תינשא מחוץ למשפחה. הם היו אמידים ו'מיוסדים' כלשון בני תימן, ובבעלותם שדות, שוורים וכוורות דבורים. בבעלות יודא היו שתי פרות שנשמרו בבית משפחה זו. הם היו שלשה אחים, מסלם [=משולם] סעיד ויעקוב. 

				
				
					רוחב חלונות בית האבן הוא כרוחב קיר הבית המגיע לכדי מטר ואף יותר. דבר זה איפשר את ניצול אדן החלון לאיחסון או לישיבה רווחה ונוחה כבמרפסת, ולצפיה בנוחיות ובנקל בעוברים ובשבים שברחוב הכפר.

				
				
					אַלְקַצַבַּה (='צינור' שאיפת העשן ולו פיית עץ) של אַלְמַדַּאעַה (=הנרגילה) היתה מחליפה פיות והיתה עוברת מפיו לפיה (=אַלְקַצַבַּה מִן לַקְפֵה לִלַקְפֹה). עישון נרגילה קרוי 'שתיה' והוא תרגום מערבית 'יִשְׁרַבּ מַדַּאעַה' (=שותה מדאעה). מקור הדבר הוא ככל הנראה במים שבתחתית הנרגילה המונעים את שאיפת הגחלים לריאות המעשן. אהבתם לנרגילה היתה רבה ויודא נהג לומר: 'אשתי ואלמדאעה, בעין אחת אני רואן'. שלמה חסן בן חסן חיים מסינואן ואביו התפרנסו מתיקון מדאיע [=נרגילות] בגבל צבר. הוא תיקן ליחיא כ'לף את אלמדאעה. שלמה חסן נכנס לארץ והתישב באלישיב. יחיא פגש לראשונה את סעיד אברהים מאלגבזיה בגבל צבר.

				
				
					השמות בַּרוּד ובֻּדּוּר נפוצים מאד בדרום תימן ואין לבלבל ביניהם. השם בדור נפוץ מאוד בחוגריה אך אינו מצוי כלל באלגדס. לעומתם שמות דוגמת סעדה נעמה אינם מצוים כלל בדרום תימן.

				
				
					בדור עברה עם פרה מסוג חֻשַׁאיַיה בעלת סימן טבעי בעטיניה המלמד על תנובת החלב טובה.

				
				
					כלל כלכלי שגור בפי יהודי תימן, ומן הסתם לא רק בפיהם: 'אַלְקִרְשׁ יִנְדִּי תַ'מַאנִיַיא'.

				
				
					'דַּאבַּה' הוראתה בהמת משא, שבתימן נצטמצמה משמעותה לאתון.

				
				
					בערבית: 'רַגַּל! נִנְדִּי לַךּ הַדַ'א אַלדַּאבַּה?' [=אישי, הנשיאך לאתון זו?].

				
				
					יעקוב שלמה, שאמו זֻהְרַה היא אחות יודא כ'לף. זהרה התגוררה, ובלשונם 'ישבה', בבית יודא עד שזה נפטר. עוּקֵבּ סַלַאמַה הוא אחיה של זהרה בת שלמה כ'לף, אחי יודא האב. הוא כונה סלאמה על שם אמו. למעשה היה צריך לקרוא לו יעקוב שלמה על שם אביו אך מתוך כך שגדל עני יתום ותחת כנפי אמו, זלזלו בו הכל וקראוהו דרך בזיון על שם אמו.

				
				
					בערבית — שִׁרַאכַ'א, כלומר שותפים.

				
				
					עִיבֵּה, ברבים עִיַאבּ.

				
				
					רוּקְעַה, טלאי. יֻרַקֵּע, מטליא. מֻרַקַּע, טלוא. רוּקַע רוּקַע — טלאים טלאים.

				
				
					בתחילה התגורר מרי חסן יעקוב אלבעדאני, שהיה נשוי ומטופל בילדים, בבית יודא כ'לף עד שרכש בית לעצמו.

				
				
					על כך שהגנב הינו מרי אמר המוסלמי: 'חוטה על אללה' [=הנח את העניין לטיפולו של האל]. משפחת אפרים מן הכפר אלדחייא מנתה חמישה אחים. בנוסף להם התגורר באלדחייא חסן שרעבי אלטובשי [=גדול מימדים, לשון גנאי], גדסי שמוצאו משרעב והוא בן דודו של מרי חסן מוסא אלשרעבי. חסן אפרים הלוי (נפטר בנהריה), אחד משלושה אחים שעבדו גם באלגדס.

					חסן אפרים נישא לקמר בת שמעון אלעאמל, אשתו השניה, וכינויה בת־מרים והיא היתה אשה יפה. בעלה של שכנתו נפטר והיא פזלה לעברו של חסן אפרים ואף ילדה לו בן, אך הוא עזבה ופנה לה עורף. היא פרנסה את בטלנותו מכספי ירושת שני בעליה הקודמים. הראשון היה צורף עשיר, והשני יורש עשיר ושניהם נסתלקו. הוא לה אישה השלישי.

				
				
					הדבר נתגלה כאשר צאלח מוּגַּלִי ביקש שקים ריקים ולא מצא.

				
				
					יקב או גורן.

				
				
					כלומר 'אנכי ה' אלהיך' והוא כינוי ערבי לארבעה ועשרים. באותה שנה נפטרו בנים לשניהם.

				
				
					אומר המשל: 'אִסְתּוּר תֻ'ם אִסְתּוּר, וִאפְצַ'ח תֻ'ם אִפְצַ'ח', כלומר: הסתר (הגניבה) ככל שתסתיר, לבסוף תתגלה הגנבה גם תתגלה. ועוד: 'מִן תֻּגַ'דִּי בִּאלְכַּדַ'בּ, מַא תֻּעַאשִֹי בֹּה', כלומר: מי שארוחת הבוקר שלו היא שקר, הוא אינו יכול לאוכלה שוב בצהרים.

				
				
					['שמירה' — לימוד זוהר בלילה שלפני ברית המילה. בישראל מכונה מנהג זה 'ברית יצחק'.]

				
				
					"ונעשה לנו שם" (ברא' יא ד). יחיא שב מתעז לאלגדס היישר לקבורה. בדרום תימן קברו בכל שעות היממה. בלילה מדליקים מדורה [= לַהְבַּה] למאור.

				
				
					הוא כבר היה קורא מהחלון אבא אבא.

				
				
					לדבריו: 'היא הלכה [=מתה] כמו מים בין מלח'.

				
				
					לשונו של יחיא.

				
				
					כך לשון בני תימן.

				
				
					נתישבה בגבעת יערים. היא היתה אלמנה ובנה מנישואיה הקודמים אוסלם.

				
				
					היא נכנסה לארץ ונתישבה בגבעת יערים.

				
				
					בארץ קראוה דרורית. שד'יה בת חסן אחי יחיא נישאה בתימן עם יעיש יודא בן יוסף מעוצ'א, דודו אחי אמו של יחיא שנפטר בארץ. היא נישאה בהסתר בעיר תעז, מתוך חשש לסרובו של יחיא.

				
				
					בארץ קרויה היא שושנה. שוד'יא ושד'רא נתישבו בגבעת יערים.

				
				
					כסבי, אבי אבי, שנדד מן אלגדס לחוגריה. נועמן עבד אלוהב מבני נועמאן ובני באשא, מוסלמים ממוצא תורכי, חתמו על עצומה ויצאו נגד האמאם. שמעה מהישוב דְ'רֵיעַא שליד ירים סיפרה לי כי שם שליטם היה נֻעְמַאן, ונראה כי אך צירוף מקרים הוא.

				
				
					אשה שנתאלמנה מבעלה שעה שהיא בהריון הולכת מיד לבית דין ומצהירה על הריונה למען הסר חשד. אף אם אין היא פורסת נידתה, עם התאלמנותה היא מודיעה לבית דין.

				
				
					שהוא כמובן גם בן דוד אחותה אשת יחיא חממה בת מסלם יעקוב אלתרם.

				
				
					למעשה היו הם ארבעה אחים שנפטרו זה אחר זה ואין איש יודע ממה. חסן חלה ב'סלאסל'. הוא 'הלך והחליש הלך והחליש' משך מספר מועט של חודשים, הוא סבל משיעול קשה. הכל ידעו שזה סופו ואף הוא עצמו ידע זאת. 

				
				
					ביחיד מַפְרשׁ, והוא אינו מעשה אורג. יחיא הכין כזו עבור אלדוּרַיְוַאל — driver — דהיינו הנהג של אמיר אלגייש. הנהג נסע ב'טכְּסִּי' [=רכב נוסעים פרטי בפי יהודי תימן] של אמיר אלגייש לזביד, משם הביא צמר גפן 'משוי גמל אחד', כלומר משוי שיכול גמל אחד לשאת.

				
				
					בכלל בתימן קיימת בין היהודים תופעה חברתית מעניינת בה מתגוררים אנשים בבתי משפחות שאין להם איתם כל קרבת דם, תופעה שנמשכה לה כאן בארץ ישראל בשנותיה הראשונות. כל הנכנס לביתך הופך מיד להיות בן חסותך באחריותך ובטיפולך.

				
				
					דהיינו גרביים.

				
				
					בכו איתו.

				
				
					יש לשלם עבור החליצה.

				
				
					יודא ויוסף נפטרו בארץ ישראל.

				
				
					השלישי שמו מסלם, הרביעי שמו נשתכח, והחמישי שמו נסים. העובדה שיחיא ואשתו שכחו את שם אחיו מעידה כאלף עדים על טיב הקשרים, או אולי טיב המתחים שבין האחים.

				
				
					נסתלק ברמתיים. 

				
				
					על פי רוב היה הסופר עצמו מכין את הדיו לצורכי עבודתו.

				
				
					חיים נכנס לארץ ונפטר ברמתיים בשנת תשנ"ו.

				
				
					כפר סמוך לד'מאר המעורב יהודים וערבים.

				
				
					תלמיד חכמים מובהק. הוא נכנס לארץ ונפטר במושב זבדיאל.

				
				
					ברשותם של אנשים רבים בבית הכנסת 'תפארת ישראל' בנהריה היו הפטריות כתובות־יד שזה עתה הובאו מתימן, כמו קונטרסים אחרים רבים ומגוונים כתובי יד. כלל הילדים והנערים תרגמו את הפרשה וההפטרה על פי תור שנקבע מראש. את תרגום קראו כל הילדים המתרגמים מתוך חומש ואני מתוך תאג. את ההפטרה זכינו לתרגם לסירוגין באחת משתי הפטריות כתובות יד שהובאו מתימן ואשר היו מונחות דרך קבע על התיבה. הפטריות אלה היו חלק מילדותי ובחרותי. לימים נתברר לי כי ההפטריות היו שייכות לסעיד סולימאן אלכהן, אחי סבי, אבי אמי משה סלימאן, אולי משפחת הכהנים העשירה והמיוחסת שבחוגריה. אחר עשרות שנים נתברר לי כי אחת ההפטריות שהיו ברשות סעיד סלימאן אלכהן לא היו אלא משכון על הלואה של תשעה ריאל שסעיד סולימאן הילוה בתימן. תשעת הריאלים האלה לא הוחזרו לסעיד חמישים שנה וכך נותרה ההפטרה ממושכנת ברשותו ובשימושנו. קודם מותו ציוה סעיד סלימאן אלכהן שאחר פטירתו יש להשיב את ההפטרה לבניו של הלווה גם אם כספו לא יושב. אני נתבקשתי להיות השליח המשיב ליורשי ההפטרה את הפטרת נעורי. כאשר שאלתי את רצ'א משה, דודי אחי אמי, מה ידוע לו על הפטרה זו, הוא זיהה מיד את כתב יד ככתיבת ידו של חיים כ'לף אלגדסי, הוא חיים בן ברוד אחי יחיא מיודענו. רצתי ליחיא והראיתי את ההפטרה ליחיא. מיד זלגו עיניו דמעות, דמעות שסגרו מעגלים. ההפטרה השניה, שהיא ככל הנראה כתיבתו המרושלת משהו של מרי סעיד בן סעיד, נעלמה ולעת עתה לא הצלחתי לעלות על עקבותיה.

				
				
					שם זה מצוי בדרום תימן אך אינו נפוץ בה.

				
				
					בשנת 1915. העובדה שיחיא זכר את התאריך ההיגרי ולא את זה היהודי משקפת היטב את מעורבותה העמוקה של המשפחה עם השלטונות המוסלמיים ועם ערכאותיהם.

				
				
					במכת דבר זו נפטרו באלגדס תשע נשים וגבר אחד.

				
				
					פְטָרָה ולא הפטרה. באותו עניין, אסרו המוסלמים על היהודים להשתמש בשם אברהם, מפני שזהו שם מוסלמי, וכך נתחדש לו השם 'בריה' או 'בּוֹרֵה' [ובחוגריה בַּרְהֵן], כך שמעתי. כך, סַעְדִּי הוא סעיד, פְרַאִים הוא אפרים וכן על זה הדרך.

				
				
					אף מרי נסים היושב בבית כ'לף הוא ממשפחת בני אלוחש.

				
				
					אביה סעיד אלוחש שמקורו באלשיאחי ובנו, שניהם מן אלגדס, נפטרו בגבעת יערים. אלשיאחי נישא עם דודת יחיא — אחות אמו — מן הכפר אלגרשב, שיחיא אינו זוכר את שמה ואף לא הכירה.

				
				
					בלשונם: מָנָה.

				
				
					בעדאן רחוקה מן אלגדס כארבע שעות ברגל והיא שוכנת בדיוק ממול לאלגדס ולשונם אחת.

				
				
					אין המונח ליל הסדר שגור בפיפיות יהודי תימן כלל אלא ליל ההגדה (לילת אלהגדה).

				
				
					'תֻּכְ'דוּמֹה'. אודות אשה שתשמשנו ותכין לו את מזונו.

				
				
					כידוע החיים בתימן הם כאלה שאם אין אתה טוחן או אופה לעצמך, גוע תגוע ברעב. האפשרות לרכוש מאפה או תבשיל מוכן מן השוק מצומצמת עד מאד גם בשל בישולי גוים אך זהו נושא מחקר הנושא את עצמו. להוציא בשר, יהודים אכלו בבתי ערבים.

				
			

		

	
		
			 

			פרק אחד עשר

			צוואת יודא ופטירתו

			משבע נשותיו נולדו לו ליודא כ'לף ארבעה עשר ילדים שחמשה מהם נפטרו בחייו. קודם מותו נותרו לו תשעה ילדים — שמונה בנים ובת — שלכולם כמובן זכות ירושה.790 מן הבחינה המשפטית החל יודא לטפל בחלוקת הירושה שנתים קודם פטירתו. יודא חלה את חוליו והוא זימן לביתו קַאצִ'י יודע משפט, את אלשֵיךְ' מֻחַמַּדּ מהכפר ג'ֻרַאפַה,791 והנחהו792 בעניין הצוואה.793 לשאלת מחמד מדוע מחלק הוא את השדות שבמערב הכפר לילדיו הקטנים ואת אלו שבמזרח הכפר לילדיו הגדולים ענה יודא שבכך מרחיק הוא את הילדים הקטנים מן הגדולים.794 כמנהג ארץ התימן השיב אלקאצ'י ליחיא במשל: "לַמַתּ מַוְת נֻצְף אַללַּיְל, לַא זַאדּ טִלֵע פַגְּרִי" [=והיה ומתי באמצע הליל, לא אכפת לי באם יעלה השחר]. הסר דאגה מלבך במה שיקרה אחר מותך795 אמר קאצ'י מחמד ליודא.

			צוואת יודא למרים, אשתו השביעית

			מרים נהגה לבקר את בתה חביבה המתגוררת בסוק אלת'לות שבבעדאן. באחד מביקוריה בבעדאן חלתה מרים ונפטרה בבית בתה והיא כבת שבעים.796 ביום שלישי פגש מרי נסים את חסן סעיד מבעדאן797 בסוּק אלחוּבֵּשׁ וזה סיפר לו על אודות פטירתה. יחיא לא הלך לנחם מפני שהיה עדיין ילד קטן, כבן שמונה, והמקום מרוחק לגילו. אך גם יודא אישה לא הלך מפני שזקן וכוחו תש. הוא עצמו, יודא, נפטר שנתים אחר פטירת אשתו מרים.798

			בצוואתו הוריש יודא למרים אלבעדאניה עשרים קִרְשׁ מוהר.799 לצוואתו שנערכה בערכאותיהם צירף יודא גט אותו הפקיד ביד מרי נסים.800 יודא הכיר היטב את המציאות. הוא ידע שאחי מרים יבואו לדרוש בשמה את ירושתה למעלה מהסכום החוקי והנקוב. או אז יציג מרי נסים בפניהם את הגט המלמד למעשה שמרים מגורשת. יודא יִדַּע את קַאצִ'י מֻחַמַּדּ מֻחְסֵן מן הכפר אלצֻ'רַאע,801 חבר ילדות שיודא כ'לף היה פוגשו בשוק אלכַ'מִיס שבאלגדס, וביקש ממנו שאם יבואו קרוביה של מרים802 לתבוע את חלקם עליו להוכיח להם כי היא מגורשת על פי דין מחמד,803 כמו על פי דת משה וישראל. כך כיסה יודא את התביעות המשפטיות הצפויות, כאשר רק קאצ'י מחמד מחסן הוא בעל סודו. יודא כ'לף נפטר והוא בן למעלה משבעים וחמש שנה.804 אחי מרים אכן באו לדרוש את חלקם בשלל הירושה והלכו היישר לשַרִיעַתּ מֻחַמַּדּ, כלומר לערכאותיהם, וכמתוכנן וכצפוי יצאו הם בפחי נפש.

			צוואתו של יודא הופקדה ביד מרי נסים. יודא הנחה את מרי נסים בפרטים שאחרי מותו כמו עניין ההבראה, ואמר כי אין הוא חפץ במריבות על הוצאות האבל.805 הורשתו של יודא כללה אדמות, ממון, ספרים, בתים806 וכלי אריגה. לבית הכנסת הפרטי שבביתם הקדיש יודא ספרי זהר, נחל־קדומים,807 מהרש"א ובית הכנסת עצמו הוקדש לציבור.808

			כאשר נפטר אב משפחה בעל נכסים, מגיעים שמאים ערבים על מנת להעריך את שווי רכוש הנפטר. למעריך809 מתלווה איש משפט מוסלמי שהוא במעלת קַאצִ'י המלומד לדעת חוק. חלוקה זו מביאה בחשבון את ילדי האשה מבעלה הנפטר אך לא מבעליה הקודמים. למרות שחוק זה הינו מוסלמי כך נהגו היהודים, בשל תוקף ערכאותיהם. אם הלכו המתדיינים להתדיין בפני יהודי אות הוא שרצונם בפשרה. ככלל, להוציא יחידי סגולה, בעסקי ממון נזקקו היהודים למוסלמים. הנפטר על פני אביו, אף אם יש לו ילדים,810 אינו זכאי לירושה אלא אם בידו 'אִקַאמַה'811 דהיינו שטר מהאב המוכיח שהאב אכן הוריש לו. על פי חוק האסלאם הנוהֵג בתימן יכול המוריש להוריש עד שליש רכושו כהקדש לבית הכנסת.812

			בתי הירושה

			תורת משה, אומר יחיא, היא חן וחסד. אם בעל הדין הוא 'יהודי' כלשונו, אזי הוא נכנע לתורת משה, ואם לאו הוא הולך ל'קליפה'. אין לך מלה קשה יותר מהמלה קליפה באזור קבלי זה.813 

			שלשה בתים סמוכים זה לזה הוריש יודא לבניו. הבית814 המרכזי והגדול בן ארבע הקומות ניתן לשלמה בן אלחֻמארית, ליחיא, לחסן ולחיים בני ברוד. הבית השני בן שתי הקומות נפל בחלק סעיד וסאלם בני אלחֻמארית, ויוסף בן קמר אלגדסיה815 מדִ'י־שַׁרַק.816

			סעיד וסאלם בני אלחמארית הסתכסכו על הבית בו התגוררו שניהם. היתה זו מריבת שכנים פשוטה ומצויה ושניהם הלכו להשפט אצל עַבְּד אַלדַּאיֵם מן הכפר אַלדִ'ירַאע, פוסק מוסלמי חשוב שאף מזַבִּידּ817 נועצו בו. סעיד לקח איתו למשפט את הארבעה ועשרים818 על מנת להשבע עליו, אך עבד־אלדאים זעם: 'סלק זאת מכאן! אלמלא שם האל הכתוב בספר הייתי שורפו'. אחר שנתים ימים מכר יוסף בן קמר את חלקו בבית לסעיד בן אלחמארית.

			הבית השלישי, הקטן מבין השלשה ואשר בו התגורר מרי נסים, היה בן חמשה חדרים. שני שליש הורש לסאלם שברח לעדן819 ושליש לשמעה אשת מַחְפוּץ' חיים.

			יודא מוכר ספרי תורה

			שנת מותו של יודא היתה שנת בצורת. יודא נאלץ למכור בקר, גמלים, שדות ומספר בתים. כאשר השיא יודא את שלמה בן אלחמארית, אנוס היה למכור גם ספר, כלומר ספר תורה.820 הספר נמכר לסַלַאמַה בת חסן כ'לף, בת דודו של חסן אחי אביו. הספר נשאר באותו היכל אך תמורת ארבעים רִיַאל החליף הוא בעלים. כאשר השיא821 יודא את סעיד בן אלחמארית אנוס היה יודא למכור ספר נוסף, אף הוא לסלאמה בת חסן כ'לף, אך הפעם בששים ריאל. 

			 

			 

			 

			 

			
				
					בכל הקשור לירושת אשה הלכו יהודי תימן אחר הישמעאלים מפני ש'המקל בידם'. על פי חוקותיהם, ירושת שתי נקבות שוה לירושת זכר אחד בכל רכוש. לפי הנוהג הנוהג בין היהודים, מוריש הבעל לאשתו הבתולה שלוש עשרה קורוש, ואם נישאה היא לו אלמנה זכאית היא לשבעה קורוש. אם הבעל נפטר קודם אשתו היא יורשת כ'מֵהְר', שמינית מהרכוש. אם היא עקרה היא יורשת רבע ירושה.

				
				
					באלגֻ'רַאפַה, כפר חקלאים ערבים.

				
				
					מקרה חריג בו יהודי מנחה גוי בעניין צוואתו.

				
				
					לדברי יחיא, אם מחמד לא היה מסכים לכתוב את הצוואה אזי נמצאו שיכ'ים אחרים שהיו לוקחים עליהם את העניין.

				
				
					בשל חשש ממריבות חילק יודא את האדמות לפי האמהות.

				
				
					המשל החוגרי אומר: "מוּתּ, וּגַ'יְרַךּ יַחְנַבּ", כלומר מות, והשאר את הצרות לבאים אחריך.

					המשוררת התימניה, אלמֻגַ'נִיַיא, שרה:

					לַא מִן יַמוּתּ וִיַרְגַּע יוֹם תַ'אנִי

					יַשׁוּף מִן חַבַּנִי וְמִן נַסַאנִי.

					תרגום:

					לו אדם היה מת ושב למחרתו

					היה רואה מי אהבו ומי שכחו.

				
				
					מיתתה החלה בפצע.

				
				
					נתיישב ביהוד.

				
				
					במסגרת אלמעאזיבה היו מניידים חולים, ולעתים נדירות גם מתים, על גבי גמל. לעתים קברו את המת במקום פטירתו.

				
				
					דהיינו יותר מִמֵהְר ותַ'מִין מהירושה.

				
				
					כמו מרים מוצאו אף הוא מבעדן שבסביבות אלגדס אך לא היו ביניהם כל קשרי דם. הרבה מתושבי אלגדס מקורם מחוץ לאלגדס.

				
				
					כפר גוים סמוך לאלגדס. מחמד התגורר מחוץ לכפר. בדרך כלל לא התגוררו השיכ'ים בתוך הכפר אלא בנו הם את ביתם על הגבעות החולשות על הכפר וליד מקור מים, כדרך כבוד והצהרת מעמד לכל שב ועובר. להתגורר במעלה ההר מעל לכפר נחשב לכבוד.

				
				
					כבר אמרנו כי אביה של אשת חיים הוא אחיה של ברוד אם יחיא וחיים.

				
				
					מרים לא ידעה דבר על אודות הגט ואדם מורשה לגרש את אשתו שלא בנוכחותה. שני סוגי צוואות וכן 'גט' מוסלמי היו בידי מרי נסים. על פי דת משה קבלה היא ששה עשרה קרש.

				
				
					נעיר כי באלקַעַדַּא, שם מצוי שוק ענק, באלכַ'זֵּעַה שבנפת אלגַנַדִּיַה ובחוגריה נהגו לתקוע בשופר באם זקן נכבד או תלמיד־חכמים נפטר, אך לא באלגדס.

				
				
					במקרים רבים היו מוותרים על סעודת ההבראה בשל ההוצאות המרובות. גם בסעודת הבראה היה כדי לשקף את עושרה של המשפחה.

				
				
					נראה שבתים ושדות נצברו כאמצעי לשמירת ערך הכסף.

				
				
					בדרומה של תימן הקפידו לקרוא כל שבת את 'נחל קדומים', ופירושים אחרים של החיד"א. 

				
				
					עניין תרבות ההנצחה בתימן כמו קריאת תהלים, הקדשת סעודה וספרים, פעילות בבית כנסת, לא נדון עד כה במחקר.

				
				
					מֻתַ'מֵּן: שמָאי. רק ערבי מורשה להיות שמאי ודעתו כפויה על שני הצדדים. שמאוּתוֹ של יהודי לא תמיד נתקבלה על ידי גוי. שמאות אינה תפקיד רשמי והיא נושאת שכר בצידה. לשון נוהגת: 'אַכְ'תַּרְנַיְךּ!' כלומר בחרנוך.

				
				
					בערבית: מֻעְוֵל.

				
				
					מונח משפטי יהודי.

				
				
					למעשה חוץ מקידושין וגירושין כל ענייני הממון היו בידי ערכאות הגוים.

				
				
					כשלעצמו נזקק יחיא רק לערכאותיהם. יהודים שחשבו שירויחו יותר בערכאותיהם גררו אותו לשם. בפועל נזקק יחיא לחוקותיהם ולערכאותיהם בשל הכח הביצועי ומעולם לא נזקק הוא לבי"ד יהודי. גם בעניין אלמצ'אלע נכפה עליו בית דין מוסלמי. 

					על פי חוקי האסלאם מוריש האב את ירושתו שוה בשוה בין כל ילדיו הזכרים, ולא אין לצוואה תוקף משפטי. בדיני ממונות שילבו היהודים את ערכאותיהם של עם הארץ עם בתי דין יהודיים מפני שלערכאותיהם יש תוקף משפטי. חלוקה שאינה שוה מביאה לכך שהירושה עלולה ליפול לידי השלטונות או שהדבר יביא להתערבות השלטונות.

				
				
					דַּאר, בריבוי 'דּוּר' ומכאן הריבוי המחודש דירות.

				
				
					כינוי משפחתה למרות שמוצאה מדִ'י־שַׁרַק.

				
				
					הבית שקמר התגוררה בו. לקמר היה ילד אחד בלבד ושמו יוסף.

				
				
					יחיא נהג לקלל את עבד־אלדאים כל הזמן, עד שנכנס לארץ ישראל או אז הבין שעבד אלדאים צדק, כך דברי יחיא.

				
				
					תנ"ך.

				
				
					עד יום מותו ואשר יחיא לא הכירו.

				
				
					כבר הערנו שאַלְמַצְחַף קרוי 'חפץ'.

				
				
					כך בפי יהודי תימן.

				
			

		

	
		
			 

			פרק שנים עשר

			רכוש ברוד אם יחיא

			מעיקרו היה מוסא מעוצ'ה, אביה של ברוד, עני ויתום שעסק בעיבוד עורות.822 בנו יוסף מוסא מעוצ'ה, אחיה של ברוד,823 למד אריגה וזנח את הרצענות בשל טיבעה השפל והפחות של אומנות זו.824 אך דווקא בשל טיבעה זה של הרצענות 'נתיסדה', כלשון יהודי תימן, משפחתה של ברוד. מאומנותו היתירה כרצען, לצד היותו חקלאי,825 הצליח מוסא מועצ'ה לרכוש במשך השנים מספר רב של שדות. מוסא קנה גם שלשה שוורים חורשים, ובנה עבורם מבנה אבן בשדה להגנה מפגעי מזג אויר וכמקום מנוחה לחורשים. עוד חצב מוסא וקנה שלושה עשר מַדַּאפֵן, יקבים.826 מעוצ'ה רכש חמש עשרה שדות באלנַּגְּד ובמישור הקרוי אלאַעְדַּאן עד שכמעט וַאדִּי שלם היה בבעלותו.827 תהליך התעשרותו של מוסא מעוצ'א נמשך כעשרים שנה, ולמרות עלייתו והתעשרותו נותר מוסא מעוצ'א עניו כהלל.

			פרות ברוד

			מן הבחינה הכלכלית החזקת פרה עדיפה על החזקת שור. שור המוחזק אצל גוי מקנה כארבע קַדַּח828 ד'ורה בעונה. על כל המלטה829 של פרה המושגחת אצל ערבי קיבל בעליה חצי מהילוד830 ורַטְל831 סַמְן.832 הסדר זה השתלם לשני הצדדים אך היה תקף רק בזמן ההמלטה. המטפל, בדרך כלל ערבי, צריך היה להאכילן ולדאוג לכל מחסורן, ולשומרן כל השנה. גם בהחזקת עזים היו הבעלים מקבלים רק חצי מהולדות אך שלא כחלב הפרה, חלב עזים לא נחשב לכלום. כך מפרנס בעל הפרות אחרים ובתמורה מקבל הוא זכות החצי על הולד. הקרן, כלומר הפרה, נותרת ברשותו תמיד.

			ברוד החכירה ארבע פרות ליהודים, וכן שור וחמישים עזים לערבים. פרה אחת היתה אצל מֻסַלַּם יַעְקוּבּ אַלתֵּרַם833 ממשפחת תרם המתגוררים בחַאפַתּ אַלתֵּרַאמַא834 שבאלגדס.835 פרה שניה היתה אצל זֻהְרַה השכנה.836 פרה שלישית ניתנה לאלמנה מרים בת זהרה. פרה אחרת היתה אצל ערבי בשם עַבְּדוּ־סַיְף, משפחה רמה מבַּנֵי אַלְאַבְּיַאץ',837 שלמרות היותו ממשפחה רמה החזיק הוא לפרנסתו שתי פרות של יהודים.

			בשכנותה של משפחת כ'לף גרה מרים בת זהרה. בגיל עשרים וחמש838 שנים נתאלמנה מרים מבעלה יעיש שֹׁכְּר תושב אלגדס הידוע בכינויו יעיש אלשֻּׁכַּארִי. כבן שש נטל בנה של מרים את מיטלטליו ויצא לחפש את לחמו ואת מזלו, ומרים נותרה עם שתי בנותיה הקטנות. משה שכנה של מרים האלמנה, נתן למרים פרה לפרנסתה, אך עם הזמן וכאמצעי לחץ כלכלי על האלמנה טען משה כי היא אינה משלמת לו די ובכוונתו למכור את פרתו שברשותה. כאשר הכניס משה את הפרה לשוק לשם הערכת שוויה, באה מרים ליחיא839 יחד עם אמה על מנת לבכות לפניו ולספר לו על קיפוח פרנסתה.840 על אתר הזמין יחיא את מֻחַמַּדּ מֻרְשִׁדּ חֻשַׁאִי.841 מחמד מרשד זה היה שמאי ערבי ידוע, עשיר, ישר דרך, נאמן, מתון, ודעתו מעורבת עם הבריות, ויחיא ביקש ממנו להעריך את שווי פרת משה והיא הוערכה בשלשים רִיַאל. בו במקום שילם יחיא למשה את מחירה.842 הפרה החליפה בעלים אך נותרה אצל מרים האלמנה עד כניסתם לארץ ישראל. הפרות ניתנו מתוך רצון לעזור ומתוך ערבות הדדית. נוהג נהג בתימן שיהודי 'מיוסד' עזר לאחרים להתפרנס.843

			רומיה, אם אמה של חממה אשת יחיא,844 החזיקה ברשותה שתי פרות של ברוד. דאגת רומיה היתה נתונה ליחיא היתום הקטן אותו אהבה היא עד מאד. די היה שיחיא יעבור מול פתח ביתה כדי שהיא תזיל דמעה על אמו שנפטרה בדמי ימיה.845 באחת הפעמים רמזה רומיה ליחיא שעליו לבוא ולקחת את אלמַסְכ'וּן,846 חלקו בתנובת הפרה. יחיא נמנע מלשמור את החלב בביתו, מפני שחשש ששלמה אחיו יקח את החלב לעצמו.847 את החלב החביא יחיא בבית שכנו יַעְקוּבּ סַלַאמַה, בן אחות יודא כ'לף. רומיה לא ידעה ששלמה עוין ליחיא, אולם בכל זאת כאשר בא שלמה לבקש את אלסמן שהניבה פרת ברוד, סירבה רומיה. היא אמרה לשלמה כי יחיא כבר לקח את סמן פרות אמו. שלמה התלונן לאביו יודא, אולם גם לשאלת יודא ענה יחיא כי הפרות הן של אמו.

			‘חמישים עז'

			קַאיֵדּ מֻחַמַּדּ848 מן אלצֵ'עֵא,849 כפר גויים שכולו משפחה אחת850 המרוחק פחות מתחום מן אלגדס לרוח מערב, החזיק באריסות חמישים ראש עז של ברוד אם יחיא. קאיד מחמד חשב שברוד היא אמו של שלמה, ויחיא לא ידע מאומה על אודות חמשים עז אלו. ללא נטילת רשות וללא ידיעת איש, מכר שלמה בן אלחֻמארית את חמישים העזים של ברוד, ולבסןף נותרה ליחיא רק עז אחת.851 הדברים נודעו ליחיא המופתע רק מאוחר יותר, מפי קאיד מחמד עצמו. מכירת העזים השייכות לו הבהירה ליחיא היטב את היחס אליו מצד שלמה ובני משפחה אחרים, והוא החליט לעצור בעדם ולשנות את התיחסותו לרכושו ואת אופן פעילותו. הוא סבב בין האנשים השונים המחזיקים אצלם את בהמות אמו, וביקש מהם שלא יעבירו לאיש מבלעדיו סמן, תבואה, בהמות או כל דבר השייך לו על פי חוק.

			נכסי דניידי של ברוד לבניה

			קודם פטירתה של ברוד התגוררו בבית יודא רוב בניו מנשים שונות. ברוד הבינה שנכסיה עלולים להכלל בתוך ירושת האב וזו תחולק בין כל בניו. על מנת לודא שרק ילדיה יזכו בנכסיה צררה היא את ירושתה הנצררת בשק852 והפקידה אותו למשמרת, ללא ידיעת יודא בעלה,853 אצל שכנם הַרוּן חַסַן אַלסַּוְרַקִי.854 הרון חסן היה מוחזק על ידי הכל כנאמן, צנוע ועניו.855 

			יחיא שהתייתם מאמו בהיותו בן חמש ומאביו בהיותו כבן עשר, נשא לו לאשה, והוא כבן שבע־עשרה שנה, את חממה ממשפחת תֵּרַם. זמן מה לאחר חתונתו הזמין הרון חסן אלסורקי את יחיא לביתו ובקש מאשתו, זהרה בת מרי סאלם אלעזירי,856 לעלות לקומה העליונה קומת הספרים857 על מנת להביא משם את צרורה של ברוד.858 אלסורקי מסר ליחיא את הצרור תוך שבועה: 'יעיד בורא עולם859 שאיני יודע מה יש בכיס860 זה. חמש עשרה שנה שומר אני כיס זה שהופקד בידי על ידי אמך. אף כאשר נישאת לא מסרתיו לך כי היית צעיר לימים861 וחששתי שתכלה תכולת כיס זה לבטלה'. אחרי שאשת אלסורקי רמזה ליחיא כי מן הראוי שתקבל 'משהו' תמורת שמירה רבת־שנים זו, העניק יחיא לאשת הרון — למרות התנגדותו של בעלה862 — קרש אחד. בכל מקרה לא הסכים הרון שאשתו תקבל תכשיט מפני שכל אשה הכירה את תכשיטי חברתה ולא רצה אלסורקי שיחשדו שבגניבה אשתו מתנאה.

			שקית ירושת האם כללה עשרים ריאל ותכשיטי כסף.863 בין התכשיטים נמצאו מַרַארִי,864 שַׁדְ'ר,865 לַאזֵם,866 דּוּקַּא,867 שֻׁנוּף,868 מַקְטַבַא,869 כַ'וַאתֵּם,870 שרשרת חֻנַיְשַׁא,871 הֵיכַּל.872 ערכם הכולל של התכשיטים הגיע לכדי מאה קִרְשׁ. בסך הכל כיס הירושה הכיל כסף ושוה כסף בשווי של מאה ועשרים רִיַאל. יחיא ירש שליש מתכשיטי אמו ואת השאר קנה מאחיו. הוא קנה את חלק חיים, שהיה כבן חמש־עשרה או שש־עשרה, ואת חלק חסן. לשם הוצאה לפועל של רכישה זו זימנו חיים וחסן את יחיא אל אַלשֵּׁיךְ' מֻחַמַּדּ בן עַאיֵץ' אַלְגַ'נְמִי873 על מנת שישמש כבורר וכעד. אנשים הזהירו את חסן מפני יחיא והציעו לו לברור בורר גוי ולא לסמוך על אחיו הגדול יחיא, שמא ירמה אותו.

			 

			 

			 

			 

			
				
					צַ'בַּגּ.

				
				
					לברוד היו שני אחים. קודם חג הפסח הלכו שני אחיה לחצוב חול על מנת לטייח ולצבוע את הבית לקראת הפסח. בשעת הכריה התמוטט מכרה החול וקבר את שני האחים בחיים. 

				
				
					יחיא ויתר על חלק הירושה מיוסף מעוצ'ה, דודו אחי אמו.

				
				
					המשל תימני אומר: 'צַאחִבּ אלמִהְרַתַּיין כַּדַ'אבּ', דהיינו הטוען לשתי אומנויות כאחת כגון נגרות וצורפות הוא בדאי, מפני שאי אפשר לו להגיע להתמחות יתירה בשתי האומנויות.

				
				
					אנשים נתקנאו והבינו שאף הם יכולים לחצוב יקבים עד שהחלו ימים חדשים שהתאפיינו בבולמוס חציבת יקבים, וברור הוא שעם ריבוי היקבים נתמעטה לה הכדאיות הכלכלית.

				
				
					יחיא זוכר רק את שמה של חלקה הקרויה אלמֻדַּוַארַה שבמערב הכפר, שהיתה בינונית בטיבה. אלמדאורה היתה נחלת אמו ורובה בבעלותו.

				
				
					ברבים: אַקְדַּאח.

				
				
					המליטה: תִּבַּנַּא. אַוְלַדַּא אשה היולדת. פרה שאינה מניבה ואינה ממליטה נדונה לשחיטה.

				
				
					ככל הידוע לי לא היה שטר על עניין זה אלא אם הגיע הדבר לכדי התדיינות משפטית.

				
				
					רַטְל הוא אולי רבע קילו. המידה הקטנה היא נַפַר. שמונה אַנְפַאר הוא תֻ'מְנַא, ואַקְדַּאח הוא שמונה פעמים ת'מנא [=ת'מן ת'ומן]. מידות החיטה מהנמוך לגבוה הן: נַפַר, נַפַרֵין, רוּבֵּע, ת'וּמְנַא, קַדַּח.

				
				
					לפעמים היה יחיא הולך להביא את הסַמְן, אם היה בו צורך, גם שלא לפי המועד שבהסכם.

				
				
					נפטר באלגדס.

				
				
					ריבוי של תֵּרַם.

				
				
					כלומר מתחם בכפר בו התרכז בית אב.

				
				
					גם כאן היה השכר חצי הילוד ועשרה אַרְטַאל סַמְן. זהרה האלמנה נפטרה בגבעת־יערים.

				
				
					שם המצוי גם אצל יהודים.

				
				
					זהו גיל בוגר ביחס בתימן.

				
				
					יחיא היה כאן כבן עשרים וחמש.

				
				
					על מעמדה של האשה היהודיה במערך הכלכלי של הבית לא נכתב כמדומני דבר.

				
				
					הפרה והאדם נושאים שם זהה.

				
				
					מכאן ולמעלה ירד ערכו של משה בעיני הבריות.

				
				
					אדם המחליט למכור את פרתו המופקדת אצל אדם המטפל בה, יש לבעלים זכות על חצי הפרה, ומחזיק הפרה זכאי לחצי ערכה כשכר טירחה בהחזקת הפרה, ואין פה להשיב. 

					סוג אחד של פרות נקרא חֻשַאִיֵיא ותנובתן מרובה, האמונה אומרת כי אם עטיני הפרה ופיה צהובים, עדות היא שתנובתה גדולה.

				
				
					ואמו של מרי חסן אלשרעבי.

				
				
					מן הסתם היתה היא חברתה של ברוד הנפטרת.

				
				
					כלי יעודי לחלב. הגוים נהגו לשמור בביתם סמן בכלי חרס המיוחד לכך, כלי בעל פיה צרה הקרוי מַסְכ'וּן, (והפעולה נקראת — יַסְכ'וּנוּ בֹּה). יש והוא היה עשוי מחַרַצַ'א, שהיא אבן המתאימה לשימור בּוֹר וסַמְן. בשל תנאי מזג האויר בתימן ובשל חוסר באמצעי שימור מזון כחלב ומוצריו, נשמר החלב טוב יותר בכלי אבן. בשל היותו מבושל, הסמן לא התקלקל ולא הסריח, וניתן היה לשווקו בשוק אף לאחר שמונה ימים. העיסוק בסמן היה בו כדי לפרנס משפחה.

				
				
					היות והיה אחיו מאב בלבד, לא היה זכאי שלמה לחלב שהניבה פרתה של ברוד אם יחיא.

				
				
					אף אם היה שטר יחיא לא ידע על כך דבר. האם נפטרה כשיחיא היה ילד והדעת היתה מפוזרת.

				
				
					כפר של חקלאים גוים. הד'ורה שגדלה בכפר זה היתה מיוחדת בטעמה.

				
				
					גם הכפר היהודי בני אפרים היה כולו משפחה אחת.

				
				
					לדברי יחיא, בתימן ילד יתום הוא 'הפקר'. יחיא מלמד כי זו הסיבה לציווי התורה על היתום והאלמנה, מפני שהם הפקר, ואפילו אלמנתו של המלך.

				
				
					בערבית: כִּיס, [ברבים: אַכְּיַאס] כַ'רִיטַא.

				
				
					יש האומרים כי יודא ידע אך שם עצמו כלא יודע מפני שלא רצה לפגוע באשתו האהובה ולחשוף את ילדיה בפני בניו הגדולים והאלמים.

				
				
					שמוצאו מגבל סוראק.

				
				
					'שָׁפָל' בעברית שבפי יהודי תימן. הוא אמנם נפטר בדלי דלות אך בניו אחריו נתעשרו והשכילו לשמור על עושרם. עפ"ר כסף הופקד ללא משכון וללא תמורה. סורקי זה בא להתגורר באלגדס ונשא לאשה את זהרה, בכורתו של מרי הכפר מסלם אלעזירי. למעשה היו הם שכנים ואף גג משותף היה להם. בתו השניה של אלעזירי נישאה ליחיא הרון. השלישית מרים נישאה לסעיד יעקוב אלתרם. הרביעית נישאה ליוסף סעיד אלשרעבי, סה"כ ארבע בנות; כולן בנות אלגדס שנשארו באלגדס. 

				
				
					שם שירד לאזור עם גולי מוזע.

				
				
					החדר שימש ככספת.

				
				
					התכשיטים לא נשמרו ליד ספרי התורה מפני שספר תורה ישמר תמיד לבד, להוציא נר תמיד שדלק לידו.

				
				
					דרך שבועה תימנית.

				
				
					הכיס הוא השק המשמש גם כתיק לשמירת ספרים [מַצַאחִף]. מתוך אהבתם לספר שהוא רכושם האמיתי, נהגו יהודי הדרום, בתימן כבארץ ישראל, לשמור כל ספר בתוך תיק בד יעודי כך שהספר זוהה לפי צבע וקישוטי כיס הבד בו הוא נתון.

				
				
					התערבות טיפוסית לערבות הדדית. בין כך ובין כך למדנו שלמרות נישואיהם נחשבו הם עדיין ילדים.

				
				
					מאחר ואשת איש היא היה יחיא מוגבל בנתינת מתנה.

				
				
					פִצַּ'א באלגדס, ובחוגריה פֻצַּ'א. [לתיאור מפורט של שמות התכשיטים בתימן התחתונה ראו אבדר, מנהגי הלבוש].

				
				
					שרשרת בעלת חרוזי מִרְגַּאן שמחירה נקבע על פי טיב האבן, גודלה, שקיפותה. מחירה קרש, נוּץ קרש, רוֹבְּע קרש.

				
				
					שרשרת בת חמש שורות. ביחיד: שַׁדְ'רַא.

				
				
					המפוארת שבשרשראות. [במרכז תימן — לבה].

				
				
					כדורים גדולים ונקודים. מכל צד של כדור יש חמשה או ששה כדורים נוספים, כשההֵיכַּל — נרתיק לקמיע — נתלה מתחתם.

				
				
					שֻׁנוּף או אַשְׁנַאף, עגילים. ביחיד שׁוֹנְף. הכוונה לעגילים מהודרים. סך הכל ארבעה זוגות עגילים. העגילים הגדולים קרויים מַשַׁאקֵר היורדים ומסתלסלים עד הכתפיים, בדומה לשוקור שנתחב בצדע מתחת למטפחת הראש לצד האוזן.

				
				
					עגיל בודד. בריבוי: מַקַאטֵבּ, ואין לדמותו לחצאית הגבר הקרויה מַקְטַבּ, אִיזְרַה [ברבים: איזאר], כך נקראה היא בפי היהודים והערבים. הבד בה נקשרת האיזרה, כעין חגורה, קרוי בחוגריה מִנְדִּיל. 

				
				
					שתים־עשרה טבעות. ביחיד: כַ'אתֵּם.

				
				
					נרתיק לקמיע.

				
				
					התכשיט קרוי פִצַ'א. האשה 'תַּלְבַּס אַלְפִצַ'א חַקֵּה', כלומר עונדת את תכשיטיה. יש תכשיטים תימניים המקושטים רֻבִּיַאתּ הִנְדִּי [=רופיה הודית] ובריאלים. גם בעניין זה קיים הבדל בין תכשיטי יהודיות ותכשיטי גויות, כשם שריקמת בתי הרגליים, אַלְחַבַּכַּאתּ, שונה. אלחֻנְשַׁא הוא תכשיט לצואר העשוי רדיד כסף [=צַפִיחַה] בה שולבו קישוטים מקישוטים שונים. קישוט דומה קרוי 'שִׁעְרִיַה' ותבניתו אליפטי כשעורה; הֵיכַּל הוא תכשיט שבוּץ אבני אלמוג [=מרגאן] שלא נתברר לי מהיכן הביאון. כמו כן מקושט ההיכַּל בחמש או שש כדורי כסף מכל צד של אלהיכַּל, הקרויים דּוּקַּה. כדורים אחרים קרויים חַסַכַּה, ברבים: חַסַאֵךּ.

				
				
					מחסידי אומות העולם.

				
			

		

	
		
			 

			פרק שלושה עשר

			התפתחותו הכלכלית של יחיא

			כִּי בְּצֵל הַחָכְמָה בְּצֵל הַכָּסֶף 

			(קה', ז יב)

			התיתמותו בגיל צעיר הביאה את יחיא לשקוד על התמחות במלאכתו — סחר באריגים. יחיא התפרנס ממכירת אריגים ובגדים לשייכ'ים כמו לחיילי האמאם המוצבים874 בגבל־צבר, שתי קבוצות שהכסף מצוי באמתחתן.875 יחיא החליט להתרכז ולהתמחות במסחר, לצבור כסף ולהפסיק את עיסוקו באריגה. לעתים רחוקות עסק יחיא בגבית מס הגִּזְיֵה876 לצד עסקי פרות וחקלאות. יחיא לא למד שחיטה כי לדבריו לא היה לו צורך בדבר.877 שחיטה אינה מקור פרנסה בתימן וגם כך היו בכפר עודף שוחטים.878 

			שנה אחת, היה זה אחר עלות האמאם לשלטון בשנת 1918, אספו יחיא כ'לף ומוסא אלנגאר,879 שכנו של יחיא באלגדס, את הגִּזְיֵה מחלק מאנשי אלגדס. יחיא רצה לנצל הזדמנות זו ולהשתתף ברווחי המס עם השינוי במשטר, עליית שלטון האמאם. היו אנשים שיחיא אסף עבורם את המס במשך כל השנה, מפני שבילה את מרבית ימיו במסעות לתעז. למעשה, לא היתה באיסוף המס משום הנאה כלכלית מרובה. את המס העלו ליוסף אַלְגַּמַּל היושב בדִ'י־סֻפַאל שהיה מאסף להרבה מן הכפרים. אַמִיר אַלְגַּיְישׁ מנע מכל אַלְעֻמַאל לאסוף גזיה והקנה לאלגמל את הזכות הבלעדית. בשל ימיו המרובים בתַּעֵז הכיר יחיא את אוספי המס מכל האזורים ובכלל זה מהחוגריה כמו את עֵמְרַן יהודה מן אַלְגַּוִירַא ויהודי נוסף ששמו נשתכח מחַרְף אַלְהַיְגַּא.

			נאגי עבאדי והד'ורה

			יחיא ירש מאמו ברוד שור ופרה שהופקדו אצל נַאגִּי עַבַּאדִּי מהכפר קוּתַּאר.880 אביו יודא מכר את השור לשחיטה881 בלא ידיעת יחיא. בין האב יודא לבנו יחיא כעין הסכם לא כתוב: 'מה שחטפתי אני הוא לא ערער, ומה שחטף הוא התעלמתי אני'. לפי הסכם השכירות קיבל יחיא תמורת שור זה כל שנה קַדַּחֵין.882

			כאשר היה יחיא בן שמונה שנים שלחו אביו להביא ד'ורה מאצל נַאגִּי עַבַּאדִּי בפעם הראשונה בחייו. הכפר קרוב והדרך חצתה כפרים לא יהודיים כמו אַלצַ'יְעֵא ואַדְּוַאל, כפר הסמוך לאלגדס לרוח מערב בקו ישר מול הכפר קוּתַּאר. אשתו של נאגי עבאדי883 חבקה את הילד יחיא בחום ועם 'בכיונות'884 כלשונו, על מות אמו שלא תזכה לראות בחופתו. למעשה כל זמן שהותו במחיצתם בכתה היא בכי חרישי.885 היא פינקה את יחיא במַרְדּוּד,886 מעשה קדירה שעיקרו בצים מעורבות בחלב וסַמְן. נאגי מדד את הד'ורה,887 הרכיב את יחיא888 על האתון,889 הניח את הד'ורה על האתון ושילחו לדרכו. תוך כדי רכיבה שח יחיא לעצמו כי אחיו שלמה מכה אותו בכל עת, ומדוע יהנה הוא מהד'ורה של אם יחיא?

			הכפר אַדְּוַאל שוכן במחצית הדרך שבין קותאר לאלגדס. בכפר זה התגורר רַאגֵּח אַלְוַאִלִי מחסידי אומות העולם, ירא אלהים ונאמן לאדם, שיחיא לא הכירו אך שמע הרבה אודותיו. ראגח היה רוכש מאלמנות ונשים דלות אמצעים את הכמויות הקטנות של סַמְן שהן הביאו איתן לשוק, מרכזו בפחים ומשלחו בכמויות גדולות לעדן. הנשים היו מוכרות את הסמן בסחר חליפין בשוק תמורת בגד או חפץ אחר כלשהו.890 ראגח היה גם דַּפַאן.891 יחיא ביקש ממנו שימדוד892 עבורו את הד'ורא על מנת לאחסנה אצלו. ראגח שאל: ילד, מהיכן זו לך? יחיא סיפר לו את סיפורו בתנאי שלא יספר לאיש.893 הוא נאות לאחסן עבורו את הד'ורא והוא רשם באלבַּיַאן894 את שמו, את התאריך895 ואת הנפח.896 כנהוג בתימן מכר ראגח את הד'ורה בזמן יוקר השערים וקנה בשעה שהשערים הוזלו כלומר בזמן הקציר, ומפעילות 'בורסאית' זו נתפרנס גם יחיא על ידו. כמות הד'ורה שיחיא אחסן היתה משא חמור צֻבְּיַאנִי. היתה זו ראשית דרכו הכלכלית העצמאית של יחיא וכאן החל המפנה הכלכלי בחייו, והוא כבן שמונה שנים.897

			מעמדו הכלכלי של נאגי עבאדי היה איתן. עושרו בא לידי ביטוי ביכולתו להלוות כסף או לספק תבואה בכל רגע נתון לכל מי שאחסן תבואה אצלו. כאשר שב יחיא הביתה, שאל אותו אביו על אודות אלד'ורה, שהרי לשם כך נשלח. הילד יחיא שיקר ואמר שלא היה סיפק בידי עבאדי לספק את התבואה. אלעבאדי החזיק דוכן למכירת קפה898 ומלח899 בסוּק אַלְכַ'מִיס שבאלגדס. יום אחד ניגש שלמה כ'לף לנאגי עבאדי ושאלו מדוע לא נתן הוא ליחיא את הד'ורא למרות עושרו הידוע. נאגי אלעבאדי תמה עד מאד ושאל: היתכן? הרי אני עצמי הנחתיה על האתון ואני הושבתי את יחיא עליה. שלמה שב הביתה בחמה שפוכה וצעק על אביו: בנך זה שקרן הוא! יחיא ענה לו: מדוע כועס אתה, וכי הד'ורה שלך היא? הלא של אמי היא. תשובה חרוצה זו הכעיסה את שלמה שלא היה לו פה להשיב עד שיצא ונמלט לבית מרי יוסף מעוצ'ה, דודו אחי אמו של יחיא. 

			‘חיים יודוך'

			בן שמונה היה יחיא כאשר החל ללמוד עם אביו אריגה. אריגה נלמדת במשך מספר חודשים או אולי שנת אימון של כשעה עד שעתיים ביום.900 יודא נהג לשבת בחדרו שבקומה העליונה של הבית. למטה, בקומות הבית התחתונות, יכול היה שלמה בן אלחֻמארית להכות ולהתעלל באחיו כאוות נפשו. על מנת לגונן על יחיא, התחכם יודא והציע ליחיא להעלות את משרעת אַלצִּנַאעַא לחדרו בקומה העליונה שם יפקח על טיב עבודתו ועל הספקו. הספקו הדל של יחיא היה מטענותיו של שלמה. כך, עלה יחיא לחדר האב על מנת שזה ישגיח עליו.

			הגיעה תקופת החגים,901 והביקוש לסַמְן גבר.902 תוך כדי עבודה באלמִשְׁרַעַא ניסה יודא האב לברר מדוע לא נתן יחיא סַמְן לשלמה. יחיא טען בפני אביו כי הסמן הוא של אמו: הרי רואה אתה שהם מתנכלים לי, ועודך מתהלך בינותינו בארצות החיים, כל שכן אם יקרך דבר. יודא דרש מיחיא לא להתחצף:903 הרי יכול אני לקחת מכם הכל, אמר. יחיא השיב: קח הכל, אך כך לא תנקה ממה שהם מעוללים לי.904 יודא הוריד דמעות ושאל את יחיא בנו בדבר רצונו בתמורה לסמן. מתוך אהבת ספר ביקש יחיא את 'חיים יודוך',905 ספר תהלים עם פירוש 'חיים יודוך'. יודא נפעם מבקשתו זו הצנועה של יחיא והבטיח לו: 'חיים יודוך יקרא על שמך' דבר שעוגן בשטר.

			כל אותה עת עמד שלמה906 מאחורי הכותל והאזין לשיחה. כאשר שמע שלמה על העסקה הנרקמת התפרץ הוא לחדר,907 שבר בזעמו את אלמשרעא908 וניפצה909 תוך איומים: 'לא יקום ולא יהיה! החפץ לא יקרא על שמו!' בחילופי דברים שהתפתחו בין שלמה ליחיא אמר יחיא לשלמה: אף אם תהרוס את הבית כולו, הסמן הוא רכושה של אמי. שלמה יצא מהחדר בחרי אף וירד לקומה התחתונה. שוב הגיב יודא בבכי. למרות זאת נתן יודא ליחיא 'סַגְּל' שהספר חיים־יודוך יעבור לרשותו, תמורת סמן שיחיא יביא הביתה בשכר פרת אמו.910

			סמוך לפטירת האב יודא, הפך יחיא שלא על דעתו לדּפַאן.911 בבית בו התגורר מרי נסים נתגלה מַדְּפַן באקראי. תוך כדי משחקם912 תקעו ילדים מקלות ברצפת הבית שבקומה התחתונה, שבתימן כידוע היא אדמה. לפליאתם נפל המקל אל חלל שנפער ברצפת הבית ואשר נתברר כמַדְּפַן נטוש913 שיחיא הכשירו והשתמש בו לצרכיו ולצרכי אחרים. לאחר פטירת יודא, נותר יחיא להתגורר יחידי בבית האב.

			יחיא רוכש את ספרי האב

			בצמוד לצוואה הפקיד האב יודא בידי מרי נסים ספרים; אלפטרה, ימים נוראים,914 ראשית חכמה,915 חמשה צומות916 ועוד. הוא ציוה למכור את כלל הספרים בסכום של עשרים ריאל שישמשו את הוצאת סעודת ההבראה. תחילה צווה להציעם למכירה לבניו, והיה ואלה לא יחפצו בהם יוצעו הספרים למכירה לכל המרבה במחיר. אין זו דרך יהודית למכור ספרים, אין לך סימן מובהק לעניות חומרית ודלות רוחנית ממכירת ספרים, אך יודא ידע את נפש בניו. השארת כסף לסעודת ההבראה כמוה כהזמנת מריבה בין האחים, מה גם שעלולים הם 'לאכול'917 את הממון עוד קודם לכן. כך, החלק הראשון שהוצע למכירה בצוואה היו הספרים.

			ביום הרביעי918 לאבל פנה מרי נסים לאבלים שישבו בקומתו השלישית919 של הבית.920 הוא דרש בפניהם ואמר כי הוא מעדיף שלא להוציא את הספרים מרשות הבית לכן הוא מאיץ בהם לקנותם בשל צרכי סעודת ההבראה המרובים כמו רכישת פרה לשחיטה, חיטה,921 ד'ורה, קאת והוצאות נוספות המתלוות לסעודה. מרי נסים עבר על פני האבלים922 על מנת לבדוק אם מי מהם מעוניין לגאול את ספרי האב. שקט מוחלט נשתרר בחדר ושתיקתם אמרה כי אין ידם משגת, או אולי אין הם חפצים, להוציא סכום גבוה שכזה על ספרים. להפתעת הכל יחיא בן העשר הכריז כי הוא חפץ לרכוש את רכוש אביו. הכל תמהו מניין לו לילד בן עשר עשרים ריאל. לא חסרו כמובן דורשי טובת הנער שניסו להניאו מלהסתבך בחוב כבד שכזה.

			יוסף מעוצ'ה, דודו אחי אמו של יחיא, הוציא את יחיא החוצה על מנת לשאול אותו מהיכן ישיג סכום זה? יחיא סיפר לדודו, שעסק בין היתר באגירת תבואה,923 את סיפור הד'ורה שקיבל כנגד השור המופקד אצל רַאגֵּח אַלְוַאִלִי לפני שנתים ימים.924 יוסף טפח על כתפי יחיא בחיבה ואמר: ירבו כמותך בן חיל. השנים נכנסו חזרה לחדר ויוסף מַעוּצַ'ה אישר בפני הנוכחים את דבר הרכישה.

			ידוע בין מקובלי תימן, שמידת הדין מקטרגת בבית הנפטר. לכן על פי מנהג תימן, האבל כמו החתן אסורים ביציאה ללא ליווי של שושבין. על מנת לקנות את הספרים היה יחיא צריך ללכת לראגח אלואילי כדי למכור את הד'ורה, ובכספי הד'ורה לרכוש את הספרים. ליחיא נילווה שושבין, בן דודו מֻסַלַּם בן יוסף מַעוּצַ'א.925 את כספי הד'ורה קבל יחיא על אתר.926 יחיא חשק בספרים גם מתוך חַבִּיבוּתו של הספר, אך גם בשל העובדה שסמוך לפטירת אמו למד יחיא פְטָרָה, והוא חפץ ביותר לרוכשה. הילד יחיא היה ליד מיטת אימו כשזו נפטרה, וההפטרה סימלה עבורו יותר מכל את אמו. לכן, כסף לא נחשב בעיני יחיא לכלום על מנת לזכות בה.927 רכישת אלפטרה היתה בחינת פריצת דרך נוספת עבור יחיא. אחר התנסויות אלה בגר יחיא והיה בשל ומוכן לרכישת בית, שדה ונחלה.

			יחיא רוכש את בית מרי נסים

			הבית הראשי נפל בחלקם של ארבעה אחים: שלמה בן אלחֻמארית ושלשת ילדי בַּרוּדּ, יחיא, חסן וחיים. הבית שבסמוך אליו נפל בחלק סעיד וסאלם בני אלחמארית ויוסף בן קמר אלגדסיה מדִ'י־שַׁרַק. את הקניה מימן יחיא ממכירת תכשיטי אמו928 הדברים היחידים שנותרו ליחיא לממש אחר חתונתו.929 הבית השלישי בו התגורר מרי נסים נפל בחלקם של סאלם930 ושמעה בני אלחמארית. את חלק שניהם בבית קנה יחיא מסאלם תוך שנה מיום פטירת אביו. סאלם העדיף כסף על פני בית, ויחיא קנה את חלקו תמורת עשרים וחמשה ריאל על מנת למנוע את נפילת הבית לידי זרים ועל מנת להחזיק את מרי נסים באלגדס. כל הימים חשש מרי נסים שאחר מות יודא הוא יזרק מהבית על ידי יחיא, אך יחיא כ'לף השאיר את מרי נסים להתגורר בבית עד יומו האחרון.

			רכישת שדות

			עיקר עושרו של יחיא בא לו משדות שרכש. בשל כך, ובשל העובדה שכל עובדי השדה היו ערבים, היה יחיא כ'לף מעורב ביותר עם המוסלמים גויי הארץ. בשל פעילותו הכלכלית הרבה השכיל יחיא ללמוד פרקים משפטיים בדיני האסלאם ובחוקותיהם. את המונחים והעניינים המשפטיים אשר למדתי ממנו כמו מאחרים מביא אני כאן כמעט כלשונם. ברשות יחיא כמו ברשות אחרים היה מספר רב של מסמכים משפטיים931 אך בעזבם את אלגדס לקראת כניסתם לארץ ישראל דרשו הכל את הפסוק: "ועינכם אל תחס על כליכם"932 וכמרבית יהודי תימן השליכם יחיא אחרי גוו.933

			אלשפאעה — מצרנות

			אַלשִּׁפַאעַה, הוא חוק המצרנות. אדם מוכר את שדהו, יש לבעל השדה השכן זכות קדימה בקניית השדה המוצע למכירה. שדה הגובל מצדו האחד עם שדה יהודי ומצדו האחר עם שדהו של ערבי, אין ליהודי זכות שפאעה וזאת על פי הקביעה המוסלמית: 'לַא שֻׁפְעַאן לִאלְכַּאפֵר'!, כופר, והכוונה ליהודי, אינו מורשה לגאול מגוי. מנקודת מבט יהודית זהו לב בעיית דיני הקרקעות בתימן. יהודי יכול לישפע רק לשכנו היהודי. בנוסף, תביעת שפאעה היא קצרת ימים, אם היא מתמהמהת ואינה מיתרגמת מיידית לכדי תביעה, פג כח תוקפה. חוק זה הוא חידושו של האמאם יחיא, שמצא לדבריו סמך לכך בקוראן. עד בוא האמאם היה בעל הזרוע הקרוב לשדה הרוכש עושה מאמץ אלים להשיג את השדה. השלטון התורכי ושלטונם של אַלְמַשַׁאיֵךְ' שקדמו לאמאם לא נתנו דעתם על חוק זה.934 היוצא מכך שאם יהודי בעל שדה רצה להנקם משכן יהודי בעל שדה, הוא מכר את שדהו לערבי, דבר שהקנה לערבי זכות שִׁפַאעַה מול היהודי.

			לעיתים נמכר השדה וחולק למספר חלקים. מיקום השדה וסמיכותו למקורות מים קבעו את מספר החלקים. ככל שהשדה דשן יותר, ובלשונם 'שמנה יותר', כדאיות חלוקתו פוחתת. שדה של עשרה על עשרה קַצַאבּ935 היה כדאי יותר לחלוקה. יש וכל קצבה נמכרה במאה ריאל. השטח המבדיל בין שדה לשדה מכונה חַארַה, כלומר שטח הפקר. אלחארה שימש מעבר בין השדות וכן שדה מרעה לחמורים הממתינים לבעליהם שבשדות. תמיד היה מי שניסה לנגוס מחארה זו, אולם השכנים הגובלים בחארה מורשים היו לחסום אותה למעבר זרים, בהסכמת כלל בעלי השדות הגובלים.936

			ד'י־בלאגיס ועבודת אריסות

			שני שדות ירש יחיא מאמו ברוד, שדות שהיא עצמה ירשה מהוריה האמידים.937 השדה האחד הוא דִ'י־בַּלַאגִּיס המרוחק ארבע שעות הליכה מן אלגדס, והשני אַלְמֻדַאוַרַה, שניהם היו בבעלות מוסא מעוצ'ה אביה של ברוד.

			על פי חוקי ישמעאל, כאשה ירשה ברוד רק שליש. שני שלישים מד'י־בלאגיס הועברו בירושה ליוסף מעוצ'ה, דודו אחי אמו של יחיא. מבין אחיו רק יחיא ירש את חלקו משני שדות אלו, מפני שחסן אחיו נפטר938 וחיים כבר נכנס לארץ ישראל בשנת 1944. בתחילה היה ד'י־בלאגיס בבעלות ערבי מגבלה. ערבי אחר, אלואילי, התכוון להתחרות על רכישת השדה, אולם בעל השדה אלגיבלי, מבני־אלמִם,939 רצה למוכרו למוסא מעוצ'א שכל השנים עיבד את השדה באריסות. אלגיבלי אמר לאלואילי כי הוא מוכר את שדהו ליהודי המפרנס את ילדיו, מה גם שהוא עיבדה כל ימי חייו. אם אמכור לך 'מַא יַקוּל לִי אַלַלהּ?'.940 השדה נמכר למוסא מעוצ'ה941 אבי ברוד בארבעה קֻרוש, השנים היו שנות שפל כלכלי וכך גם מחירי השדות היו נמוכים. שעה שיחיא התכונן להכנס לארץ ישראל,942 כמאה שנים אחר שסבו מוסא מעוצ'א קנה את ד'י־בלאגיס, מכרה הוא את השדה למשפחת אלואילי בארבע מאות קִרְשׁ, פי עשרה ממחיר קנייתה.

			אַלְמֻדַּאוַרַה

			מן הדין היה שיחיא יקבל שליש מכל שדה שמירושת אמו כמו את חלקו בבית ובאלמדאפן, אך יוסף מעוצ'א נתן ליחיא רק את אלמֻדַּאוַרַה ושליש מד'י־באלאגיס על מנת לרצותו ולצמצם את התנגדותו. 'לא כעסתי עליו', אומר יחיא, 'מפני שהוא תלמיד חכמים'.943 מפני כבוד דודו, שכמנהג תימן כובד הוא כאב, בוש יחיא לבקש ממנו את חלקו בירושת השדה. הוא אף הבטיח לדודו, כמעשה סמלי, כי אפילו שורו לא ידרוך על שליש חלקו זה בירושה, והוא יוסף רשאי לעבד את כולו. 

			בצורת קשה כילתה את המזון שביקבים, עד שיוסף מעוצ'ה אנוס היה למכור את שדותיו. יחיא דרש מדודו את שליש חלקו, והביע את רצונו לרכוש את אלמדוארה. למרות זאת מכר יוסף מעוצ'ה את השדה לאלחֻשַיְין, ערבי ששדהו גבל בגבולו. יחיא כעס מאד, עד שהיה צורך לפייס בינו ובין דודו. יחיא איים עליו שהוא יזמין חַאצֵ'ר, כלומר שמאי, שיחלק את הירושה על פי ערכאותיהם. מיד זימן יוסף מעוצ'ה מכובדים, את אלשיך' מֻרְשִׁידּ בן חסן מהכפר אלעוּרֵישׁ944 שיום יום הסתובב באלגדס, את חסן אברהים עזירי 'שלישי רביעי'945 למשפחת אלעזירי ואת מרי נסים. הם זומנו לבית יחיא, הוא האכילם ואחר האוכל ישבו הם לעשן נרגילה וללעוס קאת. המושב היה ידידותי למדי ויוסף מעוצ'ה אמר שהוא מוכר על תנאי, ואין מכירתו מכירה עולמית אלא כעין מישכון. כך נתן יוסף ליחיא שליש מד'י־בלאגיס ואת אלמדוארה. יחיא ויתר על חלקו בבית סבו מוסא מעוצ'א, כלומר על שליש הבית שנפל בחלקה של אמו, על השדות שבאַלנַּגְּד ועל אַלְמַדַּאפֵן. בבית הורי ברוד היו ששה מדאפן ותשעה נוספים מחוץ לבית, סה"כ חמשה עשר מדאפן. ברחבה הגדולה שלצד בית הוריו בנה יוסף מעוצ'א שלשה בתים לילדיו.

			רובע חול עזאן

			ליעקוב אלתרם,946 סבה אבי אביה של חממה אשת יחיא, היה שדה־בעל ששיטחו שלושים קַצַאבּ ושמו רוּבֵּע חוֹל עַזַאן. השדה היה באלעַרְצַ'ה, שטח נרחב שמחוץ לאלגדס מדרום, סמוך לגַּבַּל מַהְגּוּר. אלערצ'ה הוא המקום בו מרוכזים למעשה כמעט כל השדות של יהודי אלגדס.947 שליש מרובע חול עזאן קיבל יחיא בירושה. השדה היה בבעלות מסלם אחי חממה אשת יחיא, שנפטר על פני אביו, ואשר הקים אותו ורשמו על שם נכדיו נסים וסעיד מסלם. על פי חוקי ישמעאל, והיה והבן נפטר על פני אביו, ואפילו יש לנפטר ילדים, אין ילדי הנפטר זכאים לירושה.

			שעה שגיסו948 סעיד נזקק לכסף, קנה יחיא ממנו רבע מרובע חול עזאן בעשרים וחמשה ריאל. שלושה רבעים הנותרים היו לנחלת נסים גיסו האחר של יחיא. יחיא היה אז כבן שלושים שנה.949 

			רכישות ד'י־ת'ואב950

			דִ'י־ת'וּאַבּ951 הוא שדה952 שגודלו עשרים וששה וחצי קצאב והוא הטוב והגדול שבשדות אלגדס. הוא ממוקם בצלע הר, 'שתה'953 כלשונם את מי ההר, ו'אכל' את זבל עדרי העזים. ירושת השדה נפלה בחלקם של יחיא ואחותו שמעה בת אלחֻמארית. החלוקה נעשתה על פי ערכאותיהם וחוקותיהם, שני שליש נפלו בחלק יחיא ושליש בחלק שמעה. חצי אלקצאב משטח השדה שנותר הגיע, על פי חוקי הארץ, ליורש מרביתו של השדה, כלומר ליחיא שזכה בעשרים וחצי קצאב. מחפוץ' חיים, בעלה של שמעה, השיא את בכורו ולשם כך מכר את חלק שמעה אשתו בדִ'י־ת'וּאַבּ.

			חול־מדאר954

			חוֹל־מַדַּאר הוא שדה הממוקם בצפון הכפר והוא בבעלות משפחת כ'לף לפחות מאתים שנה. את חול־מדאר הוריש יודא לסעיד שלמה וסאלם בני אלחֻמארית. כאשר נכנס סאלם, בנה יחידה של אשתו השלישית של יודא, לארץ ישראל בשנת 1948, שנתים ימים קודם שיחיא עצמו נכנס לארץ ישראל, קנה יחיא את חלק סאלם בחמישים ריאל.

			חול־וחש

			השדה חוֹל וַחְשׁ שוכן בצלע גבל־מהגור שבדרום אלגדס. שדה חול־וחש חולק לשלושה יורשים, רבע לחיים ורבע לחסן בני ברוד, וחצי נוסף לאלעזירי. חסן עבד כנַדַּאף בשוק תעז ונסתלק בתימן. בשנת 1934 מכר חסן לאחיו ליחיא955 את רבע חלקו בשדה חול־וחש תמורת חמישים ריאל.956 חסן עמד להתחתן עם חממה בת סעיד אַלרַּמַאדִּי ונזקק לכסף.957 חמש שנים אחר שיחיא קנה את חלק חסן, קנה יחיא מחיים, אחיו מאב ומאם, את חלקו כשזה נכנס לארץ ישראל בשנת 1944 וכן רבע חלקו בבית המרכזי של האב בסכום של חמישים ריאל.958 

			בליל נישואי חסן אחי יחיא לחממה בת מרים בת סעיד אפרים,959 דרש דאוד מסלם אביה החורג960 של חממה, תחת החופה961 ממש, מהחתן לבטל את הסכם קניית השדה שהיה בינו ובין אחיו יחיא יודא כ'לף. דאוד מסלם רצה שהשדה ישאר ברשות בתו החורגת. בו במקום, קודם הקידוש תחת החופה, סִגֵּל חסן כ'לף את השדה לדאוד מסלם.

			יחיא יודא כ'לף לא עמד מנגד. הוא תבע את דאוד מסלם לדין אצל אַלְחַאכֵּם962 אַבּוּ־בַּאכֵּר אַלְגּוֹנְדּ, או אלגונדי, שאביו ודודו היו שופטים.963 יחיא זכה בתביעתו, מפני שהתאריך הרשום בסַגְּל של יודא אביו היה תאריך קדום יותר. למעשה, רק בשל העובדה שחסן היה יתום וחסר הגנה היתה לדאוד מסלם עזות פנים לעשות מה שעשה. 

			הימים היו ימי התחדשות גזירת האמאם יחיא, ימים בהם כל הקונה אדמה הניח את כספו על קרן הצבי.964 יחיא קנה את האדמה בערמה. באותה שנה הכה דבר סביבות אלגדס,965 הרעב והדבר שלטו בכל, והחיים התאפיינו באי־ודאות גדולה. כפרים ערביים שלמים על תושביהם אבד זכרם מעל פני האדמה. דווקא אז באו נציגי השלטון לחקור ולבדוק פרטים אודות הקניה, כנראה מפני שמישהו הלשין. כאשר רכש יחיא את חול־וחש אמר יחיא למלכות966 שאחיו נעלם ואין איש היודע לאן, ובכלל אין הוא אחראי עליו. לשוחד היה תפקיד מכריע בהסברת העניין, בהבנתו ובהתקבלותו של ההסבר. אודה, מסכם יחיא, הצלחה לצד מזל טוב עמדו לי כל הימים. 

			שדות שבמזרח הכפר

			אלשואק

			אַלשִּׁוַאק הוא שדה השוכן במזרח הכפר והוא גידל967 דרך קבע דוֹכְ'ן או בּוֹר.968 חציו של אלשואק נפל בחלק סאלם שנמלט לעדן וחציו בחלקו של יוסף בן קמר, אשתו החמישית של יודא, שעבר להתגורר עם אמו בד'י־שרק. סאלם אַלְאַצְוַאע969 מן אלגדס עיבד באריסות את חלקו של יוסף. כשנתים או שלוש אחר שיחיא קנה את חלק סאלם הבורח, קנה דאוד מסלם, דודו אחי אמו של יוסף, את חלקו של יוסף בשדה בארבעים ריאל.

			העובדה שיחיא היה יתום וצעיר מדאוד מסלם, כבן עשרים וחמש, ומכח היות דאוד מסלם נציגו של יוסף, תבע דאוד מסלם את יחיא בערכאותיהם בטענת שִׁפַאע. יחיא זומן לד'י־סֻפאל לדין בפני השופט אלגונדי, שופט שכזכור יחיא עצמו נזקק לו בתביעותיו את אחרים. דאוד מסלם טען לפני השופט כי חלקו בירושה כולל שדות, כסף, ספרים, חמורים וסוסים.

			במקרה וקיימות תביעות יורשים מאותה ירושה, שולח בית המשפט המוסלמי 'מַחְצַ'ר'970 למחזיקי הירושה, שעיקרו חלוקה מחודשת של הירושה ביניהם ללא התערבות משפטית חיצונית.971 אם אין מסתמנת הסכמה בין היורשים שבים הם לבית דין, והרבה תלוי ביחסים שבין המתדיינים. דאוד מסלם תבע מיחיא את חצי אַלשִּׁוַאק שיחיא קנה מסאלם אחיו שברח לעדן. דאוד מסלם הצהיר כי מכחו של יפוי כח כתוב שברשותו, תובע הוא את זכויותיו בשדה. השופט ביקש מיחיא להביא את הסַגְּל על מנת לדעת את המחיר שעל דאוד מסלם לשלם עבור מחצית אלשואק. יחיא פנה לשופט: האם יורשה לי להבין את מהות תביעתו של דאוד מסלם? השופט הסביר ליחיא כי דאוד מסלם מבקש להיות מצרן. יחיא ענה לשופט: מכל הרשימה הארוכה שדאוד מסלם הקריא לפנינו אין בידי מאומה, ולא עוד אלא שמתוך תביעת השִׁפַאע שהוא טוען לה, רק ברגע זה ממש, דהיינו בבית המשפט, מבין אני שדאוד מסלם קנה את חלקו של יוסף בשדה ושלמעשה הוא בא כוחו של יוסף, כמאמר המושלים: 'אַלַעַיְלוּמִי בִּמַוְקֵף972 אַלַשּׁרְעִי',973 דהיינו כל ידיעתי את עניין התביעה הוא כאן ועכשיו בעיצומו של המשפט.

			אליבא דאמת ידע יחיא974 שדאוד מסלם קנה את השדה, אך הוא גם ידע שלא היה לו לדאוד מסלם די ממון לישפאע מיחיא. טענת יחיא היא שרק הוא זכאי להיות שַׁאפֵע975 וכל תביעתו של דאוד מסלם אלגדסי לירושה ולמצרנות הינה קנטרנית. ערבי שנכח במשפט ניגש וטפח על כובעו של יחיא ואמר: חֻבִּי לַאלְכֻּפְיֵה.976 כל טענותיו ותביעותיו של דאוד מסלם נסתתמו והוזמו.

			השופט החליט להוציא חַאצֵ'ר977 לבדיקת הירושה תוך הבהרה שיש להאכיל את אלחאצ'ר. יחיא ענה כי תביעתו של דאוד מסלם אינה מעניינו ושהתובע יאכיל אותו. לי, טען יחיא, אין כל תביעה מדאוד ואין לי לשלם לאלחאצ'ר אפילו עבור כוס קפה.978 יחיא התלונן בכתב בפני אַלְעַאמִל979 סִידּ מֻחַמַּדּ מבני אַלְמֻתַּוַכֵּל980 היושב בד'י־סֻפאל, הממונה על השופט.981 סיד מחמד שלח באמצעות יחיא מכתב מחאה אל אַלְגַּנַאדּ982 בנוסח: 'אסור לך להתערב בענייני היהודים, מפני שיש להם מֻעַלַּמִין983 משלהם'. יחיא מסר את המכתב לאלגנאד וזה כעס מאד, וקבע מיד פגישה לאחר הצהרים של אותו יום. דאוד מסלם לא ידע דבר על אודות צו המניעה שהוציא יחיא מד'י־ספאל. בהגיעם לדין אמר מסלם ליחיא: הכנס. יחיא השיב: 'הכנס, ואני בעקבותיך'. בכניסתו אל אלגנאד צעק אלגנאד על דאוד: 'צא מפה מיד! ולא, אני אשלח עַסְכַּרִי שיטביע אותך באלסַּאִילַה.984 

			דאוד מסלם היה טיפוס רברבן ויהיר.985 תחילה התרברב דאוד כִּמְפַתֵּחַ ברחובות אלגדס, שהנה עומד הוא להכריע את יחיא בדין. אני אשקיע אלף רִיַאל במשפט זה, התרברב מסלם, שלא היתה לו כל הבנה בחוקות הגויים. המשפט ארך שבוע ימים. אחר הדברים האלה, ואחר הצהרותיו הקולניות, הגיע דאוד מסלם לבית יחיא וביקש למכור ליחיא את חלקו בשדה תמורת ארבעים ריאל, אותו סכום שהוא שילם ליוסף תמורת חלק השדה. יחיא חתם איתו על חוזה קניה בבית אברהים חסן השכן,986 ושילם לו על אתר ארבעים ריאל. יחיא קנה את השדה והוא כבן עשרים וחמש שנה.

			חציה השני של אלשִׁוַאק נותרה ברשות סאלם הנמלט, אחיו הבכור של יחיא, שלאיש מהמשפחה לא היה כל קשר איתו. עַוַאץ' עוּקֵבּ, שכינויו 'אבי הצדקה', היה היחיד מבין תושבי אלגדס שהיה בקשר עם סאלם שברח לעדן. עוּקֵבּ יעץ ליחיא לנסות ולהציל את חלק סאלם בשדה. באין סַגְּל, קיים חשש שאַלְשִׁוַאק יפול בידי גוים, או אף ביד יהודי מן הכפר שיעיד עדות שקר על ידי הכרזת בעלות על השדה. היה זה עניין של ערבות הדדית מצדו של עַוַאץ' עוּקֵבּ העשיר, בדיוק כהעברת הפרה לאלמנה. יחיא ייפה בכתב את כוחו של עואץ' עוקב אצל מרי נסים, על השטר חתמו סעיד הַרוּן, נסים עַוַאץ', סלימאן אַלְוַחְשׁ וסעיד בן סאלם אלוחש.

			באחת הפעמים בהן שהה עואץ' עוקב בעדן הלך הוא לדבר על לבו של סאלם. הוא יעץ לסאלם כי אל לו לנהוג 'עכבא' אלא 'בבה'.987 תחת שתעלה מעדן לתימן ושוב תרד לעדן ותאבד ממונך988 בדרכים, מכור לי ואני אמכור את השדה לאחיך. תמורת שלשים ריאל מכר סאלם לעואץ' עוקב את ירושתו זו, ועואץ' שב ומכרה ליחיא.

			סיפורה של עקמת אלדובא989

			בכעין הסכמה שבשתיקה, ואחר שתש כוחו של יודא האב ופיקוחו על עסקיו ועל בניו היה רופף, אחז שלמה בן אלחֻמארית בעסקי כלכלת הבית. בזקנותו של יודא, בהדרגה הפך שלמה להיות האַפְטוּרפוֹס990 על כל רכוש המשפחה. שלמה לא עבד, לפועלים שילם מתוך הירושה הכספית המשותפת וכך רושש את המשפחה ושיקע אותה בחובות. חוב משפחת כ'לף לעַלִי מוּחְסֵן אַלְעַוְודִּי,991 הערבי העשיר שבסביבה מן הכפר סאלפון שמול אלגדס, הגיע לכדי מאה ריאל, סכום עצום. אלעוודי היה אחד מספקי חוטי האריגה, סחר לעדן ו'מאות גמלים' הובילו את סחורותיו מעדן ולעדן ועל גבם חטים, סמן, עורות יבשים, קטניות ועוד. על חשבון החוב שהיה בית כ'לף חייב לו אנוס היה יודא לסַגֵּל לעלי מוחסן את עַקְמַתּ אַלדּוּבַּא, שמושכנה992 לעלי תמורת שלשים או ארבעים ריאל ולזמן קצוב. עלי מוחסן קיבל מיודא סגל בו נכתב כי השדה ממושכן אצלו עד כיסוי החוב, אולם הסַגְּל שהיה בידי משפחת כ'לף אבד ככל הנראה.

			בשנת פטירת יודא האב, ביקש סעיד בן אלחֻמארית לגאול את השדה מידי עלי מוחסן, כחלק מהנסיונות לאשש את מצבה הכלכלי של המשפחה. סעיד רצה להשיב את החוב לעלי מוחסן ולקבל את המשכון, אך לסעיד לא היה כסף או סַגְּל, והוא בא מצויד בהצהרת כוונות בלבד. עלי מוחסן טען שעקמת אלדובא מכורה לו עולמית, וכי אין מדובר במשכון. סעיד החליט לתבוע את עלי לדין בתעז ולא בד'י־ספאל, מפני שהשופט בד'י־ספאל היה חברו הטוב של עלי מוחסן אלעוודי. סעיד זימן לעלי מוחסן עַסְכּרִי מתעז, ולדברי יחיא חויב עלי לשלם לאלעסכרי חמישים ריאל שכר הדרך. אלעסכרי שנשלח היה בדרגת עֻכְּפִי ובעל סמכות ומעמד מיוחדים.993 

			עלי חשש מהשלטונות מפני שלא היה בקי כסעיד היהודי בחוקי המדינה ובמנהגי המקום, והוא נסמך רק על קשריו המקומיים. הוא הבין כי בבית דין תעז ה'צדק' לא יהיה אתו. לעלי היה חבר יהודי, סוחר כמותו ושמו שֹׁכְּר שאף הוא רכש חוטים מעלי.994 הוא נועץ בשֻׁכַּארִי995 כיצד ניתן ללכוד את סעיד, וזה יעץ לעוצרו בערב ראש השנה הקרב ובא.

			עלי מוחסן פנה לעַאמֵל גַּבַּאלַא, אלעאמל המחוזי היושב בד'י־ספאל ואשר נהנה רבות משוחד, והתלונן על סעיד היהודי המשתמט מלהשפט בד'י־ספאל. 'למעשה מורד הוא בך' הדגיש עלי. עוד התלונן עלי שהיהודי נטפל אליו וגרם לו לשקוע בחובות.996 גבאלא ציוה לעצור את סעיד יודא כ'לף.

			בערב ראש־השנה נהגו מתפללי שלוש בתי הכנסיות של אלגדס להתקבץ בבית הכנסת הגדולה על מנת לומר יחד את ה'התר'.997 בבוקרו של ערב ראש השנה בשעת אמירת ההתר הקיפו לפתע ערבים מלוים בעסכר את בית הכנסת הגדולה על מנת ללכוד את סעיד. מתוך הלם ראשוני נכון היה סעיד להסגיר עצמו אך מיד חזר בו. המתפללים התאמצו לחלץ את סעיד אך לא הצליחו לטכס עצה. היו שיעצו לו לצאת ולהכנע משום דינא דמלכותא. כשלושים מוסלמים הקיפו את בית הכנסת וחסמו את כל פתחיו מבחוץ, מפני שהם מנועים מלהיכנס לבית הכנסת.998 בלית ברירה הסכימו היהודים להסגרה, אף שלמעשה לא היתה עילת אמת למעצר מוזר זה.

			תוך משא ומתן הכין אחד הערבים חבל על מנת לקשור בו את סעיד. לפתע הצליח סעיד לשלוף את פגיונו של אחד הערבים מנדנו, וכבר הוציא הוא את חציו תוך כוונה ל'שמדא או קטלא'. יחיא אחז בידו של סעיד על מנת למונעו ממעשה שטות אשר כזה. במהומה שהתחוללה עלה סעיד לקומה השניה של בית הכנסת, קומת אַלְמַגְ'רַז,999 והצליח להשליך את אַלְמַגְ'רַז על עַסְכַּרִי וזה כמעט נתעלף. או אז החלו אלעסכר להכות את היהודים אחרי שאלה זרקו אבן ופצעו חייל אמאמי.1000 עלי מוחסן דיווח לסַיְידּ חוּסֵין גַּבַּאלַא. גבאלא כעס: 'היהודי הפך להיות חַרְבִּי?' הוא שלח לכפר עשרה עסכר, עַרִיפַה1001 וסַיְידּ, תוך אזהרתם שלא יכנסו לכפר בשבת אלא רק במוצאי שבת.1002 

			סגן המשמר עבדאללה אלכַּבְשׁ היה חבר ולקוח של יחיא ובכל הזדמנות נהג יחיא לכבדו בקפה. אלכבש סיפר ליחיא כי החיילים אכן מתכוונים לפרוע פיזית ביהודים בשל פציעת חייל אמאמי. הוא המליץ ליחיא לברוח בשבת ולהתחבא בשדות עד יעבור זעם מפני שהוא עצמו אינו יכול להצילו. 

			היתה זו שבת 'בינתיים',1003 הכל יושבים כהרגלם בבית־הכנסת וקראו1004 עין־יעקב, רש"י וזוהר, לאחריהם תפילת מנחה, קיום1005 ותהלים.1006 בשעה שתים אחר הצהריים החל לפתע ההיכל לנוע ולזוע ממקומו. הם פנו להיכל בבקשה: 'מה יש לך יא היכל? תן לנו להתפלל'. היה זה אות ליחיא בן החמש־עשרה למלט עצמו לשדות עד חצות הלילה. בין כך ובין כך נתאספו להם מוסלמים במסגד והמתינו עד צאת השבת. אַלְעַסְכַּר ואלסַיְידּ נשלחו לכפר במטרה מוצהרת לפרוע ביהודים פעולות נקם, שנמשכו שעתיים תמימות. הם שחטו כבשים ועופות והשחיתו את הכפר, ואילו היהודים ברחו והתפזרו לכל רוח כאשר סעיד נמלט לנַחְמַה שבחוגריה.1007 מוסלמים נכנסו לבית יודא ואכלו מה שנמצא בביתו במשך שלושה ימים. ביום השלישי אספו הערבים את כל הגברים היהודים שנותרו בכפר, כמאה ויותר במספר, ולקחום בשבוע 'בינתיים', עקודים בחבלים מצואר לצואר.

			למרות שגִּבַּאלַא היה שונא דת1008 הוא לא אסרם בבית הסוהר שבד'י־סֻפאל אלא בחדר השופט בקומה השלישית של אַלְמַחְכַּמַה, הסמוכה למסגד הכפר.1009 כאיש אחד החלו הכל בקריאת תהלים בעל פה,1010 עד שערבים מהמסגד הסמוך התלוננו שהיהודים מפריעים להם בתפילתם. גבאלא שאל את המתלוננים: 'כיצד מפריעים הם לכם?' ואלה ענו: 'הם קוראים בקול רם', וזה ענה: 'הֹם בִּיִקְרַאוּ! בִּיִדְּעוּ לִאלַּלה!'.1011

			מפעם לפעם הוצאו האסירים ללא אזיקים לאלסַאִילַא של ד'י־אלסֻפאל על מנת לעשות את צרכיהם.1012 חמשה או ששה עַסְכַּרִי היו מאחוריהם וכמספר הזה מלפניהם. בנות הכפר המוסלמיות שצפו במחזה המוזר והלא שיגרתי התרגשו ושאלו על חטאה של שיירה מוזרה זו. אך טבעי היה שחלק יעלה על שפתיו רעיון בריחה ואחד השומרים העביר מיד את המידע לרַשִׁידּ, מפקד הכלא הנושא דרגת עַרִיפַא. רשיד ציוה לקבוע מסמר בחלון ולקשור1013 אליו את סאלם כ'לף בן אלחֻמארית.

			את יום כפור בילו הם בכלא. כחוקי ארץ התימן מזון האסירים הובא מביתם, ומי שאין לו גוע יגוע תחתיו.1014 במתחם אַלְמַחְכַּמַא נבנתה סוכה(!) וביום חיתום דין, כלומר הושענא־רבא, התנהל משא ומתן. מבין כל תושבי הכפר הוחלט להשאיר במאסר את יחיא, שלמה וסאלם כ'לף אחי סעיד הנמלט. שאר האסירים שוחררו תמורת שלש מאות(!) רִיַאל שהתחלקו בין כולם. חלק מהכסף עבר לגִּבַּאלַא, חלק לפקיד בית הסוהר, מתוך זה מאה ריאל שכרם של עשרת השומרים, וחלק מהכסף עבר לבֵּיתּ־אַלְמַאל שבתעז.1015 כך, לדברי יחיא, 'כסף מצרים חזר למצרים'.1016

			גבאלא היה אחראי על נפת1017 ד'י־סֻפאל, ונהג ללון אצל אַלְשַיְךְ' אַחְמַדּ סַעִידּ, שהוא גם חברו של יודא כ'לף שהתגורר בקַרַאדַ'א שבגבל צבר1018 על־יד דַּאר אַלנַּצְר. תוך כדי שיחה אמר אלשיך' אחמד סעיד לגבאלא: 'שמעתי שאתה מענה את היהודים. הרי יודע אתה שאפילו הנביא מחמד מתנגד לזה. אם אתה מכבד אותי חנון אותם וסלח לזה שברח', תוך שהוא מטיף לו מוסר על אחרית יום הדין ועל ענייני צדק ודין. תוך עשרה ימים שלח הוא סִלְךּ1019 על מנת לשחרר את היהודים. 

			במוצאי שמחת־תורה הלך אַלְעַאמִל חוּסֵין גִּבַּאלַא לדַּאר־אַלנַּצְר שבגבל צבר על מנת לדווח לסַיְידּ עַלִי אַלְוַזִיר ואַמִיר אַלְגַּיְישׁ.1020 גבאלא דיווח על ענייני גבית מס1021 על עזים, דבורים, שדות ועוד, ואמיר אלגייש חנן את סעיד הנמלט והבטיח לו משפט צדק בתנאי שיבוא אליו, כפי שאכן עשה. גִּבַּאלַא אמר לסַיְיף עַלִי אַלְעַוְדִּי, בא כוחו1022 של עַלִי מוּחְסִן,1023 כי יש לשלם לסעיד את דמי מזונותיו בכל יום בו מתקיים המשפט עד סיום המשפט. כל יום ששי שילם עלי מוחסן לסעיד ריאל וחצי להוצאות השבת, המשפט ארך למעלה משנה.

			סעיד היה אדם מקובל על הבריות ובעל קשרים חברתיים רבים. הוא היה מֻנְגִּם1024 לשרי הממשלה ולבני אַבּוּ־רַאס שבתַּעֵזּ, המפורסמים והחשובים שבכל האזור. כמסופר, אחר מות בנו ואשתו נהפך לבבו1025 והוא הפך להיות מדוכא ועצוב. שש שנים נשאר סעיד אלמן אחרי1026 אשתו. במהלך המשפט חלה סעיד, נטש את עניין עַקְמַתּ־אַלדּוּבַּא שבשלו באה כל הצרה הזו. כך, תוך דמעות על הצערים הפוקדים אותו, עזב את הבית ואת אלגדס.

			בין כך ובין כך התשועה הגיעה מכיוון בלתי צפוי, שכן מכת ברק החריבה את ביתו של עַלִי מוּחְסֵן. כל עולמו, רכושו כספו וזהבו עלו בלהבות אש, והוא ועולמו ירדו בין רגע אל תהומות הרעב והעניות, ודעתו נטרפה עליו. אין צורך להכביר מילים על הרושם העז שהדבר הותיר על ערביי הסביבה קנאֵי האסלאם עד שעַלִי הפך למשל, כשם שעושרו היה למשל. לפני מכת הברק הכל נהגו לומר שעלי אופה לחם מטחינת כסף וזהב, ואילו כעת החל עלי מוחסן אלעודי להתגולל באשפתות ובשוקים, על מנת להשקיט את בני מעיו הרעבים.1027

			כל ימי נהגתי במידת 'שלח לחמך'1028 אמר יחיא. באחת הפעמים בהם היה יחיא בתעז, חיפש עַלִי מוּחְסֵן אַלְעַוְדִּי את יחיא בביתו. מגג הבית צעקה חַמַאמֵה אשת יחיא לעלי שיחיא שוהה בתעז.1029 עלי ביקש ממנה שתאמר לבעלה כי הוא רוצה לֻחְפַא.1030 בנוסף ביקש עַלִי מחַמַאמֵה עִצַאבַּה חיטה, 'שמעתי שיש לכם בּוֹר'1031 אמר, 'אני רוצה לטעום'. אשת יחיא נתנה לו מַקְטוֹן ועלי אמר לה: זה ארוחת יום, וברך אותה: 'ה' יברך אתכם. אמרי לבעלך שאני משיב לו את עַקְמַתּ אַלדּוּבַּא, שכן היא שייכת לאביו'. 

			אחר שבוע שב יחיא לביתו, שוב בא עלי לבית יחיא מיוזמתו ויחיא כיבדו בקאת. אחד מסממני עושרו של עלי מוחסן אלעודי היה שומר ראשו הצמוד.1032 שומר ראש זה, סַיְף עַאלִי, היה נאמן לאדונו ולא נטשו גם בשעתו הקשה.1033 יחיא נתן לסיף עאלי שני קֻרוּשׁ וקַאתּ כדי שלא 'יקטרג'1034 ולא יספר לאיש קודם שיחיא יִסַגֵּל.1035 לעלי מוחסן הבטיח יחיא שהוא ישיג את סכום הכסף תוך שלשה ימים. עוד הבטיח לו יחיא קאת מגבל צבר.1036 יחיא זימן לביתו עדים מוסלמים, ביניהם אחד מחבריו, מוּחְסֵן אַלְפַקִי, מומחה ערבי למשפט קרקעות.1037 

			בו ברגע שב יחיא לגבל צבר, אל חברו עַבְּדּ־אַלְעַזִיז שזה עתה שב יחיא מביתו, מרחק רכיבת יום וחצי מן אלגדס. יחיא נהג לאחסן סחורה בביתו של עבד־אלעזיז, וזה התפלא על שיבתו המיידית של יחיא. יחיא ביקש מעבד־אלעזיז הלואה של חמישים או ששים רִיַאל, כאשר הסחורה משמשת כערבון. עבד־אלעזיז השיב ליחיא, כי גם ללא סחורה הוא ילוה לו כסף. יחיא ביקש מעבד־אלעזיז גם גַ'רְסַא קַאתּ ועוד באותו לילה שב יחיא לאלגדס.1038 

			בבוקרו של יום רביעי חיכה עלי מוחסן ליחיא בכפר. מוחסין אלפקי כותב החוזה ושאר העדים הוכנו לדָּבָר מבעוד מועד.1039 יחיא נכנס לשוק על מנת לאוספם ולהביאם לביתו, אך חלקם כבר המתין בבית. כל המעורבים הוזמנו לארוחה בבית יחיא, ובנוכחות העדים השיב יחיא לעלי את כספי ההלואה שהשדה היה ממושכן כנגדם. הסַגְּל נחתם, רצונו של סעיד הופק, ושדה אבות שב לבעליו.1040

			סכסוך נוסף סביב עקמת אלדובא

			הגלגל נתהפך על חַסַן יַעְקוּבּ אַלתֵּרַם, הוא ירד מנכסיו ונאלץ למכור את שדותיו. שדות אלה נמכרו על ידי חסן יעקוב ככל הנראה בשנת 1930. בשל היותו שדה מעולה האמיר מחירו לארבע מאות ריאל.1041 גַ'אנֵם בִּן גַ'אנֵם אַלְוַאִילִי, גוי עשיר מן הכפר אַלְאַדְּוַאל, התאמץ כל הימים לקנות את כל אדמות הארץ לגבולותיה. כל הימים ארב אלואילי לשעת כושר על מנת לרכוש את חוּל־אַלְחַבַּשִׁי. בערמומיותו הרבה היה אלואילי נכון בכל רגע לשים ידו על כל שדה.

			אחר ששדה אבות שב לבעליו, בא גַ'אנֵם בן ג'אנם אַלְוַאִלִי לדרוש שִׁפַאעַה על עַקְמַתּ־אַלדּוּבַּא הפדויה. אלואילי העשיר היה על פי חוקותיהם המקורב לִשְׁפַאע. יחיא לא נרתע והשיב לו: זה אינו שדה קנוי אלא שדהו של אבי השב לבעליו. אם רצונך במשפט, הדרך לשלטון פתוחה בפניך. אלואילי חישב להקניט את יחיא עד שסינן לעברו: 'יהודי!'. 'אמנם כן, יהודי אני' השיב יחיא, 'אך איני מזומן להפקרות!'.

			מֻרְשִׁידּ חַסַן,1042 עַסְכַּרִי מהכפר עוּרֵשׁ שבראש הר שמעל אלגדס, התערב מדעתו בסכסוך החדש על עקמת־אלדובא. הוא זימן את יחיא והציע לו תמורת קרש אחד לערוך פשרה בין המתדיינים. יחיא הציע ריאל למֻרְשִׁידּ חסן, על רצונו של זה להיות מתווך ומתוך כבוד, אך מֻרְשִׁידּ סרב להצעה.1043 אלואילי שוּחַד על־ידי מֻרְשִׁידּ חסן בקִרְשׁ אחד על מנת שישתוק מפני שידע שמול בית כ'לף תהיה ידו על התחתונה. מֻרְשִׁידּ חסן אמר לאלואילי 'גַּהּ אַלַּלהּ'!1044 תוך מחווה של הורדת הכובע והרובה. בסופו של דבר ויתר אלואילי על טענת השִׁפַאעַה, מיקומה החוצץ של עקמת־אלדובא של אַלְעֻזֵירִי היה הגורם לכך שאלואילי אינו יכול לִשְׁפַאע.

			כל עיסוקו של אלואילי זה היה בד'וּרַה ואף מחוץ לאזור באו אליו לעסקי ד'ורה, דהכל צריכין למרי חיטיא.1045 אנשים הגיעו מארץ מרחק והמתינו בצמאון וברעב תחת עץ הסמוך לאלמַדְּפַן של גַ'אנֵם, כמו על הסלעים ומתחתיהם, עד שזה יפתח את יקביו, שהיו פתוחים למן השעה שמונה בבוקר עד השעה ארבע אחר הצהרים.1046 וכבר העירונו על כך שבשעה שהשער נתייקר מכר בעל אלמדפן את הד'ורה מדעתו.1047 המחיר הממוצע לקדח1048 ד'ורה הוא קרש. היוקר היה כזה שרבע1049 קדח נסחר בקרש, ובשני רעבון נתייקרה הד'ורה לתומנא בקרש.

			 

			 

			 

			 

			
				
					בניין המוצב קרוי מַרְתַּב. מֻרְתִּבִין הם החיילים יושבי אלמרתב. בגבל צבר היו כעשרים מַרַאתֵּבּ שהגנו על דַאר אַלנַּצֵר.

				
				
					מכאן נבין אולי את טענת יחיא על התנכלות אחיו אליו כל הימים בתואנות שונות על רמת אומנותו הירודה, הספקו הדל באריגה וכד'. טענה מעניינת מאד השייכת לתחום תפיסת הזמן אצל יהודי תימן. על כל פנים זו כמובן ראייתו של יחיא את המצב.

				
				
					תחת שהיהודי ילך יום או חצי יום על מנת לשלם את מיסיו ניתן היה לנצל את יחיא, או כל אדם אחר, ההולך בין כך ובין כך לעסקיו שבתעז. מאסף הגזיה קיבל שכר מהממונה על הגזיה בדרך כלל שמינית קִרְשׁ, אלא אם כן מתנדב הוא לאסוף מחבריו ללא תמורה.

				
				
					בניגוד ליהודים אלמַעַזִיבִּין שמרביתם היו חייבים ללמוד שחיטה. מעמדו החברתי לצד כלכלתו היציבה של יחיא לא הזקיקה אותו לעסוק בשחיטה.

				
				
					שבעה שוחטים היו באלגדס: א. מרי מסלם אלעזירי. ב. מרי חסן מוסא אלשרעבי. ג. מרי נסים ראש כנסת כ'לף. ד. מרי יוסף שרעבי. ה. מרי חיים שוכר. ו. מרי סעיד יודא כ'לף. ז. מרי חסן יעקוב אלבעדאני.

				
				
					נפטר בעפולה.

				
				
					קותאר שוכן שני תחומים לרוח מערב מן אלגדס וניתן להגיע אליו ככל הנראה רק על גב בהמה. 

					ארבע רוחות השמים הם: מזרח: שרקי, שרקן, שרק; מערב: ג'רבי ג'רבן או ג'רב; צפון: קבלי קבלין או קִבלה; דרום: עדני, עדן. 

				
				
					אינו זוכר למי.

				
				
					שני אַקְדַאח.

				
				
					שמה נשתכח.

				
				
					ריבוי של בכי, כמו תפילונות ריבוי של תפילין, מכנסאות ריבוי של מכנסים וכן כל כיוצא באלו ריבויים.

				
				
					לדברי יחיא הבכי חרישי הוא הבכי האמיתי. זקני תימן מצטטים מתוך אבות דרבי נתן (פרק מא, ה): "שש דמעות הן, שלש יפות ושלש רעות. של בכי ושל עשן ושל בית הכסא רעות, של סם ושל שחוק ושל פירות". הנוסחה שבע"פ גורסת: 'של שמחה, של שברון לב, ושל עשן'. יחיא נקבר במוצאי שבת בלוויה רבת משתתפים. בדממת הליל נשמע רק קול בכיה החרישי של אשתו, הבכי היפה ביותר ששמעתי מעודי.

				
				
					כעין פַטִיר, עַצִידּ או פַתּוּתּ הנאכל עם זַוּם [=קרי: זאוּם]. בתימן לא היה חשש כלל בעניינים שכאלה ועל פי רוב יהודים אכלו, פרט לבשר, בבית גוים. יהודים אכלו ללא חשש וללא היסוס סַמְן של גויים ונותרו בקדושתם.

				
				
					בתימן אין שקילה בכגון אלה.

				
				
					יִפְשַׁךּ, בחוגריה: יֻפַאלֵךּ, והוא פיסוק רגליים גם בעת רכיבה על בהמה.

				
				
					לבית כ'לף היתה אתון מזן צֻבְּיַאנִי סֻרַאקִי, שפעמים היה חמור כזה אף גדול מסוס עד שילד לא היה מצליח לטפס על גבו בכוחות עצמו. מבית אביו באלגדס עלה יחיא על סלע ממנו עלה על גבי האתון וכך הגיע לבית נאגי עבאדי.

				
				
					נשות החוגריה היו תופרות ורוקמות. מעמדה של האשה בתימן הוא כזה שאין היא יוצאת מהבית עד שנשים לא הכירו על פי רוב את העולם שמחוץ לכפרן. היוצא שהיה צריך למצוא דרך לשווק את עבודתן. כאשר יצא סעיד סלימאן הכהן מהחוגריה לדֻכַּאן במסגרת אלמֻעַאזִיבַּה הוא לקח איתו את בגדי הרקמה של נשות סביבתו היהודית ומוכר אותם לגויות בשווקים בהם היה מזדמן במסגרת המעאזיבה.

				
				
					מַטְבַּקַא הוא מכסה אַלְמַדְּפַן. סוחר המבין את דרכי המסחר בתימן יכול להתפרנס היטב מפני שכסף מביא כסף. חברה צריכה סוחרים בדיוק כשם שצריכה היא בעלי מַדַּאפֵן. בחודש תמוז יש שפע פירות קיץ כתאנים ענבים וכד', אך בחודש אב כבר אין מה לאכול וזו שעתו הגדולה של בעל אלמדפן מוכר התבואה. בתנאים אופטימליים הכניס כל קִרְשׁ לבעל אַלְמַדְּפַן רווח של ארבעה קֻרוּשׁ.

				
				
					בערבית: 'כַּיֵל לִי'. כלי המדה קרוי ת'וּמְנַא.

				
				
					'אבן שחורה' הוא כינוי לאדם שומר סוד וזה היה גם כינויו של ראגח, ואין ספק שזהו בודאי מונח המשקף מסורת קדומה.

				
				
					מחברת המיובאת מחוץ לתימן לעדן ונמכרת בשוק והיא קרויה בלשונם בַּיַאן. בביאן נרשמו בעלי התבואה התאריך והכמות. בזמן התנודדות המחירים נועץ ראגח בבעל הד'ורה אם למכור את הד'ורה. הם נפגשו בשוק או בבית והוא היה מזומן תמיד.

				
				
					תאריך מוסלמי כמובן. לא כל היהודים הבינו בתאריכים אלה. היו בודדים שלמדו את חודשיהם ואף רשמום בקונטרסים.

				
				
					על מנת להסדיר את העניינים הרבים שביניו ובין לקוחותיו השתמש ראגח במוכרי קַאתּ ששימשו כדוורים לחומר שבכתב ולידיעות שבע"פ, או שהיה פוגש את לקוחותיו בשוק. את זאת ידע גם שלמה כ'לף אחי יחיא. ראגח נהג לפגוש את אלמַקַוּתֵּא באלגדס לעיתים תכופות. הם היו קשורים מבחינה חברתית לאלגדס, ונהגו לבוא להיטייל, לשוחח, לאכול ולשתות קפה.

				
				
					אביו נפטר שנתים מאוחר יותר כשיחיא היה בן עשר. ילד בן עשר בתימן הוא בוגר לאין ערוך מילד באותו גיל בארץ ישראל או בעולם המערבי כפי שאלה מוכרים לנו כיום.

				
				
					שלשה סוגי קפה משובחים יש באזור. קפה הגדל בגַּבַּל צַבֵּר, בגַּבַּל חַבַּשִׁי ובאלעוּדַּיין. אחרי אכילת פַטִיר וחֻלְבַּה נהגו לשתות קפה מתוק מאד. שתיה כזו קרויה 'מִיסַּאח לַקְף' [=ניגוב פה] והוא משמשת כקינוח. באחד מסוגי הקפה הללו היה כעין שמן צף. 

					נַקִיבּ חַסַן אַבּוּ רַאס, ממשפחת אצולה, היה גדול מגדלי הקפה באזור. הוא התגורר בדִּמְנַתּ כַ'דִּיר בראש גבעה החולשת על וַאדִּי אַלנַּכְ'לַה הוא ואדי הקפה הפרוש לרגליהם והקרוב לדִ'י־סֻפַאל (אין לואדי אלנכ'לה שום קשר לדקלים). בתיהם מוקפים שַׁד'וּר כלומר חומה. הגשם מתנקז למרכז הואדי והחקלאים אצים רצים למהר ולפתוח את תעלות המים, אַלסַּאקִיַה, על מנת לא לאבד את מי הגשם השוטפים. גם בואדי אַלסֵּר, חצי שעת הליכה מן אלגדס, גידלו קפה. המים המגיעים לואדי אלסר — גַ'יְל אַלְחוֹרַא — מקורם מן הכפר מִנְזִל (מַנְזַל, בהגיה החוגרית). המים אינם ניתנים לשאיבה ולניצול בשל מיקומו התלול של מקורם והם נופלים לאלסר ומשקים את הקפה. בשפת ההר של ואדי אלסר מצוי שוק. 

					שני סוגי קִרְפַא גידלו באזור, עבה ודקה, והדקה היא בעלת הריח והטעם המועדף.

				
				
					שני סוגי מלח היו בתימן, האחד מכונה מֵרַבִּי, הוא המלח הנחצב במארב שבמזרח תימן, והוא נמכר כגושים, והשני קרוי מלח־חי שהובא מן אַלְמֻכַ'א וכונה בסתם מלח. אלגדס נסתפקה במלח חי מן אלמכ'א. רק לעתים הגיע לאזור גם מלח מן אלמשרק כלומר ממארב. 

					שח לי מרי יוסף שעתל (שאלתיאל). הייתי ילד בתימן ואבי שלח אותי למקום מסויים. בהילוכי בשביל באחד ההרים שמעתי פתאום קריאות: יהודי! יהודי! כשלפתע גוי חוסם את דרכי. ככל הנראה תעיתי בדרכי ונכנסתי למכרה מלח הררי והגוי חשב שבאתי לגנוב מלח. אני חששתי לחיי. הגוי היה גדול ומובגר ממני ופניו לא היו לשלום. בכיתי והתחננתי לפניו והסברתי לו כי טעיתי בדרך. נשקתיו על כתפו ועל ברכיו. הגדלתי עשוֹ ונשקתי את כפות רגליו תוך השענותי עם שתי כפות ידי המזיעות מרוב פחד על רצפת המכרה המלוחה. הגוי נהנה עד מאד מהתרפסות היהודי ולא נע ולא זע. לפתע עמדתי על עמדי דחקתי ודחסתי אל תוך עיניו את המלח שנמס בידי מהזעה. נמלטתי מיד על נפשי כאשר הגוי מן הסתם אינו מבין מה קורה לו. סיפור זה הוא מתנה שהעניק לי מר יוסף שאלתיאל הזכור לאלף טוב ליום בר המצוה שלי. וכך אמר לי: בן מנחם דאוד. כבד! אל תירא מאיש! אין ממי לפחוד הוסיף ואמר לי.

				
				
					האריגה דורשת השתלבות הדרגתית של המתלמד בעבודה המחייבת דיוק ויד רגישה.

				
				
					לעולם 'החגים' הם חגי תשרי.

				
				
					שני מקורות לשמן בתימן, שמן מן החי המופק מחלב יקרא סַמְן, והוא כעין חמאה, ושמן המופק מצמחים יקרא צַלִיט ושניהם מאכלי יסוד במטבח התימני.

				
				
					בלשונו: 'אל תתחצפן'.

				
				
					בלשון בני תימן: לצוארךְ.

				
				
					יחיא לא הסכים להפרד מהספר ולתיתו לי ואפילו לשם צילום. הסַגְּל אבד ובכריכת הספר לא הובא עניין זה. במספר מקומות בתימן נהגו לכרוך דפים חלקים בתוך הספר על מנת לכתוב עליהם דברים כלשהם. פעולת כריכת ספרים קרויה באלגדס 'קַרַץ' והאומן 'מֻקַרֵץ'. בחוגריה הפעולה היא 'כִ'יצַאדַא' והאומן מֻכַ'צֵּד, לשון המחדדת הבדלים בין האזורים.

				
				
					קינאתו ביחיא היא כקנאת קין בהבל כפי שנהוג לומר בתימן, כלומר קנאה חסרת סיבה.

				
				
					קודם שחתמו.

				
				
					אחד מכלי האריגה.

				
				
					דבר המחייב תיקון אצל אומן ערבי במקום המצאותה של אַלְמִשְׁרַעַא.

				
				
					הדבר מעיד על מידת חשיבות שינון התהלים באלגדס ובדרום בכלל. 'חיים־יודוך' זה היה מצוי על שולחן מאכלו של יחיא בכל שנות עבודתי איתו עד אחרון ימיו.

				
				
					כלומר בעל מחסני תבואה.

				
				
					בין יתר משחקי ילדים באלגדס מצינו משחק בביצה שלוקה המקושטת בצבעים ובציורי כפתורים. מלפפים אותה עם חוטי תפירה והיא משמשת לילדים כסביבון והוא ככל הנראה משחק יחודי לילדי יהודי אלגדס. 

					בין הממתקים 'מַצְ'רוּבּ עדני' שהובא מעדן, 'מצ'רוב מַכְ'וִי', ממתק שהגיע מן אלמכ'א. אלמכ'וי יוצר 'תעשייתית' במושגי תימן, והוא שקל מספר ק"ג. בשוק הוא נחתך ונמכר לפי המשקל המבוקש.

				
				
					דבר היכול להעיד על קדמות הישוב והבית.

				
				
					כך קורא הוא לסידור 'זכור לאברהם' דפוס ליוורנו.

				
				
					מתנגדי הקבלה כינוהו בלעג 'ראשית שכמה'.

				
				
					מדפוסי ליוורנו. ספר שכמותו מצויים בתימן מאות רבות אם לא למעלה מכך והם השפיעו הרבה על תרבות תימן. יש לבדוק מה נהג בתימן קודם הגעת ספרים אלה.

				
				
					תרגום מערבית, והוראתה יחסלו את הממון.

				
				
					כמאמר ספר הלכות גדולות, הלכות אבל סימן כא: "שלשה לבכי ושבעה להספד".

				
				
					בערבית: אַלטַּבַּקַה אַלְעוּלִיַא.

				
				
					נאמן הצוואה היה מרי נסים 'שהיה נאמן כאליעזר עבד אברהם' וכבר הערנו על תופעה זו. ניהולו של אדם זר את בית זולתו עד שזה הפך להיות כחלק מדרי הבית וכאילו הוא בן משפחה היה מצוי גם מצוי בתימן, ואף כאן בארץ ישראל בימי כניסתם ארצה.

				
				
					שני סוגי חיטה [=בּוֹר] גדלים בתימן: א. נַסוּל, חיטה משובחת הנזקקת להשקיה מרובה ובד"כ היא מאכל עשירים. ב. וַסְנִי, חיטה פחותה בטעמה. באזורים מסויימים בתימן לא גדלה חיטה ולא דוֹכְ'ן בשל תנאי אקלים. באלגדס השתמשו בחיטה רק לפינוק ולמאפים מיוחדים. ליד סוֹרַאק למשל לא הכירו את החיטה. ערבים בני חֵת שבתימן הריחו את עפר הארץ ועל פי ריחה קבעו את הגידול המתאים לה. בחוגריה ובאלגדס נקראו הבוטנים 'חַבּ־אַלְעַזִיז'.

				
				
					להוציא את בניו איני יודע אם היו לו אחים או קרובים שהתאבלו עליו.

				
				
					דפאן הוא בעל יקב תבואה המאחסן תבואה עבור אחרים תמורת תשלום ע"פ נפח התבואה המאוחסנת.

				
				
					בכוונת מכוון לא הפקיד יחיא את הד'ורה אצל יוסף דודו שאף הוא היה בעל יקבים. כאשר הטמין יחיא את התבואה היה ערכה ארבעה ריאל, וכאשר הוציאה כעבור שנתים ימים בשל צרכי האבל עלה ערכה לעשרים ריאל. על זאת יאמרו המושלים: "לַוְ פִי תַּחְתּ טִיזַךּ מַדְּפַן, תְּקַע גַ'נִי" כלומר, אם תחת ישבנך מצוי מדפאן, תתעשר.

				
				
					אמר מסלם יוסף: 'עַשַּׁאנִי עַלַא מַרַק, וּרַקַּדְּנִי בִּאלְשּׁוּדַּא', כלומר: האכיל אותי ארוחת ערב מרק, והשכיבני לישון ברצפת חדר התנורים (שהם מקומות חמימים). הוא היה נשוי, ולמרות שלא הצליח להתפרנס לא ויתר על חיי תפנוקים. חג, נהג לומר, עיקרו סמן, ובשר בקר.

				
				
					על אפשריותיו הכלכליות של ראגח אלואילי. המרחק הוא תחום שבת. הוא נתן את תמורתה על פי בקשת יחיא. 

					אירע וגוי בעל מדפן נפטר, ממשיכיו המשיכו לנהל את אלמדפן על סמך רישומי אלביאן. יורש מדפן לא התכחש כמובן לכתוב באלביאן מפני שזו עילה משפטית. לקוחות החמיאו לבן ממשיך במלים כמו: 'אַבּוּךּ דַּפַאן מַאְמוּן' [=אביך אוֹצֵר נאמן]. האמון היא מהות פרנסתו של אלדפאן. לשון נוהגת: 'פִי מַעִי מַדְּפוּן עִנְדֹה', כלומר, יש לי תבואה המאוחסנת אצלו.

				
				
					זאת לדעת כי במקומות מסוימים בדרום תימן היה מחירו של סידור תפילת־החדש גבוה ממחירו של ספר זוהר למשל, מפני שהסידור היה נחוץ ושימושי שעה שהזוהר פנה לציבור קוראים מסויים, אך הכל תלוי זמן מקום ואיש.

				
				
					שדה חשוב מתכשיט. את התכשיטים מכר יחיא ליהודים.

				
				
					לחתונת יחיא באו אורחים גויים וירו שלוש יריות כאות כבוד נוסף לשלושה ריאל שהעניקו הם מתנה אחרי הארוחה.

				
				
					הבורח לעדן.

				
				
					השטרות המשפטיים לקניה או מכירה בתימן מכונים בשמות שונים כגון: בַּצִירַה [ברבים: בַּצַאיֵר], סַגְּל, או וַרְקַא [ברבים: סַגִּילַאתּ, אַוְרַאק], כלומר נייר או עלה [=דף ספר]. הוראתם המשפטית אחת, אך יש והם משקפים תקופות שונות או מחוזות שונים ואולי רמות שונות של שטרות, או אולי השפעות זרות על תימן כמו ההשפעה התורכית. ההוראה היא אחת, שטר משפטי לקניה או מכירה של נכסי דלא ניידי. שטר נוסף, השטר המקורי בו נרכשה האדמה למשל, קרוי אומיא, אך מן הבחינה היא בצירה היא סגל היא אומיא.

					בד"כ נשמרו אלבצאיר בארגז ברזל (סִנְדּוּק בהגיית אלגדס, סֻנְדּוּק בהגיית אלחוגריה. למרות רמה מסויימת של אמון ששררה בין האנשים הכל נהגו לומר: 'אנו כותבים סגילאת רק מפני המות, בשל היורשים ומפני השכחה'. נעיר כי אם בשטח האדמה הנקנית מצוי הר, או כל סימן טבעי ששינויו אינו תלוי באדם, הוא מצויין בסגל בדיוק כמו מקור המים המוזכר בכתובה, וזאת גם במסמכים מוסלמים.

					בשעת החתימה על השטר נוהגת הכרזה המקבילה לשבועה שעיקרה הצהרת כוונות טובה בה מכריז היהודי באוזני המוסלמי: "למן קלדאך אללה [=לצוארך] בשריעת גידך מחמד להו סייד [=אם הוא (באמת) סייד] — או בשרע אללה". המוכר נותן לקונה את חוזה הבעלות המקורי של הבית שבידו.

					לשאלתי את יחיא אילו חוקי אסלאם היו נחוצים ליהודי תימן ענה הוא לי: הכל, דיני קרקעות, ירושה, מוסר ובפרט דיני ממונות. חלק מהחוקים מעוגנים בכתובים וחלקם מסורות שבעל פה, מן הסתם מסורות שבטיות קדומות הנהוגות בתימן עד היום, ומקורן בימים שקדמו לעלית האסלאם.

				
				
					בראשית, מה כ'. 

				
				
					כמו הרבה זקני תימן היה יחיא ממורמר מאד מהיהדות כאן בארץ ישראל. לדבריו: 'בקשנו קרנים, ולקחו לנו את האוזנים' כמדרש הידוע, כלומר: התאוינו לארץ ישראל, ושילמנו תמורתה ביהדותינו.

				
				
					רק פעם אחת שמעתי מפי יחיא דבר שבח על האמאם יחיא.

				
				
					מידת שטח.

				
				
					השדות היו 'מֻחַדַּדִּין' כלומר בעלי גבול מוכרים ומוסכמים. כל שדה הוגבלה באבן הקרויה 'משהד' שהוא שם משותף גם לקבר גוים. אבן גבול המסמנת גבול בין שכנים קרויה 'וַתַ'ן'. אבן המציינת קבר יהודי קרויה 'צִיוּן'. גִּדַּאר היא גדר אבנים בשדה או קיר בית. טרסה היא דרגה. וַדְּן הוא מגן אבן התוחם את מי השדות ומפנה את המים למקום הרצוי על מנת שהמים לא יגלשו אל מחוץ לשדה, ולא יסטו מנתיבם. 

				
				
					אביה היה משבעה טובי הכפר לאלגדס.

				
				
					הוא מכר את השדה כאשר נשא את חממה רמאדי.

				
				
					ממשפחת 'בני־אלמִם' מ'שאריות' [בערבית: 'כַ'רַאוֵט', והיא לשון משפילה] האמאם הקודם, ואיני זוכר אם כוונת הדברים לאלמתוכל אם לאלמנצור. לדברי יחיא אחד מהם גזר על היהודים שיתהלכו עם פעמון, והוא שחידש את ההקפדה שיהודי ילך לשמאל המוסלם.

				
				
					כלומר, מה יאמר לי האל?

				
				
					מוסא מעוצ'א נפטר בהיות יחיא בן ארבע שנים. מעניין הדבר כיצד עיבד הוא שדה המרוחק ארבע שעות הליכה מביתו.

				
				
					לפני צאת היהודים את תימן, היו מקרים בהם ערבים שרפו את בית הכנסת והשתוללו בכפר.

				
				
					מפאת כבודו ומעמדו של מוסא מעוצ'ה, עם פטירתו טיהרוהו, סכוהו והספידוהו כמחצית היום, משמונה בבוקר עד שתים עשרה שעת צהרים.

				
				
					מחסידי אומות העולם.

				
				
					ואולי היה צריך לומר שלישי ברביעי, והוא ציון יחס הקירבה.

				
				
					אחר שאשת סעיד ואחד מבניו הבחורים נפטרו באלמג'רבה עבר סעיד לעבוד בתעז כתופר אמרות בדים, פעולה המעכבת את פרימת האריג, [בערבית: יַחְצִ'י; חִצְ'יַא]. אחד מבניו חלה במחלת אלשֻׁגַּאר המידבקת ואמו ירדה מן אלגדס לתעז להיטפל בו ונדבקה אף היא, הבן מת והיא אחריו [בערבית: תִּבִּיעְתֹּה, כלומר השיגה אותו]. 

					בן אחר שהיה אורג באלגדס הלך לגבות חובות מערבים החייבים לו כסף והגיע לכפר קַרְיַתּ אוֹדְ'ן השוכן סמוך לגבלה, כפר בו לא היו יהודים ושם נפטר. הערבי שאירח אותו בא למרי סעיד מוחרר, תלמיד חכמים מבני מוחרר שהיה עַאקֵל אַלְקַרְיַה, ואמר לו כי יהודי נפטר אצלי ואני רוצה שתבואו לקוברו על פי דתכם. הכנתי הכל ואפילו בושם, אמר הגוי.

				
				
					אחר המכירה עזב סעיד יעקוב אלתרם את אלגדס ועבר להתגורר בתעז שם נשא אשה. עד הגאולה התנודד סעיד בין אַלְמַגְ'רַבַּה לגַּבַּל־צַבֵּר. נדודיו תמו רק עם כניסתו לארץ ישראל.

				
				
					נסים וסעיד אחי חממה אשת יחיא, גיסיו של יחיא כ'לף. 

				
				
					יחיא מעיר: העצלים מוכרים רכוש.

				
				
					שמות השדות לא שונו מעולם, שמה של השדה הוא כבודה.

				
				
					ריבוי: דִ'י־ת'וּאַבּת.

				
				
					ככלל, כל שדותיהם של יהודי אלגדס היו באַלְעַרְצַ'א [=צלע הר] שמחוץ לכפר, מפני שאלגדס היתה לדברי יחיא ראש גלות.

				
				
					מערבית: שִׁירִיבַּא.

				
				
					חוֹל בהגיה גדסית, חַוְל בהגיה חוגרית, הוראתה שדה.

				
				
					יחיא היה כבן שלושים וחמש.

				
				
					היו מספר ערבים מוסמכים ובעלי רשיון [=רֻכְ'צַא] ממשלתי לכתיבת חוזים.

				
				
					כבימינו גם בתימן הגיעו הדברים לכדי אבסורד. משפחות רבות התרוששו בשל הוצאות חתונה בדיוק כפי שאנשים כמו יחיא כ'לף התעשרו בשל העובדה שהורים מכרו רכוש על מנת להשיא ילד. המאמץ הכלכלי שהשקיע האב בתימן בנישואי ילדיו רושש משפחות והשפילן עד דלי דלות. שדות וספרי תורה נמכרו על מנת לפרנס חתונה.

				
				
					כלומר בו ביום הוציא יחיא יודא כ'לף מכיסו מאה ריאל!

				
				
					אחות חסן אפרים בן סעיד אפרים. הן היו שתי אחיות, הקטנה מרים, נישאה לסעיד אלרמאדי, ואחר שנפטר נישאה לדאוד מסלם. אחותה הבכירה נישאה לאלכ'ולאני מעדן־גּוּד, כפר ערבי ובו מניין יהודים. אף אלכ'ולאני נפטר, ואז נישאה היא להרון אלשיאחי מן אלגַּרְשַׁבּ. סעיד אלרמאדי מן אלגדס הוא בעלה הראשון של גרושתו השניה של דאוד מסלם מדִ'י־שַׁרַק. יהודי ד'י־שרק המומחים בשירה היו מגיעים לכל חתונה שהיתה באלגדס על מנת לשורר.

				
				
					בערבית גדסית: עַמַּהַא זוֹגּ אֻמַּהַא.

				
				
					בערבית 'סִתְּר'.

				
				
					שכרו של אלחאכם הוא אחוז מגובה הירושה.

				
				
					משפחה אצילה ועשירה מד'י־סֻפאל בעלת אחוזה הטוענת שהיא מבני גַ'צַאן. נהגו לתארך כל בנין עתיק בתימן לזמן בני ג'צאן. מסימני בנין עתיק הם אבני גזית לא מטוייחות וגדולות במיוחד.

					השופטים בימי יחיא היו עַבְּדּ אַלְמַלִךְ, עַבְּדּ אַלרַּחְמַן ועַבְּדּ אַלְעַזִיז מד'י־סֻפאל. הם אינם אחים אך כולם בני ממשפחת שופטים אחת המשמשים במשפט מספר דורות, משפחת שופטים שהארץ ניתנה להם.

				
				
					לא ברור לי מדוע. 

				
				
					'כל חמשה רגעים היו מעבירים מת בשוק של תעז. מכל כפר יצאה לוויה, בכי ומספד' כך מתאר יחיא את ימי הדבר.

				
				
					לשלטונות.

				
				
					כך בלשונם של יהודי תימן.

				
				
					חיטה. כל השדות הינם שלחין.

				
				
					צולע על ירכו. הוא עצמו לא צלע אך זה היה כינוי משפחתו מדורות ומימים.

				
				
					מונח המיוחד רק לירושה.

				
				
					אם לא יועיל אז יפנו למשפט.

				
				
					מוקף אלשרעי, בזמן קיום המשפט ממש. מַוְקֵף הוא נוהג שנהג אצל ערביי הארץ ועיקרו תשלום שהתובע והנתבע משלמים בו במקום לכותב שמעמדו שני לשופט.

				
				
					שרעי, מומחה למשפט. 

				
				
					דאוד מסלם השכיר את השדה לסאלם אלאצואע שסיפר ליחיא שהשדה מצויה אצלו באריסות.

				
				
					לי ולאלכֻ'בּוּטַאִי חַאצֵ'ר וּגַ'אֵיב [=אני ואחי שותפי, הנמצאים ושאינם].

				
				
					כלומר: אהבָתי לכובע, והכוונה לאיש.

				
				
					'מַאְמוּר', הממונה על רישום פרטי הירושה.

				
				
					על פי חוק, שכרו של אלחאצ'ר הוא חלק מהירושה, ובכל מקרה מקבל הוא את שכרו הגבוה ראשון בירושה. אם הירושה קטנה הוא מקבל כחמשים אחוז מערכה. לתדהמתי על שכרו הגבוה של המעריך דווקא בירושות הצנומות והשדופות ענה יחיא בתשובת עולם: "בתר עניא אזלא עניותא" (בבלי, בב"ק, צב א) והעניות מרדפת אחר העני, (ראו גם: רד"ק, ירמיה, נב טו). אם הירושה גדולה מקבל אלמֻתַ'מֵּן כעשרה אחוז.

				
				
					באחד הימים ניגש ליחיא ערבי ששאלו: דִ'מִּי, התשקני קפה? יחיא כיבדו בקפה וקַאתּ והוא חשב לגמול לו בארבעה ריאל. יחיא סרב לקבל כל תמורה, ובודאי לא תמורה חסרת פרופורציה שכזו. הוא אמר לו לערבי, יבוא יום בו ודרכינו תיפגשנה. 'נבאתי ולא ידעתי מה נבאתי' אמר יחיא. נתברר כי אדם זה הוא מאנשי המפתח בסביבת מחמד, והוא ניצל את ההזדמנות לגמול לו — הוא הכניס את בקשת יחיא הכתובה הישר לאלעאמל.

				
				
					כונו בלעג 'שכמים' תחת חכמים, אלמשאדא שלהם היה כעין זנב [=הִידְ'בַּאל] שירד עד אמצע הגב והיה סימן הכר לסייד בעל מעמד עודף. סֻבְּלַא, בהגיה חוגרית, הוא זנב בהמה או כינוי לועג לבלורית אדם.

				
				
					בכל מרכז שלטוני היו כתבנים ערבים שכתבו וקראו מכתבים ותלונות. את תלונתו של יחיא בד'י־ספאל כתב למשל סייד עבדוֹ.

				
				
					בני משפחת גנאד שרובם היו שופטים. אלגנאד היא משפחה עתיקה באזור, בעושר, באדמות, בבתים ובהיתר לעסוק בשיפוט. בידם ההכשרה למשפט אך לא חזקה, ואין הם יכולים לכפות אדם להישפט בפניהם.

				
				
					מלומדים.

				
				
					נחל או תעלת מים.

				
				
					בערבית — 'שַׁאגֵּע'.

				
				
					כותב החוזה היה ערבי שכונה אלחוגרי, והמתווך היה אלשיך' מחמד בן עאיץ' אלג'נמי שהמוטו שלו היה: המתפרנס מריבית, אין לו כפרה. ריבית חמורה אף מן הנואף באמו, נהג לומר.

				
				
					'עכב"א' הוא ר"ת של הפסוק "[ו]עיני כסיל בקצה ארץ" (מש', כז יד), ובב"ה, הוא ר"ת של הפסוק "ברכה בקרב הארץ" (יש', יט כד).

				
				
					ממונך ולא זמנך.

				
				
					דּוּבַּא היא דלעת כתומה. עַקְמַה הוראתה 'שדה קטן'. פרי הדלעת קרוי גִעְנַן (בריבוי: גַּעַאנִין). כאשר הדלעת מתיבשת משתנה שמה לדּוּבְּיַא שהוא כלי חביצה, ולשון מדברת: יַדְּבּוֹשׁ אלחלב.

				
				
					הקריאה הדרומית היא: אַפְטוּרְפֵס, בערבית: מֻנְתַּצֵבּ.

				
				
					הוא אינו מן אלעווד אך זה כינויו.

				
				
					קיימות שתי מסגרות מישכון. האחד עד תאריך מוגדר שאם עבר יום ההשבה עובר המשכון לידי המלוה. השניה משכון פתוח הוא כאשר הכסף מושב, ללא תאריך מוגדר, ללוה. הכל מגובה במסמכים.

				
				
					אַלְעֻכְּפִי נשאו נשק יחודי, רובה עם משקפת [=נַאצ'וּר] מה שהיה מסימני זיהוי מעמדו. סימן זיהוי מעמד של אַלְעַסְכַּרִי היא חגורה יקרה העשויה צמר עזים הקרויה גֵ'רְבּ המשמשת לנוי ובה משתבחים הם. היא שימשה לערבים גם כ'שמירה', כלומר כקמיע מגן. כמו כן היו קושרים אותה סביב הראש להקלה מכאבי ראש.

				
				
					מעניין לציין שערבים ייבאו חוטים, ולא האורגים היהודים.

				
				
					כינוי חיבה. שֹׁכְּר הוא שם דרומי מובהק, יעיש בן שֹׁכַּארִי הוא שֹׁכְּר והמשפחה המורחבת מכונה בני־שכר. האב היה ירא שמים אך בניו היו דלטורין, דהיינו מלשינים לגוים, עד שלבסוף שילמו הם את עוונם.

					משפחת שֹׁכְּר עצמה היתה חייבת לעלי כסף על קניית חוטי אריגה. המארג הכלכלי של האורגים נטשטש ונהרס ומאדוני המלאכה והאריגה הפכו הם להיות בעלי חוב. עלי מוחסן שלח לשֹׁכְּר עסכרי שהיה סייד קרוב משפחה של חוסן גבאלא שליטה של ד'י־ספאל. כל חייל היה חמוש ברובה חוץ מן הסַאדַּא, מפני שכבודם הוא נשקם. הסייד אמר: יש לי צו מעצר לך. אלשכארי ענה לסייד: ראשית, קנח את אפך. הסייד נעלב ושב לחוסין גבאלא וזה שלח ששה עַסְכַּר וסייד. הם הוציאו את אבי משפחת שֹׁכְּר לרחוב העיר ורמסוהו ברגליהם לעיני עוברים ושבים על שזילזל בסייד. אחר כך ישבו הם יומים שלושה בביתו ואכלו על חשבונו מכל טוב, בשר, סַמְן וקַאתּ במטרה לרושש אותו. אלעסכר לקחו אתם לד'י־ספאל את שֹׁכְּר ואת אחד מבניו והשניים הנותרים נמלטו. הוא הושם בבית סוהר כבול באזיק. אחר שישב מספר שבועות ואחר פשרות מפשרות שונות חוייב הוא לשלם קנס. הוא נאלץ למכור את שני שווריו על מנת לשלם את הקנס ואת הפיצויים לסייד, בערך כמאה קִרְשׁ.

				
				
					'גַ'רַּמְנִי חינם' אומר יחיא — גרם לי לשקוע בחובות, וערבית ועברית משמשות כאן בערבוביה. המלה 'חינם' היא לשונו של יחיא והיא לשון ארץ ישראל.

				
				
					אין יהודי תימן אומרים 'התרת נדרים' אלא 'התר'. בזמן ההתר המתקיים אחר תפילת שחרית של ערב ראש השנה או ערב כיפור מתחלקים באי בית הכנסת לשתי קבוצות. הקבוצה המתירה עומדת בבית הכנסת והקבוצה המותרת עומדת מולה מחוץ לבית הכנסת. אחר אמירת ההתר ע"י הקבוצה האחת מתחלפות הקבוצות ביניהן בתפקיד ובמקום והקבוצה המותרת מתירה למתירה.

				
				
					עתים היו ערבים באים לשמוע את תפילת היהודים והיהודים הושיבום מחוץ לבית הכנסת. לעומתם היהודים לא הרשו לעצמם כלל לשמוע את תפילת המוסלמים ואף המוסלמים לא ששו לכך.

				
				
					[נראה כי באזור גדס פירושו מנורה או נברשת שבה קבועים נרות. ראו פיאמנטה, מילון, עמ' 354a.]

				
				
					פגיעה בעַסְכַּרִי היא מן העבירות החמורות בתימן. שודד דרכים מכונה 'קַאטֵע אַלטַּרִיק' ובכינויו הארוך יותר 'קאטע אלטריק די סבללא אללה' [=חוסם הדרך שאלהים סללה]. פגיעה בחופש התנועה בדרכים פירושה פגיעה והתרסה בשלטון יותר מאשר פגיעה בהולכי דרכים.

				
				
					עַרִיפַה מפקד על חמישים או מאה עסכר, 'שַׁאוּשׂ' (אַמִיר אַלשַּׁאוּשׁ מצוי בשיר 'יַא שִׁמַטְרִי עַפַר' מתוך הדיואן) מפקד על כמאתים ויותר אנשים, ו'אמיר טַאבּוּר' על שמונה מאות או אלף. 'אמיר אַלְגַּיְישׁ' הוא מפקד הצבא. כאמור לצורך עסקיו הסתובב יחיא הרבה במחנות צבא תימן וניתן היה להבחין שצבא האמאם הושפע כמעט בכל תחום מהצבא התורכי. 'נַקִיבּ' הוא מפקד מתחת לדרגת 'עריפה'.

				
				
					על פי אמונת המוסלמים בתימן 'אַלסּבְּתּ פִי דִ'מתּ אַלנַּבִּי' כלומר השבת מוגנת על ידי הנביא מחמד באוסרו כל פגיעה בשבתו של היהודי. לכן היה אסור לעסכר או לערבי להיכנס בשבת לתחום מושב היהודים לשם גביית חובות או ענייני מנהל אחרים. מדי פעם עברו ערבים בכפרי היהודים בשבת וביקשו לחם או מים. אלעסכר המתינו במסגד של אַלְחַפַא אַלסֻּפְלַא.

				
				
					שבת שבין רה"ש לכפור, מה שמכונה שבת שובה אצל עדות אחרות.

				
				
					יהודי תימן משתמשים במלה 'קראנו' ולא במילה 'למדנו'. 

				
				
					כך מכונה סעודה שלישית בתימן. המלה 'יֻמַנִּח' הנגזרת מהמלה מנחה כשהכוונה לסעודה שלישית הנסעדת בתימן קודם תפילת מנחה.

				
				
					כלומר מֻתַ'מַּנַא, דהיינו פרק קי"ט בתהלים.

				
				
					החוגריה כארץ גזירה.

				
				
					כלומר שונא ישראל.

				
				
					יכול להיות מחוסר מקום או אמצעים.

				
				
					או אז אמר יחיא 'נכנס היהודי לדוד המלך עם ביכיונות'.

				
				
					הם קוראים (בתפילה)! קוראים לאל.

				
				
					הקשר היה לצורך הרתעה למתבוננים מהצד.

				
				
					יֻקַיַידּ.

				
				
					סתם אנשים תרמו כל העת מזון לאסירי עולם ערבים. אסירי תימן היו עטופי פצעים ומחלות ונראה שלא התרחצו מיום כליאתם.

				
				
					בית האוצר בו רוכזו כספים שהגיעו מהחוגריה, משרעב, מבלאד אלעודיין וממקומות רבים נוספים. קבלה, בערבית נַצִ'יר, היא ניתנה על תשלום מסי אלגיזיה ושאר תשלומי חובה. מסמך משפטי העוסק ברכישה שימש כקבלה.

				
				
					כלומר הכסף שיהודים הרויחו מגוים חוזר אליהם בחזרה. ביטוי זה שגור בפי יהודי תימן והוא על פי אבות דרבי נתן, מא ט, "כסף מצרים חזר למקומה".

				
				
					נַאחִיַה. 

				
				
					הכפר קראד'א מצוי בדרך שמן אלעורצ'י לדאר אלנצר.

				
				
					טלגרף.

				
				
					רק האמאם היה מעליו. כאשר נתלווה מרי נסים ליחיא וביקר לראשונה בחייו בתעז, נתקל בתזמורתו הצועדת של אמיר אלגייש ונתפעמה רוחו. רק אז חדרה בו ההכרה בדבר עוצמתה של מלכות. מספרים על אודות חכם אשכנזי שיצא מכפרו במזרח אירופה והגיע לראשונה לעיר וינה המעטירה על ארמנותיה ובנייניה הגבוהים. הוא נפעם מהדרה ומרבי קומותיה של העיר עד שהעיר: נראה שגם הגוים עשו משהו.

				
				
					בערבית עֵשְׁר [=מעשר]. יהודי היה פטור ממס השדות ושאר מסים וזה חלקו בזה, למען לא ירש חלילה את הבא.

				
				
					וַכִּיל.

				
				
					עלי מוחסן בהול אחר ממונו היה. הוא עסק במסחר בביתו. הוא היה מאסף שמן ועורות מהסביבה וכל העת פקדו אנשים את ביתו לצרכי מסחר. הוא עצמו היה יוצא לגבות חובות ולמכור את הסחורה הנצברת.

				
				
					קורא בכוכבים ובספרי כוכבים, יודע לחזות את המחר, את הטוב ואת הפחות טוב, על פי אמונת אומן המאמינים.

				
				
					בערבית דרומית: אַגְּתַּפַא קַלְבֹּה, והוא לשון צער עמוק.

				
				
					לשון בני תימן בארץ ישראל שהוראתה: אחר מות אשתו.

				
				
					חַאכִּם שלמד בזַבִּידּ שבתִּהַאמַה ובאַלְאַזְהַר שבקהיר. הוא נהג לסבוב כל שבוע בכפרי האזור על מנת להטיף מוסר למוסלמים וללמדם דין ודת. אצ"ל כי את דבריו עטף במה שאירע לעלי מוחסן.

				
				
					קה', יא א.

				
				
					גג הבית בתימן הוא חלק חשוב מאד של הבית, אם ללינה בלילות הקיץ החמים אם לגידול צמחי בית כמו פלפל ובשמים, או לשטיחת צמחים ליבוש כמו פלפל קטניות וכד', אם ליבוש כביסה. כביסה נתלתה גם על אַלְזַרִיבַּה כלומר גדר קוצים שסביב הבית, סביב גינת הבית או החצר, יבוש שראינו כמותו בארץ ישראל במעברה למשל.

				
				
					בגד יפה, כעין טלית שעשירי היהודים מניחים עליהם שעה שהולכים הם לבית הכנסת אך לא בשעת התפילה. בשעת התפילה נתלתה אַללֻּחְפַא על וו, בערבית: מַעְלוֹק, שהיה בבית הכנסת. בשעת תפילתם מתעטפים הישמעלים בכעין צעיף.

				
				
					כלומר חיטה.

				
				
					גם ליהודים עשירים היה שומר ראש חמוש מוסלמי.

				
				
					הוא היה כעין שטן על שמאלו, נוהגים יהודי תימן לומר.

				
				
					מונח קבלי באזור קבלי.

				
				
					מלה תורכית בתבנית ערבית.

				
				
					שאף הוא שיקול בעל משקל באזור זה.

				
				
					רק חתימת מוסלמי מקנה תוקף לחוזים מה גם שיהודים פסולים לעדות. כאשר יצאו היהודים את תימן קיבל מומחה זה למשפט, תַּכְ'תַּא, מעמד לספרים בבית הכנסת. את השמשיה [=אלמצ'לא] העניק יחיא לאחד התושבים.

				
				
					זו דרכם של אלמֻקַוַותִּין, סוחרי הקאת, באזור זה ללכת עם סחורתם הטריה בלילות. כל זה היה כשיחיא היה בן שמונה־עשרה, גיל נישואיו.

				
				
					כמאמר המושלים: 'אַלְבֻּכַּאר בֵּיה אַלנֻּצַאר', כלומר, ההצלחה טמונה־מצויה בהשכמת הבוקר. אדוני אבי נהג לומר לנו כל ערב: חַאגַּתּ אַלצּוֹבְּח מִן אלעַשִׁי, דהיינו: דבר הבוקר צריך להיות מוכן מהערב.

				
				
					אדמות בית כ'לף היו האדמות היקרות שבאזור, דבר המעיד על אורך הימים בהם דרים הם באלגדס. שדות משפחת כ'לף שבאזור הם: ד'י־ת'ואב, ד'י־באלאגיס ואלמראדע, שדהו של יעקוב אלתרם סבה של חממה אשת יחיא. עקמת־אלדובא הוא שם משותף לשלוש שדות רצופים בצד היהודי ובצד הערבי של שטחי שדות הכפר. עקמת־אלדובא שיחיא פדאו מעלי מוחסן אלעודי היה ממוקם אחרי שדה אלשִׁוַאק. עקמת־אלדובא השני היה בבעלות מרי מסלם אלעזירי, ועקמת אלדובא השלישי בבעלות אלואילי. טראסה חקלאית אחת שבבעלות אלעזירי הבדילה בין שדותיו של אלואילי ובין עקמת־אלדובא שבבעלות יחיא.

				
				
					שדות נוספים באזור הן אַלצַּפַאיַה ודִ'י־מַכְּרַאדּ שבבעלות משפחת גבאי (כונו אַלגְּבֵּאֵה) חוֹל־אַלְחַבַּשִׁי היה שדה פורה מאד הממוקם בתחתית ההר.

				
				
					חַסַן הוא שם דרומי. ככל שידעתי מגעת הגוים בסביבות אב אינם מכירים יהודי הנושא את השם חסן שהוא נפוץ מאִבּ ולמטה. לעניין זה חשיבות בזיהוי סופרים וכתבי יד.

				
				
					לא נתברר מה היה האינטרס שלו בהתערבות? יש מי שברגע שקיבל ממך כוס קפה הוא יתן את ראשו עבורך וכאילו הפכת להיות בן חסותו.

				
				
					מונח הקשה לתרגום אך הוראתו היא: פחד מהאל; עשה נא טובה; אל תערים בעיות; וותר על דרישתך הלא צודקת; הננו כאן וכבודנו נתון לך, ועוד כהנה וכהנה כעין 'תן דעתך!', אמירת תיווך, הרגעה ועשיית שלום. גה מלשון מוּגַּהַּ=גלוי, ללא כיסוי.

				
				
					תוס' עירובין, מ א, מן הסתם מסורת קדומה לפנינו.

				
				
					על מנת לבהיר את היחס לאלויאילי סיפר מָרִי חַסַן מוּסַא אַלשַׁרְעַבִּי תושב אלגדס (נפטר בגבעת יערים) כי לארור זה, כשכוונתו לאלואילי, יש מזל גם בעולם האמת. מרי חסן חלם שבשמים יש לאלואילי עץ גדול וירוק בעל נוף רחב. לשאלתו בחלומו: למי העץ הזה? ענו לו בשמים: עץ זה הוא של אלואילי.

					אם אתה בעל כח, מעמד, ואתה בעל קשרים ואמצעים או לחילופין בעל זרוע, יכול אתה לנשל את בעליה החדשים של השדה שנרכשה, ובמיוחד אם בעליה יהודי.

				
				
					שמונה קֻרוּשׁ לקַדַּחֵיין, כלומר שני קַדַּח.

				
				
					כַּיְלַא.

				
				
					רוֹבְּע.

				
			

		

	
		
			 

			פרק ארבעה עשר

			תביעות האחים

			אחר שנסתיימו נסיונות סחיטה ותביעה מצד גורמים שמחוץ למשפחה, ברור היה שתגענה תביעות גם מצד המשפחה על אודות הירושה או חלקים ממנה.

			הדיואן

			דַּאוּדּ מֻסַלַּם היה טיפוס מזיק המזומן לפורענות ודחוי על ידי רוב מכריו. תמיד זימן הוא את עצמו, דרך משל, לראש מוזמני החתונות, כמו לכל אירוע אחר. כל ימיו היה דאוד מסלם פַארֵג1050 עז פנים. בשל אישיותו הלא נעימה, לא היתה פרנסתו של דאוד מצויה, מה שהביא לנדודיו המרובים והחלפת כפר מגוריו מספר פעמים. הוא התגורר בכפרים אַלְקַרְיַיתֵּין, אַלְמַקְלוּע, אַלְגַּרְשַׁבּ, עד שלבסוף נשתקע בדִ'י־שַׁרַק שבאזור נַכְ'לַאן הקרוב לאלגדס. המרחק מביתו שבדִ'י־שַרַק לאלגדס הוא כארבע שעות הליכה.

			ברשות סעיד בן סעידה אלחֻמארית1051 היה דִּיוַאן1052 המצוי ברשות משפחת כ'לף ארבעה דורות,1053 דיואן שהועתק בידי אברהים חסן.1054 דאוד מֻסלם חמד את הדיואן, ולאחר פטירת יודא כ'לף הגיע מכפרו ד'י־שרק הישר אל מרי נסים, וטען בתואנות משונות כי בימים עברו קנה הוא את הדיואן מיודא כ'לף. בו במקום הזמין סעיד אלחֻמארי עַסְכַּר מתעז נגד 'נוכל משועמם ומרושע זה'. כנגדו איים דאוד מסלם שאף הוא יזמין עסכר מד'י־סֻפאל. סעיד ענה לדאוד: 'על סעיד יודא כ'לף אין מאיימים'. דאוד מסלם הלך לאלעַאמִל סַיְידּ חֻסֵין גִּבַּאלַא1055 מד'י־סֻפאל וזימן עַסְכַּרִי. דאוד מסלם טען כי הוא קנה את הדיואן בעשרים קִרְשׁ, סכום עצום, כאשר ערך הדיואן היה לכל היותר ארבעה קֻרוּשׁ. בסופו של דבר ויתר דאוד מסלם על תביעתו, כאשר ראה שהדין נוטה לצד משפחת כ'לף.1056

			ירושת אלמעלמא

			שנתים אחר מות יודא כ'לף הגיע לאלגדס יוסף בן קַמַר אשתו החמישית של יודא, אף הם מהכפר דִ'י־שַׁרַק. הם באו בעידודו של דַּאוּדּ מֻסַלַּם בן כפרם על מנת לדרוש את חלק יוסף בבית הכנסת שהקדיש האב בביתו. מאחר וברור היה לו כי בדיני ישראל לא תצלח דרכו, הלך דאוד מסלם ושטח את בקשתו בערכאותיהם בפני אַלְקַאצִ'י עַבְּדּ־אַלדַּאֵים1057 מן הכפר אַלדִ'רַאע השוכן מערבית לאלגדס והמפורסם בשנאתו לישראל. עבד־אלדאים זימן את יחיא, אלמֻדְּרֵיךּ,1058 למשפט. יחיא טען בפני עבד־אלדַּאֵים כי הקדשו זה של אביו את בית הכנסת הוא — לא ידמה ולא ימשל1059 — כהקדש אַלְוַקְף. לשמע זאת חרה אפו של עבד־אלדאים וזה זעם:" אין לכופרים זכות וקף! נעקרו כל הדתות, ולא נותרה אלא דת מחמד. דת היהודים ודת הנוצרים הם כפירה ואין בדבריהם ממש. וכבר אמר היהודי: אין חוק לנוצרים. והנוצרים אומרים: אין ליהודי דת. ושניהם צודקים בדבריהם. בטלו כל הדתות ולא נותרה אלא דת מחמד. לא דת משה ולא דת ישו. הו יהודי, הו מקולל, הו כופר".1060 אל מול דברי הקאצ'י לא היתה ברירה ויחיא אנוס היה לשלם מכיסו את דרישת יוסף אחיו מאב, סך של עשרים ריאל.

			אלמצ'לאע

			שנתים אחר שברח לעדן, שב שלמה1061 לאלגדס כשהוא מסובך בחובות כבדים. מן אלגדס שב וירד לתעז, ועבד באַלְמַגְ'רַבַּה כשנתים ימים אצל יוסף אַלְגַּמַּל גובה המס המפורסם. למעשה פשט שלמה את הרגל, ועבר להתגורר בחוגריה.1062 כלל נהג בתימן: 'מי שרע לו בכאן, ילך למקום אחר'.1063 מרי יוסף רַצַ'א1064 מן אלחוגריה השיאו אשה שניה.1065 אשתו הראשונה, שמעה בת הרון סעיד גבאי, הגיעה בעקבותיו לאלחוגריה על מנת לדרוש מזונות לה ולשני ילדיה שחיו בדוחק ושלמה טען כל העת: 'אין לי!'. היא ניגשה למרי יוסף רצ'א מן אַלְגַּוִירַא,1066 העיר היהודית הראשית בחוגריה, שחייבו בתשלום מזונות. שש או שבע שנים עברו בין בריחתו לגירושי אשתו שַׁמְעַה. בסופו של דבר התפשרו השניים, האב לקח את אברהים הגדול ושמעה אשתו לקחה את עַוַאצִ'י1067 הקטן ושבה בדמעות שליש לאלגדס. היא חיתה חיי צער עד כניסתה לארץ ישראל.1068

			כשלוש שנים אחר בריחת שלמה, שלח אַלשֵּׁיךְ' אִסְמַעִיל מדִ'י־סֻפַאל עַסְכַּרִי1069 לבית יחיא על מנת לעצור את שלמה עמוס החובות. החייל חזר אל שולחו כלעומת שבא מפני ששלמה עבר להתגורר בחוגריה. מושל המחוז שלח את אלעסכרי בשנית על מנת שיגבה את החוב מן יחיא, אַלְמֻדְּרֵיךּ. אלעסכרי שב לאלגדס על מנת לזמן את יחיא למשפט. יחיא האכילו, השקהו והלינו. למחרת השכימו השנים אל אלסייד חַסַן גִּבַּאלַה אַלְקַאצִ'י של דִ'י־סֻפַאל. יחיא פתח ואמר: 'מה תענה ליום הדין. אין לי שיח ושיג עם אחי בנושאים הנדונים. דרכינו נפרדו ובעלי החוב יורדים לחיי'. כששמע השופט את דברי יחיא אלה אמר: 'מַאן שַׁלּ אַלִּי בִּידֹה, יַרְקַע בִּגִּלְדֹּה.1070 השופט שאל את יחיא האם מצוי בבית רכוש נוסף מירושת האב שלא ניתן לחצותו או לחלקו. יחיא השיב כן, אַלְמַצְ'לַאע. אלקאצ'י שיחרר את יחיא מכל חוב, אך חייבו לקנות את אלמצ'לאע במחיר של שבעה ריאל.1071 במהלך ההתדיינות המשפטית הוטרח הסַיְידּ נִגַּאדּ1072 ממשפחת השופט לבוא פעמיים אל המשפט, עניין שחייב את יחיא לשלם לו את הוצאות הדרך.

			לתקופת הימים הסתכסך יחיא עם אחיו סעיד בן אלחֻמארית1073 על אַלְמַצְ'לַאע. הבוקר אור וסעיד נעלם עם אלמצ'לאע. יחיא השכים לאלעַאמֵל אלסייד חסן גִּבַּאלַא, מי שפסק בדבר חזקתו של יחיא על אלמצ'לאע. השעה היתה שעת בוקר, בה גבאלא עסוק היה עדיין בלימודי דתם ודינם. יחיא הכניס לגבאלא תלונה כתובה1074 באמצעות שואבת המים.1075 גבאלא הפסיק את לימודו ויצא לשאול את יחיא האם סעיד בבית. 'לא, הוא בשוק' אמר יחיא. גבאלא שלח אל מֻחַמַּדּ עַאיֵץ', עַאקֵל אַלסּוּק, לתפוס את סעיד ולהביאו לפניו. סעיד השיב ליחיא את אלמצ'לאע, שיחיא שילם בגינו שבעה רִיַאלַאתּ.1076

			 

			 

			 

			 

			
				
					ביטוי ערבי שהוראתו פנוי, משועמם והולך בטל.

				
				
					שהיה משורר — כלומר מי ששר — ומטובי בניה של אלגדס.

				
				
					הדיואן מצוי ברשות משה בן אחיו שהתיישב בגבעת־עדה והוא מצולם באוסף 'נהריה אוסף סעידה ומנחם' במחלקה לתצלומי כתבי יד בבית הספרים הלאומי והאוניברסיטאי בירושלים.

				
				
					מעניינת ההתיחסות של זמן לדיואן. התיחסות לספר כבעל יחוס מצויה בדרום תימן. יש לתת את הדעת על אורכו של דור בתימן.

				
				
					למרות שהדיואן הועתק לפני ארבעה דורות יודע יחיא מי הכותב, ועניין תרבותי חשוב לפנינו.

				
				
					מחליפו של סַיְידּ מֻחַמַּד אַלְמֻתַּוַכֵּל הנ"ל.

				
				
					לאף צד לא נתחוור מדוע נשתבש מהלך המשפט, אך ברור ששוחד נשתרבב לו לכאן. כל רצונו של דאוד מסלם היה, מסיבות הנעלמות עמו, להציק לסעיד יודא כ'לף. בסופו של דבר הוכה דאוד מסלם ע"י אלעסכרי, אף כאן מסיבות לא נודעות, אך הדעת נותנת שהדבר היה בשל מאיסותו היתרה, עד שבסופו של דבר ביטל הוא את תביעתו על הדיואן.

				
				
					עבד אלדַּאֵים הוסמך לשופט על־ידי אַמִיר אַלְגַּיְישׁ. כמו כל אנשי אלדִּ'רַאע היה הוא שופט חשוב ואת לימודי דתם למד בזביד. לעבד־אלדאים נשלחו שאלות מארץ מרחקים מפני שהיה גדול חכמיהם באזור. שמעו יצא בכל הארץ עד שהכל כרעו ברך לפניו. פרנסתו היתה מעיסוקי משפט ומתרומות מעשר [בערבית: מִעְשַׁאר]. הוא היה בעל אחוזה גדולה שעובדה ע"י שכירים. 'ארור שמו לקברו' ממקם אותו יחיא.

				
				
					אלמֻדְּרֵיךּ הוא מי שנותר לנהל או להתגורר בבית אחר פטירת ההורים והנושא באחריות המשפטית ולכל תוצאות הבית חובותיו ודיניו.

				
				
					ביטוי שהוראתו 'להבדיל'.

				
				
					'לַא וַאקִיפוּן לִאלְכַּאפִר! אַנְתַּסַכַ'תּ כֹּלּ אַלְאַדְּיַאן, וַלַא בַּקִי אִלַא דִּין מֻחַמַּדּ. דִּין אַלְיַהוּדּ וַדִּין אַלנִּצַארַא הֹם אַלְכַּאפִרִין. קַדּ קַאל אַלְיַהוּדִּי: לַא לַאלנִּצַארַא חַק. קַדּ קַאל אַלנִּצַארַא: לַא לִאלְיַהוּדִּי דִּין. וַצַאדַקוּ בִּמַא קַאלוּ. אַנְתַּסַכַ'א כֹּלּ אַלְאַדְּיַאן וַלַא בַּקַא אִלַא דִּין מֻחַמַּדּ. לַא דִּין מוּסַא וַלַא דִּין עִיסַא. יַא יַהוּדִּי יַא מַלְעוּן יַא כַּאפֵר'.

				
				
					הוא נישא לאשה חוגרית. שלשה אחים מבני כ'לף ברחו מהבית, סאלם, אברהם ושלמה.

				
				
					ולא לשרעב, מפני שחוגריה הוא מקום עשיר ביחס.

				
				
					בשיטה מקובצת בבא מציעאה(!) (ולא מציעא) עה ב, כתוב לאמר: "מאן דביש ליה במאתיה ולא אזיל למאתא אחריתי דקיימא לן דשינוי השם ושינוי מעשה ושינוי מקום מקרעין גזר". יהודי תימן גורסים בעל־פה: "מאן דביש ליה במאתא הדין יזיל למאתא אחריתי".

				
				
					הוא ואשתו נתיישבו במגדיאל. לאשתו יש שני ילדים מבעלה הראשון החוגרי סעיד צפרי: האחת מרים, והשני ישעיה צפרי שהיה זמר בלהקת ענבל.

				
				
					שלמה לא חי בטוב עם אשתו הראשונה והוא הותיר אותה עגונה באלגדס. היא התירה לו לצאת לחוגריה כי בטוחה היתה שהוא יוצא על מנת לחזור. לבסוף ירדה היא לאלחוגריה על מנת לדרוש גט. בית דין אלגוירה שבחוגריה פסק שהילד אברהם ישאר אצל אביו ועואץ' יעבור לאמו.

				
				
					שותפי לספר 'תימנה — מבוא לארץ אלחוגריה'.

				
				
					כינוי חיבה לשם עואץ' שהוא שם נפוץ ביותר בארצות הדרום.

				
				
					בארץ ישראל נתישבה היא בעין־כרם, רווח לה, והגלגל נהפך לה לטובה.

				
				
					עסכר 'מבני תשע מידות' כך מרגלא בפומיהו דזקני תימן. וברותי מכם המורדים והפושעים בי, אמר רבי לוי אלו בני תשע מדות: בני אסנ"ת משגע"ח, בני אימה בני אנוסה בני שנואה בני נידוי בני תמורה בני מריבה בני שכרות בני גרושת הלב בני ערבוביא בני חצופה (בבלי נדרים, כ ב).

				
				
					תרגום: מי שלקח והדבר בידו, ישיב תמורתו ואפילו בעורו. שוב נזקק הוא למשל. על מעמדו של המשל בשיח התימני לא נכתב די.

				
				
					שבעה ריאל הוא שכרו של אלעסכרי. עיסקה זו היא כעין כפרה וויתור על כל היורשים. שכר הסייד שעשה צרות לאלשכרי, המלשין היהודי על אודות זמני התפילה בראש השנה, היה קרובו של גבאלא. אלעסכרי עשה את הדרך מספר פעמים אך הוא פטר את יחיא מן החובות. שויו האמיתי של אלמצ'לאע הוא כעשרה ריאל.

				
				
					כנראה אחד מחיילי נִגַּאדּ.

				
				
					התגורר בבית שקיבל ירושה ובחלק שקנה מיוסף. את התלונה כתב ערבי בשוק של ד'י־ספאל קרוב לבניין אַלְמַחְכַּמַא. עלות הכתיבה רבע קִרְשׁ, או ארבע בוּקְשׁ.

				
				
					בערבית: אִשַׁארַה.

				
				
					בערבית: סאבה, סאקיה. את התלונה כתב עבורו סייד מֻחְסֵן אַלְמַגְ'רַבִּי, וַכִּיל שיחיא הכירו מימים ימימה, ושזו התמחותו וזו פרנסתו. מספר כותבים עבדו לפרנסתם בפתח בתי השופטים שבד'י־ספאל.

				
				
					יחיא סיכם: קניתי את זכותם של ששת אחי ויצאו לי שבעה חלקים של הירושה, בין היתר מפני שהאחים רצו לממן את חתונתם הם. בידוע שבתימן יש לקנות את הכלה, 'לא כמו כאן חוץ מכבודך(!) שהכלה רודפת אחריו'. מגיל שמונה עשרה התחלתי לרכוש עד גיל ארבעים, עד שנכנסתי לארץ ישראל. ארבע שנים קודם הגאולה היתה רכישתי האחרונה. עשרים ושתים שנה רכשתי. קניתי גם רכוש שלא היה שייך לירושה כמו את השדה רובע חול עזן. רק זאת קניתי מערבי אך השבתי לו. פרנסתי השוטפת באה לי מסחר בבגדים. לא היה לי פנאי להיות צַאנֵע, עסקתי רק במסחר. 

				
			

		

	
		
			 

			פרק חמישה עשר

			הגאולה1077

			בשורת הגאולה

			העליה לארץ ישראל קרויה בפי יהודי תימן גאולה. הידיעה הראשונה על אודות בשורת הגאולה הגיעה לתעז ובנותיה כשנתים קודם יום הגאולה דוקא מפי ערבי1078 מחסידי אומות העולם. הערבי שב לתימן אחר שהייה בת ארבע־עשרה שנה בארץ ישראל.1079 הוא הגיע לאלגדס בצהרי אחת השבתות בשעת הלימוד בבית־הכנסת. הוא סיפר ליושבי בית־הכנסת כי בארץ ישראל יפסידו הם את מה שיש להם בתימן ויעץ להם להישאר בתימן ולא להיכנס לפלסטין. 'בפלסטין אין דת ואין מוסר, ובשבת לא תלמדו שם' קבע.

			אלוחש

			יעקב סעיד אַלְוַחְשׁ,1080 מהדמויות הבולטות באזור אלגדס, מכר את כל רכושו וירד לעדן.1081 קודם שהגיע לאלגדס התגורר יעקב סעיד מספר שנים בבַּעְדַּאן עד שלבסוף היגר הוא לאלגדס.1082 מוצאו של בן אלוחש הוא מגַּבַּל בַּעְדַּאן, במרחק כחמש שעות הליכה מן אלגדס והוא בן למשפחה גדולה עשירה ומכובדת. כאשר שב אלוחש מעדן היה 'יִסַייֵּח' בלשון בני הדרום, כלומר מסתובב, מתנודד ועובר באין מעש מכפר לכפר ומבית לבית. הוא הוא קרוב משפחה של אחת מנשות יודא כ'לף, והוא הגיע לשבות בבית יחיא. בשובו מעדן בישר כי יש דיבורים על אודות כניסה לארץ ישראל, וכי לאור נצנוצי הגאולה העולים יש ללמד את בנות תימן קריאה בדיוק כשם שמלמדים את הבנים.1083

			קודם בוא אלוחש לאלגדס היתה הגאולה עניין למשיח. דברי אלוחש באלגדס היו חידוש והפתעה מוחלטת, והכו את השומעים בהלם. היו אף מי שבזו לדבריו בדבר גאולה ללא משיח, כל שכן לימוד הבנות. אין זו דרך יהודית, אמרו.

			בשבת בבוקר אחר סעודה שניה, נהגו יהודי אלגדס ללכת לשחות בבריכות ובמקואות שבנהר,1084 באַלְקִחְזַא, לטייל ולנוח תחת עץ ערבה אדיר שגדל שם. היתה זו הזדמנות מצויינת לשאול את אַלשִׁיַאחִי, קרובו של אַלְוַחְשׁ, על אודות טיב המבשר. אלשיחאי1085 פנה ליחיא ואמר לו: 'בן יהודה, אלוחש הזה מבשר לנו שאנחנו נֻקְרַא אַלְבַּנַאתּ, כלומר נלמד את הבנות בִּאלְאוּסְכּוּל,1086 בוא ואראך מה זה 'קִרַאע1087 אַלְבַּנַאתּ',1088 והתחיל לומר בלשון לועגת: אַלַף, בֵּי, תוך שהוא יורד באצבעו אל עבר מילתו ואומר 'זַאן'! זה קִּירַּא אַלְבַּנַאתּ, כלומר זה למוד הבנות. לימודן הוא תיפלוּת אמר אלשיאחי. אם בארץ ישראל מלמדים את הבנות קריאה, אין זו ארץ שראוי להיכנס אליה.1089

			חמשה או ששה חודשים קודם הגאולה שב אַלְוַחְשׁ אל אלגדס, ואמר כי עת הרישום לגאולה הגיע. אין יודע מי מינהו, אך אלוחש החל לרשום יהודים בכפרי האזור תמורת כסף שקיבל מהכפריים עבור טיפולו בענייני הגאולה.1090 ההתלהבות גברה לפתע, עם האמונה, וזו הביאה לפעילות סוחפת. הכל נתנו כסף לאלוחש, גם כהכרת תודה על הבשורה וגם כתיגמול כספי מתוך רצון טוב ובשל חיבת הארץ. אנשים פחדו פחד אמת שמא לא יזכו להיגאל. כל מי שהגיע לחאשד כתב מיד לתימן 'ועינכם אל תחס על כליכם'1091 — דבר שזרז את אוירת הגאולה.1092

			בשל אישיותו של יעקב סעיד אלוחש, זלזלו אנשים בתחילה בבשורת הגאולה ואיש לא לקח ברצינות את דבריו. הכל השיבו בתשובה התימנית הניצחת: הַדַ'א פַארֵג, הַדַ'א דַּאנֵג' — כלומר האיש משועמם חסר מעש, הרפתקן המחפש עיסוק להעביר את זמנו. אבותינו לא זכו להיגאל, ואין אנו טובים מהם.

			באזור אלגדס לא ניכרה כל תכונה. באחת הפעמים בהם היה יחיא בתעז, שם הוא לב ליהודים רבים היורדים מכל רחבי תימן דרך תעז, רק אז החל הוא להפנים את עניין הגאולה. יחיא זיהה נשים ממַטְלַע1093 בתעז, גם מרי עמרם קֹרח הרב הראשי בצנעא הגיע לתעז, ונראה מתהלך ברחובותיה. מַעוּצַ'א אַלְהִנְדִּי, מזקק ערק יהודי מן הכפר אלסַּמְכַּר, סיפר כי כל צנעא 'נזדעזעה וירדה'. אלהנדי עצמו לא שש לרדת לעדן, כפי שאמר ליחיא: 'אמוּנָה יא בן כ'לף, קַאנַא עַלַא אַלְקַבִּילִי [העבד שלי],1094 יִחְטַבּ לִי, יַסְאַבּ לִי, יוּרַבִּי אַלדּוּגַּאגּ וִיִדִּי,1095 יֻאַלֵּף1096 אַלְכּוּעְד אַלסַּמְן יוּוַדִּי, יֻאַלֵּף אַלדּוּבְּיַא אַלְעַסַל וְיִדִּי'. רק אם המשיח יבוא לכאן לתימן אני אצא, אמר אלהינדי.1097 אך לבסוף נכנס מעוצ'א אלהינדי לארץ ישראל, הוא כרך ארבע מאות מטבעות1098 זהב בספריו, וכרכם שוב על מנת להעלימם מהמכס.

			מכירת הרכוש

			עם הגעת הבשורה החלו אנשים למכור את כלי הבית והשדה, את כלי החקלאות, את שקי העור המיועדים לאחסון תבואה וחבלים במחיר נמוך, חצי ואף רבע ממחירם. תוך שנה מכר יחיא את כל רכושו. בתי פאר1099 ננטשו באין קונה תמורת זכות הגאולה והכניסה לארץ ישראל. הבית על תכולתו הופקר על 'הדלתות וַאלְמַטַאחֵן' כלשונם. הערבי שקנה את השדות חוֹל־וַחְשׁ ודִ'י־תֻ'וַאבּ בשבע מאות רִיַאל, וקנה מיחיא חודש קודם לכן פרה בחמישים ריאל,1100 זכה בבית כ'לף. הפרה השניה נמכרה לו בארבעים ריאל, על תנאי שיחיא ימסור לו אותה ביום עזיבתם את הכפר. זה היה התנאי במרבית עסקאות המכירה. ביום העזיבה עמד קונה הפרה על חממה אשת יחיא בחליבתה האחרונה, דבר שהכעיסהּ עד מאד.

			מטבעות זהב

			ליחיא היה כסף רב שהיה חייב להמירו במטבעות זהב. סוחרים1101 בסוּק אַלְקַאעִידַה נהגו להביא מטבעות זהב מעדן. ערכם של עשרים קִרְשׁ אִמַאמִי היה מטבע זהב אחד. יחיא מילא שק במטבעות זהב. שלושים חַרְף זהב שם יחיא בחגורתו ומסר נוספים לאשתו, מתוך תקוה שלא יחפשו על נשים. אך המחפשים חיפשו גם אצל נשים ויחיא שילם מכס על הכל. יחיא היה בין אלה שדחקו שני ספרי תורה בתיק אחד על מנת להינצל מהמכס, אך המוכסים1102 המנוסים גילו זאת. יחיא שילם על כל ספר סך עשרים קִרְשֹ, כאשר מחיר הספר הוא מאה קרש, ושבעים או שמונים קרש עבור ספר 'זקן'. בני אלגדס נשאו איתם ספרים ככל שיכלו, ויחיא לא שכח לקחת איתו גם את 'כֻּרַּאסַתּ בבהילו'.1103

			פרידות

			היו מי שהלכו מבית הקברות להיפרד מישרי דרך, מתלמידי חכמים ומבני משפחה כבערב יום כפור. מתוך התלהבות והתרגשות לא אורגן מניין, המתפלל התפלל לעצמו והנפרד מבית הכנסת נפרד לנפשו. מי שלא היה טרוד בהכנות לדרך הצטרף למָרִי חַסַן מוּסַא שַׁרְעַבִּי שישב בבית הכנסת והנעים בתהלים1104 ובקשות.

			הסיפורים הרבים על אודות ערבים המבקשים בלשונות תחנון מיהודים להישאר בתימן מפורסמים וידועים מכל קצות תימן. לשונות כמו 'אתם תצטערו' 'אתם תבכו' חוזרות על עצמן בכל סיפור והוא עניין לקשרים בסיסיים בין בני אדם. שני חברים ערבים באו להיפרד מיחיא ואחד מהם אמר לו זכור את מלתי: 'וַאלַּלהּ מִן כַ'רַגּ מִן בַּיְתֹּה, קַאמַא קִיַאמַתֹּה' [=היוצא מביתו, צרה תקום עליו]. פה בתימן אתם מלכים ואף האִמַאם לצידכם. ערבים אחרים נשבעו: האל והשמש יעידו, שאתם תהיו חוטבי עצים ושואבי מים בארץ ישראל, שכן אין דת ואין ברית(!) בפלסטין. הדת פה בתימן. כאן היהודי יהודי, המוסלמי מוסלמי ועתידים אתם לבכות. אף בני אלגדס ענו לו למוסלמי המאמין תשובה דטרמניסטית: זהו רצון האל!1105

			היציאה מהכפר

			יחיא כ'לף שהיה המוציא והמביא באלגדס, קבע יום שעה ומקום להתכנסות ויציאה. הכל נועצו בו וקביעתו קביעה, אך בפועל את לוח הזמנים קבע נהג המשאית הערבי, שבשל טיב הדרך לא יכול היה לטפס לכפר עם משאיתו. ביום היציאה מן הכפר חלה יחיא. חצי הכפר כבר נטש ולא ניכרה כל ערבות הדדית. הערבים פלשו לבתי היהודים בעוד חלקם בכפר על מנת לתפשם, דבר שהפך את יציאת הנותרים לבריחה — אף יהודי לא רצה להישאר בכפר שבין רגע אוכלס ערבים. חלק עזבו ביום שלישי לכיוון תעז, וסרסור ערבי מן הכפר אַלנַּהְוִי שיחיא נזקק לשירותיו כל הימים הסיעו עד לִאלְגַּנַדִּי שבמחצית הדרך.1106 קבוצת החלוץ נתישבה בתעז, ויחיא וחבורתו — ארבעים או חמישים משפחות — הלכו כקבוצה עצמאית 'ישירות לארץ ישראל', כלומר לעדן. הם החליטו לא לפקוד את קברו של אַלשַּׁבַּזִי.1107

			שוד דרכים

			מגוון עצום של סיפורי שוד שבוצעו על ידי נהגים ומובילי שיירות ערבים מצויים בפיפיות כלל הגאולים. הסרסור הערבי שיחיא הכירו, סחר ועבד בנאמנות עם סוחר נוסף בעל משאית. יהודי גִּבְּלַה אספו כסף על מנת להשתמש בשירותיו של נהג זה שלבסוף זרקם בלַחְגּ וברח. ואם לא די, הוא שדד מהם סכום דמיוני של שנים עשר אלף ריאל. בַּנֵי־עַדַּנִי, שני אחים מגבל צבר, שבו על עקבם לתחום שלטון האמאם על מנת להתלונן. השלטון האמאמי שלח שני אנשים על מנת לעצור את הנהג ולהביאו עם מכוניתו. הוא נאסר וכספם הושב.

			נהגם של יהודי אלגדס קיבל תמורת כל נפש שהסיע במשאיתו חמישים(!) ריאל, גזל ברור. בשל חוליו של יחיא לא היה מי שיתמקח, מפני שהכל כיוונו למטרה המקודשת — ארץ ישראל. מול מטרה אשר כזו כסף לא נחשב. בסך הכל קיבל הנהג מהם יותר משווי משאיתו. לפנות ערב עצר נהגם של יהודי אלגדס ביער שבשולי הדרך ותבע את כספו, חמישים ריאל לאיש. הוא לא עצר באַלרַּאהִידַּה או באַלְכ'וּנְדּוּק מפני שהיה זה שוד מתוכנן.1108 בסופו של דבר הוא לקח אותם עד לַחְגּ, הגבול אליו מותר להגיע עם משאית. בלחג רשמו ערבים את המגיעים, שודאי היה להם קשר עם השלטונות. כאן שוב חולקו יהודי אלגדס בין הנהגים — כל שמונה או עשרה אנשים הוצמדו לנהג, על פי הסכם בין הנהגים על מנת שהכל יתפרנסו.

			עליה

			משה בן סאלם אלאַצְוַאע, אורג במקצועו, התגורר עם אשתו אלגדסיה בוַאדִּי־אַלְעַמְר. משה אלאצואע, שהיה מבאי בית הכנסת שבבית כ'לף, היה אדם מיוחד במינו ויוצא דופן בכל דרכיו, למדן ויפה 'כמו פרח'.1109 משה היה אחד מרבים שלא רצו להיכנס לארץ.1110 בשנת 'ושמח את אשתו אשר לקח',1111 כלומר בשנת נישואיו הראשונה שהיא שנת העליה, אמר משה שהוא הולך לגבות חובות שערבים חייבים לו. הוא אמר לאשתו ולשכניו לצאת לדרך לעדן, ואמר כי יפגוש אותם באַלסַּיַאנִי.1112 משה לא הגיע למפגש באלסיאני. אחר דרישה וחקירה נתברר שמשה, שהיה נשוי אך ששה חדשים, המיר את דת משה.1113 הקול נשמע בשוק, כי משה בן סאלם אלאצואע השתמד. אמו נפטרה משברון לב,1114 אשתו נכנסה לארץ ונתישבה בגבעת־יערים. משה המיר דתו בבַּעְדַּאן והוא בן עשרים וחמש שנה.1115

			חלוקת כספים בדרכי הגאולה — לוה רשע ולא ישלם

			בשעה שירד יחיא מהררי תימן אל עבר מחנות הגאולה עסק הוא במצוות פדיון שבויי המחסומים. ערביי תימן ניצלו היטב את השעה וניסו בכל דרך לשדוד יהודים. הם בנו מחסומים בדרכים על מנת לגבות מהגאולים דמי מעבר, או שהיו מורידים את היהודים מן המשאיות בדרך, תוך תיאום עם בוני המחסומים, ונמלטו עם המשאית על תכולתה. לאורך כל הדרך פגש יחיא שבויים שכאלה ובממון הרב שהיה באמתחתו פדם משביים. הוא הלווה לעשרות אנשים הון עתק של אלפי ריאלים.1116 יחיא קיבל קבלה מהמוכס, וקיבל בחזרה חלק זעום מכספו ממשרד הסוכנות בחאשד. הוא החתים כל לווה ולווה על מסמך מיוחד, על תנאי שזה ישיב את ההלואה בארץ ישראל. בהכנסם לארץ ישראל סרבו הלווים להשיב ליחיא את כספו, באירוניה מרושעת שלחו הם את יחיא אל השיך' בתימן.1117

			במחנה גאולה

			כל מי שהגיע לחַאשֵדּ נרשם בסוכת העליה שבמחנה גאולה.1118 משפחת כ'לף נקלטו בה וישבו במחנה הגאולה בהמתנה מורטת עצבים. בחאשד התגוררו יחיא ואשתו עם מספר אנשים ב'סוכת עליה' כזו. באחת השיחות אמרו יהודים תימנים בפאתוס, כי בארץ ישראל יש שלשה מנהיגים: שרתוק, ויצמן ובן גוריון, והמחלל שבת בפרהסיה מוזמן על ידם ומותרה, ואם לאו, בסיף!1119 באוירה קדושה אשר כזו, כל אימת שנדחה תורה של אחת הקבוצות לעלות למטוס בטענה שתורם עדיין לא הגיע, געו הכל בבכיה, כאבלים ממש. אחד הממתינים ניגש ליחיא ואמר לו: למה תבכה? יש לך מזל שאתה עדיין כאן. כאן יש לך קצת פִיתִּי בשר, צימוקים. אִתְּפַנַּאן.1120 פה בית הבראה. בארץ ישראל תמות ברעב. השתדל להנות עוד מספר ימים קודם כניסתך לישראל. עם כניסתך לארץ ישראל החגיגה תיגמר, כך אמר. הוא הזהיר את יחיא גם מקור הכלבים1121 שבארץ ישראל.1122 הכל פרצו בדמעות שליש. נו, זה לא יהודי, אמר יחיא. יהודי אחר מבני מַטְלַע דרש אף הוא: 'יא בִּן עַמִּי,1123 יש לך מזל. מדוע אתה בוכה? תאכל, תְּפַנַּאן פה. שם יהיה גרוע'. נו אמר יחיא, גם זה אינו יהודי. הוא מוציא דיבת הארץ רעה.

			רכוש

			אדם מגַּבּוּטִי1124 אמר ליחיא כי ארץ ישראל אינה מסתכלת על הכסף. כסף בארץ ישראל זה כמו זבל. לשמע זאת מכר יחיא במחנה גאולה את כל תכשיטיה היקרים של אשתו חממה. בחאשד נערמו הררי ספרים שהגיעו מכל קצות התימן. אנשים ויתרו על הספרים מפני שגרמו להם להבין שאין הם צריכים לזאת בארץ ישראל. ההיענות הכמעט גורפת של האנשים לשמוע הדברים, היתה תוצאה של חינוך תימני בין מאות שנים על האוטופיה המושלמת הקרויה ארץ ישראל.

			אוירון שנשא עולים ממחנה חאשד התקלקל באויר ושב ונחת בעדן. מיד הופצה שמועה זדונית שהאוירון התקלקל בשל הכסף התימני שעל הגאולים. ארץ ישראל אינה מקבלת כסף תימני הזהירו את העולים התמימים, המטוס אינו יכול להמריא בשל משקל הכסף. מַעוּצַ'א אַלְהִנְדִּי תימני תמים, כאחרים, חתך בסכין את הספרים בהם החביא את מטבעות הזהב, והוציאם.1125 כך זכה הוא בארץ ישראל.

			 

			 

			 

			 

			
				
					זוהי כמדומני הפזורה היהודית היחידה הקוראת לעליה לישראל 'גאולה'.

				
				
					תאריך מדוייק לא נשתמר מפני שעל פי רוב אין בתימן משמעות לזמן. תמיד השליכו הם את יהבם על האל. כאן הצהיר יחיא: 'אסור ליהודי לומר זאת. אך אלגדס שוה את כל ארץ ישראל'.

				
				
					ישנם לא מעט מקורות על אודות ערבים תימנים ששהו בארץ ישראל עוד קודם יציאתם של יהודי תימן את ארצם.

				
				
					נפטר בארץ (בחודש אדר אך איני זוכר את השנה). 

				
				
					הוא מי שיודא כ'לף נישא לדודתו מרים אלבעדאניה, אשתו השביעית.

				
				
					רובם נתישבו בחדרה והם שינו את שמם ל'בני אריה'.

				
				
					[לימוד קריאה לבנות ידוע גם מכפרים אחרים באזור אלגדס בדור האחרון, כפי שעולה מראיונות עם בני המחוז].

				
				
					אין יהודי תימן חשים לחשש בענין זה.

				
				
					אלשיאחי היה הקומיקאי המוכשר של אלגדס. אביו עואץ' אלשיאחי נפטר בגבעת יערים.

				
				
					בית ספר והוא כמובן שנוי מה של המילה האנגלית School. כדאי לרכז את המלים האנגליות שחדרו לערבית היהודית בתימן כמו קוּתְּלִי Kettle הוא הקומקום, Hook הוּק סיכת בטחון ועוד.

				
				
					'קִרַאע' בערבית הוראותיו שתים: א. הכאה על הראש. ב. גילוי ראש.

				
				
					שלדעתו אין הן ראויות לכל לימוד.

				
				
					הערה זו מעצימה את הבנת היחס ללימוד ולאשה בתימן. אגב יחס לאשה נעיר כי יהודי תימן נהגו לומר את מה שמצוי במדרשיהם שהאדמה משולה לאשה ומי שבא לחרוש יחרוש, גמל, סוס או שור.

				
				
					מיפגש ראשוני, בלי משים, עם תחלואיה הבירוקרטיים של החברה המודרנית.

				
				
					בר', מה כ.

				
				
					הרבה ויכוחים היו בין ילדים להוריהם ערב העליה לארץ ישראל. חומר היסטורי זה לא נאסף וחושבני שחומר זה עדיין ניתן להצלה. חסן עמרן זצ"ל וסעיד אברהים מן אלגבזיה, כיום באליקים, האיץ בבנו שלמה באחד הבקרים לקום ולעבוד. שלמה ענה לאביו: הדירות (עיברות המלה הערבית 'דאר' לבית) בארץ ישראל הן בנות שש קומות. אמוּנה — אמר לו אביו — לא תקבל בשַׁקַאךּ (בחוגריה: בשִּׁיקַאַךּ) זולטי, אגורה, אלא בעבודתך. אשת אלשיך' עבדאללה עבד אלג'ני שואבת עבורך, ומשרתת אותך כשאתה עלי משכב ותנומות, וכזאת לא יהיה לך בארץ ישראל. על ילד כזה אומר המשל: חִזְן (=כאב, אבל) מַקְבּוּר, וַלַא חִזְן מַנְצ'וּר.

				
				
					כלומר, ממרכז תימן.

				
				
					כל חיי בנויים על שירותיו של העבד הקבילי.

				
				
					מגדל עבורי תרנגולות. 

				
				
					בחוגריה: יֻלַפְלֵף, והוראתו מלקט ומאסף.

				
				
					זאת לדעת כי יהודי תימן האמינו בכל מאודם שהמשיח יבוא מתימן.

				
				
					חַרְף, בריבוי: חֻרוּף.

				
				
					במושגי תימן.

				
				
					מחיר גבוה במיוחד.

				
				
					בערבית: תִּגַּאר.

				
				
					בשני מחסומי מכס שהיו אַלרַּאהִידַּה ואַלְכ'וּנְדּוּק.

				
				
					כך מתחילה ההגדה על פי נוסחת הרמב"ם. זו מן הסתם מסורת קדומה השגורה בפיפיותיהם אך אינה תואמת את פתיחת ההגדה המקובלת היום. על כל פנים כך מכונה ההגדה באלגדס ובנותיה. פתיחת מא כאן כ'בר בהגדה זו היא: "מא כאן כ'בר האד'י אלמופצ'לא אלמועצ'מא מן גמיע אליאלי, כ'רגו אביאנא/אבאתנא מן מצר בית אלעובודיא מן תחת פרעון אלרשע אלגמור אלדי עינו סאע אלמנקור, ובטנו סאע קובת אלמחרור", והיא שונה לחלוטין מ'מא כאן כ'בר' החוגרית.

				
				
					ספר תהלים היה שגור על פי רוב בפי כל.

				
				
					הערבים הבודדים שלא נהנו מן השלל שמחו בצאת היהודים. על פי רוב השיכ'ים הצטערו על עזיבת היהודים יותר מההמון הנבער, מפני שהם היו מעורים יותר עם היהודים והיה להם קצת יותר רגש וכבוד לאדם.

				
				
					מן אלגנדי החל האמאם לסלול דרכים לראהידה לעדן ולמקומות נוספים בעמל כפים מפרך. יערות נעקרו והר סוקל מאבן ביד על מנת ליצור שביל אדמה מינימלי ההכרחי למעבר מכונית.

				
				
					בינם לבינם שחו יחיא וחבריו: 'אלפי שנות גלות! מי זכה להיגאל? רק אנחנו! המתעתע שבחלומות!".

				
				
					הדרך ארכה שמונה עד עשר שעות נסיעה במכונית.

				
				
					כינוי חיובי ביותר לאדם.

				
				
					אף זה פרק היסטורי שעדיין לא נכתב.

				
				
					היא שנת חתונת יחיא והלשון אירונית.

				
				
					נַכְ'לַאן הוא צומת הדרכים החשוב ביותר בדרום תימן. הצומת מוליך לאִבּ, תַעֵזּ, צַנְעַא, דִ'י־סֻפַאל, יַרִים, דַ'מַאר סַיַאנִי ובאופן כללי אל עבר תימן העליונה (אַלְיַמַאן אַלְאַעְלַא או מַטְלַע, היא צנעא ובנותיה). סַאִילַתּ נַכְ'לַאן שבאזור נכ'לאן הוא צומת סואן במושגיה של תימן, ואפילו בלילה שוקק גמלים, חמורים ואנשים.

				
				
					אולי מתוך פחד משינוי.

				
				
					בערבית פוֹכְּד.

				
				
					מספר אנשים ממשפחת כ'לף נשתמדו.

				
				
					ואיני יודע כיצד נשאם. יחיא כמובן אינו היחיד.

				
				
					כל התעודות מצויות באמתחתי.

				
				
					כל הדרך סחב יחיא טַנְגַּרַא (ובחוגריה טנגלא), כלי בעל מכסה המקובע בו בציר והניתן לנעילה והוא מיועד בדרך כלל להכנת כבאנה המלאה בבצים לא שלוקות. עם הגיעם למחנה גאולה נזרקו הבצים שנשלקו והסריחו בחום הדרך.

				
				
					מיתתו.

				
				
					תיהנה לך.

				
				
					בַּרְד כִּלַאבּ נהגו לומר בתימן.

				
				
					מבין השלוחים הרבים שבאו ויצאו מארץ ישראל ואליה קלט האיש מידע מגוון.

				
				
					לשון פניה שיש בה מן הקירבה.

				
				
					כך בפי יהודי תימן.

				
				
					כַ'סֵעֵא, בחוגריה כַ'אסֵע.

